
Pentru tata, care s-a născut în Scoţia şi care îmi spunea 
să născocesc poveşti când nu pot să dorm. 


Capitolul 1 


Ținuturile înalte din Scoția, 1537 


Fiona Sinclair nu se putea împăca cu ironia şi straniul 
umor al naturii. Căci astăzi, din toate zilele nefericite, cerul 
trebuia să fie acoperit cu nori la fel de întunecaţi şi de 
mohorâţi ca dispoziţia ei. Dar dimineaţa fu caldă şi însorită, 
blândă ca un viţeluş de pe dealuri, şi ştiu că Dumnezeu 
însuşi o lua peste picior. Dintr-o clipă în alta, Myles 
Campbell şi tatăl său, contele de Argyll, aveau să pătrundă 
pe porţile de la reşedinţa Sinclair, nechemaţi, însă fără a 
întâmpina vreo piedică din partea clanului ei. La scurt timp 
după aceasta, va trebui să urce treptele capelei pentru a se 
căsători cu un bărbat pe care nu îl întâlnise niciodată, dar 
pe care, cu toate acestea, îl urâse întreaga viaţă. 

Prin fereastra îngustă a dormitorului ei se strecurau 
sunete din curtea interioară. Ciocanul fierarului se auzea 
bătând agale în cadență, de parcă ar fi fost o zi ca oricare 
alta. Poate că făcea o potcoavă sau o suliță curbată. Zâmbi 
la acest gând, închipuindu-şi greutatea suliţei în mână. O, 
de-ar avea curajul să o înfigă adânc în inima contelui, dacă 
avea, într-adevăr, una! 

Se ridică de pe perna tocită de pe bancă şi înaintă 
fără ţintă spre şemineul de piatră. Focul ardea molcom, 
înmuind răcoarea dimineţii de primăvară. Din obişnuinţă, 
Fiona îşi strecură mâna în punga de piele prinsă de mijloc. 
Strânse tare broşa de argint dinăuntru, detaliile şi inscripţia 
acesteia, fiindu-i la fel de bine întipărite în minte ca pe 
bijuterie. Un cap de mistreţ, simbolul clanului Campbell, cu 
cuvintele alese de regele însuşi. 


Lui Cedric Campbell, un prieten adevărat merită 
răsplata unui rege. 


James V. 


Broşa îi fusese dăruită şefului clanului Campbell, omul 
care urma să devină socrul ei. Dar cu aproape şapte ani în 
urmă o lăsase înfiptă în carnea mamei Fionei, astfel încât 
să ştie toată lumea că o dezonorase. Preotul găsise trupul 
neînsufleţit al lui Aislinn Sinclair într-o vâlcea ascunsă, cu 
veşmintele smulse şi frântă, purtând urmele desfrâului şi 
ale urii lui Cedric. Astfel izbucnise o vrajbă care clocotea de 
vreme îndelungată. Dar astăzi regele se gândea să-i pună 
capăt, cu mascarada de căsătorie dintre o fată din neamul 
Sinclair şi un fiu al clanului Campbell. Nu avea să 
funcţioneze. 

Fiona se îndreptă spre fereastră, neliniştită şi 
melancolică. Se aplecă să respire aerul proaspăt al 
primăverii, sperând că asta ar putea să-i însenineze starea 
de spirit. Mirosul prea dulce de zambilă plutea în vânt, 
laolaltă cu aerul sărat omniprezent din Moray Firth. 

De-a lungul zidului de apărare dinspre apus, se 
auzeau alte ciocănituri, căci zidarii munceau la consolidarea 
treptelor care duceau spre turnul central. Ca şi când nişte 
trepte amărâte i-ar fi putut împiedica pe bărbaţii din 
neamul Campbell să pătrundă. Nimic nu o putea face. 
Soarta ei de a deveni mireasa unui Campbell fusese 
declarată încă de la prima suflare, fiind pecetluită când 
tatăl ei îşi dăduse sufletul. Mânerul zdrăngăni, iar uşa 
încăperii se deschise. Fraţii ei veniseră din nou să se 
asigure că se supunea. Simon, cu părul şi înfăţişarea la fel 
de întunecate ca Marea Irlandei, intră primul, căci mereu 
era grăbit. Acum, că tatăl lor era în pământ de două luni, 
era totodată mai-marele lor. John îi călca pe urme. 

— Eşti gata, Fiona? Nu accept nicio prostie din partea 
ta astăzi. 

Simon se îndreptă spre fereastră şi privi afară, dar se 
întoarse la fel de repede spre ea. 

Ea îşi muşcă falca. Nu avea să tremure sub privirea lui 
învolburată şi nici nu avea să se supună poruncilor lui de 
bunăvoie. Că era sub oblăduirea lui sau nu, era totuşi 
fratele ei şi avea să se apere. 

— Nu voi fi un pion în jocurile voastre politice, spuse 


ea, făcând eforturi să nu-i tremure vocea. Ţi-am spus. Ani în 
şir am trăit în exil, abandonaţi de regele James, pentru că 
tata a îndrăznit să îl sfideze. Cu toate acestea, ne iartă 
brusc şi vrea să ne atragă de partea lui? Nu are niciun sens. 
Simţea furnicături de stânjeneală, însă continuă: Contele de 
Argyll este mâna lui dreaptă, aşa că de ce impune James o 
căsătorie care nu este de folos nici neamului Campbell, nici 
Coroanei? Şi de ce a fost de acord Cedric cu asta? Suntem 
săraci şi nu le aducem nimic. 

Simon pufni dispreţuitor. 

— Mai-marele clanului Campbell a fost de acord 
pentru că nu este nimic altceva decât târfa regelui. S-ar 
apleca, dezgolindu-şi nobilul dos, dacă regele ar dori-o. 

Pulsul Fionei o luă razna la auzul cuvintelor lui aspre. 
De-abia respira din pricina micilor înţepături ascuţite. 

John îi puse mâna cu blândeţe pe umăr. 

— E cât se poate de limpede, Fiona, dacă vrei să 
înţelegi. Cu doi ani mai mic, dar cu un cap mai înalt decât 
Simon, John avea pielea mamei lor, cu părul nisipiu şi 
aceiaşi ochi albaştri strălucitori că ai Fionei. Regele s-a 
declarat Lord al Insulelor, dar ştie că noi, cei de pe dealuri, 
nu ne supunem Coroanei. Intenţionează să ne câştige 
supunerea  căsătorindu-şi nobilii cu fiicele şi surorile 
noastre. Este mai lesne decât să pornească un război, căci 
ce înseamnă sângele câtorva mirese virgine în comparaţie 
cu sângele fiilor Scoției? Simon îşi strânse degetele aspre în 
pumn, dar John continuă: Regele cunoaşte prea bine urâta 
noastră istorie cu clanul Campbell şi astfel se dovedeşte a fi 
stăpânul nostru. Dacă suntem de acord cu căsătoria, va 
putea să ne pretindă să-i fim loiali. Dacă refuzăm, ne va 
zdrobi, şi nu ne va sări nimeni în ajutor. 

Fionei i se umplu pieptul de disperare. 

— Dacă ar trăi tata, nu ar îngădui-o nici în ruptul 
capului. Nu m-ar da celor din clanul Campbell, ca să mă 
abuzeze aşa cum au abuzat-o pe mama. 

John strânse din fălci. Blândeţea din vocea lui se 
evaporă. 

— Simon este capul familiei acum, şi trebuie să îl 


urmăm, Fiona. Căsătoria ta cu Myles Campbell va pecetlui 
armistițiul şi le va aduce siguranţă oamenilor noştri. Nu 
stărui cu acest egoism. 

Ea întinse mâna şi îl prinse pe John de braţ, de parcă 
ar fi ţinut-o atârnată deasupra unui puț, căci asta făcea. 
Unde era fratele care fusese susținătorul ei? El era cel care 
intervenea mereu când Simon devenea prea dur sau prea 
aspru, dar acum părea că o abandonase. Se uită de la unul 
la altul. 

— Atunci asta este? Niciunul din voi nu ar ridica sabia 
să mă protejeze de aceşti ucigaşi sau să apere onoarea 
mamei noastre? Cedric Campbell a sugrumat-o şi i-a lăsat 
trupul să putrezească într-un pârâu. Dacă au acelaşi gând 
şi cu mine? Dacă nu este decât un truc menit să mă întindă 
la orizontală, şi pe voi, nesăbuiţilor, să vă îngenuncheze? 

— Dacă neamul Campbell ar fi vrut să ne 
îngenuncheze, ar fi făcut-o. Vocea lui John era aspră ca 
iasca. Ani în şir am luptat să o răzbunăm pe mama. Ştii 
asta. Eu şi Simon am luptat amândoi împotriva lor pe câmp. 
Acum bătălia îţi revine ţie. Fă-ţi datoria de războinic 
Sinclair. Mărită-te cu fiul contelui şi oferă-ne un răgaz de 
pace. 

Cuvintele lui căzură ca nişte blocuri de granit, 
strivind-o sub greutatea lor. Panica îi ascuţi vocea. 

— Pace? Laşule! Îmi vinzi viitorul pentru a-l cumpăra 
pe al tău, fiindcă nu eşti îndeajuns de bărbat pentru a-i 
înfrânge în bătălie! 

John ridică mâna, iute ca un arcaş, şi-o năpusti asupra 
ei. Palma o plesni peste obraz, iar sunetul îi explodă în 
ureche. 

Simon era genul care lovea, dar John, nu. Niciodată. 
Şocul o duru la fel de tare ca lovitura. Işi acoperi faţa cu 
mâna şi se îndreptă. 

Simon se apropie de ei. 

— Suntem fiecare războinic în felul său, Fiona. John 
are dreptate. Este datoria ta faţă de clanul nostru. Dacă dai 
înapoi, nu vom avea de ales şi va trebui să o oferim pe 
Margaret în locul tău. 


Fiona rămase fără aer. Se prăbuşi pe o bancă lângă 
zid. 

— Le-aţi da-o pe sora noastră? Dar nu este decât o 
copilă! 

Simon ridică din umerii laţi. 

— Are aproape treisprezece ani, îndeajuns cât să se 
vadă măritată. Şi sunt sigur că Myles Campbell nu-şi bate 
capul când vine vorba despre teaca în care îşi va vâri sabia. 

Palma lui John fusese blândă în comparaţie cu vorbele 
crude ale lui Simon. Era zguduită de o furie neputincioasă. 

— Nu ai face-o. 

— Este alegerea ta, spuse el. Fă-ţi datoria, altfel 
Margaret îţi va lua locul. Oricum ar fi, cei din neamul 
Campbell vor pleca de aici cu o mireasă din familia Sinclair. 


* 


— E timpul, Fiona. Ajunge cu şovăielile. Sunt la 
poartă. Bess, bătrâna doică, intră în camera Fionei, luând 
cu mâinile ei noduroase o rochie albastră de pe pat şi 
scuturând-o. Era de un albastru intens, tivită cu hermină şi 
fir de aur, dar era tocită de vreme şi de purtat. Cândva, 
fusese a mamei ei, de pe vremea când trăise la curtea 
Scoției, dar acum îi aparţinea Fionei. 

— Au ajuns? Micuța Margaret i se alăturase surorii ei 
după plecarea lui John şi a lui Simon. Cu bucle blonde dese, 
lungi până la mijloc, şi cu nasul presărat cu pistrui nostimi, 
Margaret era un boboc pe cale să se deschidă spre 
frumuseţe deplină. Cum arată, Bess? Sunt groaznici? Şi aşa 
mari cum se spune? 

Fionei i se întoarse stomacul, ca şi când ar fi mâncat 
carne de oaie stricată. Dădu fuga la toaletă şi vărsă puţina 
mâncare pe care o înghiţise la micul dejun. Bess veni 
repede lângă ea, ştergându-i fruntea cu o cârpă umedă. 

— Încetişor, domniţă. Nu va fi atât de rău. Vei vedea. 
Sunt toţi o apă şi-un pământ după ce se domolesc. 

Fiona privi ţintă spre buna slujitoare pentru o clipă, 
întrebându-se ce îşi mai amintea biata bătrână despre 


bărbaţi, şi mai vărsă o dată. 

— O, Fiona, vino să vezi, spuse Margaret cu vocea 
întretăiată. Sunt atât de mulţi. 

Fiona se adună şi strânse braţul slujitoarei preţ de un 
moment. 

Bess o mângâie şi înclină din cap încurajator. 
Răsuflând sacadat, Fiona păşi înainte şi îşi trase sora 
deoparte. 

— Pleacă de la fereastră, Marg. E mai bine să nu te 
vadă. 

— De ce? 

— Pentru că vor râvni să te aibă, negreşit, şi nu pot 
risca aşa ceva. Trebuie să stai aici, în grija lui Bess, la 
reşedinţa Sinclair. 

„Până când fraţii noştri te vor trăda şi pe tine”. 

Margaret o cuprinse în braţe. 

— Dar, dacă mă iau şi pe mine, atunci aş putea locui 
cu tine mereu. 

— Nu, scumpo, nu poţi. Eu mă voi descurca după cum 
voi putea acolo printre duşmani, dar voi sta mai liniştită 
ştiind că tu nu eşti în pericol. 

Pentru Margaret, făcuse pe curajoasa. Pentru 
Margaret, avea să se ofere celor din clanul Campbell, să 
facă ce voiau cu ea. Dar niciunul nu avea să o vadă 
tremurând de frică sau plângând ca o copilă. Hugh Sinclair 
zămislise odrasle mai dârze de-atăt. 

O sărută pe Marg pe obraz şi o dădu deoparte, 
îndreptându-se spre pat. 

— Bess, ajută-mă, te rog, să îmbrac rochia aceea. Ai 
dreptate. A venit timpul. 


Fiona apăru în capătul scării care ducea spre sala cea 
mare. Încăperea era ticsită de oameni, duşmani şi rude, toţi 
nerăbdători să vadă dacă avea să plângă şi să dea semne 
de slăbiciune, dacă urma să fie sfidătoare sau supusă. Cum 
ar fi putut să nu vină toţi grămadă? Ziua în care un Sinclair 


lepăda armele şi îmbrăţişa un Campbell era un moment 
istoric. 

Ei bine, atunci n-aveau decât să se holbeze, mânaţi 
de curiozitatea lor morbidă. N-aveau decât să privească la 
sacrificarea fecioarei pe care fraţii ei o aşezaseră pe altarul 
regelui. Îşi ridică tivul fustelor cu o mână, strângând broşa 
cu cealaltă, şi cobori. Un înger condamnat la hăul iadului. _ 

Simon întinse mâna să o conducă. Ea îl ignoră. In 
câteva momente, nu avea să îi mai dea socoteală, ceea ce 
era singura binecuvântare a acestei nenorociri blestemate. 

Încăperea reverbera de şoapte. 

Scrută mulţimea, căutându-l pe cel care avea să-i fie 
soţ. Dar cum să-l afle printre atâţia străini? Văzu un gigant 
roşcovan cu o barbă atât de deasă, că de-abia i se vedea 
gura. „Dumnezeule, te rog, nu acela”. Lângă el stătea un 
alt bărbat, înalt, lat în umeri, dar cu părul pe jumătate 
cărunt. „Nu este el. E prea bătrân”. Şi încă unul, cu o 
spinare atât de lată, încât cămaşa lui ca şofranul ar fi putut 
fi vândută la piaţă drept pânză de cort. Mintea ei absorbea 
aceste mici detalii, în timp ce încerca să blocheze 
realitatea. 

lar apoi îi văzu. 

Tată şi fiu, de asta era sigură. Stăteau, cu capetele 
aproape atingându-li-se, vorbind în surdină. Cu veşminte 
prea alese pentru a fi practice atât de sus în nord, se aflau 
în mijlocul mulţimii, însă erau separați de o barieră 
invizibilă. Contele avea o ţinută arogantă, regală, ca un 
păun înfoiat, în vreme ce fiul său avea o alură întunecată, 
de războinic, de bărbat obişnuit să i se facă pe plac. In 
palma lată strângea mânerul sabiei, şi ea simţi acele 
înţepătoare ale unei negre presimţiri, de parcă s-ar fi 
afundat într-un rug de mure. 

Pasul îi şovăi pe ultima treaptă când el se întoarse şi 
privi spre ea. 


Capitolul 2 


_ Myles de-abia auzi vorbele tatălui său în larma din jur. 
In sală nu era gălăgie, dar pulsul inimii lui acoperea toate 
celelalte sunete. Veniseră călare, fără surle şi trâmbiţe şi 
fără peripeții, în sânul cuibului neamului Sinclair, iar acum 
stătea în mijlocul unor oameni pe care i-ar fi trecut mai 
curând prin lance decât să ia masa cu ei. Işi trase de 
gulerul cămăşii. Era cea mai aleasă pânză din Franţa, însă, 
cu toate acestea, astăzi îl zgâria de parcă ar fi fost 
zdrenţele unui sărăntoc. 

Tatăl său îl strânse de umăr. 

— Uşurel, băiete! Oamenii ne vor păzi, asigurându-se 
că nu păţim nimic. 

Myles nu spuse nimic. Nu lupta îl răvăşea. De fapt, s- 
ar fi bucurat să aibă şansa să lupte şi să scape de familia 
Sinclair o dată pentru totdeauna. Nu, nu încăierarea îl făcea 
să tremure. Ci gândul la ea. Mireasa lui. Cuvântul îi rămase 
în gât, chiar şi nerostit. „Nedrept” fu următorul cuvânt care 
îi veni în minte. 

Regele James îi promisese o fragedă demoazelă. 
Odette o chema, o franţuzoaică dulce şi suavă, cu pielea ca 
smântână proaspătă şi cu buze cărnoase şi suculente ca o 
căpşună. Plânsese când aflase că regele îl chemase acasă 
din Franţa. Myles promisese că avea să se întoarcă, dar în 
schimb stătea acolo, în bârlogul viperelor, aşteptând o 
muiere  necioplită din Ținuturile înalte, cu doi fraţi 
morocănoşi, chitită să se răzbune pe familia lui. 

Incăperea foşni. O mişcare vagă îi atrase atenţia. lat-o 
pe treaptă, purtând o rochie tocită, care îşi trăise de multă 
vreme traiul. Era prea mică şi îi împingea sânii în sus într- 
un mod cât se poate de ispititor. Şovăi şi respinse mâna 
întinsă a fratelui ei. Ochii îi sticleau sfidător. Nu era vreo 
copiliţă nevinovată. 

Spaţiul dintre pâlcurile de oşteni, ai lui şi ai lor, se 
lărgi, în timp ce ea înainta spre el şi tatăl său. Fraţii o 
încadrau, cel îndesat şi morocănos în stânga, iar cel înalt şi 
atent în dreapta. Când se apropiară, ochii ei îl măsurară pe 
Myles, ca un iepure într-o cursă, apoi se opriră asupra 


tatălui acestuia. Ridică bărbia şi mai mult. 

Contele îşi luă braţul de pe umărul fiului său şi se 
întoarse spre ei. 

Întâi vorbi cel brunet. 

— Milorzi, sunt Simon, mai-marele clanului Sinclair. 
Acesta este fratele meu, John, şi ea e sora noastră, Fiona. 

John încuviinţă o singură dată, cu buzele strânse. 

Însă mireasa lui Myles nu vorbi, nu înclină capul şi nici 
măcar nu clipi. 

Ochii ei îl scrutau pe tatăl lui. Pieptul îi tresălta sub 
răsuflarea precipitată. Cu o oarecare greutate, Myles îşi 
desprinse privirea de decolteul ei ispititor. Era încântătoare, 
viitoarea lui mireasă, şi nu se aşteptase la asta. Credea că 
avea să fie urâtă sau pistruiată, dar nu era niciuna, nici 
alta. Avea pielea perfectă, ochi albaştri strălucitori, deşi 
pleoapele îi erau roşii de pe urma lacrimilor vărsate de 
curând, iar părul ei, de o nuanţă atât de intensă că părea 
aproape rubiniu, era prins în cosiţe care îi înconjurau 
creştetul, cu câteva bucle rebele care refuzaseră să se lase 
îmblânzite. Înghiţi şi strânse sabia mai tare. 

— Vă salutăm, suntem onoraţi că ne-aţi primit în casa 
voastră, spuse Cedric. 

Myles nu detectă nicio urmă de sarcasm în vocea 
tatălui său, deşi, cu siguranţă, onoarea era în întregime a 
clanului Sinclair. Fortăreaţa aceasta era o grămadă 
dărăpănată de var şi mortar, lipită cu urină şi noroi. De ce îl 
trimisese regele aici să-şi ia mireasa, oricât de delicioasă ar 
fi părut, era de neînțeles pentru el. 

Cedric întinse mâinile spre ale Fionei. 

— Şi tu, draga mea, ce frumoasă eşti! Domnul să te 
binecuvânteze şi să te păzească! 

Ea îşi ţinea pumnii strânşi pe lângă corp. 

— Dumnezeu m-a abandonat, sir, căci, dacă nu ar fi 
făcut-o, în clipa aceasta te-ai sufoca sub un morman de 
baligă. 

Se auziră icnete în încăpere, urmate de şoapte 
furioase. Cuvintele ei îl izbiră pe Myles ca o lovitură în 
moalele capului. Nici măcar cel mai nobil bărbat nu îl 


insulta pe Cedric Campbell fără să-şi piardă viaţa. Se 
întoarse spre tatăl său, aşteptându-se la furie, dar contele 
zâmbi. Nu larg, dar sincer. 

— Văd că ai spiritul mamei tale, spuse Cedric, dând 
naştere unui nou şuvoi de şoapte. 

— Un spirit care a pierit prea devreme. Cum 
îndrăzneşti să o pomeneşiti, ca şi când nu tu ai fi 
responsabil de moartea ei?! I| plesni cu palma peste piept 
cu toată puterea şi lăsă acolo o broşă de argint. Este ata, 
nu-i aşa? întrebă ea. 

Simon o trase înapoi cu asprime. 

— Fiona, ai grijă! 

— Nu-i aşa? întrebă ea din nou. 

Cedric îşi trase acul din țesătura groasă a veşmântului 
şi privi spre broşă. Ridurile de pe faţă i se adânciră şi 
zâmbetul îi pieri de pe buze. Intoarse bijuteria să citească 
inscripţia. Ridică privirea spre Fiona, apoi o îndreptă spre 
fraţii ei. 

— Ştii că da. Dar îţi jur, aşa cum i-am jurat şi tatălui 
vostru în toţi aceşti ani, că nu de mâna mea a murit. 
Aceasta este şansa noastră să o luăm de la capăt. 

Simon o trase mai în spate şi îi şopti la ureche. Ea se 
albi la faţă şi scoase un mic icnet. Se întoarse şi John, 
pentru a împiedica lumea să o vadă, în timp ce o îmblânziră 
cu vorbe şoptite. 

Myles se aplecă spre tatăl său. 

— Merge prost. Pare să aibă o fire cât se poate de 
nesuferită. 

— Nu e de aşteptat ca un trandafir frumos să aibă 
ghimpi? îi răspunse Cedric în şoaptă. 

— Da, tată. Dar aceasta are gheare de-a dreptul. 
Dacă ar fi bărbat, aş ucide-o pentru că te-a insultat în felul 
acesta. 

Cedric clătină din cap. 

— E  nestăpânită, ca mama ei. Dar o iapă cu 
personalitate este cu mult mai bună decât un ponei blând. 

Myles fu îmboldit de frustrare. 

— Pentru călărit? Da. Dar să trăieşti cu ea? Asta e cu 


totul altă chestiune. 

John se retrase la locul lui, iar Simon o trase pe Fiona 
înaintea lor. Avea obrajii îmbujoraţi, iar buzele îi tremurau 
când făcu o reverență în faţa lor. 

— Milorzi, vă implor, iertaţi-mi vorbele nesăbuite. Am 
fost copleşită de emoţii. Aveţi milă şi mă voi dovedi o 
soţie... şi... o fiică îndatoritoare. 

Rosti ultimele cuvinte atât de încet, că nu le auziră 
decât ei. 

Văzându-i capitularea, Myles simţi că i se strânge 
stomacul. Era extrem de ofensat de insultele pe care li le 
aruncase, însă, cu toate acestea, predarea ei josnică şi mila 
implorată îl făcură să se simtă grotesc, ca şi când ar fi 
abuzat-o cumva. Într-o zi, avea să o întrebe ce ameninţări 
folosiseră fraţii ei pentru a-i înfrânge îndărătnicia, iar 
gândul îl făcu să tresară. 

Urma să fie soţia lui. Înţelesese asta teoretic, când 
numele ei nu era decât o urmă de cerneală pe bucata de 
pergament pecetluită cu însemnele regelui. Dar femeia 
aceasta avea să-i fie alături toate zilele şi toate nopţile, 
câte zile va avea. Deodată, Franţa şi micuța lui demoazelă 
părură foarte departe. 


Oficierea căsătoriei fu purgatoriul ei, o amânare a 
judecății finale care o condamna pe veşnicie. Părintele 
Bettney, evlavios ca de obicei, ţinea Biblia îngălbenită între 
degetele la fel de gălbejite. 

Fonfăi cuvintele Domnului pe nas şi monoton. Fiona 
se gândea adesea că, dacă şobolanii ar putea vorbi, ar suna 
ca acest preot. O privea încruntat, ca şi când i-ar fi citit 
gândurile, şi o judeca în consecinţă. Ca şi cum ar fi fost Eva 
în grădina raiului, singura vinovată pentru profanarea 
sfintei slujbe, ea, şi nu fraţii ei. Apoi preotul rosti cuvintele 
„dragoste”, „supunere” şi „preţuire”, şi ea nu se putea 
hotărî care dintre ele era mai jignitor. Simon şi John stăteau 
aproape, temându-se fără îndoială ca ea să nu dea bir cu 


fugiţii sau să-i incite pe cei din clanul Campbell la violenţă 
cu alte cuvinte nesăbuite. Dar ea îşi muşcă limba şi păstră 
chipul dulce al lui Marg în minte, aşa cum îi sugeraseră cei 
doi să o facă. 

Când veni vremea să-şi rostească jurămintele, îşi 
recită rolul, clar şi răspicat, cu capul sus. Ba chiar reuşi să- 
şi stăpânească tremurul mâinii când soţul ei îi strecură pe 
deget un inel de aur cu smarald. Scânteia în lumină, dar era 
ca o cătuşă apăsătoare. O săgetă teama o clipă mai târziu, 
când îşi aşeză degetele palide pe palma lui aspră. Avea 
mâini de ucigaş, făcute pentru bătălie. Şi în curând aveau 
să fie pe ea. 

Apoi soţul său îşi lipi buzele de ale ei pentru a pecetlui 
acest târg urzit în focul iadului şi îşi dori să aibă gura 
înveninată, ca să-l facă să piară în momentul acela. Dar el 
se retrase, nevătămat. lar ea trase din nou aer în piept, 
rămânând şi ea în viaţă. 

Mulțimea murmură aprobator, dar nu se auziră 
aplauze. In ziua aceea, doar şoapte pline de compasiune şi 
previziuni despre un viitor nesigur circulau în sânul 
congregaţiei. 

După ceremonie, masa fu servită fără spectacolul 
obişnuit al unui ospăț de nuntă. Nu avuseseră nici timpul, 
nici dispoziţia necesare pentru a sărbători. Fiona stătea 
alături de soţul ei pe podium, cu Simon în dreapta. Cedric, 
slavă Cerului, era lângă John, care îl prinsese la vorbă. Ce 
discutau, asta nu-şi putea imagina. Părintele Bettney le 
dădu binecuvântarea, turuind monoton despre castitate şi 
datorie, deşi o privise tot timpul încruntat, de parcă ar fi 
fost Pandora cu mâna pe capacul cutiei. 

Lângă ea, apropierea lui Myles se simţea ca un vapor 
fierbinte peste tot. Era sfâşiată între dorinţa de a-l privi 
ţintă, absorbind toate detaliile, şi dorinţa de a-l vedea 
arzând în flăcări şi făcându-se cenuşă. Era înalt, mai înalt 
decât John chiar. Părul tuns scurt era negru, avea un 
maxilar lat şi, dacă se simţea generoasă, ar fi putut 
recunoaşte că faţa lui bărbierită nu era respingătoare. Însă 
ochii erau tulburători. Prea strălucitori pentru a fi fireşti, de 


un verde ca gheaţa, ca o vâlcea îngheţată la începutul 
primăverii. 

Fiona de-abia se atinse de mâncarea aflată în tava din 
faţa lor. Câteva migdale şi smochine, o felie de măr, dar 
totul avea gust de lemn. Ar fi trebuit să aleagă cele mai 
bune bucățele din farfurie şi să i le ofere soţului ei, dar, în 
schimb, nu ridică niciun deget, rămânând cu privirea 
plecată. Nepăsarea ei nu părea a reduce apetitul lui în 
vreun fel. 

— Nu prea te-ai atins de mâncare. Nu e pe gustul tău? 
întrebă el în cele din urmă. Cum ea continuă să tacă, el se 
aplecă, astfel că aproape îi atinse urechea cu buzele. Ce 
încântat şi norocos sunt să am o soţie atât de tăcută şi de 
docilă, adăugă, şi, odată cu şoapta, ea îi simţi căldura 
răsuflării. 

Ridică fruntea spre el. „Tăcută şi docilă?” Apoi îi văzu 
zâmbetul. Îi aruncase o momeală, iar ea o muşcase. 

Râse văzându-i expresia şi îşi îndesă o bucată de vițel 
în gură. 

— Nu eşti atât de docilă, de fapt, aşa-i? Mă întrebam 
eu unde a dispărut fetişcana cu gura mare. Acum văd că ai 
ascuns-o doar. Incuviinţă din cap o dată. Bun. 

Pulsul Fionei o luă la galop. O păcălise, şi cât de uşor 
picase în cursă. Bun. Dacă avea iscusinţa să-i citească firea, 
asta era. 

— Compania este cea care îmi întoarce stomacul pe 
dos. Duhoarea atâtor bărbaţi din neamul Campbell mi-a 
stricat pofta de mâncare. 

El râse din nou. 

— Acesta este mirosul pe care îl simt? Credeam că e 
de la tine. 

Ea se înroşi instantaneu. Fraţii ei o înţepau şi o luau 
peste picior îndeajuns, dar nu credea că urma să aibă parte 
de acelaşi lucru din partea soţului ei. 

— Mă voi rostogoli în bălegar în fiecare zi dacă 
duhoarea te va ţine departe de mine, spuse ea. 

El muşcă din nou din carne şi îi aruncă o privire 
obscenă, de parcă ar fi fost mai curând o târfă decât 


mireasa lui. Îşi supse sosul de pe degete. 

— Nu mă va ţine, spuse el în cele din urmă. 

Simţurile ei intrară în alertă. Ce asalt straniu! 
Cuvintele lui o gâdilau ca o pană, dar, cu toate acestea, o 
făceau să simtă că membrele îi sunt traversate de fiori de 
stânjeneală. Se simţi deodată dezbrăcată sub privirea lui, 
iar certitudinea evenimentelor acelei nopţi îi reverberă în 
minte precum clopotele de la Saint Andrews. Nici mirosurile 
respingătoare, nici pumnalele ascuţite şi nicio armată de 
oameni loiali nu l-ar fi oprit din drum. Era deopotrivă trofeul 
şi prada. 

Îşi privi mâinile încă o dată, cu urechile arzând, iar el 
râse din nou. 


Capitolul 3 


Fiona nu fu însoţită în dormitorul ei de nicio lady. 
Mama ei zăcea în mormânt, iar singura ei mătuşă era 
călugăriţă şi, de ani întregi, locuia la o mănăstire de lângă 
Ludlow. Astfel că Bess cea slabă şi de nădejde fu cea care o 
conduse când părăsi sala la finalul ospăţului. 

— Vino, domniţă, şopti ea. Nu are rost să-ţi târşâi 
picioarele. Se va termina în câteva minute. Nu e ceva ceo 
fată puternică, aşa cum eşti tu, nu poate îndura pentru un 
scurt timp, nu-i aşa? 

În mintea Fionei apăru ca un fum imaginea mamei 
sale, pământie şi moartă, cu braţul răsucit într-un unghi 
nefiresc. „Cât durase violul?” Douăzeci de minute puteau fi 
o eternitate. 

Bess o ajută să-şi scoată rochia albastră, înlocuind-o 
repede cu o cămaşă de pânză, brodată la gât cu mici perle, 
murmurând în tot acest timp încurajări stângace, cu vocea 
ei gravă. În seara aceea, cuvintele ei o râcâiau mai 
degrabă, în loc să o aline. 

Încăperea aceea fusese a Fionei încă de când părăsise 
dormitorul copiilor. În patul acela, copilă fiind, vărsase 


lacrimi de durere la moartea mamei sale, dar şi chicotise 
sub  aşternuturi cu Marg, jucând jocuri  copilăreşti, 
ascunzându-se de frig şi de fraţii ei. Cu Margaret, spusese 
poveşti şi îşi ţinuse surioara în braţe când avusese 
coşmaruri sau fusese bolnavă. In această cameră îşi trăise 
viaţa şi visase la viitor. Dar niciodată visurile acelea nu 
arătaseră astfel. 

Patul era mare şi ameninţător, o capcană ascunsă sub 
perne şi catifea. Pereţii de piatră ai încăperii se înclinau 
într-un unghi ameninţător, micşorând-o. Avea să pară şi 
mai mică atunci când soţul-inamic avea să intre pe uşă. Luă 
o perie de păr ca să alunge gândurile. Se pieptănă pe 
îndelete, trăgând cu putere de buclele încurcate, savurând 
durerea doar pentru că îi abătea gândurile. 

Bess se îndreptă spre pat, trăgând cuvertura şi 
umflând pernele, aşa cum făcuse de atâtea ori până atunci. 
Bătrâna doică îşi frecă mâinile de fuste. 

— Fiona, ai salvat suflete astăzi. Nimic nu le poate 
aduce înapoi pe cele pe care le-am pierdut, Domnul să le 
binecuvânteze, dar ar trebui să fii tare mândră de sacrificiul 
tău. 

Vulnerabilitatea ieşi la suprafaţă la auzul cuvintelor 
blânde ale doicii. Dar nu se putea lăsa cuprinsă de 
slăbiciune. Trebuie să înfrunte noaptea aceasta şi toate 
nopţile care aveau să vină cu forţă a zece membri ai 
clanului Sinclair. Avea să le arate tuturor că era războinica 
dorită de ei. 

— Mulţumesc, Bess. Poţi să pleci acum. 

— Eşti sigură? Aş putea sta până soseşte soţul tău. 

Fiona clătină din cap. 

— Nu. 

Doica încuviinţă şi o sărută pe obrazul catifelat. 

— Dumnezeu să te aibă în pază, Fiona! 

Apoi dispăru. 

Rămasă singură, Fiona se îndreptă spre fereastră, 
apoi spre şemineu. Oriunde, dar nu lângă pat. Urma să vină 
în curând, aşteptându-se ca ea să fie în pat, dar nu avea să 
şadă acolo ca o prăjitură pe farfurie. Trase un şal de 


mătase de pe banca pe care îl lăsase Bess şi şi-l înfăşură în 
jurul umerilor. Era mai mult pentru protecţie decât pentru 
căldură, ca şi când țesătura subţire ar fi fost îmbrăţişarea 
protectoare a mamei ei. Privi ţintă în şemineu şi îl văzu pe 
Cedric dansând cu diavolul în flăcări. 

Se prăbuşi un buştean, aruncând scântei în vatră. Ea 
sări ca o pisică auzind zgomotul şi tresări din nou când se 
auzi zdrăngănind mânerul uşii. Uşa se deschise, şi apăru 
Myles, care se opri văzând-o. După o pauză, intră în 
dormitor şi închise uşa, zăvorând-o. 

— Nu e nevoie să o încui. Unde m-aş putea duce? 

Se strădui să-şi menţină vocea neutră, ascunzând 
teama care îi pulsa în tâmple. 

El o măsură din cap până în picioare, iar ochii lui 
pătrunzători erau de un verde mai întunecat în lumina 
focului. 

— Chiar dacă ai vrea să fugi, am oameni care păzesc 
la uşă. 

— Ca să nu plec? 

— Nu, ca să nu intre oamenii fraţilor tăi. Voi cei din 
neamul Sinclair aveţi o fire vicleană şi mă vreţi mort. 

— Dacă asta crezi, de ce eşti de acord cu această 
alianţă? Cu siguranţă regele te-ar elibera, dacă l-ai ruga. 

Myles râse sec. Traversă camera, îndreptându-se spre 
o carafă de vin aşezată pe masă alături de cupe. 

— Regele nu face favoruri cu uşurinţă. Şi nici nu-şi 
ţine promisiunile. Dacă ar face-o, aş fi în Franţa în clipa 
aceasta, şi nu în aceste ţinuturi uitate de Dumnezeu. 

Turnă vin în două cupe. 

Fiona se înfrână auzindu-i insulta. 

— Imi pare rău pentru suferinţele tale. 

El ridică din umeri şi oftă. 

— Nu e cazul să ne prefacem că vreunul din noi ar fi 
ales finalul acesta, Fiona. Nu eşti singura marionetă care 
dansează, în timp ce sforile îi sunt mânuite de James. 

Îi întinse o cupă de vin. 

— Este otrăvit? 

— Doar dacă l-au otrăvit oamenii tăi. 


Privi spre cupa lui, încruntându-se. 

— Nu vreau. 

Ea îşi strânse şalul mai bine în jurul umerilor. El înălţă 
cupa. 

— Bea! Va face ca lucrurile să decurgă mai uşor 
pentru tine. 

— Sau pentru tine poate? îl repezi ea. Aşa îţi plac 
femeile, Campbell? Ameţite, ca să nu opună rezistenţă? 

O privi ţintă atât de lung, că începu să o înţepe pielea, 
iar apoi el ridică din umeri. 

— Depinde de ocazie. Aşeză cupa ei pe masă şi o goli 
pe a lui, umplând-o iar, ca şi când băutura l-ar fi întărit. Dar 
de ce ar fi fost agitat? Era de două ori mai mare decât ea şi 
bărbat, pe deasupra. Avea un avantaj clar. A doua zi avea 
să-şi vadă de viaţă, însă ea urma să fie preschimbată pe 
vecie, la trup cel puţin, dacă nu în spirit. 

Împotriva voinţei ei, întinse mâna şi cuprinse cupa. 
Dădu vinul pe gât şi îi întinse cupa să îi mai toarne. 

El zâmbi văzându-i slăbiciunea. 

Stătură în tăcere bând şi privind ţintă spre foc, până 
când în cele din urmă el spuse: 

— Îmi place ca femeile mele să fie dornice, Fiona. Nu 
am luat-o niciodată pe vreuna fără acordul ei. 

Ea pufni dispreţuitor. 

— Atunci, trebuie să fii la fel de feciorelnic ca mine. 

Aşteptă lovitura lui, dar nu era nevoie. 

— Averea mi-e de folos uneori. 

Ea intenţionă să-l ia în zeflemea, dar rată ţinta. 

— Adică le-ai cumpărat? Am un soţ terfelit de târfe? 

Zâmbetul lui deveni şi mai larg. 

— Nu terfelit, draga mea. Ar trebui să te consideri 
foarte norocoasă. 

Sorbi din nou din vin. Ea icni la sugestia lui. 

— Norocoasă? Nu sunt vreo amărâtă într-o cârciumă, 
gata să se lase sedusă de bani şi ademenită cu vorbe dulci. 

— Nu sunt deloc vorbe dulci. E doar adevărul. Şi, dacă 
mă împungi, nu vei schimba mersul lucrurilor. Puse cupa pe 
masă. Fiona, înţeleg că ai un spirit de luptătoare şi o 


mândrie aprigă. Ba chiar le pot admira. Însă doar nesăbuiţii 
continuă să poarte o luptă care este deja pierdută. Nu mai 
sunt duşmanul tău. Sunt soţul tău. Cu cât vei ceda mai 
repede, cu atât va fi mai bine pentru amândoi. 

Dacă ar fi lovit-o, ar fi ştiut cum să răspundă. Dacă ar 
fi insultat-o, dacă ar fi ameninţat-o şi ar fi acuzat-o, ar fi 
putut răspunde cu aceeaşi monedă. Dar împotriva acestei 
purtări calme nu avea nicio armă, în afara propriei voințe. 

— Nu voi ceda niciodată. 

El încuviinţă şi o înconjură încet, ca şi când ar fi fost o 
sculptură ce trebuia admirată. Apoi se opri în spatele ei şi 
îşi strecură braţele de războinic de-a lungul braţelor ei. Cu 
voce joasă, ca zumzetul albinelor lângă stup, spuse: 

— Nu te pot face să uiţi ce simţi, Fiona. Dar îţi promit 
că, dacă vei dori să ne întâlnim la mijloc, voi fi un soţ bun. 
Cedează şi nu te voi răni. 

Avea mâinile ca nişte sfori catifelate, legând-o de el. 

— Nu ai puterea să-mi faci rău. 

Rosti minciuna cu o şoaptă răguşită. 

El o trase de şal. 

— Ba da, am. Te-aş putea strivi într-o sută de feluri 
diferite. Sau te-aş putea mângâia în de două ori mai multe. 
Dacă mi te predai, voi fi milostiv, cum nu ţi-ai închipuit 
vreodată. 

Vocea lui se scurgea ca apa rece pe pielea încinsă, 
înmuindu-i muşchii şi încâlcindu-i gândurile. Nu era deloc 
aşa cum se aştepta. 

— Predă-te, cedează, supune-te - acestea sunt 
cuvinte blestemate pentru mine, şopti ea. 

— Ştiu. Este în firea ta să lupţi, dar suntem căsătoriţi 
acum. Lasă scutul jos! Lasă-mă să-ţi arăt că, în bătălia 
aceasta cel puţin, predarea şi victoria sunt acelaşi lucru. 

El trase de şal încă o dată, şi ea îi dădu drumul. 
Acesta căzu la podea ca şoapta unui amant, iar braţele lui o 
cuprinseră, şi ea îi simţi căldura de parcă ar fi fost o forjă. 
Nu se zbătu şi nu-şi putu imagina nici în ruptul capului de 
ce nu o făcu. | se urcase vinul la cap. Emoţiile zilei o 
vlăguiseră şi nu-i mai rămăsese deloc putere pentru a lupta 


cu el. 

— Ce intenţionezi? se auzi întrebând. 

El îşi lipi buzele calde de gâtul ei şi murmură: 

— Intenţionez să te seduc. 

Încrederea lui peste măsură îi retrezi simţurile 
amorţite, şi dezgustul reveni de zece ori mai puternic. 

— O! icni ea, trăgându-şi cotul cu toată puterea şi 
lovindu-l în abdomen. 

El scoase un pufnet, surprins. Slăbi strânsoarea şi o 
scăpă din îmbrăţişarea lui. 

— Porc îngâmfat! Crezi că sunt atât de uşor de 
câştigat? 

— Sperasem că da, răspunse el pe un ton ironic, 
frecându-şi abdomenul. 

— Şi mă faci pe mine nesăbuită? rosti ea precipitat. 

El ridică mâinile spre tavan, ca şi când ar fi cerut 
călăuzirea Domnului. Apoi îi întâlni privirea, iar în voce i se 
citea nerăbdarea, ca şi când ar fi vorbit cu un copil 
neascultător: 

— Fiona, asta este situaţia. Avem... Avem o sarcină 
de îndeplinit. 

Ea îşi încrucişă braţele. 

— Ştiu asta. Nu sunt bătută în cap. 

El clătină din cap şi se îndreptă iar spre vin. Îşi umplu 
cupa şi o dădu pe gât dintr-o înghiţitură. 

— Te împotriveşti când o spun în cuvinte frumoase. Te 
împotriveşti când o spun de-a dreptul. Nu îţi pot face pe 
plac nicicum? 

— Nimic din ce faci sau spui nu-mi va face vreodată 
plăcere. 

Orice urmă de bună dispoziţie dispăru de pe chipul lui. 

— Dumnezeule, femeie! Îmi pui răbdarea la încercare. 
M-am străduit toată ziua să-ţi fac pe plac, şi cu toate 
acestea îmi arunci doar zeflemea şi dispreţ. Dar ajunge. Eşti 
soţia mea. Mă auzi? Sperasem să fac să fie cel puţin 
tolerabil pentru tine, dar, dacă preferi durerea în locul 
plăcerii, fie. Treci în pat! 

Îşi lepădă vesta, apoi se întoarse şi îşi trase cămaşa 


peste cap. Văzându-i spatele lat şi gol, Fiona simţi că-i sare 
inima din piept şi odată cu ea aproape tot restul fiinţei. 

Îl împunsese dinadins şi îl înfuriase. Poate că ea era 
nesăbuita până la urmă. 

Dumnezeule, fata îl scotea din sărite! O tachinase, o 
linguşise, fusese serios şi direct. Nimic nu funcţionase. Era 
hotărâtă să îl dispreţuiască. Nu se mai confruntase 
niciodată cu o asemenea situaţie. Femeile lui erau dornice, 
plătite sau nu. Unele îl imploraseră chiar să le sărute şi 
gemuseră sub atingerile lui. Cât tânjea după acele 
încurajări acum! Mai bine s-ar culca cu o pernă de ace 
decât cu muierea asta îndărătnică. 

Îşi scoase în grabă veşmintele pe care le mai avea pe 
el, până rămase gol ca în ziua în care se născuse, şi se 
întinse în pat. Însă soţia lui nu se clinti, privindu-l ca o 
căprioară şi strângând din pumni. Cum avea focul în spate, 
putea vedea clar prin cămaşa subţire. Furia i se mai domoli. 
Era tânără, la urma urmelor. Şi fără prihană. Toate emoţiile 
i se reflectau pe chip, limpezi ca lumina zilei. lar în clipa 
aceea era întruchiparea fricii. 

EI îşi îndulci tonul. 

— Vino aici, Fiona. 

După încă o scurtă ezitare, ea se apropie, şi el fu 
încântat că  mustrarea lui îşi atinsese ţinta. Părea 
resemnată acum. Nu descurajată, cum fusese în sală după 
ce îl insultase pe tatăl său, ci împăcată. 

Îşi ascunse zâmbetul văzând-o privind ţintă la pat, ca 
şi când ar fi fost un lac mare şi misterios - întunecat, 
ameninţător şi în niciun caz ceva în care să te scufunzi. 
Dădu cuverturile la o parte şi bătu cu palma pe locul de 
lângă el. 

— Întinde-te. Promit să nu muşc. Prea tare. Expresia 
ei îl făcu să râdă. Ai chip de înger, ştii. Un înger furios, care 
nu se simte în largul lui. 

Ea se aşeză încet pe saltea, cu faţa la el, ţinându-se 
de partea din faţă a veşmântului. El întinse mâna şi o 
răsuci, ca să se poată sprijini de perne, aşezându-se lângă 
el. 


— Suntem o pereche, nu-i aşa? Îi desprinse o mână de 
la piept şi i-o ţinu într-a lui. Îţi place inelul acesta? 

Ea privi spre smarald. Era mare, încastrat în aur şi 
înconjurat de mici granate. 

— E greu, răspunse ea. 

— Este în familia mea de patru generaţii. James al Il- 
lea a poruncit să fie făcut pentru străbunicul meu. lar acum 
este al tău. 

Îşi trase mâna din strânsoarea lui. 

— Nu ar fi trebuit să-mi dai un astfel de inel. E făcut 
pentru a fi purtat de un Campbell. 

— Eşti o Campbell acum. 

Înghiţi şi îşi încrucişă din nou braţele în faţa sânilor, 
ridicând podul spre fortăreaţa ei impenetrabilă. Părea să fi 
încheiat cu atacurile verbale pentru moment, dar rămase 
rigidă ca marmura şi la fel de rece. Dacă ar fi fost o femeie 
mai simplă, s-ar fi găsit acum la jumătatea drumului spre 
fericire, dar această Fiona era o iapă năbădăioasă, pe care 
trebuia să o convingă prin linguşiri înainte de a o încăleca. 
Se lăsă într-o rână şi îşi sprijini capul pe un braţ. Cu celălalt, 
îi îndepărtă părul de pe faţă. Ea nu se clinti. O mică victorie. 

— Spune-mi ceva despre tine, o îndemnă el încet. 

Ea scăpă un mic sunet. 

— Ce? 

— Ceva mărunt, ca să te cunosc mai bine. 

De obicei, îl plictiseau palavrele femeilor, dar puţină 
conversaţie cu această statuie din pat ar fi fost bine-venită. 
Orice, numai să o scoată din carapacea ei şi să o facă să se 
deschidă. 

— Nu am nimic de spus despre mine. 

Trase de un fir desfăcut de la marginea cuverturii. 

Lui îi veni să râdă, căci era o mare minciună. 

— Dimpotrivă, sunt convins că sunt multe lucruri 
fascinante de spus despre tine. Dacă te simţi timidă, încep 
eu. Reaşeză perna, apropiindu-se de ea. Nu îmi plac ulii. 

Ea întoarse capul şi îl privi cu oarecare curiozitate. El 
îi luă din nou mâna într-a lui, jucându-se cu degetele ei cu 
blândeţe. 


— Nu mi-au plăcut şi n-o să-mi placă niciodată. Ulii 
sunt mult prea vicleni şi aruncă mereu priviri crunte, de 
parcă mai degrabă ţi-ar ciuguli ochii decât să-ţi urmeze 
porunca. Şoimii la fel. Sunt chiar mai răi. 

Ea scoase un mic râset, dacă într-adevăr îl putea numi 
astfel. Dar cel puţin era un zgomot de interes şi 
amuzament. 

— Te-au căsătorit cu mine pentru că eşti sărac cu 
duhul? întrebă ea. 

Propriul lui râs îl luă prin surprindere. Nevastă-sa avea 
simţul umorului - când voia să-l împărtăşească. 

— Poate. Ţie îţi plac ulii? 

Îi lăsă mâna să-i cadă pe pat şi îşi trecu degetul peste 
antebraţul ei. 

— Nu m-am gândit niciodată la asta. Nu am mai avut 
niciunul de ceva vreme. Niciunul dresat, în orice caz. 

— Ce s-a întâmplat cu ei? 

Ea îl privi un moment. 

— Şoimarul nostru a murit în timpul unui atac. 

— Ah, îmi pare rău pentru el. Atacul cui? 

Ea ridică vag din umeri, făcând aşternuturile să 
foşnească. 

— Clanul Grant, cred. Poate clanul MacPherson. Orice 
aliat al regelui este duşmanul nostru. Ne ţine ocupati. 

încercă să-şi retragă braţul din nou, dar mâna lui o 
urmă, alunecându-i pe claviculă. 

— Atunci, această căsătorie este un lucru bun pentru 
clanul Sinclair. Atacurile ar trebui să înceteze, acum că 
aveţi puterea armatei regelui de partea voastră. 

Ea privea ţintă spre baldachinul de deasupra lor, dar 
pulsul i se înteţise sub degetele lui, care coborau pe 
coloana gâtului ei. 

— Regele este departe, în Edinburgh. Nici măcar 
braţul său nu poate ajunge atât de departe în nord, spuse 
ea încet. 

— Vremurile se schimbă, Fiona. Regele plănuieşte să 
înconjoare insulele pe mare, de la Oban la Inverness, 
pentru a strânge jurăminte de loialitate de la căpeteniile de 


pe dealuri. Cei care refuză vor simţi mânia armatei sale. 
Dar prietenii săi vor fi răsplătiți. Trase de gulerul cămăşii, 
strecurându-şi degetele pe sub material. Spune-mi ceva 
despre tine acum. 

Ea răsuflă adânc, rostind cu voce slabă: 

— Am avut o iapă. 

— Şi? o îndemnă el când ea nu mai zise nimic. 

— O chema Gwynlyn. Avea un păr sur moale şi 
încântător, cu pete şi ciorăpei albi, şi venea când fluieram. 

— Şi unde este acum? 

Trase uşor de prima fundă de sus a cămâăşii ei de 
noapte. 

— A murit când aveam paisprezece ani. Tata nu mi-a 
mai dat niciodată alta. 

Inima lui tresări, într-un fel cu care nu era deloc 
obişnuit. Pierduse mult în scurta ei viaţă, căci nu avea mai 
mult de şaptesprezece ani. 

— Dempsey are un grajd mare, plin de iepe. Poţi să ți- 
o alegi pe care o doreşti. 

Ea se încruntă. 

— Nu ţi-am spus asta ca să-mi poţi oferi un dar. 

— Ştiu. Darţi-l ofer oricum. 

Funda cedă şi el aproape că cedă odată cu ea. Faptul 
că îi oferea un cal era o chestiune atât de măruntă, dar cu 
toate acestea părea să o tulbure. Vedea un vicleşug acolo 
unde nu era niciunul. Ce combinaţie era, aprigă şi fragilă 
totodată! 

Părul ei, în lumina focului, scânteia ca granatele de pe 
inel. Voia să-i simtă greutatea şi să răsucească pletele 
acelea între degete. Să împartă aşternutul cu ea nu avea să 
fie o povară prea mare, la urma urmelor, dacă rămânea 
dulce ca în acest moment. Se aplecă şi o sărută pe umăr. 


* 


Ea icni simţindu-i atingerea. Gura lui pe pielea ei 
ardea ca stigmatul. 
— Trebuie să faci asta? 


O privi surprins. 

— Ce? 

— Să mă săruţi. Este... necesar? 

El îşi arcui capul şi odată cu el zâmbetul. 

— Necesar? Nu. Dar aş prefera. 

Ei nu îi plăcu. Absolut deloc. O înţepa, şi nu doar acolo 
unde buzele lui îi atingeau pielea, ci şi în alte locuri. 

— Ei bine, eu nu. Ai putea continua fără asta? 

El râse, hohotind ca tunetul îndepărtat. 

— Aş putea, spuse el. Dar sărutul... ajută. 

De ce? O zăpăcea cu totul. Tot ce făcea el o năucea. 
Era duşmanul ei de moarte. Un Campbell crud, detestabil, 
violent. Dar, cu toate acestea, în seara aceea, acest bărbat 
din patul ei părea a nu fi în niciunul dintre aceste moduri. 
Nu făcea niciunul din lucrurile de care avea nevoie pentru 
a-i aprinde furia. În schimb, era blând, curios şi răbdător. Şi 
gol, aprinzând un cu totul alt foc. Mintea ei, care fusese 
asaltată toată ziua de gânduri neplăcute, rătăcea acum 
spre locuri în care nu mai ajunsese niciodată până atunci. Și 
murea de ruşine din pricina aceasta. 

— Fiona, înţelegi ce trebuie să se întâmple între noi? 

Desfăcu a doua fundă a cămăşii de noapte. Ochii ei 
scânteiară precum jăraticul. 

— Bineînţeles. Mi-a explicat doica. 

El râse din nou. 

— Doica? Vrei să zici bătrâna aceea slăbănoagă, care 
bălăbănea în jurul tău ca o muscă? Ce ţi-a spus? 

— Dacă nu ştii, atunci nu te voi lumina eu. 

Ea trase aşternuturile mai sus şi încercă fără succes 
să-i îndepărteze mâna. Însă Myles trase aşternuturile în jos 
şi îi atinse maxilarul cu degetul mare, întorcându-i faţa spre 
el. 

— Te-a speriat? _ 

— Nu atât de mult ca tine. li scăpase porumbelul 
înainte să se poată abţine, însă dorea să o fi făcut. Probabil 
că Hugh Sinclair se răsucea în mormânt auzind-o. Myles ar 
putea crede că doar o nesăbuită lupta într-o bătălie deja 
pierdută, dar tatăl ei ar spune că doar un laş se dădea 


bătut înainte de a muri. Aşa că ce trebuia să facă, de fapt? 
Dădea dovadă de mai mult curaj dacă lupta cu el până la 
moarte? Sau dacă trăia şi poate avea să câştige altă dată? 

Se gândi la Margaret şi află răspunsul. 

Işi simţi inima de gheaţă în piept, fragilă şi rece, în 
timp ce privi spre soţul ei. Ceva din privirea lui părea 
aproape familiar, dar fireşte că era aşa, căci o privise ţintă 
toată ziua, trăgând-o spre el cu o sfoară invizibilă. 

— Poţi avea încredere în mine, Fiona. 

Asta era atunci. Ajungea cu poveştile despre ulii şi 
ponei şi cu sărutările inutile. Oftă din rărunchi. 

— Nu ştiu ce să fac, spuse ea, mai mult pentru sine şi 
Dumnezeu decât pentru soţul ei. 

Myles se apropie. 

— Haide să scoatem cămaşa aceea de noapte şi te voi 
învăţa. 


Capitolul 4 


Aşteptă trăsnetul din ceruri şi îngerii să o salveze, dar 
nu auzi decât obişnuitul trosnet al focului şi respiraţia 
precipitată a soţului ei. 

Mâna lui îi alunecă pe trup şi îi prinse marginea 
veşmântului, ridicând-o încet şi adunându-i-o în jurul taliei. 
Şovăitoare, se mişcă, făcându-i loc, în timp ce încerca să 
evite orice contact suplimentar. Dar mâinile lui înaintau pe 
pielea ei ca nişte petale plutind peste apă, şi simţi că 
palpită pe dinăuntru. Se aşeză în capul oaselor şi se 
întoarse cu spatele, ridicând braţele. El îi scoase cămaşa de 
noapte cu totul, iar materialul alunecă şi căzu pe podea, 
laolaltă cu toată rezistenţa ei. 

Se lipi de saltea ca şi când ar fi fost împinsă şi strânse 
din ochi, dorindu-şi ca el să dispară. Dar el se apropie mai 
mult şi îşi trecu vârful degetului peste chipul ei, între ochi şi 
peste nas, lăsându-l să zăbovească pe buze. Un deget îl 
urmă pe celălalt în timp ce îi contura curburile catifelate şi 


micile văi ale urechilor, ale maxilarului şi ale gâtului. Pulsul 
ei se înteţi, ca bătaia aripilor a o mie de lebede ridicându-se 
de pe suprafaţa unui lac. 

Când buzele lui îi atinseră, moi ca o pană, colţul gurii, 
aproape că sări în picioare. Dar se luptă cu impulsul de ao 
lua la goană şi rămase neclintită, în vreme ce el depunea, 
ca o adiere, mici sărutări, în locurile pe care le explorase cu 
degetele. 

Un chin dulce, neaşteptat. 

Şi mereu revenea la marginea buzelor ei, fără să o 
sărute de-a dreptul niciodată. Se încinse şi aproape că 
întoarse gura spre el, ca să pună capăt tachinării. Dar nu 
putea. Nu avea să o facă. Un Sinclair putea răbda orice 
tortură, indiferent de forma acesteia. 

Îi simţi buzele moi pe piele şi apoi răcoarea, căci aerul 
proaspăt al nopţii continua sărutul. Incercă să se gândească 
la Margaret, la tatăl ei sau la orice altceva în afară de 
senzațiile care o cotropeau. Ar trebui să urască tot ce-i 
făcea, să îl dispreţuiască, să se desprindă din îmbrăţişarea 
lui. Să găsească plăcere în atingerea lui ar însemna 
înfrângerea ei absolută. 

Dar mâinile lui coborâră, devenind mai îndrăzneţe şi 
mai ferme, alunecându-i peste umăr şi de-a lungul unui 
braţ, apoi urcară din nou, cuprinzându-i un sân. Atunci 
deschise ochii şi îl prinse de încheietură, încercând să-i 
oprească atingerile. Dar el continuă, strângându-i cu 
blândeţe rotunjimea şi frecându-i sfârcul cu degetul mare. 
Sfârâia de parcă degetele lui ar fi fost o flacără. Icni, şi l-ar 
fi implorat să se oprească dacă el nu ar fi ales acel moment 
pentru a o săruta în cele din urmă pe gură. Fu invadată de 
o uşurare trădătoare. 

Nu era un pupic nevinovat, ca acela pe care i-l dăduse 
pe treptele capelei. Sărutul acela fusese pentru Dumnezeu 
şi preot, dar chiar şi în nevinovăția ei ştia că acesta din 
urmă era pentru Myles însuşi. O apăsă cu fermitate, 
jucându-se cu gura ei. Avea buzele moi, mult mai moi decât 
se aşteptase, şi îi provocau o senzaţie stranie delicioasă, în 
contrast cu maxilarul nebărbierit. Mirosea a vin, a cuişoare 


şi a piele, un iz amestecat cu parfumul propriului său corp, 
care crea o combinaţie puternică. 

Îşi plecă uşor capul, muşcându-i încet pielea, apoi 
alinând micile răni cu limba. Ea se mişcă pentru a scăpa de 
asaltul tandru, dar el o urmă şi îşi strecură piciorul între 
picioarele ei, desfăcându-i-le. Se simţea răvăşită. În derivă. 
Neloială. Era un Campbell dezgustător, dar cumva trupul ei 
uitase asta, dominându-i mintea. Il apucă de braţe, 
încercând inutil să se apere, căci, cu fiecare mişcare, el 
reuşea cum, necum să se apropie mai mult, lipindu-se 
precum ceara fierbinte, mulându-se perfect pe culmile şi 
văile ei. Mâna lui îi mângâie şoldul, trăgând-o aproape de 
el, apoi împingând-o, pentru a-şi putea strecura mâna între 
picioarele ei. 

Ea întoarse faţa spre perete, în timp ce degetele lui îi 
cercetau cele mai intime pliuri, dar un scâncet neruşinat îi 
trădă şocul de plăcere, căci alunecă fără greutate între ele. 
Mădulare necredincioase, perfide şi inutile, acum când avea 
nevoie de putere. Acest duşman îi scursese voinţa precum 
seva dintr-un copac, dar, cu forţele care îi rămăseseră, 
ridică piciorul, împingându-se în saltea pentru a se elibera. 
Degeaba. Acţiunile ei jalnice nu făcură decât să-i 
înlesnească drumul spre miezul fiinţei ei. 

— Ah, Dumnezeule, Fiona, murmură el la sânul ei, 
trecându-şi limba pe mijlocul lui, ce perfecţiune. 

Ea încercă să-i îndepărteze capul, dar părul lui scurt 
sub degetele ei era moale ca blana de nurcă, atrăgând-o în 
loc să o dezguste. O, ce trădătoare era, renunțând la toată 
cumpătarea neamului Sinclair doar pentru a simţi, asaltată 
de atingerile acestui Campbell. 


* 


Era dulce ca o piersică şi coaptă, gata să fie culeasă, 
cu pielea catifelată şi docilă sub degetele lui. In timp ce 
savura fiecare sărut şi fiecare mângâiere, îl asaltă imboldul 
nestăpânit de a duce la împlinire această împreunare. 
Intenţionase să o curteze, să o familiarizeze cu blândeţe cu 


căile păcatului şi ale tainei conjugale, dar trupul ei era 
pregătit, ud de dorinţă, şi se arcuia lipită de el. Era la fel de 
dornică să ducă mai departe ce începuseră. Îşi dădea 
seama după pielea îmbujorată şi după răsuflarea 
precipitată. Copleşit de dorinţă, simţi că ultimele ei frânturi 
de rezistenţă cedează, transformându-se în invitaţie. 

li prinse dosul genunchiului cu mâna şi găsi ce căuta, 
pătrunzând în carnea ei fragedă şi posedând-o. Fu o 
mişcare rapidă, menită să facă durerea iniţială să treacă 
repede, dar Fiona icni sub asalt, împingându-se în pieptul 
lui, în vreme ce el îi rupea delicata barieră a virginităţii. Avu 
remuşcări pentru o clipă, căci ar fi scutit-o de disconfort, 
dar nu se putea altfel. Era preţul plătit de fecioare. În 
curând, avea să o aline cu atingerea lui, arătându-i toate 
plăcerile acestei împreunări. Se mişcă în ea încet, sperând 
să o poarte cu el, dar era fierbinte, strângându-l 
ademenitor. Nu mai fusese cu o femeie de săptămâni 
întregi, şi voinţa i se evaporă în ceața dorinţei. Ea se mişcă 
în sus, apăsându-şi picioarele pe ale lui, într-un abandon 
irezistibil. Era cu el, mireasa lui, gata să-l primească întru 
totul, de îndată ce simţurile îi întunecaseră raţiunea. Se 
avântă cu toată forţa. Ea se ridică din nou, dornică. Mintea 
lui se goli, iar instinctul şi dorinţa îi înfrânseră răbdarea. 
lute şi fără zăbavă, o pătrunse, până când nervii lui 
încordaţi atinseră culmea şi el erupse în ea, revărsându-se 
satisfăcut. 

Se prăbuşi, complet relaxat, respirând ca şi când ar fi 
alergat până în vârful lui Ben Nevis şi înapoi. Dar culmea 
aceasta era mult mai suavă. Mai aproape de ceruri decât 
cel mai înalt munte. Îi primise atenţiile cu braţele deschise, 
făcându-l să urce pe culmile fericirii. O lăsase în urmă la 
final, era adevărat. Dar avea să-şi ia revanşa. La urma 
urmelor, nu avea experienţă şi, fireşte, fecioarele au nevoie 
de mai multe îndrumări. Totuşi, această femeie, femeia lui, 
s-ar putea să nu fie o nevastă atât de rea, de fapt. 

lnălţă capul şi zâmbi spre ea, cu trupul satisfăcut şi 
sufletul mulţumit. 

Fiona zăcea nemişcată, uluită. Asta era tot? Se simţea 


deodată abandonată şi stânjenită, ca şi când s-ar fi chinuit 
să-şi amintească ceva şi era cât pe ce, dar apoi gândul 
fugise din nou. Myles îi făcuse trupul să plutească, 
mângâind-o în cel mai plăcut mod. Dar apoi o pătrunsese 
cu bărbăţia lui, o strivise cu corpul masiv şi îi strigase în 
ureche. Nu putea respira. Era prea greu. Părul de pe pieptul 
şi picioarele lui, care cu doar câteva momente înainte 
fusese atât de ispititor, o înţepa deodată. Aveau picioarele 
încolăcite, mâinile lui erau încâlcite în părul ei, trăgând-o 
chiar şi acum. 

Dar, mai rău de-atât, o făcuse să uite de ea. O făcuse 
să fie uşuratică. O transformase într-o Campbell. 

Se împinse în el. 

— Ridică-te de pe mine, mormăi ea, sufocându-se. El 
îşi ridică toracele, rânjind spre ea ca un idiot. Dumnezeule, 
o măritaseră cu unul sărac cu duhul. Işi umplu plămânii cu 
aer, apoi îl împinse din nou, lovindu-l în spatele picioarelor. 
Ridică-te de pe mine, matahală brutală! 

Zâmbetul lui pieri, şi o lăsă să se extragă din 
încâlceala de trupuri şi aşternuturi. După ce se eliberă, se 
retrase în capătul îndepărtat al patului. 

— Fiona? Te-am rănit? 

O podidiră lacrimile, dar şi le şterse. 

— Sigur că da. Eşti fiul lui Cedric Campbell. Simpla ta 
existenţă mă răneşte. Dumnezeule, cât te dispreţuiesc! 

Expresia lui trecu de la confuzie la furie, maxilarul i se 
încordă, şi ochii i se întunecară în camera slab luminată. 

— Nu ai niciun drept să fii furioasă, femeie. Dacă nu 
erai pregătită, nu ar fi trebuit să mă îndemni în felul acela. 

— Să te îndemn? îl repezi ea. Nu am făcut aşa ceva, 
porc îngâmfat! Nu doream decât să se termine. Se înfăşură 
în aşternuturi. Dă-mi cămaşa de noapte! Nu ajung la ea. 

O mai privi încruntat încă un moment, şi ea crezu că 
s-ar putea să refuze. Dar în cele din urmă el întinse mâna şi 
o ridică de pe podea, aruncându-i-o în faţă. 

— Femeile! spuse el, apoi se întoarse pe o parte, sătul 
de ea. 

Fiona privi ţintă la muşchii puternici de pe spatele lui 


şi se luptă cu lacrimile. Nu o rănise, ca să fie sinceră. Firea 
ei trădătoare era cea care îi provoca durere. Cum putea să 
se bucure de sărutările lui? Ce fel de femeie era ea, să cadă 
pe spate în faţa celui mai aprig duşman pe care îl 
cunoscuse vreodată? Nu îşi putea trăda părinţii în felul 
acesta. Una era să te supui soţului şi cu totul alta să te 
desfete mângâierile lui. Fu copleşită de ură faţă de sine. 

Răsuflarea lui Myles îşi recăpătă calmul. Când începu 
să respire regulat şi profund, îşi luă o pătură şi se duse să-şi 
facă patul lângă foc. Nu avea să se odihnească lângă el 
dacă mai avea un dram de voinţă pentru a rezista. Îşi aşeză 
capul pe podeaua rece, sigură că somnul avea să o 
ocolească. 

Dar trebuie să fi venit, căci după o vreme se simţi 
ridicată de nişte braţe puternice şi dusă într-un loc moale şi 
cald. O voce blândă îi şopti la ureche. 

— Vino şi dormi în pat, fată prostuţă! Nu-ţi fac nimic. 


* 


— Fiona nu e deloc mai înţeleaptă şi e mai bine să nu 
ştie nimic, John, şopti Simon în timp ce stăteau în sală, la 
mult timp după ce ultimul oaspete adormise. Ne-ar trăda 
fără să-şi dea seama. 

John se frecă pe mica cicatrice de pe falcă. 

— Crezi că o va ucide când vor afla ce punem la cale? 

Simon îşi goli cupa de vin. 

— Poate. Dar nu va rezista nici două săptămâni dacă 
nu-şi ţine gura aia spurcată. S-ar putea să i-o înfunde doar 
pentru asta, nimic mai mult. 

John se încruntă. 

— Cu câtă uşurinţă glumeşti când vine vorba despre 
destinul surorii noastre. 

Simon oftă nerăbdător. 

— Da, glumesc, John. Ai vrea să mă plâng şi să mă 
vait ca mulierile? Trebuie să ne purtăm ca şi când am fi 
acceptat asta. Dacă cei din neamul Campbell miros 
înşelăciunea, suntem terminaţi. Avem nevoie de timp şi de 


încrederea lor. 

— Cu toate acestea, dacă Fiona ar şti că nu va 
rămâne la ei decât temporar, ar putea găsi putere şi nu şi- 
ar pierde speranţa. 

Simon clătină din cap. 

— Nu putem risca. Va dura luni în şir să adunăm 
căpeteniile din Ținuturile înalte şi să pregătim un atac. 
Oricât de dezgustător ar fi, este mai bine ca Fiona să 
creadă că le-am cedat-o lor. Sorbi iar din vin, vărsând pe 
tunică în grabă. Se şterse la gură cu mâneca şi îi dădu 
paharul lui John. Bea, frate! Astăzi am înjumătăţit numărul 
duşmanilor. 

John luă vinul. 

— Până îl vom dubla din nou atacându-l pe rege. 


Capitolul 5 


A doua zi dimineaţă, Fiona părăsi călare singura casă 
pe care o cunoscuse vreodată. Mantia ei verde înmuia 
vântul muşcător, dar nu reuşea să alunge frigul care o 
cuprindea pe dinăuntru, ca nişte valuri îngheţate izbind 
ţărmul de la Moray Firth. Când îşi luă rămas-bun de la 
Margaret, fusese întreruptă brusc de Cedric, care declară 
că trebuiau să plece înainte de micul dejun. Dar poate că la 
urma urmelor aşa era cel mai bine. Nu intenţionase decât 
să se poarte cu mult curaj în faţa surorii ei mai mici, însă 
efortul o epuizase. 

Faptul că îşi luase rămas-bun de la Simon şi John în 
grabă o tulbura mai puţin. Privirile lor scurtătoare, de o 
prefăcută compătimire, nu o îmboldiră să-i ierte şi nici nu-i 
umeziră ochii. Nu plânse când fraţii ei şi căpetenia clanului 
Campbell cercetară aşternuturile, căutând dovada fecioriei 
ei pierdute. Dar acum, după ce părăsiră satul, departe de ai 
ei, lăsă lacrimile să curgă, fierbinţi şi amare, arzându-i 
identitatea de membră a neamului Sinclair. Era o Campbell 


acum, femeie măritată, aproape alungată de laşitatea 
nătângă a fraţilor ei. 

Cât avea să dureze acest armistițiu? O săptămână? O 
lună? Un an, poate? Simon şi John erau naivi dacă credeau 
că pacea avea să se aştearnă la fel de uşor pe cât îşi 
desfăcuse ea coapsele. Cât urma să mai treacă până ce 
pofta lui Cedric de a-şi răsuci sabia în inima unui Sinclair 
avea să iasă la suprafaţă, reaprinzând vrajba? Până la 
urmă, sacrificiul ei va fi fost inutil. 

Vântul se porni din nou, împrăştiind în aer mirosul 
moscat al cailor. Tropotul regulat al copitelor lor se 
contopea cu sporovăială grupului de călători. Atât oamenii, 
cât şi animalele păreau bucuroşi că se îndreptau spre casă. 
Bineînţeles că erau. Plecau satisfăcuţi, după ce obţinuseră 
lucrul după care veniseră. Nu era nimic altceva decât 
trofeul învingătorului. Buiestraşul cu pete cenuşii pe care îl 
călărea avea mai multă valoare în ochii acestor bărbaţi 
decât ea. 

În cele din urmă, îşi şterse lacrimile şi privi ţintă 
înainte, căci nu avea cum să mai privească în urmă acum. 
Era o frunză căzută, plutind în derivă pe o mare de 
Campbelli. In fruntea procesiunii, Myles şi tatăl său 
călăreau alături, iar umerii lor la fel de largi se legănau la 
unison cu oştenii care îi urmau. Când tatăl se întoarse către 
fiu, profilurile lor erau atât de asemănătoare, că ei i se 
strânse stomacul. Faţa aceea - a lui Cedric Campbell, atât 
de asemănătoare cu a soţului ei - fusese ultimul lucru pe 
care îl văzuse mama ei. Insă noaptea trecută, ea stătuse 
întinsă sub Myles, temătoare ca un şoarece de câmp, când 
ar fi trebuit să ragă ca un leu. Amintirea consimţirii ei - nu, 
a încurajării - o pârjolea la lumina zilei. Un adevărat 
războinic ar fi întâmpinat dimineaţa cu buza însângerată şi 
ochiul vânăt, căci, dacă ar fi luptat cum ar fi trebuit să o 
facă un Sinclair, sigur ar fi lovit-o, şi ea s-ar fi putut lăuda 
cu rănile ei, cu mândrie şi îndrăzneală, dinaintea fraţilor ei. 
Dar nu ripostase. Nu, mult mai rău de-atât. Tremurase şi 
oftase ca una dintre târfele lui plătite, iar astăzi îi venea să 
intre în pământ de ruşine. 


— Nu mă dau în vânt după călărit, domniţă. Spune-i 
brutei aceleia necioplite să-mi găsească o căruţă. 

Bess călărea alături de ea, pe o mârţoagă atât de 
bătrână şi de beteagă, încât aproape că păreau înrudite, 
aşa cocârjate şi cu dinţi lipsă cum erau amândouă. 

— Nu ar fi trebuit să implori să vii, Bess. Sacrifici prea 
mult. Trebuia să rămâi să ai grijă de Marg, îi spuse Fiona 
bătrânei ei doici. Şi ce crezi că vei rezolva? Crezi că mă poţi 
proteja cu braţele acelea slăbănoage ale tale? 

Bess întinse un braţ pentru a-l cerceta. 

— Nu, dar pot fi martoră la tot ce văd. lar ei ştiu asta. 
Încuviinţă din cap triumfătoare, mulţumită de înţelepciunea 
ei. 

— Nu vei vedea decât adâncurile unui puț dacă îi vei 
înfuria. 

Deşi bine intenţionată, femeia se amestecase mult 
prea mult în treburile ei. În dimineaţa aceea, înduioşătoarea 
bătrână îngenunchease la picioarele lui Campbell însuşi, 
rugându-l să-i îngăduie să-i însoţească pentru a avea grijă 
de stăpâna ei. Aproape că îl făcuse să se împiedice în zelul 
ei. 

— Nu fi ţâfnoasă, fetiţo! La binele tău mă gândeam. 
Margaret va fi bine. E mai puternică decât crezi tu. 

— E o copilă. 

— Dar nu e copila ta. Ai cocoloşit-o prea mult de când 
a murit mama voastră, şi nu e de mirare. Şi în curând vei 
avea propriul tău prunc de care să te îngrijeşti şi îţi vei da 
seama că Marg îşi poate purta singură de grijă. 

Propriul ei prunc? O cuprinse ameteala şi fu cât pe ce 
să cadă din şa şi pentru a doua oară în tot atâtea zile se 
strădui să nu verse ce mâncase. Apăsându-şi burta cu 
mâna, trimise în tăcere o rugăciune către Dumnezeu care o 
părăsise, implorându-l să fie stearpă. 

Un prunc Campbell înăuntrul ei? Cum să nu-l 
dispreţuiască? 

Încă un lucru care să o lege de Myles. Şi de Cedric 
Campbell. 

Odată cu distanţa, creştea şi frica îngreţoşătoare a 


Fionei şi certitudinea că doar ea avea să-şi poată croi 
destinul, cu propria mână. 

Ca o sămânță măruntă, în minte îi încolţi o idee. De-a 
lungul kilometrilor pe care îi lăsa în urmă, o hrăni, cum nu 
avea să hrănească niciun prunc din sângele neamului 
Campbell. Şi, când se opriră într-o vâlcea pentru a face 
focul în noaptea aceea, Fiona ştiu ce trebuia să facă. 

Myles îşi dezmorţi spatele şi încercă să alunge 
încordarea frecându-şi gâtul. Aproape se lăsase amurgul 
când tatăl său îşi legă calul şi instrui oştenii să ridice 
tabăra. Cu o precizie militară, fiecare Campbell descălecă şi 
se apucă de îndatoririle sale, făcând focul sau îngrijind caii. 
Erau o ceată de douăzeci de flăcăi, toţi voinici şi vânjoşi. 
Bărbaţi pe care îi dusese atât în bătălii, cât şi la bordel. 
Bărbaţi cărora le încredinţase viaţa. Într-o zi avea să devină 
căpetenia lor şi ei aveau a-l sluji aşa cum îl slujiseră pe 
conte. Se răsuci şi descălecă de pe calul său de luptă, 
ţeapăn, dar bucuros că se îndepărtase de casa neamului 
Sinclair. Căscă de-i trosniră fălcile când atinse cu picioarele 
pământul reavăn al pădurii. Unchiul său Tavish îl bătu pe 
umăr şi râse, iar sunetul se înfundă în adâncimile bărbii 
roşcate şi dese. 

— Nu ai prea dormit azi-noapte, nu-i aşa, băiete? E 
unul dintre dezavantajele căsătoriei. Dar avantajele sunt 
mai multe. 

Myles făcu o grimasă la amintirea amărăciunii Fionei. 

— Avantaje sau dezavantaje, încă nu-mi dau seama 
care sunt mai importante. 

Tavish râse din nou, scărpinându-se în cap şi 
încuviinţând din cap înspre Fiona. Ea şi servitoarea ei erau 
încă pe cai, părând epuizate şi năuce. 

— Eh, nu-ţi face griji în privinţa ei. Se va da pe brazdă 
după ce va vedea că nu suntem măcelari, aşa cum a fost 
învățată să creadă. 

Myles îşi lăsă capul pe spate pentru a-şi trosni gâtul. 

— Orice aliat al regelui James este duşmanul ei. Eu 
sunt vinovat prin simpla asociere. Mă tem că nu o voi putea 
face să se răzgândească. 


Unchiul său scuipă. 

— Asta e logica femeiască. Presupun că, dacă dau un 
vânt, te va învinovăţi pe tine pentru putoare? 

Myles râse înfundat. 

— E limpede că mă învinovăţeşte pentru o mulţime de 
lucruri cu care nu am avut de-a face. 

Tavish se sprijini de trunchiul unui copac, 
scărpinându-şi spinarea de coaja acestuia, ca un urs jucăuş. 

— Da, treaba asta cu mama ei este mare porcărie. Il 
voi jupui de la barbă până la fudulii pe orice mojic care 
spune că tatăl tău a avut ceva de-a face cu moartea ei. Pun 
prinsoare pe ochii din cap că ticălosul care a răspândit 
minciuna aceasta nenorocită zace în pământ. 

— Vrei să spui tatăl Fionei? 

Myles îşi trosni gâtul în cealaltă direcţie. 

— Da, Hugh Sinclair. Se urau încă de când erau la 
curte. 

Myles auzise poveştile acelea destul de des. Pe când 
James nu era decât un copil, Scoţia fusese condusă de un 
consiliu de regenţi, cu soţul reginei, Archibald Douglas, la 
cârmă. Cândva, Hugh Sinclair şi contele fuseseră prieteni şi 
aveau putere egală. În semn de solidaritate între clanurile 
lor, Myles fusese chiar logodit cu Fiona. 

Dar, aşa cum se întâmplă deseori când vine vorba 
despre lăcomie şi politică, aliaţii devin duşmani. 

Sinclair s-a dat de partea lui Douglas, ţinându-l captiv 
pe regele-copil, însă clanul Campbell urmărea să-l elibereze 
şi a reuşit. 

— Sinclair a ales tabăra greşită, spuse Tavish. Dacă i 
s-ar fi alăturat tatălui tău, ajutându-l pe tânărul rege să 
evadeze şi să-şi recapete tronul, lucrurile ar fi diferite 
acum. 

— Nu foarte diferite, spuse Myles. Aş fi căsătorit tot cu 
Fiona. Părea că soarta îi fusese pecetluită, iar vicleşugurile 
oamenilor contau prea puţin. lar dacă Aislinn ar fi fost ucisă 
ca acum, tot acolo am ajunge. 

Tavish trase de brâul lui imens şi scoase un şip de vin. 
Sorbi din el lung şi îşi şterse buzele cu dosul palmei. 


— Uciderea lui Aislinn a stricat multe, dar, aşa cum 
sunt sigur că mă aflu aici, bag mâna în foc că nu un 
Campbell a lăsat-o fără suflare. Era încântătoare la curte. 
Nu-mi închipui cine i-ar fi vrut răul. 

— Tata nu vorbeşte niciodată despre curte. Sau 
despre ce crede despre moartea lui Aislinn. Ce mai ştii 
despre asta? 

Tavish privi în jos, lovind o rădăcină încâlcită înfiptă în 
pământ. 

— Dacă ai întrebări, pune.-i-le lui. 

Făcu semn cu capul peste umărul lui Myles. 

Cedric se apropie, mergând ţeapăn. Drumul fusese 
epuizant pentru Myles, aşa că probabil tatălui său îi 
trosneau oasele, deşi oricine ar fi rostit-o risca să se 
trezească fără cap. 

— Tată, eşti bine? 

Cedric încuviinţă din cap şi luă vinul de la fratele său. 

— Voi fi dacă Tavish îşi împarte prada. Bău, apoi i-o 
dădu lui Myles, încuviinţând din cap şi făcând cu ochiul. 
Mireasa ta s-a ţinut bine astăzi. După ce s-a oprit din plâns. 

Lacrimile ei fuseseră stânjenitoare. Plânsese în tăcere, 
dar, vreo doi kilometri sau mai bine, îi curseseră pe faţă, 
lăsându-i nasul roşu în soare. Nu o abuzase în niciun fel, 
dar, cu toate acestea, se purta de parcă ar fi târât-o după 
cal, în loc să o lase să umble călare pe el. In ziua următoare 
avea să o pună, laolaltă cu sperietoarea de servitoare, într- 
o căruţă. Să se hurduce o zi întreagă, ca să aibă de ce 
plânge. 

— Mulţumesc că ai lăsat-o să-şi ia servitoarea, tată. 
Mă voi asigura că nu ne încetinesc înaintarea. 

Contele încuviinţă din cap din nou. 

— Şi-aşa mergem încet cu căruțele pe drumurile 
astea pline de bolovani, dar în câteva ore bune mâine- 
dimineaţă ar trebui să ajungem la Inverness şi la corăbii. 
Ajută-l pe tânărul Darby cu femeile tale acum. Par gata să 
se prăbuşească. O, tu şi mireasa ta puteţi sta în cort. 

Myles privi spre Fiona, care descălecase în cele din 
urmă cu ajutorul scutierului său. Pe chipul ei palid se 


vedeau semne de istoveală. Era prăfuită şi răvăşită, dar la 
fel de sfidătoare, respingând oferta lui Darby de a o ajuta. 
Myles o evitase în cea mai mare parte a zilei, preferând 
compania plăcută a unchiului şi a tatălui său în locul 
oftaturilor şi a ochilor ei roşii. Dar avea să o înfrunte acum. 
Epuizată sau nu, era soţia şi responsabilitatea lui. 

Pe Fiona o durea trupul şi se simţea de parcă îi erau 
smulse încheieturile cu cleşti de foc. Dar Bess era şi mai 
istovită, cu mâinile strâmbe de la artrită încă încovoiate, ca 
şi când ar fi continuat să ţină frâiele. Fiona o frecă uşor pe 
spate, încercând să o facă să stea dreaptă. Se opri când se 
apropie soţul ei. 

— A fost o zi lungă în şa, doamnelor. Dar mâine 
ajungem la Inverness. De acolo vom lua bărcile spre Loch 
Ness, şi călătoria va fi mai uşoară. 

Mai rapidă, voia să spune. Ziua de azi fusese dură, dar 
cel puţin putuse respira aerul răcoros şi şansa rară de a 
călări în munţi. Şi fiecare kilometru o apropia de împlinirea 
planului ei. Dar a doua zi, dacă aveau să se îmbarce pe o 
corabie, toate ticluirile ei aveau să se ducă pe apa 
sâmbetei, căci până să debarce urma să fie prea departe. 

— Găsim de mâncare în curând sau ai de gând să ne 
istoveşti şi să ne laşi să murim de foame? 

Soţul ei o privi ţintă un moment; apoi buzele i se 
arcuiră într-un zâmbet, şi se întoarse spre scutierul cu ochi 
mari. 

— Darby, adu-le femeilor ceva de mâncare până 
ridicăm tabăra. 

— Da, Lord Myles. 

Myles se frecă pe falcă. 

— Şi asigură-te că bătrâna servitoare are un aşternut 
gros de paie, lângă foc, şi o pătură în plus. 

— Da, milord, spuse băiatul iar şi o luă din loc. 

Fiona simţi că i se face pielea de găină. 

— lar eu? Eu nu o să am pat de paie lângă foc? 

— Noi vom sta în cort. Te voi încălzi eu. 

Nu, nu, nu. Nu voia. Planul ei nu avea să funcţioneze 
dacă trebuia să doarmă lângă el peste noapte. Trebuia să 


fie o altă soluţie. 

Myles râse înfundat. 

— Nu trebuie să fii atât de tulburată, Fiona. Apreciază 
faptul că ţi-am oferit un pat moale, dacă nu-mi poţi aprecia 
afecțiunea. 

— Dar servitoarea mea e țeapănă după atâta călărit 
în frig. Aş prefera să dorm lângă ea ca să-i alin muşchii 
obosiţi cu căldura mea. 

Ce minciună rapidă şi iscusită turnase! 

— li porţi o grijă neobişnuită servitoarei tale. _ 

O, nu fusese atât de iscusită, la urma urmelor. Işi 
dădea seama după tonul lui că nu îl dusese de nas. 

— E bătrână, protestă Fiona în continuare. Doar cei 
lipsiţi de suflet ar refuza să aline o bătrână. 

Myles o puse la perete. 

— Prea bine. Poate să doarmă cu noi în cort. 

— Nu! Vocea Fionei fu ascuţită ca un pumnal, dar nu 
mai putea schimba nimic acum. 

Expresia soţului ei se aspri. 

— Nu o pot lăsa să vină cu noi. Eu... se încurcă ea, 
privind spre copaci şi strângând din buze. Nu. Refuz. 

El făcu ochii mari o secundă, apoi îi miji, încruntându- 
se. Se aplecă, murmurându-i în ureche, astfel încât să nu 
audă decât ea. Avea răsuflarea caldă, dar cuvintele ardeau 
de-a dreptul. 

— Nu mă pune la încercare, fato! Nu voi sta aici 
ciondănindu-mă în faţa oştenilor mei. Dormi cu mine în 
cort. Servitoarea doarme lângă foc. Dacă mai insişti, vei 
regreta amarnic. 

Se întoarse şi plecă. 

Fusese o proastă. Bineînţeles că o voia lângă el, ca să 
o poată pipăi, împunge şi pângări cu atingerea lui. Era fiul 
tatălui său, la urma urmelor. Ce respect să aibă pentru 
demnitatea ei? Nu avea a şovăi să o abuzeze, în ciuda 
pereţilor subţiri ai cortului care nu îi puteau înăbuşi 
protestele. Se pare că planul ei trebuia să aştepte. 


Capitolul 6 


Pe Myles îl durea capul din pricina reacției ei. Era 
generozitate pură faptul că îi oferise cortul, dar ea sărise la 
el, mârâind ca un bursuc şi poruncindu-i. Ca şi când ar fi 
avut un cuvânt de spus legat de felul în care avea să se 
desfăşoare noaptea. Ca şi când lacrimile ei nu ar fi fost 
îndeajuns de umilitoare. Deja tatăl şi unchiul său îşi făceau 
cu ochiul unul altuia, ca şi când ar fi fost un băieţandru 
necopt, care habar n-avea cum să curteze o muiere. Era 
absurd. Satisfăcuse o mulţime de femei. Ar trebui să o 
tragă în cort în clipa aceea şi să o sărute până o ameţea. Și 
de data aceasta să se asigure că ajungea pe culmea aceea 
dulce. Nu urma să mai aibă parte de nemulțumiri după 
asta. 

Rupse o bucată de pâine neagră. Fată 
nerecunoscătoare! Habar n-avea cât de blând fusese. Sau 
cât de recunoscătoare ar trebui să fie că o lăsaseră să-şi 
aducă servitoarea slăbănoagă. Şi totuşi, nu suflase nicio 
vorbă de mulţumire pentru frumosul buiestraş pe care îl 
călărise astăzi. Sau pentru că el îi poruncise unuia dintre cei 
mai buni oşteni ai săi să călărească o mârţoagă bătrână, 
astfel încât ea să poată merge cu un animal pe cinste. Nu. 
Din partea ei? Nimic altceva decât dispreţ. 

Ei bine, până aici. Nu avea să dea din coadă ca un 
căţeluş. Femeia aceasta ar trebui să înveţe unde-i era locul. 
Poate că ar trebui să o lase să doarmă cu baba, în frig, sub 
cerul liber şi pe pământul tare. Luă o gură de pâine şi râse 
în sinea lui. 

Se lăsă întunericul, şi sunetele pădurii umplură aerul, 
căci unele dintre vieţuitoarele pădurii se duseră la culcare, 
iar altele se treziră. Focul trosnea la picioarele oamenilor, în 
timp ce Myles, Cedric şi Tavish îşi terminau masa de seară, 
iar alţii se pregăteau de somn. 

— Tată, mulţumesc încă o dată pentru cort. 

Cedric luă puţin sos cu pâine. 

— Desigur. 


— Să stau eu de pază primul? 

Tavish, aşezat în partea cealaltă, râse înfundat, dar 
tatăl său zâmbi. 

— Nu va fi nevoie, fiule. Cred că vei fi destul de 
ocupat în seara aceasta. 

Myles se simţi stânjenit auzind aluzia. Credeau că nu 
o putea struni? 

O simplă muiere? 

Ei bine, nu atât de simplă, dar totuşi, nu era decât 
una. Muşcă iar din pâine. Tatăl său îl prinse de umăr. 

— Nu aş vrea să te ţin departe de mireasa ta. Poate 
că nu îţi dai seama încă, dar regele ţi-a făcut o onoare. 

Nu îşi putu ascunde tonul nostalgic. 

— Nu ai cunoscut-o pe Odette, tată. Ea ar fi fost o 
onoare. 

Tatăl său încuviinţă din cap înţelegător. 

— Îmi pare foarte rău pentru asta. Nu este uşor să 
renunţi la femeia pe care o iubeşti. Dar politica are deseori 
întâietate în faţa iubirii, deşi ambele sunt la fel de 
complexe. Râse înfundat. Dă-i totuşi o şansă acestei fete. E 
încă speriată, dar nu e atât de neşlefuită. Mama ei putea 
tăia diamante doar cu vorba. 

Myles întrezări o şansă şi se repezi asupra ei. 

— Cât de bine ai cunoscut-o pe Aislinn, tată? Până în 
călătoria aceasta nu te-am prea auzit vorbind despre ea. 

Cedric îşi turnă vin din nou pentru el şi o cupă pentru 
Myles. 

— Am fost împreună la curte pe când regele James nu 
era decât un copil. Ştiai asta. 

— Cred că mă duc să văd de cai, spuse Tavish, 
ridicându-şi trupul masiv de pe buşteanul pe care stătuse şi 
lăsându-i pe cei doi singuri. 

Myles sorbi din vin şi rosti cu grijă: 

— Îmi închipui că erau mulţi oameni la curte. 

Cedric îşi goli cupa şi privi ţintă în foc, fără a spune 
ceva. Curiozitatea lui Myles se înteţi, ațâțată de îndelunga 
tăcere a contelui. 

— Nu vreau să fiu neobrăzat, tată, dar cu siguranţă ai 


auzit zvonurile care circulă despre tine şi Aislinn Sinclair. 
Mă fac să mă întreb de ce regele mi-a ales această mireasă 
dintre toate familiile din nord cu care ne-am fi putut înrudi. 

— Ai fost logodit cu Fiona în ziua în care s-a născut. 

— Da, acum şaptesprezece ani, când clanurile noastre 
erau aliate. Dar s-au întâmplat multe de atunci. 

— Las-o aşa pentru moment, băiete! Du-te şi fă pace 
cu mireasa ta! 

Myles aşteptă, sperând că tatăl său avea să cedeze şi 
să îi spună mai mult. Dar Cedric se întoarse la mâncare, 
redevenind tăcut, iar tânărul ştiu că nu avea să primească 
niciun răspuns în seara aceea. 


* 


— E singura cale, îi şopti Fiona lui Bess în timp ce 
stăteau împreună, cu capetele apropiate. 

Servitoarea îşi ţuguie buzele subţiri. 

— Eşti o nesăbuită, şi probabil vei pieri încercând. Dar 
îmi voi face treaba dacă eşti hotărâtă. 

— Sunt hotărâtă, Bess. Şi mai bine să mor de propria- 
mi mână decât de sabia unui Campbell. 

— Şşştt, linişte, fetiţo! Se apropie soţul tău. 

Priviră spre Myles de pe buşteanul bătrân pe care 
stăteau, cu cina rece, uitată pe farfurii. 

— Spune noapte bună, Fiona. E vremea să mergem la 
culcare. 

Bess dădu să se ridice. 

— O voi ajuta. 

Myles puse o mână pe umărul îngust al bătrânei, 
oprind-o. 

— Nu e nevoie. Mă voi ocupa chiar eu de asta. 

Fiona simţi fiori în pântec, de teamă şi nerăbdare. 
Într-un fel sau altul, intenţiona să se elibereze de el. Se 
ridică, strângându-şi mantia verde în jurul corpului. 

— Ne vedem dimineaţă, Bess. 

Bătrâna încuviinţă din cap, plecând fruntea şi privind 
ţintă în pământ. 


Myles o conduse pe Fiona spre cort şi ridică pânza. Nu 
era aranjat înăuntru, şi, în spaţiul mic, dar uscat se afla un 
morman mare de pături colorate, blănuri de animale şi 
perne. Ar fi, într-adevăr, un loc moale, bun de dormit, dacă 
voia să se odihnească. 

Într-o parte se vedeau un lighean, o carafă şi o cârpă 
de spălat. Niciun alt lux al neamului Campbell nu putea fi 
mai tentant. Dorinţa de a se spăla pe faţă şi pe mâini se 
dovedi copleşitoare. Îşi scoase mantia şi se îndreptă spre 
lighean, înmuindu-şi degetele în apa încălzită la foc. 

El o privi, scoţându-şi centura şi teaca, lăsându-le 
lângă uşă, dar ea închise ochii să nu-l mai vadă şi lăsă 
cârpa să alunge o parte din încordare, laolaltă cu praful de 
pe drum. 

— Te doare? întrebă el 

Ea deschise ochii. Având în vedere împrejurările, nu 
se putea decide dacă întrebarea era plină de grijă sau 
nepoliticoasă. 

Dar el adăugă: 

— De la mers. Călare. 

Ea puse cârpa jos şi se întoarse spre el, surprinsă că 
avusese decenţa de a se îmbujora la aluzie. 

— Nu m-a mai durut de pe la Dornoch încoace. S-a 
făcut rană. Contează? 

Păru buimac o clipă, apoi oftă, încrucişându-şi braţele. 

— Dacă nu ar fi contat, nu aş fi întrebat. In ciuda a 
ceea ce crezi, mă preocupă confortul tău. Şi pe tata. De 
aceea am primit cortul. Întinse braţele larg, arătând 
împrejur. Te-aş fi putut lăsa să dormi pe pământ, ca peo 
servitoare, dar iată-te aici, într-un cuib de perne pufoase. 

— Mai degrabă aş dormi pe pietre decât lângă tine. 

El înclină capul. 

— Deci ne întoarcem de unde am plecat, nu-i aşa? Dă- 
mi voie să scutesc timp. Tu mă urăşti. Incepi să îmi displaci 
destul de mult. Acum întinde-te pe burtă şi ridică-ţi fusta. 

Cuvintele lui o plesniră, lăsând-o fără suflare. 

Dar soţul ei îi întoarse spatele, relaxat ca un motan, 
îndreptându-se spre un mic cufăr din colţul cortului. 


Îngenunche, ridicând capacul şi căutând înăuntru până găsi 
o fiolă. 

— Ah, iat-o! 

Se întoarse la ea fără pic de răutate pe chip. 

— Ai nevoie de ajutor cu rochia aceea? Dacă o rup, nu 
va avea cine să o coasă până ajungem la Dempsey. Vino 
aici şi întinde-te, am spus! 

Se aşeză, bătând cu palma pe pătură, aşa cum făcuse 
şi cu o seară înainte, doar că de data aceasta gesticulă cu 
recipientul din cealaltă mână. 

Ea nu putu da glas nici unui protest, deşi îi urlau 
câteva în minte. Simţi lemnul mesei pe care stătea 
ligheanul intrându-i în palme când îl strânse. Intenţiile lui 
păreau destul de limpezi, iar atitudinea îi era binevoitoare, 
ca şi când i-ar fi oferit ceva dulce, nu un alt tratament crud. 

— Ce este în fiolă? întrebă ea fără grabă când el tăcu, 
rămânând cu ochii ţintă la ea. 

El zâmbi strâmb. 

— Salvie. Pentru fundul tău. 

— Pentru fundul meu? 

Nu se putu abţine să nu icnească. Zâmbetul lui se 
lărgi, şi Fiona ştiu că râdea de ea. 

— Da. Nu cred că eşti obişnuită să stai atâtea ore în 
şa. Îţi va uşura durerea. 

— Dacă ţi-ai ţine mâinile murdare departe de mine, aş 
fi şi mai uşurată. 

— Ah, dar ce farmec ar mai avea? Vino aici, acum! 

Tonul glumet îndulci porunca, dar asta era, o poruncă. 
Îi văzu scânteia din privire. Nu avea să îngăduie sfidarea. 
Şi, dacă voia ca planul ei să funcţioneze, avea nevoie ca el 
să fie satisfăcut, dormind dus. Era un preţ mic. Incă o 
noapte de abuzuri pentru a fi veşnic liberă. 

Se duse la patul încropit din pături şi îngenunche, cu 
privirea la el. El făcu semn din cap spre perne şi, încet, ea 
se lăsă pe ele, până când le atinse cu burta. Işi încrucişă 
braţele în jurul feţei şi închise ochii, rugându-se cu fervoare 
ca Dumnezeul ei aproape surd să o audă în cele din urmă. 

Mersese mai uşor decât anticipase. Deşi ochii ei cu 


gene dese erau speriaţi ca ai unei căprioare, făcuse ce îi 
ceruse fără să se plângă prea mult. lar acum stătea întinsă 
pe pături, ţeapănă ca un buştean. El îi ridică fusta până la 
genunchi. 

— Fără ghete murdare în patul meu. 

li desfăcu ghetele cu grijă, îndepărtând praful care 
cădea pe aşternuturi. 

Mâinile lui urcară, desfăcându-i ciorapii şi scoţându-i 
odată cu ghetele. Apoi se aplecă şi îşi scoase şi el cizmele 
murdare, aşezându-le frumos lângă încălţămintea ei, ca 
două perechi de iepe care trăgeau o căruţă. 

Şi ea nu se clinti şi nu protestă nici atunci. Aproape că 
îi era dor de replicile ei zeflemitoare. Era atât de tăcută şi 
de nemişcată, că în cele din urmă întrebă: 

— Fiona, dormi? 

— Da, mormăi ea. 

Râse înfundat auzindu-i răspunsul sfios, apoi îşi 
îndreptă din nou atenţia asupra picioarelor ei, pe care nu îşi 
făcuse răgaz să le aprecieze cu o seară în urmă. Avea 
gambele suple şi rozalii ca o piersică. O senzaţie languroasă 
îi încălzi sângele, imaginându-şi membrele acelea frecându- 
se de dosul coapselor lui său, şi mai bine, deasupra 
umerilor săi. Se înecă şi tuşi, încercând să alunge gândul. 
Scopul lui nu era să o seducă. Şi totuşi... 

In schimb, apucă poalele rochiei şi le ridică, lăsând-o 
goală de la călcâi la şolduri. Avea vânătăi pe dosul 
coapselor de la cât se frecase de şa şi de-a lungul unui 
picior o dungă de un roşu aprins pe pielea palidă, din 
pricina unei curele. 

Simţi că îl săgetă remuşcarea. 

— Ah, Fiona! Ar fi trebuit să-mi spui. 

Apoi, pe coapsă, le văzu. Patru mici urme ovale, mai 
puţin vizibile decât celelalte, însă mai dureroase decât 
toate. Le făcuse cu mâna lui, când o apucase de picior cu o 
seară înainte, trecându-l pe deasupra piciorului său. Voise 
să o marcheze, dar nu aşa. Simţi o durere în piept. 

Deschise sticluţa şi turnă nişte unguent înţepător în 
palmă, încălzindu-l în mâini înainte de a-l întinde pe pielea 


ei greu încercată. Fu foarte grijuliu, dar ei îi scăpă un mic 
sunet. Teamă? Durere? Nu-şi dădea seama. 

Nu ştia decât că, oarecum, rănile ei îi lăsau cicatrici 
lui. 

Bătăturile de pe mâinile lui zgâriau ca o limbă de 
pisică când îi întindea alifia pe fundul rănit. Nu o dureau 
vânătăile aproape deloc de la mângâierea lui, dar umilinţa 
de a fi goală sub mâinile lui o izbea precum catargul unei 
corăbii lovite de furtună. Se forţă să stea nemişcată, 
păcălindu-l cu prefăcută supunere. Sabia lui zăcea uitată, 
făcându-i în ciudă, la câţiva paşi, iar pumnalul lui, pe al 
cărui mâner scânteiau pietre preţioase, zăcea lângă ea pe 
podea. O mâncau mâinile de dorinţa de a-l înşfăca, 
împlântându-i-l în coaste. Dar, ca un adevărat vânător, 
aşteptă. Nu se cădea să se grăbească, să atace şi să 
lovească fără chibzuinţă. Nu, trebuia să aştepte. 

Termină de întins unguentul pe pielea ei iritată şi îi 
lăsă rochia în jos. Se gândise că mâinile acelea aveau să-şi 
croiască negreşit drum spre miezul fiinţei ei pentru a o 
chinui în continuare. Dar el îi dădu picioarele deoparte şi se 
ridică din pat, se spălă pe mâini în lighean şi puse sticluţa 
cu unguent la loc în cufăr. Privi cum se plimba de colo-colo, 
întrebându-se ce avea de gând. Stinse toate lămpile şi se 
întinse lângă ea, amândoi fiind complet îmbrăcaţi. Trase o 
pătură şi o rostogoli pe o parte, astfel încât spatele ei se lipi 
de pieptul lui lat. Îi cuprinse mijlocul cu un braţ de fier şi îşi 
apăsă vintrea de fundul ei, arzând-o mai tare decât o 
făcuseră mâinile lui, chiar şi prin straturile de țesătură. 

El trase adânc aer în piept, apoi îl lăsă să iasă cu 
putere. 

— Dormi, Fiona! Ne aşteaptă încă o zi lungă mâine. 

Ea nu spuse nimic. Nu făcu decât să aştepte. Sigur 
avea să urmeze ceva. În curând avea să-i ridice fustele şi 
să o asalteze cu buzele, cu limba şi mai rău. Dar nu o făcu. 
Respira regulat, răvăşindu-i părul de lângă ureche cu 
răsuflarea lui, iar pieptul lui se lipea de ea, apoi se 
retrăgea. Fusese gata de luptă. Se gândise toată ziua cum 
să-i dea îndeajuns, exact cât trebuia, pentru a-l opri, fără a 


se lăsa distrasă totuşi, cedând mângăierii lui. Nu avea să 
mai scape scâncete nesăbuite sau oftaturi uşuratice. Nu 
urma să mai fie acuzată că l-a aţâţat! Într-adevăr, simplul 
gând o îngrozea. li putea lua trupul, dar urma să se asigure 
că ea nu avea să dorească să fie deloc părtaşă. 

Nu voia nimic de la el. 

Dar nu... făcea nimic; respira doar. Ritmul constant o 
călca pe nervi. Ce idiot era să adoarmă atât de uşor, relaxat 
ca un prunc în braţele mamei sale! Faptul că nu îl ameninţa 
în niciun fel era jignitor. Se mişcă brusc, prefăcându-se a 
căuta o poziţie mai comodă, dar se asigură că îl loveşte în 
maxilar cu ceafa. O greşeală, căci avea un maxilar tare ca 
stânca. Mormăi încet şi o trase mai aproape. Ea îi împinse 
antebraţul mai jos, mai departe de sâni, dar el îl ridică din 
nou, fără a se obosi să comenteze sau să deschidă ochii. 
Mai trecu o clipă şi se răsuci din nou. 

— Dacă te tot foieşti, poate ţi-ar fi mai comod să 
dormi fără rochie, îi rosti el cu voce scăzută şi caldă în 
ureche, făcând-o să rămână neclintită, de parcă i-ar fi 
retezat gâtul. 

Trebuia să-şi reamintească țelul pe care îl avea. Un 
războinic înţelept ştia ce înseamnă răbdarea. 

Fiona pufni şi se forţă să stea nemişcată. Trebuia să 
aştepte momentul potrivit. 


Capitolul 7 


Myles se strădui să-şi controleze respiraţia, deşi îi 
trepida inima în piept din pricina înfrânării. Era moale şi 
docilă în braţele lui şi nici măcar o zi petrecută în şa nu 
reuşise să şteargă mirosul de vanilie care persista pe pielea 
ei. Voia să-şi vâre faţa în masa de bucle roşcate care îi 
gâdilau nările. Părul acela nenorocit al ei putea foarte bine 


să-i gâdile fuduliile, căci simţea senzaţia îmboldindu-l ca o 
săgeată exact în locul acela. Cu fiecare mişcare, era ca şi 
când i-ar fi mângâiat mădularul. Era limpede, fata aceasta 
habar n-avea ce însemna să fii bărbat. 

Mintea îi zbură la poftele trupului. Putea să o ia încă. 
Era dreptul lui. Era soţia lui, la urma urmelor. Dar vânătăile 
îl bântuiau. Călăriseră mult în ziua aceea, sperând să lase în 
urmă atât pământurile clanului Sinclair, cât şi pe cele ale 
neamului Fraser, înainte de căderea nopţii. Cei din familia 
Campbell nu erau bine-veniţi atât de departe în nord şi 
orice ceată, chiar şi una atât de bine înarmată şi antrenată 
ca a lui, risca să fie atacată de prădătorii care stăteau la 
pândă. Unii ar fi urmărit să le ia cuferele, dar la fel de mulţi 
ar ataca pur şi simplu pentru a elimina un Campbell din 
pădurile lor. 

Fiona se mişcă din nou, şi el se gândi să o tragă 
deasupra lui ca să o poată pătrunde, făcându-şi plăcerea 
fără a o răni mai rău. Dar un cal necheză afară şi altul 
răspunse. Murmurul tăcut al oamenilor se strecură prin 
pereţii cortului. Nu avea să fie tăcută dacă el avea să 
insiste. Şi, ca să fie sincer, nu avea încredere în propria lui 
putere de a rămâne mut în timpul unui act atât de pătimaş. 
Una era ca oştenii lui să îl audă cu o târfă de cârciumă, dar 
Fiona era soţia lui. Şi, oricât i-ar plăcea să-i dea o lecţie de 
supunere, nu avea să o facă acum. Nu aici în cort, 
înconjurat de douăzeci de perechi de urechi interesate, în 
această seară, atât mireasa, cât şi mădularul lui mult prea 
nerăbdător aveau să fie nevoiţi să aştepte. 


* 


Ţipătul ascuţit al unei bufniţe o făcu pe Fiona să se 
trezească speriată. La început nu fu sigură unde se afla, 
însă, după ce se destrămă ceața din mintea ei, îşi aminti. 
Nu intenţionase să doarmă. Dar iat-o, ghemuită, cu soţul ei 
lipit de ea, ca nişte pisoi vârâţi unul în altul într-o cutie. 
Respira încet şi regulat. Se îndreptă şi se întoarse, atât cât 
să vadă ce putea din faţa lui în lumina slabă, şi agitația 


alungă orice urmă de somn. Torţele luminau tabăra de 
afară, iar focul, vegheat de cel care stătea de pază, ardea 
încă. Îi vedea flăcările prin pereţii cortului şi, deşi nu-şi 
putea da seama ce oră era, dincolo de foc, stăpânea bezna. 
Venise momentul ei. 

Încet şi în tăcere, ca răsăritul lunii, se strecură de sub 
braţul soţului ei. Păturile foşniră ca o şoaptă, dar zăngăniră 
precum clopotele de catedrală în mintea ei. Sudoarea 
începu să-i curgă sub braţ şi pe gât când se ridică de pe 
patul improvizat, strecurându-se ca un şarpe de sub o 
piatră. Când ajunse în cele din urmă la marginea 
aşternuturilor, ieşi, renăscută şi eliberată din strânsoarea 
lui. Îşi luă încălţările şi ciorapii şi se îndreptă spre ieşirea din 
cort. Myles răsuflă adânc şi se rostogoli pe locul pe care ea 
tocmai îl lăsase gol. Fiona îngheţă, aşteptând ca el să se 
trezească simţindu-i absenţa, dar nu făcu decât să-şi scoată 
piciorul lung de sub aşternuturi, oftând în somn. 

Se rugă în tăcere, multumind, în caz că Dumnezeul ei 
care o neglijase s-ar putea să o asculte, apoi rosti o a doua 
rugăciune, cerând iertare pentru păcatul pe care avea să îl 
comită în curând. 

Cu ochii pe silueta inertă a soţului ei, se aplecă şi 
apucă mânerul pumnalului lui. Lama zgârie marginea tecii 
cu un şuierat metalic. Şi totuşi, Myles continua să doarmă. 
Aplecându-se şi mai mult, îşi luă mantia verde şi şi-o aşeză 
pe după umeri. Apoi se ridică şi, aruncând o ultimă privire 
spre trupul din pat, ieşi din cort. 

Luna era argintie pe cer, o binecuvântare doar pe 
jumătate, căci orice lumină putea fi o binefacere sau un 
blestem, în funcţie de împrejurările imediate. Gigantul 
roşcat, care stătea la câţiva metri de foc, se ridică, privind- 
o ţintă. El trebuia să fie de strajă. Işi strânse mantia, 
ascunzând pumnalul dedesubt. 

— Încotro, fato? 

Ea se îndreptă, ridicând bărbia. 

— Chemarea naturii. 

El o ţintui cu privirea încă un moment, cu barba 
aproape scânteindu-i în lumina flăcărilor. Apoi încuviinţă din 


cap. 

— Ei bine, atunci grăbeşte-te sau vin după tine. 

Ea se întoarse şi trecu pe lângă căruţe, pe lângă patul 
de paie făcut pentru Bess, intrând în pâlcul de copaci, în 
căutarea întunericului. 

— Psst! Aici! Ce ai făcut atâta? Doar nu te-ai hârjonit 
cu soţul tău până acum? se auzi o voce slabă şi subţire în 
apropierea Fionei. 

— Bess, unde eşti? 

— Aici! şopti servitoarea din nou, înaintând în mica 
poiană. 

— O, slavă Cerului! S-ar putea ca Dumnezeu să fie din 
neamul Sinclair până la urmă. Ai ceva pentru mine? 

Fiona luă bocceluţa din mâinile lui Bess, desfăcând 
iute materialul. În întuneric, de-abia distingea conturul. 

— E pâine, puţină brânză şi nişte carne uscată. Nu ti- 
am găsit apă sau bere. Stau cu ochii pe băutură mai mult 
decât pe mâncare. 

Fiona încuviinţă, înnodând bocceluţa la loc. 

— Mulţumesc, Bess. E în regulă. Dar eşti sigură că ai 
voinţa să mergi până la capăt? Nu te-aş pune în pericol fără 
consimţământul tău. 

— Da, am voinţă. Dar tu eşti cea care se va pierde 
sigur în pădure şi va fi mâncată de lupi. 

— Voi înfrunta altfel de lupi dacă rămân. Aşa că haide 
să ne mişcăm repede. Uriaşul roşcat aşteaptă. 

Bess îşi desfăcu mantia cenuşie de lână, dându-i-o 
stăpânei şi punându-şi-o pe cea verde a acesteia. Şi ce le 
vei spune celor din neamul Fraser când vei sosi la uşa lor, 
ostenită şi zdrenţuroasă, după ce ai fost nuntită cu un 
Campbell? Nu te vor primi în casa lor dacă asta va însemna 
că vor trebui să înfrunte furia lui Cedric. 

— Ba da, o vor face. Clanul Fraser îi urăşte pe 
Campbelli la fel de mult ca noi. Mă vor ajuta, chiar şi numai 
pentru a-l lipsi pe Cedric de ceva ce-şi doreşte. Acum, tine- 
ţi fleanca şi ascultă-mă! Trebuie să îi convingi că nu ai vrut 
să faci asta de bunăvoie şi că te-am forţat să te supui. 

Bess se încruntă. 


— Cam ăsta e adevărul! Dar îi voi convinge şi voi face 
ce am de făcut. Mama ta şi-ar dori să te protejez. 

Fiona o îmbrăţişă tare şi strâns. 

— M-ai protejat, Bess. Întotdeauna. Îţi datorez viaţa. 

— Ai idee în ce direcţie să te îndrepţi? întrebă 
servitoarea. 

— Da, i-am auzit pe bărbaţi vorbind. Suntem exact la 
sud de Tain. Balintore este la doar câteva ore de mers spre 
sud-est. Dacă mă ţin picioarele, ar trebui să ajung la 
fortăreaţa clanului Fraser până la mijlocul dimineţii. Acum, 
fugi la cort! Şi stai dreaptă, altfel suntem terminate. 

Femeile se îmbrăţişară din nou. Vocea lui Bess păru 
răguşită de emotie când zise: 

— Dumnezeu să te aibă în pază, Bess! Ai fost o 
servitoare bună şi credincioasă. Nu aş fi putut cere mai 
mult. 

Fiona privi spre cerul înstelat pentru a-şi păstra 
cumpătul şi, după ce o mai sărută o dată pe obraz, o luă din 
loc. 


Capitolul 8 


Myles îl auzi pe Tavish vorbind cu Fiona lângă cort şi 
încercă să se trezească, dar zilele de călătorie şi povara 
familiarizării cu noua lui soţie îşi spuneau cuvântul. Când ea 
se întoarse, după câteva minute, el adormi la loc, ştiind că 
oamenii săi stăteau de pază, soţia sa se întorsese în cort - 
deşi nu era nevoie să stea înfofolită în mantia ei verde - şi 
totul era bine în lume. Când începură să cânte păsările în 
Zori, ea se odihnea tocmai pe marginea patului, cu gluga 
trasă bine pe cap. 

Cu ochii somnoroşi, Myles se întinse şi trase țesătura, 
sărutând-o uşor pe tâmplă pe Fiona. Un fior de nelinişte îi 
traversă membrele amorţite de somn. Avea o piele ciudată, 
aspră şi lăsată, iar parfumul de vanilie şi nucşoară pe care 
ajunsese să-l asocieze cu soţia lui fusese înlocuit de ceva 


acru, o combinaţie respingătoare de leşie şi bătrâneţe. Ca 
Pandora când îşi deschisese cutia, Myles trase încet mantia 
şi scoase un urlet de furie. Sări de pe pat, împingând-o pe 
bătrână. Silueta se prăbuşi la pământ, cu oasele trosnind. 

— Ce fel de vrăjitorie e asta? strigă el. Mă întind lângă 
o zeiţă şi mă trezesc lângă o babă? 

Bess tremura în locul unde căzuse, cu ochii umezi şi 
temători. Afară, oamenii se strânseseră iute la auzul 
strigătului stăpânului, gata să-şi apere căpeteniile. În 
câteva secunde, tatăl său şi Tavish dădură buzna în cort. 

Bess se strădui să se ridice, dar Myles întinse mâna şi 
o apucă de umărul osos. 

— Unde este soţia mea? 

Bess clipi, dar nu spuse nimic. 

Cedric se duse la ieşirea din cort şi murmură ceva 
unui oştean, care încuviinţă din cap şi se îndepărtă repede. 
Myles o scutură pe bătrână, făcându-i dinţii să clănţăne în 
gură. 

— Răspunde-mi, vrăjitoare vicleană! 

Tavish se apropie, rostind cu regret: 

— Trebuie să fi schimbat locurile. 

Myles aruncă o privire cruntă spre unchiul său. 

— E limpede, Tavish! Dar unde este Fiona acum? 

— A plecat, răspunse Bess. 

Furia şi groaza se amestecară în pieptul lui Myles. 

— Unde a plecat? 

Ostaşul se întoarse. 

— Nu este pe patul de paie al servitoarei, milord. Să 
pun oamenii să caute în împrejurimi? 

Cedric încuviinţă şi făcu un pas spre Bess, privind-o 
de sus, cu mâinile înfipte în şolduri. 

— Unde este, femeie? 

Buzele lui Bess rămaseră pecetluite, iar Myles o lovi 
cu piciorul. 

— Crezi că nu e în siguranţă cu unii ca noi? Cum o să 
se descurce în pădure cu sălbăticiunile şi cu terenul abrupt? 
Sau cu ploaia rece? Auzi tunetul? Vine o furtună. 

— l-am spus să nu plece, zise ea slab. Mi-a poruncit 


să-i iau locul. Nu a fost voia mea. 

Myles simţi că nu poate respira. 

— Încotro a pornit? 

Bess plecă uşor capul, ca pentru a evita o lovitură, 
deşi nu ridicase niciunul dintre ei mâna. 

— Mi-a interzis să spun. 

Myles se aplecă mai tare. 

— Nu îi faci niciun serviciu dacă păstrezi secretul. 
Sigur va fi vătămată în pădurile acelea. Dacă îţi pasă de 
stăpâna ta, spune-mi încotro se îndreaptă. Spre casă? 

Bess scutură din cap şi îl privi speriată. 

— O aşteaptă o pedeapsă mai aspră dacă o găsiţi? 

Myles scrâşni din dinţi de frustrare. 

— O voi trata cu grijă. Nu pot promite acelaşi lucru în 
ceea ce te priveşte dacă nu răspunzi. Unde a plecat? 

O strânse de umăr. 

— La Madona cu Inima Neprihănită, rosti servitoarea. 

— La mănăstire? întrebară bărbaţii la unison. 

— Da, are o mătuşă acolo. Sora mamei ei. 

— Unde este această mănăstire? întrebă Myles. Cu 
siguranţă, nicio altă destinaţie nu putea fi mai puţin 
potrivită pentru mireasa lui neascultătoare. Deşi poate că o 
viaţă de disciplină şi penitenţă ar fi exact lucrul de care 
avea nevoie. 

— În Ludlow, spuse Tavish. Cunosc locul. Dar durează 
o zi întreagă călare. Nu va ajunge nicicând fără cal. Nu a 
furat vreun cal, nu-i aşa? 

Bess se îndreptă. 

— Stăpâna mea nu e hoaţă! 

Myles pufni. 

— N-o fi hoaţă, poate, dar e un drac împieliţat. Şi tu - 
arătă cu degetul spre nasul lui Bess - ar fi trebuit să mă 
trezeşti azi-noapte. 

— Nu se poate să fi ajuns departe pe întuneric, spuse 
Cedric. Oricât de deşteaptă ar fi, sigur a lăsat urme cât 
Loch Ness. 

Myles se îndreptă spre patul din pături şi îşi vâri un 
picior într-un bocanc. Se aplecă să lege şiretul. 


— Mă ocup eu de asta, tată. Voi porniţi la drum. O 
găsesc repede şi vă prind din urmă. 

Cedric încuviinţă din cap. Căruţele ne ţin pe loc destul 
de mult, dar, dacă ajungem la Inverness, vom sta să te 
aşteptăm. la zece oameni cu tine. Mai mulţi ochi îţi vor 
uşura sarcina. 

Myles vru să-l contrazică şi să insiste că o putea găsi 
fără ajutoare. Era îndeajuns de ruşinos că îl părăsise în timp 
ce dormea! lisuse Hristoase! Ce fel de soldat era el, să lase 
inamicul să-i scape printre degete doar pentru că era 
mulţumit şi somnoros? Dar cine şi-ar fi putut imagina că 
fata asta obraznică avea să fie atât de nesăbuită? 

— Tavish, alege oamenii, porunci Myles. 

Tavish se conformă. 

— S-a făcut. Şi, dacă sunteţi de acord amândoi, mă 
voi număra printre ei. Eu am scăpat-o din priviri. Se 
întoarse să iasă din cort, aproape împiedicându-se de Bess. 
O împunse nu tocmai încet cu degetul de la picior. Şi ce 
facem cu sacul acesta de oase? 

— Leag-o de un copac şi las-o lupilor. Myles nu vorbea 
serios, desigur, dar o lăsa să creadă că da, pe Dumnezeu. 
Apoi avea să-i spună stăpânei femeii să nu îl mai supere 
vreodată. Dacă avea să o găsească. O senzaţie ciudată îi 
răscolea stomacul. Dură un moment să o recunoască, 
fiindcă rareori avea acest sentiment. 

Era îngrijorare. 

Contele o privi un moment. 

— Pune-o în căruţă. Merge cu noi la Dempsey. Şi, 
Tavish, nu te judeca prea aspru din pricina acestei 
întâmplări. La urma urmei, fata e sânge din sângele 
clanului Sinclair. 

Fraţii schimbară o privire pe care Myles nu o pricepu 
în întregime, dar avea să-l descoasă pe tatăl său în privinţa 
asta mai târziu, după ce avea să fie găsită nevastă-sa. 

Tavish încuviinţă şi o scoase pe Bess din cort. Myles 
îşi puse celălalt bocanc, evitând privirea lui Cedric. Sinclair 
sau nu, fata îl păcălise cu supunerea ei. Strânse tare 
şireturile, legându-le. 


— Nici tu nu trebuie să te judeci prea aspru, fiule. 

— Baba a dormit în patul meu, tată, fără ca măcar să- 
mi dau seama. Căsătoria m-a năucit, şi de-abia a început. 

În glas i se simţea frustrarea. 

Râsul relaxat al lui Cedric umplu cortul, buna lui 
dispoziţie fiind de-a dreptul opusă stării lui Myles. 

— Cuvinte mai adevărate nu s-au rostit vreodată. 
Femeile se pricep să complice chiar şi cele mai simple 
lucruri. lar disperarea le face şi mai ciudate. Nu-ţi bate 
capul! Găseşte-o şi adu-o acasă! 

— Disperare. Cuvântul îi înţepă limba. Asta nu înţeleg, 
tată. De ce a fost atât de disperată să plece, preferând să 
înfrunte un viitor îngrozitor? 

— Pentru că tatăl ei i-a împuiat capul cu minciuni, 
băiete. Ştii că nu am ucis-o pe Aislinn Sinclair, dar această 
fată e convinsă că am făcut-o. Ţine de tine să o convingi că 
nu e aşa. 

Myles îşi luă cureaua, observând că-i lipsea pumnalul. 

Cel puţin avusese destulă minte să se înarmeze, dar 
urma să aibă grijă cu lama aceea când avea să o găsească. 
ÎI înjunghiase pe tatăl său cu nimic altceva decât o broşă. 
Putea face cu adevărat rău având cuțitul lui. 

Gândurile lui dădură naştere unei întrebări căreia îi 
dădu glas fără să vrea. 

— Cum se face că Aislinn avea broşa ta, tată? A fost 
furată? 

Expresia tatălui său deveni sumbră în clipa aceea. 

— l-a fost dată de bunăvoie. Trebuia să fie dovada 
unei promisiuni pe care am făcut-o. 

— Ce promisiune? 

Tatăl său clătină din cap. 

— Te aşteaptă nevasta în pădure. Vorbim despre asta 
în altă zi. 

Tatăl său era sfios ca o fecioară când venea vorba 
despre Aislinn Sinclair. Dar avea dreptate. Fiecare moment 
care trecea o îndepărta pe Fiona de protecţia clanului 
Campbell, împingând-o în calea primejdiei - un porc 
mistreţ, poate, sau, mai rău, tâlhari de pădure. Myles îşi luă 


mantia şi părăsi cortul. Începu să plouă cu ropote, iar 
tunetul se auzea ameninţător. 


* 


Ploaia torențială îi intra în ochi, înţepând-o şi făcând-o 
să înainteze extrem de greu. Habar n-avea cât înaintase; 
ştia doar că mersese ore în şir şi că se pierduse iremediabil. 
Se străduise să ţină drumul spre răsărit, dar stelele nopţii 
se jucau de-a şoarecele şi pisica printre nori, până când în 
cele din urmă cerul se întunecă atât de tare, că nu mai 
văzu altceva decât beznă. Era dimineaţă acum, dar ploaia 
continua să cadă. Nu putea decât să spere că urma să 
ajungă în sfârşit la Moray Firth, iar apoi avea a se hotărî 
dacă trebuia să meargă spre nord sau spre sud. Sau poate 
că avea să intre direct în apele îngheţate, ca să termine cu 
tot. Se îneca încet de ore în şir, iar membrele îi erau deja 
zbârcite şi palide ca ale unui cadavru. Cât de rea putea fi o 
moarte rapidă în valurile sălbatice ale oceanului în 
comparaţie cu moartea aceasta prelungită? Ploaia dubla 
greutatea veşmintelor, iar tristeţea o apăsa şi mai tare. 
Făcuse o greşeală. O greşeală oribilă, ireconciliabilă. Ştia 
asta acum. De două ori în timpul nopţii auzise un urlet atât 
de groaznic, că se căţărase într-un copac încercând să se 
ascundă de el. Rochia îi era zdrenţe, sfâşiată de cioturi şi de 
ramuri, şi era foarte posibil să-şi fi rupt un deget când 
încercase să evite căderea după ce se împiedicase de o 
rădăcină mare de copac. 

Planul ei, care păruse plauzibil când şuşotise cu Bess 
sub mantia uscată, se dovedea acum a fi complet absurd. 
intrase în panică şi fugise, convingându-se că avea să 
poată pur şi simplu dispărea cu ajutorul rudelor ei din 
familia Fraser. Căsătoria se consumase, aşa că înţelegerea 
rămânea în picioare, iar Margaret avea să fie în siguranţă. 
Dar, odată cu zorii, logica înlocuise disperarea, şi Hugh 
Sinclair o blestema din ceruri pentru eşecul ei impetuos. 

Cei din clanul Fraser îl urau pe rege şi mai tare, şi pe 
Campbelli cel mai mult. Chiar dacă ar ajunge la fortăreaţa 


lor, i-ar oferi ajutorul? Ar adăposti-o, ar înveşmânta-o şi ar 
hrăni-o, iar apoi, cu voia lui Dumnezeu, ar trimite-o în 
siguranţă la castelul Glamis şi la verii ei din clanul Douglas? 
Chiar dacă ar face-o, era puţin probabil ca soţul ei să 
renunţe la drepturile sale, iar familia sa ar suferi 
consecinţele peripeţiilor din noaptea aceasta. O, ce laşă 
proastă şi nesăbuită era! 

Ar fi trebuit să-l ucidă. Ar fi trebuit să îi taie gâtul ca 
unui porc sacrificat, smulgându-i inima şi punând-o în supă. 
Apoi ar fi trebuit să îndrepte cuțitul asupra ei înseşi. Era 
singura cale de a-şi purifica sufletul de această pată şi de a- 
şi salva sora să-i împărtăşească soarta. 

Dar acum ce avea să urmeze? Nu se putea întoarce. 
Ştia ce fel de pedeapsă i-ar putea pregăti Cedric Campbell. 
Trupul strivit al mamei ei fusese o dovadă suficientă. 
Amintirea acelei zile îngrozitoare o apăsa, mai grea şi mai 
rece decât ploaia. Nu avea decât zece ani când o 
întinseseră pe mama ei pe o masă aşezată pe un piedestal, 
în sala cea mare, astfel încât fiecare Sinclair să poată 
vedea vătămările pe care i le adusese căpetenia Campbell. 

Aislinn Sinclair, frumoasă şi cândva atât de plină de 
viaţă, acum vânătă şi atinsă de paleta cenuşie a morţii. Un 
sătean mărturisise că-l văzuse pe Cedric în apropiere de 
locul crimei în ziua aceea. 

Şi, dacă mărturia lui nu era îndeajuns, exista broşa, 
înfiptă chiar în pielea ei, ca un stigmat, un stindard 
victorios. 

Văzându-şi mama rece pe masă, Fiona smulsese 
broşa, gândindu-se cu mintea ei de copil că, după ce avea 
să o îndepărteze, mama ei ar putea reveni la viaţă. Dar nu 
se întâmplase asta. 

La scurt timp după aceea, John o luase deoparte, 
ştergându-i lacrimile şi jurând să răzbune moartea mamei 
lor. Dar minţise. Trădarea lui recentă o rănea mult mai rău 
decât a lui Simon, căci acesta din urmă era o brută, nimic 
altceva decât instinct şi forţă, fără prea multă minte. Însă 
John îi cunoştea singurătatea. Ilmpărtăşea durerea lipsei 
mamei, şi, cu toate acestea, nu făcuse nimic pentru a-l 


împiedica pe Simon să o sacrifice, oferind-o clanului 
Campbell. Ultimele frânturi din inima ei se fărâmiţară. Da, 
scăpase de soţul ei, dar se părea că nu mai avea fraţi la 
care să se întoarcă. 

Se iviră zorile, reamintindu-i de pericolele imediate. În 
depărtare, zări o aşezare. Slavă Cerului! Era o colibă mică, 
abandonată, dar pentru ochii ei arăta ca un palat. Se grăbi 
spre ea şi intră. Căutând în zadar ceva de mâncare, îşi dădu 
seama că şoarecii curăţaseră de mult locul de orice 
firimitură. Dar, cu toate acestea, găsi un loc uscat pe 
duşumea, şi se întinse ca şi când ar fi fost un pat demn de 
un papă. Epuizarea îi înţepeni membrele, şi adormi 
tresărind în somn. 


Timp de o oră sau mai mult, Myles şi oamenii săi se 
îndreptară spre Ludlow, căutând prin pădure, în ploaia 
apăsătoare, uitându-se după vreun semn. Nu găsiră nimic. 
Ea nu lăsase pe unde trecuse nicio urmă de tălpi, nicio 
bucată de țesătură. Nu se vedeau nici ramuri rupte sau 
şuviţe de păr roşcat, încâlcit în desiş. Şi, în tot acest timp, 
el era asaltat de întrebări. Dacă nu o putea găsi şi nu avea 
să afle niciodată ce se alesese de ea? Sau dacă o găsea 
prea târziu, după ce asupra ei se va fi abătut vreun rău din 
pădure? 

Ploaia se domoli, şi Myles îi făcu semn unchiului său. 
Aplecându-se în şa, rosti cuvintele încet: 

— E clar că doica a minţit. Cei din neamul Sinclair 
sunt o tagmă de ipocriţi. 

Tavish încuviinţă din cap. 

— Şi eu m-am gândit la acelaşi lucru. Fiona nu avea 
cum să ajungă atât de departe fără cal, şi nu lipseşte 
niciunul dintre ai noştri. Dar, dacă nu a plecat spre Ludlow, 
atunci încotro? 

Myles privi în jur, ca şi când era posibil ca ea să 
fluture mâna spre el de la distanţă, doar pentru a-i face în 
ciudă. Ce ar face pentru a-şi păcăli duşmanul? 


— Dacă aş fi fost în locul ei, i-aş trimite pe cei care mă 
urmăresc în sens opus faţă de direcţia în care mă îndrept. 
Pământul clanului Fraser este la est de aici. Crezi că s-ar 
duce la ei? 

Tavish se scărpină în barba roşcovană. 

— Nu avem de unde să ştim ce ar putea face 
nesăbuita. Dar nu a apucat-o în direcţia aceasta. Asta este 
sigur. 

— Ne vom întoarce în locul în care am ridicat tabăra 
azi-noapte şi o vom lua de la capăt. Ştim că nu a luat-o spre 
apus. lar tata călătoreşte spre sud. Aşa că vom împărţi 
căutarea spre răsărit şi nord. Nu are cum să fi ajuns 
departe. 

— Doar dacă a avut ajutor. 

Atunci, Myles îl privi pe Tavish şi simţi săgeți de 
groază în vintre la acest gând. 

— Ajutor? Crezi că a fost totul ticluit dinainte? 

Unchiul său ridică din umerii laţi şi scuipă. 

— A fost o mişcare îndrăzneață să se încumete în 
pădure singură noaptea. Fie este curajoasă, fie e nebună 
sau plănuieşte să se întâlnească cu cineva. 

Ideea îl strânse pe Myles ca într-o menghină. Dacă 
primise ajutor, atunci doar Dumnezeu ar şti unde să o 
caute. Se ridică în scară şi fluieră spre oamenii săi. 


Capitolul 9 


Repornind din locul unde ridicaseră tabăra cu o seară 
înainte, Myles şi jumătate dintre oamenii săi porniră spre 
răsărit. După aproape doi kilometri, îi găsiră urmele. 
Trimise un om să-i aducă pe cei care se îndreptau spre 
nord, şi în scurt timp erau din nou o ceată de zece oameni. 
Furia lui, mocnită când o găsise pe doică în pat în dimineaţa 
aceea, clocotea acum. Nesăbuinţa soţiei sale era de 
neînțeles, căci faptele ei îi făceau să pătrundă direct pe 
pământul duşmanilor, pământul reavăn din pădure. 


Oamenii săi ştiau că este iscusit şi înţelept, dar nevasta lui 
părea hotărâtă să-l facă de râs. Nu avea să tolereze 
asemenea nesupunere, şi, când avea să o găsească, urma 
să se asigure că a înţeles asta. 

Fata avusese un parcurs întortocheat, fie pierzându- 
se, fie încercând să-şi acopere urmele. Era îndeajuns de 
isteaţă pentru a se gândi la asta, în vreme ce lui nu-i 
trecuse prin cap că era posibil ca doica să mintă. Nu avea 
să mai facă o asemenea greşeală. Sinclairi duplicitari. 

În următoarele câteva ore, îi călcară pe urme şi, când 
soarele se ridică deasupra munţilor, ajunseră la o colibă. 
Myles ştia în adâncul său că fusese acolo şi că poate încă 
era. Le făcu semn oamenilor săi să se apropie în tăcere. 

Tavish se aplecă să-i şoptească: 

— Poate că ar trebui să încercuim locul. S-ar putea să 
se strecoare în vreo gaură de iepure dacă nu suntem atenţi. 

— Dacă o face, pe tine te voi trimite după ea. 

— Ar fi bine să fie o gaură mare, în cazul acesta. 

Tavish îşi trecu mâna mare peste abdomen. 

Myles opri calul şi cobori din şa, aterizând pe pământ 
cu o uşurinţă exersată. Întinse mâna după pumnal, 
amintindu-şi că fetişcana i-l şterpelise. Nu era deloc hoaţă, 
într-adevăr! 

— Dă-mi pumnalul tău, Tavish. Dacă voi avea nevoie 
de o armă, nu pot scoate sabia într-un adăpost atât de mic. 

Tavish avu îndrăzneala de-a se arăta indignat. 

— Al tău unde e? 

Myles privi spre cer, implorând răbdare. 

— Unde crezi? 

— Ah, e o pacoste cu care nu e de glumă, nevastă-ta. 
lată! Îi întinse cuțitul. Te rog să te asiguri că ajunge înapoi 
la mine, bine? 

— Mă asigur la fel cum te vei asigura tu că nu o mai 
şterge noaptea de lângă noi. 

Chipul roşcovan al lui Tavish se îmbujoră şi mai tare. 

— A fost isteaţă şi m-a păcălit. 

— Într-adevăr. 

Myles încuviinţă o singură dată din cap şi ajunse iute 


la uşa colibei, în vreme ce oamenii săi o înconjurară de la 
distanţă, fără a fi descălecat. 

Ascultă un moment, dar nu auzi nimic. Cu pumnalul 
într-o mână, deschise uşa cu cealaltă. Şi, uite-o, era acolo, 
dormind pe pământ. Murdară, zdrenţuită, cu părul 
ghemotoace, respirând încet şi nevinovat ca un prunc. 
Toată ziua fiersese cu gândul la momentul acesta, iar acum 
o prinsese. Îi venea să-i sucească gâtul acela alb. 
Dumnezeu ştia că o merita. Dar, văzând-o, simţi o uşurare 
stranie. Nu pierise în pădure sau, mai rău, nu-şi găsise 
adăpost la neamul Fraser. Dar, în scurt timp, uşurarea fu 
înlocuită de o frustrare reţinută. 

Se aplecă, prinzând-o de umăr şi scuturând-o. Ea icni 
surprinsă şi, înainte ca el să-şi dea seama ce punea la cale, 
braţul ei pendulă în aer, şi el simţi o durere săgetându-l în 
picior. 

„Drac împieliţat! Tocmai m-a tăiat cu propriul meu 
pumnal!” 

Se aruncă pe ea, ţintuind-o la podea. Ea sufla greu 
când el îi înfipse o mână în părul acela roşcat blestemat, iar 
cu cealaltă îi ţinu încheietura. Strânse, făcând-o să icnească 
din nou, şi pumnalul căzu dintre degetele ei pe pământ. 

Furia şi uşurarea se îngemănau. Voia să o pocnească. 
Şi să o scuture. Şi să o sărute. Combinația şocantă îl 
dezorienta. Era un duşman nemaiîntâlnit, folosind viclenia, 
împotriva căreia nu avea nicio armă. 

— M-ai găsit? 

— Credeai că nu te voi găsi? 

Îi trase braţele deasupra capului şi le ţintui cu o mână, 
în timp ce ea icnea sub greutatea lui. 

— Ar trebui să fii la jumătatea drumului spre Ludlow, 
rosti răguşită, căci rămăsese fără aer. 

Muierea nu ştia să plece capul. O încolţise ca pe un 
şobolan într-o găleată, şi totuşi ea îndrăznea să aducă 
acuzaţii? 

— Nu, ar trebui să fiu la jumătatea drumului spre 
casă, dar capriciile tale m-au adus aici în schimb. Scoase o 
frânghie din vestă şi începu să-i lege încheieturile, cu o 


expresie serioasă. Fato, îmi pui răbdarea la încercare. Am 
pierdut ore călare din cauza ta, mi-am ostenit caii, oamenii 
mei sunt iritaţi, şi ne-ai pus pe toţi în pericol. Şi pentru ce? 
Mândria ta îndărătnică de Sinclair? Eşti o Campbell acum. 
Mie îmi dai socoteală. E timpul să accepţi asta. 

Apoi o sărută. 


Fiona era confuză şi uluită. Visase, un vis groaznic, 
înfiorător, în care era urmărită de demoni cu braţe lungi. 
Deodată, unul se întinse şi o apucă de păr, dar avea o 
lance, şi o aruncă. Doar că nu era numai un vis. Era Myles, 
apăsând-o, sufocând-o cu gura. 

încercă să se mişte, dar sfoara îi pătrundea în pielea 
fragedă de la încheieturi, înţepând-o, în contrast cu buzele 
lui calde lipide de ale ei. Cum o găsise, când nici măcar ea 
nu ştia unde era? 

Toate acele ore îngrozitoare, rătăcind, căutând 
fortăreaţa Fraser, şi toate strădaniile ei fuseseră în zadar. 

Sărutul lui se încheie pe cât de repede începuse. Dar 
încă era furios. O văzu în ochii lui scânteietori, pulsând în 
trupul care o ţintuia la pământ. 

O cuprinseră teama şi frigul şi tremură, în ciuda 
căldurii lui. Sau poate din pricina ei. 

— Mi-am făcut datoria în acest armistițiu, şopti ea. 
Fraţii mei tremură de frică în faţa puterii tale, regele este 
satisfăcut, iar voi, puternicii Campbelli, aţi pus mâna pe 
încă o femeie Sinclair. Trebuie să stau la picioarele tale ca 
un câine? Lasă-mă să plec, şi voi pomeni despre mila ta. 
Despre cum mi-ai cruțat viaţa, drept răsplată pentru a 
mamei mele. 

El o prinse de faţă cu o mână, continuând să o 
ţintuiască cu cealaltă. 

— Este o minciună sfruntată, Fiona. Tata nu a ucis-o 
pe Aislinn Sinclair. Spune-o iar, şi vei avea de suferit. 

Fiona tremură auzindu-i vocea severă şi violenţa care 
clocotea în ea, înțelegând deodată cât de blând o tratase 


până în acel moment. 

Se auzi o bătaie uşoară la uşă, şi apăru capul uriaşului 
roşcat, cu ochii strălucind de neastâmpăr. 

— Aşadar, ai supus-o? 

— Oarecum. 

Myles pufni şi se ridică, trăgând-o cu el atât de 
repede, că o luă ameţeala. Ea scoase o respiraţie 
şuierătoare, căci sfoara îi pătrundea tot mai adânc în 
încheieturi. Degetul ei, îndoit încă într-un unghi nefiresc, se 
făcuse vânăt de mult timp. Fiona îşi muşcă buza. Nu avea 
să plângă în prezenţa lui, oricât ar fi durut-o. 

— Sângerezi, flăcăule, spuse Tavish, făcând semn 
spre piciorul lui. 

— Da, m-a tăiat micuța vrăjitoare. Trase cu ochiul 
spre Tavish, înainte de a se apleca rupând o fâşie de postav 
din rochia ei deja zdrenţuită. Tamponă rana. E doar o 
zgârietură. 

Tavish se aplecă să se uite mai bine la rană. 

— Ar trebui totuşi să o îngrijesc. 

leşiră din colibă; trasă de soţul ei, Fiona se trezi 
înconjurată de bărbaţi din clanul Campbell, care se uitau 
încruntaţi, cu părul ud atârnând, şi caii leoarcă, cu crupele 
aburind. Ea era motivul nemulțumirii lor, şi o simţi prea 
bine din privirile cu care o ţintuiau. 

— Am găsit-o, flăcăilor! 

Soţul ei îi ridică mâinile legate, confirmând mărunta 
victorie. 

Se auzi un mormăit aprobator. Un bărbat lăţos cu 
ochii căprui şi barba neîngrijită făcu un pas înainte. 

— Se înseninează, milord. Călărim să-l prindem pe 
tatăl tău sau ridicăm tabăra? 

Myles privi spre ceruri. Fiona văzu oftând cum umerii 
lui se ridicară şi coborâră. Ploaia se oprise, într-adevăr, dar 
se însera. 

— În curând va fi prea întuneric pentru a mai călători. 
Ridicăm tabăra. Taggart, ia nişte oameni şi vezi ce poţi găsi 
de mâncare. 

Bărbaţii descălecară şi se apucară de treabă. 


Myles o împinse în lateralul colibei, unde se lăsă la 
pământ şi zăcu aproape uitată. In scurt timp, focul ardea 
într-o groapă săpată în grabă şi câţiva iepuri se răsuceau 
într-un proţap. Ea nu-şi putea imagina cum de găsiseră 
lemne uscate şi prinseseră iepurii într-un timp atât de scurt. 
Dar, destul de curând, mirosul de carne gătită o făcu pe 
Fiona să-şi simtă stomacul strângându-i-se de foame. 
Puținele merinde pe care i le dăduse Bess se terminaseră 
de mult, şi tremura de foame şi sete, dar ultima ei fărâmă 
de mândrie o împiedica să ceară ceva. 

Soţul ei îl lăsă pe Tavish să-i oblojească rana şi nu îi 
mai adresă ei niciun cuvânt, nici măcar nu-i aruncă vreo 
privire. Faptul că o ignora era ciudat de tulburător, căci, 
fără a-i vedea faţa, nu-i putea citi dispoziţia. Dar, după ce 
se fripse iepurele, luă o bucată zdravănă şi veni să se aşeze 
lângă ea, fără să zâmbească sau să-i arunce căutături 
crunte. Mâncă cu zgomot, plescăind şi comentând, fără a se 
adresa cuiva anume, despre cât de delicioasă era masa, 
fără a-i oferi vreun dumicat. Ea închise ochii şi respiră 
adânc, ca şi când mirosul ar fi putut-o hrăni. Dar nu o făcu 
decât să saliveze. Îşi răsuci mâinile legate, sperând că 
durerea avea să o distragă. Nu se întâmplă. 

„Blestemat să fie, el şi respiraţia lui cu miros de 
iepure. Dumnezeule, ai milă, să se înece cu o bucată tare 
de carne şi să-şi verse maţele”. 

Tavish se apropie, cu mâna întinsă. Ea privea în jos, 
spre picioarele murdare de noroi şi urzicile pe care nu le 
putuse îndepărta. 

— Doreşti nişte pâine, milady? întrebă el plin de 
solicitudine. 

Ea ridică privirea. Dumnezeu ştia că, la cât de mare 
era, se putea lipsi de puţină mâncare, fără a suferi. 
Încuviinţă din cap o singură dată, făcând cea mai măruntă 
concesie posibilă. 

Dar el îşi vâri pâinea în gură cu pumnul mare şi vorbi 
cu gura plină, lăsând firimiturile să cadă. 

— Aşa îţi trebuie, atunci. Să te gândeşti data viitoare 
când te furişezi când sunt eu de pază. 


— Tavish, îl mustră Myles, clătinând din cap. 

Dar uriaşul nu păru să regrete. Se întoarse şi se 
îndepărtă, iar corpul lui mare se zguduia de râs. 

Înfrângerea, totală, de netăgăduit, o dobori. Dacă ar 
avea pumnalul acela acum, l-ar îndrepta asupra ei. Işi plecă 
fruntea pe genunchi şi dădu frâu liber lacrimilor. 

Myles oftă. 

— O, haide, fără lacrimi! O bătu pe genunchi şi îi dădu 
farfuria, încă plină cu carne şi pâine. Poftim, prostuţo! E mai 
mult decât meriţi, dar nu va dormi nimeni dacă plângi de 
foame toată noaptea. 

Ea se uită la mâncare, apoi la el şi văzu un început de 
zâmbet, nu o încruntătură, nici lăudăroşenie, nici viclenie. 
Părea sincer. 

Încet, întinse mâna după mâncare şi văzu că expresia 
lui plăcută se întunecă. Se uită la mâinile ei; din şănţuleţele 
lăsate de sfoară izvora sânge, iar degetul ei vânăt era încă 
întors. 

— Ce-ai păţit la deget? 

Puse farfuria jos şi se pregăti să-i desfacă legăturile. 

— Am căzut. 

Icni, căci aerul înţepa ca sarea pe rănile de pe 
încheieturi. El se încruntă, aplecându-se să-i cerceteze 
mâna. 

— Ai fi putut să te râneşti mult mai rău, să ştii. Dar 
trebuie să îndrept degetul acela. Eşti pregătită? 

Ea încuviinţă, dar nu-şi putu reţine un țipăt când el îi 
puse degetul la loc. Era ameţită, dar se forţă să stea 
dreaptă. 

Myles rupse încă o fâşie din rochie, care se împuţina 
de la un ceas la altul, şi legă degetul rupt de cel de lângă 
el, după care puse un beţişor pentru a-l ţine drept. O îngriji 
cu pricepere şi blândeţe. Apoi aduse o cârpă curată de la 
unul dintre oamenii săi şi îi legă fiecare încheietură 
însângerată, făcând o fundă la final. Două mici bandaje 
curate şi, pe dată, cătuşele ei se transformaseră în brățări. 

Nu mai pricepea nimic. 

Era cel mai straniu inamic pe care şi-l putea imagina. 


În loc să o pocnească, să o chinuiască şi să-i rupă oasele, i 
le punea la loc. Nu avea nicio logică. Era un soldat 
lamentabil, care îşi ajuta adversarul într-un moment de 
slăbiciune. 

El se aşeză la loc, ridicând farfuria şi punându-i-o în 
mâinile dezlegate. Ea mâncă, şi, după un moment, el 
spuse: 

— Sunt un bărbat simplu, Fiona. Sunt uşor de 
mulţumit şi greu de scos din pepeni. Tu pari hotărâtă să mă 
faci să devin violent. Dar, pentru fiecare Goliat, există sute 
de David morţi, care nu l-au putut învinge. Întotdeauna 
câştig. Ţine minte asta. 


Se lăsă întunericul, şi Myles îşi ajută oamenii să 
pregătească tabăra pentru noapte. Soţia sa mâncă şi bău 
apă, fără a spune nimic, dar şi fără a plânge sau a se 
încrunta. Uneori victoria trebuia măsurată săgeată cu 
săgeată. 

După ce dădu instrucţiuni santinelei, Myles o trase pe 
Fiona în colibă, întinzându-şi mantaua şi învelindu-se cu 
mantia subţire de lână a servitoarei ei. 

— Tu, mica mea soţie, ai gusturi ciudate. Aseară am 
dormit în puf, şi nu ne lipsea nimic. Însă astăzi, din pricina 
ta, stăm întinşi pe pământul gol, ca nişte câini. Acum, 
trebuie să te leg de mine sau promiţi să nu mai fugi? 

— Nu mai fug, spuse suspinând. 

— Şi nici nu pleci, nu ţopăi sau nu te furişezi? 

Un zâmbet vag, palid ca luna, îi traversă chipul. 

— Stau cuminte. Încă o noapte ca asta şi nu mai 
rămâne nimic din rochie. 

Gândul de a-i scoate ce mai rămăsese din zdreanţă 
aceea îi dădu târcoale, dar se îndepărtă la fel de repede. 
Nici măcar el nu era îndeajuns de sălbatic încât să o posede 
într-un asemenea loc. 

În schimb, se întinseră pe mantii, aşezaţi la fel ca în 
seara anterioară. Myles o cuprinse cu braţul, poate mai 


strâns decât era nevoie, dar ea nu opuse rezistenţă. Şi, în 
câteva momente, respira regulat, şi el ştiu că adormise. 

In micuța colibă, cu vântul şuierând şi luna strălucind 
deasupra capului, îşi auzi soţia murmurând ceva incoerent 
şi slăbi strânsoarea. Faţa ei, scăldată de lumina lunii, era 
încântătoare în somn. Buzele ei moi se mişcau uşor în timp 
ce şoptea în vis. Căldura şi moliciunea trupului ei îl aţâţau. 
În ciuda tuturor neplăcerilor care surveniseră între ei, în 
ciuda cuvintelor aspre şi a acţiunilor ei prosteşti, simţi că i 
se deschide inima, făcându-i loc înăuntru. Şi, deodată, aşa 
cum aprinde iasca o scânteie, înţelese cum ajunsese tatăl 
său să-i facă o promisiune mamei Fionei. Chiar dacă Cedric 
Campbell nu rostise cuvintele cu voce tare, Myles ştiu cu 
siguranţă că tatăl său fusese cândva îndrăgostit de Aislinn 
Sinclair. 

Rătăcirea prin beznă de noaptea trecută fusese 
groaznică, însă şi ziua aceasta era un chin la fel de mare 
pentru Fiona. În timp ce călărea în ploaie, picioarele i se 
frecau de şa, muşchii o ardeau şi nu se putea gândi la un 
disconfort mai mare. Degetul, legat cu atela improvizată, 
pulsa neîncetat. Cu toate acestea, în ciuda tunetelor şi a 
ploii, Myles insista să continue drumul. Ţelul lui era, îl 
auzise spunându-i lui Tavish, să ajungă din urmă cealaltă 
jumătate a cetei Campbell şi pe tatăl său, cât puteau de 
repede. 

Ea îşi dorea opusul. Soarta o aştepta în întruchiparea 
lui Cedric Campbell, pe care îl sfidase pe faţă. Un bărbat 
îndeajuns de malefic încât să o lase fără suflare pe mama 
ei. Deşi Myles fusese mărinimos iertând-o, nu era atât de 
naivă încât să-şi imagineze că socrul ei urma să fie la fel de 
indulgent. 

Se îndreptă în şa. Dar orice pedeapsă urma să aibă de 
înfruntat, avea să o accepte. Nu avea să mai fugă. Myles ar 


prinde-o oricum, şi în seara trecută, în frig şi întuneric, îşi 
dăduse seama de un lucru. 

Nu era pregătită să piară de dragul onoarei familiei. 

Nu era nici martir, nici erou. 

Continuară să călărească, kilometri după kilometri, pe 
drumul ud şi nesfârşit, dar, când se făcu după-amiază, 
ploaia se opri şi ajunseră la o creastă sub care se vedea o 
privelişte care o zgudui profund. 

Fuioare de fum negru urcau spre cer, izul înţepător al 
flăcărilor plutind încă în aer. Căruţele zăceau pârjolite şi 
răsturnate, cu încărcătura carbonizată împrăştiată în noroi. 
lar trupurile, vreo duzină sau mai multe, spintecate de 
arme brutale, zăceau în mormane însângerate pe drum. 
Câţiva oameni rămăseseră în picioare şi îngrijeau răniții, 
deşi păreau răniţi şi epuizați. 

— Dumnezeule! 

Myles dădu pinteni calului, şi oamenii îl urmară rapid. 
Se iscă agitaţie când ajunseră la locul faptei, şi, în clipa 
aceea, Fiona îşi dădu seama că era ce mai rămăsese din 
ceata Campbell. 

Cu inima duduindu-i, îşi îndemnă calul să înainteze; 
deşi nu voia să aibă nimic de-a face cu ce vedea, nu se 
putea opri. Undeva în măcelul acela îngrozitor era Bess. O 
amorţeală ciudată îi cuprinse mădularele, şi se simţea ca şi 
când încerca să se mişte sub apă. Sunetele erau înăbuşite, 
iar mirosul de sânge îi lăsa un gust înfiorător în gură. 

Myles preluă comanda, şi în curând în aer şuierau 
întrebări şi strigăte. 

— Unde este tata? 

— Cine îl vede pe căpetenia noastră? strigă altul. 

Oamenii rămaşi răspunseră confuzi. 

— Au năvălit asupra noastră ca nişte lighioane din iad, 
milord. 

— Erau mai mulţi decât noi, milord, dar i-am alungat. 

Bătălia se încheiase de curând. Flăcările devorau încă 
una dintre căruţe şi doi oameni se chinuiau disperaţi să 
stingă ce mai rămăsese din foc. Alţi câţiva îşi căutau rudele 
printre cei căzuţi. Fiona îl auzi pe Tavish strigându-l pe 


Myles, dar glasurile lor se pierdeau în larmă şi nu înţelese 
ce spuneau. 

Coborând din şa fără ajutor, îşi strigă servitoarea, dar 
vocea ei era slabă, pierzându-se în haos. 

— Bess, strigă iar, iar sudoarea o înţepa ca acele de 
albină. Apoi o văzu. O formă subţire, contorsionată 
înspăimântător într-o mantie verde. Mantia ei. 

Stomacul i se întoarse, şi alergă spre ea, prăbuşindu- 
se ca şi când i s-ar fi tăiat genunchii. De pe buze i se 
desprinse o rugăciune fierbinte, dar în van. Fiona îndepărtă 
gluga de pe faţa doicii şi icni. O tăietură oribilă îi despicase 
capul, iar sângele îi întuneca părul cărunt. Groaza, fierbinte 
şi clocotitoare, îi umplu mintea. Ce ticălos ar face aşa ceva? 

Se uită în sus şi în jur şi văzu că era înconjurată de 
inamici morţi, privind cu ochi goi. Nimeni din apropiere nu îi 
putea da vreun răspuns. Erau absorbiți de propria lor 
călătorie întunecată. Întorcându-se spre Bess, tamponă 
rana, încercând să lipească marginile, dar scoase un sunet 
dezgustător şi i se întoarse stomacul pe dos. 

Era vina ei că Bess se nimerise în măcelul acesta. Nu 
ar fi trebuit să evadeze, lăsându-şi doica să se apere 
singură. Nici măcar nu ar fi trebuit să-i îngăduie bătrânei să 
părăsească reşedinţa Sinclair. Dacă nu ar fi fost Fiona, Bess 
ar fi acasă, în siguranţă, îngrijind-o pe micuța Margaret. 

Lacrimi fierbinţi începură să-i şiroiască pe obraji. Se 
afla în mijlocul unei picturi macabre, cu culori prea vii 
pentru a fi reale. Dar mirosul era îndeajuns de real. Moartea 
şi frica duhneau într-un anume fel şi i se urcară la cap. 
Începu să distingă sunetele şi auzi vocile mai clar. 

— Unde este tatăl meu? îl auzi strigând din nou. 

— ÎI căutăm, milord! Nu putem... 

Cuvintele omului fură întrerupte de un țipăt 
îndepărtat: 

— Aici! L-am găsit. Este rănit. 

Fiona simţi că pieptul i se umple de o senzaţie, ca un 
pârâu care se umflă, încet şi fără veste. Cedric Campbell 
era rănit. Ar trebui să fie bucuroasă, însă nu simţea decât o 
curiozitate morbidă şi speranţa vagă că avea să se 


trezească din acest coşmar. O rigiditate ciudată îi cuprinse 
simţurile, ca şi când ar fi privit dintr-un loc îndepărtat. 

Deasupra, păsările ciripeau vesele, vântul adia prin 
crengile copacilor în floare, iar soarele strălucea, în vreme 
ce mama natură, perfidă ca întotdeauna, ignora ororile 
oamenilor. 


Myles dădu fuga spre tatăl său şi se lăsă în genunchi 
lângă el. Pe faţa pământie a lui Cedric, plină de noroi şi de 
sânge, nu se citea nicio expresie, iar fiul său simţi că inima 
îi sparge pieptul. 

— Trăieşte, dar de-abia răsuflă, spuse Benson, 
oşteanul său, cu vocea răguşită de îngrijorare. 

Sângele, întunecat şi lipicios, îl acoperea pe conte şi 
mânjea pământul din jurul lui. Myles îi simţea gustul 
metalic pe limbă. O serie de răni sfâşiaseră veşmintele 
tatălui său, laolaltă cu carnea fragilă de dedesubt. Un os alb 
se iţea dintr-un braţ rupt, în contrast izbitor cu balta de 
sânge rubiniu în care zăcea. Pe o parte, o tăietură, adâncă 
şi zdrenţuită, se întindea de la coastă la şold, şi avea încă o 
crestătură mai mică pe tâmplă. 

Tavish li se alătură, intonând repede o rugăciune. 

— Tată, mă auzi? strigă Myles încet, prinzându-şi 
părintele de braţul sănătos. 

Cedric nu răspunse în niciun fel, dar i se vedea o venă 
pulsând într-o parte a gâtului. Era viu, iar Myles trebuia să 
spere că avea să îl poată salva. 

Împreună cu Tavish, se apucă de treabă, curăţând 
rănile şi punându-i braţul la loc, cât de blând putură. 

— Ce s-a întâmplat aici? îl întrebă Myles pe Benson în 
timp ce se chinuiau să lege un bandaj în jurul mijlocului lui 
Cedric. 

— A fost o ambuscadă, milord. Cam acum o oră, am 
ajuns la colina aceea, apoi am coborât în vale şi, deodată, 
ne-au încercuit, ţipând ca apucaţii. Cam o duzină, aş zice. 
Am luptat cât de bine am putut. Am ucis mulţi, dar câţiva 


au scăpat. 

— V-aţi descurcat bine. Am numărat opt morţi de-ai 
lor, spuse Tavish. 

— Da, milord, dar mai e ceva. Ştiau cine suntem. 

Myles simţi că i se strânge stomacul. Tavish îşi 
strânse mâinile în pumn. 

— Ce te face să crezi asta? 

— În toiul luptei, l-am auzit pe unul strigând: „Avem 
nevoie de Campbell, mort sau viu”. Aproape că l-au prins, 
noroc cu Seamus, Dumnezeu să-l odihnească! A luptat 
alături de tatăl tău, milord, şi a doborât trei înainte să 
moară. 

O astfel de veste era din cale-afară de rea. Dacă ar fi 
fost o simplă bandă de tâlhari puşi pe furat de la călători, 
atunci ticăloşii ar fi fost departe până acum. Dar, dacă 
aveau un scop, dacă urmăreau să le facă rău celor din 
neamul Campbell, atunci tatăl său şi ei toţi erau într-un 
pericol mai mare decât crezuseră. Trebuiau să plece şi să 
se îndepărteze de locul acela cât mai repede posibil. 

— Credeam că veţi fi în Inverness până acum. De ce 
sunteţi încă atât de în nord? întrebă Myles, cu vocea 
încordată de frustrare. 

— Am pierdut o roată de la căruţă, şi de la ploaie s-a 
făcut atâta noroi, că de-abia ne mişcam. Cred că tatăl tău 
ar fi tras mai tare, dar te aştepta pe tine. 

Myles privi spre Tavish, cuprins de o furie clocotitoare. 
Dacă nu ar fi zăbovit în colibă noaptea trecută cu Fiona sau 
dacă nu ar fi pierdut-o din capul locului, dacă şi-ar fi 
îndemnat oamenii să urce iar în şa, poate că l-ar fi prins din 
urmă pe tatăl său mai curând şi ar fi împiedicat acest atac. 

Tavish clătină din cap, descifrând expresia nepotului. 

— Nu a fost vina ta, băiete. Nu am avut de ales, 
trebuia să-ţi găsim nevasta. 

Nevasta? Într-adevăr! Nevastă-sa! Din pricina ei se 
împărţiseră în două cete. Dacă ar fi fost toţi laolaltă, niciun 
tâlhar nu ar fi îndrăznit să-i atace. Dar se despărţiseră, iar 
tatăl său se zbătea între viaţă şi moarte din cauza 
egoismului nesăbuit al Fionei. Şi pentru că el nu fusese în 


stare să stea cu ochii pe ea. Ca un demon tăcut, soţia lui 
apăru. Pe rochia ei, deja sfâşiată şi murdară din urmă cu o 
noapte, se vedea sânge proaspăt, iar pe chipul ei palid, 
murdar de praf, nu se întrezărea nici urmă de emoție, ca şi 
când evenimentele acelei zile nu ar fi însemnat nimic. 

— Este mort? întrebă ea, cu voce plată. 

Indiferenţa ei îl făcu să-şi iasă din fire. Năvăli asupra 
ei, ca un şoim care înhaţă un şobolan, şi o apucă de umeri. 
O împinse în genunchi lângă Cedric. 

— Trăieşte, însă nu datorită ţie. Dar vezi ce s-a 
întâmplat? Pentru că ne-ai făcut să ne abatem şi ne-ai 
dezbinat forţele! A fost planul tău de Sinclair din capul 
locului? 

Ea nu scoase niciun sunet, privind doar ţintă la silueta 
inertă a tatălui lui. Myles se aplecă şi îi mormăi la ureche: 

— Tu eşti de vină, femeie. Dacă moare, ţie îţi va 
bântui sufletul. 

Îi dădu drumul la umăr, iar ea se prăbuşi, înfigându-şi 
palmele în noroi şi privind ţintă la Cedric, cu ochii goi. 

Furia lui Myles se domoli când o văzu căzând. Era 
soţia lui. Era povara lui. Ar trebui să o ajute. Dar se ridică şi 
se întoarse. 

Tavish îl prinse de braţ şi şopti: 

— Uşurel, Myles! A trecut prin multe, iar acum 
servitoarea ei e moartă. 

— La fel şi şase dintre oamenii noştri, Tavish. 
Sacrificiul nostru este mai mare decât al ei. 

Nu avea nimic cu doica. li fusese loială stăpânei, aşa 
cum s-ar fi aşteptat şi el de la propriii săi servitori. Dar nu 
avea să-i adreseze cuvinte de alinare soţiei sale, deşi îi 
ardeau gâtlejul. De diavoli din neamul Sinclair sau nu, 
oamenii săi fuseseră atacați, şi, dacă nu s-ar fi despărţit să 
o caute pe Fiona, poate că tatăl său ar fi fost teafăr şi 
nevătămat acum. Totuşi, nu era lipsit de inimă. Îi făcu semn 
tânărului Darby şi vorbi încet: 

— Ocupă-te de doamna mea! Ţine-o departe de mine, 
dar să nu o scapi din ochi. 

Darby încuviinţă şi o ajută pe Fiona să se ridice din 


noroi, ducând-o de acolo. 

Oamenii îl bandajară pe Cedric şi îl duseră în singura 
căruţă care nu fusese strivită sau arsă. Cineva aşezase 
păturile în ea. Unii îngrijeau rănile, în vreme ce alţii se 
apucară să sape morminte pentru morţi. 

— Cine crezi că a făcut-o? îi şopti Myles lui Tavish 
câteva momente mai târziu, când pregăteau caii pentru 
călătorie. 

Tavish scuipă şi se scărpină în barbă. 

— Greu de spus. Am trecut de pământul clanului 
Fraser, dar nu ar fi putut să ajungă atât de departe în sud. 

Myles încuviinţă. 

— Poate. Suntem pe teritoriul MacDougal, însă nu 
avem nimic de împărţit cu ei. Dar numai familia Sinclair ştia 
când călătorim. 

Tavish clătină din cap. 

— Am fost în preajma lor zile întregi, şi când am mers 
spre reşedinţa Sinclair şi când ne-am întors de acolo. Nu 
are logică să ne atace aici. 

Se  îndreptă spre unul dintre atacanţii morți, 
întorcându-l cu piciorul şi uitându-se la cadavru de parcă ar 
fi putut găsi un indiciu. 

— Nu-l recunosc pe niciunul dintre ei. Nu au niciun 
semn al vreunui clan, nimic care să arate cui aparţin. 

— Milorzi! strigă un oştean aflat la vreo douăzeci de 
paşi. Acesta e viu! 

Myles şi Tavish dădură fuga, îngenunchind de câte o 
parte a inamicului rănit. Myles îl prinse de partea din faţă a 
hainei, făcându-l să şadă, şi observă o rană adâncă pe 
piciorul omului. 

— Cine eşti? mormăi Myles. 

Privirea înceţoşată a omului se limpezi un moment; 
apoi râse - un sunet oribil, gâlgâitor. 

— Pupă-mă-n cur, Campbell! 

Într-o clipă, Myles îl apăsă cu cotul în rana deschisă 
de pe picior, şi râsul omului se transformă în țipăt, până 
când îşi lipi strâns buzele. Transpiraţia şi sângele i se 
amestecau pe frunte. 


— Cine te-a trimis şi ce voiau de la tata? Răspunde şi 
îţi voi arăta milă. Dacă refuzi, te voi tăia în două şi te voi 
lăsa vulturilor. ` i 

Omul nu spuse nimic. Intoarse capul. Işi desprinse 
ochii de Myles şi o văzu pe Fiona. Se sprijinea de roata 
căruței, cuprinzându-şi genunchii cu brațele, peste rochia 
zdrențuită. 

— Văd că doamna mea a ajuns să arate mai rău de 
când e la tine. 

Myles simți că i se strânge stomacul. 

„Doamna lui? Ce joc e ăsta?” Il împinse la pământ din 
nou şi se îndreptă spre soţia lui. O privelişte mai jalnică nu 
văzuse niciodată. 

Alungă gândurile acelea blânde şi o prinse de 
încheietură, ridicând-o şi ducând-o spre bărbatul rănit. 

— Aceasta este doamna ta? întrebă Myles. 

Expresia ei rămase indescifrabilă. 

— Da, murmură omul, doamna mea. 

Soţia sa clipi, asemenea cuiva care se trezeşte după 
un somn lung şi adânc, ridicând privirea spre Myles şi 
uitându-se apoi la bărbatul de pe pământ. Clătină din cap şi 
se încruntă. 

— Minte, spuse ea. Nu îl cunosc. Dar, oricine ar fi, 
oamenii lui mi-au ucis servitoarea. 

Se aplecă şi îl scuipă în faţă. Myles o strânse mai tare 
de braţ. Mai mult decât orice, voia să creadă că soţia sa nu 
jucase niciun rol deliberat în evenimentele acestei zile. Insă 
de ce ar pretinde bărbatul acela că îi era supus? Neconvins, 
îl împunse cu piciorul. 

— Spune-mi cum o cheamă, ticălosule, şi voi fi 
milostiv. 

Omul îşi şterse scuipatul de pe obraz, aruncându-i o 
căutătură cruntă. 

— Era Lady Fiona Sinclair. Acum nu este decât o târfă 
Campbell. 

Cuvintele îi arseră urechile lui Myles, făcându-l să 
clocotească de furie. Apăsă cu bocancul pe gâtul omului, 
căci nenorocitul îi insultase atât clanul, cât şi soţia cu o 


asemenea afirmaţie. 

— Myles, rosti unchiul său încet, cu grijă. Mai putem 
smulge informaţii de la el. 

Myles se uită la omul care se zvârcolea pe pământ, 
sub călcâiul lui. II putea strivi ca pe un gândac. Ba chiar i-ar 
fi făcut plăcere. Dar soţia lui văzuse destulă moarte în ziua 
aceea. 

Mai apăsă un moment pentru a-i arăta că nu glumea, 
apoi se îndepărtă. 

— Mai rezistă o zi sau mai mult cu o asemenea rană. 
Sigur se va infecta. Dar asta ne dă timp destul pentru a ne 
spune tot ce ştie. Leagă-i rana şi pune-l pe un cal. 

Soţul ei o privea reţinut, iar confuzia şi furia se 
amestecau pe chipul lui. 

— Ai face bine să-mi spui tot ce ştii despre asta, 
Fiona. Nu mă voi lăsa păcălit de tine din nou. 

Avea vocea calmă, prea calmă, căci îi vedea muşchiul 
tresărind în maxilar. Furia de-abia reţinută pe care i-o 
arătase rănitului se putea revărsa asupra ei. Totuşi, părea 
dispus să o audă vorbind, deşi nu îi dăduse niciun motiv 
pentru a avea încredere în ea. 

Îşi înfrână tremurul membrelor. 

— Omul nu e din neamul Sinclair. Jur, nu îl cunosc. 

— Atunci de ce a spus că e? 

— Ştie cum mă cheamă, atâta tot. Şi m-a numit târfă. 
Niciun Sinclair nu mi-ar pângări onoarea în felul acesta. 
Dumnezeu să o păzească, avea duşmani din toate părţile. 
Pune-i o altă întrebare, Myles. Ceva ce doar un Sinclair 
adevărat ar şti. 

Omul se rostogoli pe o parte şi scuipă sânge, în timp 
ce Myles o privea ţintă, fără să-şi desprindă ochii de la ea. 

Cerul se albi sub privirea ei când văzu că soţul ei 
tăcea, dar nu avea să se lase înfricoşată. Se uită spre 


muribund şi îl împunse cu piciorul. 

— Spune-mi, mincinos nenorocit, cu ce ureche nu 
aude fratele meu Simon? Ar trebui să fie destul de uşor să 
răspunzi. 

Privi din nou spre Myles, care se uită de la ea la 
Tavish, apoi la duşmanul întins pe pământ. 

După un moment, Myles împunse piciorul omului cu 
sabia. 

— Răspunde la întrebare. 

Acesta tresări şi strigă: 

— Stânga! 

„Slavă Cerului”. 

— Greşit. Fratele meu Simon nu este surd deloc. John 
e tare de ureche. 

— Se întunecă, Myles, o întrerupse Tavish. Şi, cu cât 
întârziem mai mult, cu atât au şanse mai mari să vină după 
noi. Lasă-mă să îl arunc pe nemernicul acesta în şa, şi îl 
putem interoga pe drum. 

Auzindu-l pe Tavish, Fiona cercetă pădurea şi i se 
strânse stomacul. Oricine ar fi fost tâlharii, probabil aveau 
să le arate aceeaşi milă pe care o arătaseră şi faţă de Bess. 
Şi pentru prima dată se trezi că voia să stea foarte aproape 
de soţul ei, în ciuda privirilor încruntate şi neîncrezătoare 
pe care el i le arunca acum. Vedea că nu ştia cum să 
interpreteze acuzaţiile omului. Şi, adevărul fie spus, nici ea. 
Fără îndoială, niciunul dintre acei bărbaţi care zăceau morţi 
nu erau de-ai ei. Nu îl mai văzuse pe niciunul vreodată. Dar 
nu-şi putea închipui de ce spusese omul acela că era 
doamna lui. 

Myles încuviinţă din cap. 

— Ai dreptate, Tavish. Pregăteşte caii. Benson, ai grijă 
să fie gata de plecare căruţa cu tatăl meu. Apoi ochii lui îi 
întâlniră pe ai Fionei, plini de îndoială. Darby! strigă el după 
un moment de ezitare, şi scutierul apăru ca din pământ. 

— Da, domnule. 

Myles oftă, şi ea văzu cum el se lasă pradă 
resemnării. 

— Leagă mâinile doamnei şi ajut-o să urce pe cal. Dar 


ţine tu frâiele. Înţelegi? 

— Da, domnule. 

— Şi, când călărim, stai aproape de mine sau de 
Tavish. 

Darby încuviinţă din cap, solemn ca un episcop, dar 
se înroşi ca racul când întinse mâinile să le ia pe ale Fionei. 

— De ce trebuie să fiu legată din nou? Dacă suntem 
atacați, nu voi putea să mă apăr. 

Myles privi ţintă încă un moment, ca şi când ar fi 
cântărit variantele pe care le avea. 

— Atunci, acesta va fi ghinionul tău. 

Se întoarse şi se îndreptă spre căruţă pentru a vedea 
ce făcea tatăl său, iar Fiona simţi că i se strânge inima. 

Nu era vina ei că fuseseră atacați. Şi nu erau oamenii 
ei. Niciun Sinclair nu ar insulta-o şi nici nu ar i-ar fi făcut rău 
dragii ei Bess. Aceste rele erau înfăptuite de altă forţă. 

Se uită cum soţul ei urcă în căruţă pentru a îndrepta 
cuvertura contelui şi o cuprinse din nou o tristeţe adâncă. 

Nu ar trebui să-i pese dacă bătrânul Campbell murea. 
Exact asta merita. Suferinţa lui ar trebui să o bucure, dar 
bucuria lipsea de multă vreme. Moartea zăbovea în locul 
acela, arătând cu degetul ei rece într-o parte sau alta, 
luând prea multe suflete în ziua aceea. Şi, la castelul 
Dempsey, vreo şase femei aveau să afle că bărbaţii lor nu 
aveau să se mai întoarcă acasă niciodată. Erau duşmanii ei, 
adevărat, dar, deşi ar fi trebuit să fie bucuroasă, nu era. 

Porniră la scurt timp după ce morţii Campbell fură 
binecuvântaţi în grabă şi îngropaţi, Bess laolaltă cu ei. 

Lăsaseră celelalte cadavre pe drum, ca să vină 
duşmanii să le ia. 

Merseră cât le  îngăduiră drumurile  noroioase, 
mâncând fără a descăleca puţina hrană pe care o aveau. 
Fiona era flămândă, obosită şi o durea tot corpul. Dar 
disconfortul fizic era incomparabil cu apăsarea din piept. 
Simţea că i se frânge inima, frântură cu frântură, cu fiecare 
pas al calului. Lăsa o dâră în urma ei şi ştia că, dacă 
ajungea până la Dempsey, nu avea să-i mai rămână în 
piept nimic altceva în afară de un mare vid. 


Se lăsase bezna când ajunseră la Inverness. 

Oprind lângă o clădire luminată, din care se auzea 
larmă ca de petrecere, Myles le dădu instrucţiuni oamenilor 
săi. 

— Tavish, fă rost de camere. Benson, găseşte un 
doctor şi adu-l aici! Nigel, alege un om şi mergi să tocmeşti 
corăbiile. Trebuie să plecăm când se crapă de ziuă. Dar, 
spuse el coborând vocea, aveţi grijă. Dacă duşmanii noştri 
sunt aproape, nu trebuie să ştie că am ajuns aici. 

Tavish încuviinţă. 

— Bine gândit. 

Oamenii îşi văzură de treabă, şi Fiona se chinui să 
rămână în şa. Copleşită de oboseală şi de tristeţe, părea că 
trăise o viaţă de la nunta ei, ce avusese loc cu doar două 
zile în urmă. Nu-i mai păsa de ce avea să urmeze - sau aşa 
crezu, până când Myles descălecă şi se îndreptă spre ea. Işi 
dădu seama că mai era loc de puţină teamă. Expresia lui 
era mai întunecată decât cerul de deasupra. 

— Coboară! 

Se chinui să coboare de pe cal, căci avea mâinile încă 
legate, şi i se înmuiară picioarele când atinse pământul. 
Soţul ei o prinse cu un braţ, ca să nu se prăbuşească de-a 
dreptul pe strada pietruită, dar atingerea lui era lipsită de 
grijă. O trase la marginea drumului, aşezând-o pe un butoi 
întors sprijinit de zidul clădirii. 

— Stai. 

Ochii ei se închiseră fără voie. 

— Unde să plec? 

Când îi deschise câteva momente mai târziu, Myles 
plecase, şi în faţa ei stătea Darby, cu arma scoasă şi 
pregătită în mâna lui subţire şi tremurătoare. 

— Lord Myles a spus să am grijă să nu mişti. 

Ea zâmbi spre băiatul pistruiat. 

— Câţi ani ai, Darby? 

— Unsprezece. Dar voi împlini doisprezece curând. 

Ridică bărbia ca şi când ar fi vrut să pară mai înalt. 

— Mă vei înjunghia dacă mişc? întrebă ea. 

EI îşi îndreptă umerii înguşti. 


— Ar fi mai bine să nu mă ispiteşti să aflăm. 
Ea închise ochii cu un zâmbet resemnat. 
— Ah, încă un Campbell arţăgos. Chiar şi cei mici sunt 


Păru că trecură ore, dar nu fură decât câteva 
momente până când Tavish se întoarse, şi îl duseră pe 
conte în siguranţă într-o încăpere. Hangiul îi lăsă să 
folosească intrarea din spate - contra cost, desigur -, astfel 
încât targa improvizată să nu fie văzută de cine nu trebuia. 

Medicul veni la scurt timp după, intrând în camera 
mică luminată de opaițe şi de focul care ardea în vatră, în 
care se aflau Tavish, Myles şi tatăl său. Era un om 
mărunţel, pe nume Drummond, cu ochi rotunzi şi chelie, şi, 
pare-se, foarte însetat, căci luă o duşcă sănătoasă din 
whisky înainte de a începe. 

Tavish privi peste capul doctorului spre Myles şi ridică 
din umeri, în ciuda băuturii, Drummond se dovedi eficient şi 
priceput. Curăţă rănile şi cusu tăietura urâtă de pe trunchiul 
contelui. Deşi călit în luptă, Myles se albi văzând acul gros 
şi aţa trecând prin pielea tatălui său. Când medicul puse 
braţul rupt la loc, Cedric tresări şi se trezi, strigând. Dar, 
după ce sorbi lung dintr-o ceaşcă de metal cu whisky, îşi 
pierdu cunoştinţa din nou. Din fericire, rana de la cap era 
minoră în comparaţie cu restul şi fu în curând acoperită cu 
bandaje. 

— Dacă eşti dispus să călătoreşti cu noi pentru a te 
ocupa de bunăstarea acestui om, te voi răsplăti pe măsură, 
îi spuse Myles medicului, în timp ce acesta îşi strângea 
instrumentele. Te vom plăti bine pentru discreţia şi 
serviciile tale. 

Mărunţelul se uită la punga de bani pe care Tavish o 
flutură în faţa lui. Îşi linse buzele. Myles aproape că simţea 
că omul tânjea după bere. 

— Încotro vă îndreptaţi? întrebă Drummond. 

— Navighează cu noi pe Loch Ness, până la 


Invermoriston. În funcţie de starea omului nostru, te-ai 
putea întoarce atunci sau ai putea merge mai departe cu 
noi. Nu pot spune unde. Sunt prea multe urechi într-un han 
cu pereţi subţiri. 

Doctorul încuviinţă. 

— Mă voi gândi. Daţi-mi voie să mă ocup de ceilalţi 
răniţi mai întâi, îşi luă servieta şi se duse în cealaltă 
încăpere, unde alţi câţiva oşteni din clanul Campbell îi 
aşteptau îngrijirile. Ezită pentru un moment, apoi întinse 
mâna spre masă şi luă sticla de whisky. Incuviinţă din cap 
spre Tavish, făcând cu ochiul. E cel mai bun medicament. 

După ce medicul plecă, Myles privi ţintă spre tatăl său 
care zăcea nemişcat în pat. Contele răsufla precipitat. 

Tavish se întoarse, scărpinându-se în barbă. Se aşeză 
greoi pe un scaun lângă şemineu. Doctorul acela avea nişte 
instrumente foarte interesante în geantă. Exact uneltele 
necesare pentru a smulge adevărul de pe buzele cuiva. 

Myles îşi trecu mâna peste falcă, simțind înţepătura 
bărbii. Îşi simţea ochii dureroşi când clipea şi parcă nu se 
mai odihnise de o lună. Nu îi plăcea să tortureze oameni, 
dar aveau de interogat un prizonier, care în momentul de 
faţă era legat, cu căluş şi păzit într-un grajd, vizavi de han. 
Nu le spusese nimic folositor pe drumul spre Inveraray. 

— Află tot ce poţi de la el. Dacă avem duşmani atât 
de îndrăzneţi, trebuie să ştim cine sunt. 

Tavish încuviinţă. 

— Lasă asta în seama mea, băiete. Pot fi foarte 
convingător. Între timp, ai putea să o mai întrebi o dată pe 
soţia ta. 

Myles simţi că i se usucă gura. Fiona era în altă 
cameră, cu mâinile legate de speteaza patului şi cu doi 
oameni de pază la uşă. Nu spusese nici măcar o dată că era 
nevinovată în timp ce călătoriseră de la locul ambuscadei 
spre han şi nici nu-i aruncase vreo privire prizonierului. 
Oricine ar fi fost, nu era deloc preocupată de bunăstarea 
lui. 

— Nu era un secret cu cine m-am căsătorit, Tavish. 
Putea să ştie cum o cheamă fără să fie vreun Sinclair, zise 


Myles. 

— Adevărat. Şi nu a ştiut nimic despre auzul fratelui 
ei. 

Myles pufni. 

— Nici noi. Ar putea minţi. Ştii dacă vreunul din fraţii 
ei e tare de vreo ureche? 

Tavish îşi drese gâtul. 

— Am auzit că cel mic, John, a primit o lovitură în 
copilărie şi şi-a pierdut pe jumătate auzul atunci. Şi mai 
este servitoarea. Nu pot să cred că cei din neamul Sinclair 
pot fi atât de brutali încât să-şi omoare propria servitoare. 

— Mai ales una care purta mantia soţiei mele. Şi ar fi 
ştiut să trimită mai mulţi oameni. Nu aveau cum să conteze 
pe faptul că Fiona avea să dezbine ceata, iar Benson a spus 
că au fost atacați de o duzină. Clanul Sinclair ar fi trimis o 
trupă mai mare. 

— Adevărat. Nu mă gândisem la asta. Dar un lucru e 
sigur. Dacă nu erau din neamul Sinclair, s-au străduit din 
răsputeri să ne convingă că erau. 

— Aşa se pare. Poate un inamic care speră să ne 
atragă în conflict? Cineva care se opune armistiţiului? 

— Asta nu ne ajută prea mult. Jumătate dintre 
căpeteniile din Ținuturile înalte au ceva de împărţit cu noi, 
iar ceilalţi îl dispreţuiau pe Hugh Sinclair. 

Tavish se ridică. 

— Cred că ar fi bine să îl vizitez pe oaspetele nostru 
din grajduri cât timp tu îţi iei mireasa la întrebări. 


* 


S-ar putea să supraviețuiască acestei călătorii, dar, la 
fel de sigur cum răsărea soarele în fiecare dimineață, 
încheieturile ei aveau să fie însemnate pentru totdeauna. 
Fiona se răsuci pe pat, chinuindu-se cu legătura care o 
tinea pe loc. 

Nu Myles o legase astfel, ci unul dintre oamenii săi - 
evident, unul care nu dorea să dea greş. Nu putea nici 
măcar să se rostogolească pe o parte. Stătea pe spate, 


numărând grinzile acoperite de pânze de păianjeni de 
deasupra şi cocoloaşele tari ca piatra din salteaua de 
dedesubt, încercând din răsputeri să nu se gândească la 
Bess. Vinovăţia o sufoca. E 

Trecu o oră până auzi uşa deschizându-se. Inchise 
ochii, prefăcându-se că doarme, gândindu-se că poate 
evitarea era partea cea mai bună a curajului. 

Marginea patului scârţâi şi se lăsă în jos. 

— Nu dormi, obrăznicătură. Îţi cunosc trucurile. 

Ezitând, deschise ochii şi îşi văzu soţul stând aproape 
de picioarele ei. L-ar putea lovi în faţă din unghiul acela, dar 
ce ar avea de câştigat? 

— Cum se simte tatăl tău? 

Cuvintele ieşiră fără să vrea. Nu îi păsa, aşa că era un 
mister de ce întrebase. 

Myles o privi preţ de o clipă. 

— Trăieşte. Pentru moment. Eşti dezamăgită? 

— Nu atât de mult pe cât ai crede. 

Un zâmbet vag îi arcui colţul gurii. 

— Ţi-a adus cineva mâncare? 

Ea clătină din cap. 

— Nu aş fi putut mânca dacă mi-ar fi adus. Legăturile 
acestea sunt ca de menghină. 

Myles îşi puse cotul pe genunchi şi bărbia în mână, 
părând să se bucure pentru o clipă de captivitatea ei. Oftă 
din toţi rărunchii. 

— E prima dată de trei zile când nu-mi fac griji în 
privinţa ta. Prefer să te văd legată fedeleş. 

— Ti-am promis că nu voi mai fugi. 

El miji ochii. 

— Ai promis şi că mă vei iubi şi mi te vei supune. Dar 
tu, draga mea, eşti o mincinoasă. Şi nu îndrăznesc să îmi 
întorc spatele spre tine de teamă că-mi vei înfige propriul 
pumnal în el. 

Ea se îmbujoră şi îşi simţi faţa arzând. Avea un ton 
zeflemitor, dar în spatele cuvintelor lui se afla adevărul. ŞI, 
deşi banda aceea de vandali ucigaşi i-ar fi putut face un 
serviciu în ceea ce îl privea pe Cedric Campbell, nu avea de 


gând să sprijine niciun laş care arunca vina pe familia ei. 

— Te-aş fi putut înjunghia în cort, în prima noapte a 
călătoriei, dacă voiam. Dar nu am făcut-o. 

— Câtă generozitate! 

Frustrarea ei crescu auzindu-i tonul. 

— Omul acela nu este un Sinclair. 

— De ce ar minţi? 

— Nu-mi pot da seama. Dar a făcut-o. 

Legăturile păreau şi mai strânse. Myles îşi trecu mâna 
peste falcă. 

— Muribunzii spun adevărul, însă tu nu ai fost deloc 
sinceră. Şi totuşi, încep să cred că avem un duşman comun. 
Unul care se opune armistiţiului dintre familiile noastre. 
Cine ar fi împotriva acestui lucru? 

Se putea gândi la câteva clanuri din nord, de pe lângă 
reşedinţa Sinclair, care nu doreau ca puterea şi averea 
Campbeliilor să sporească. Dar ştia şi el asta. Nu avea să-i 
dea nume, căci orice ar fi spus îi putea stârni suspiciuni, 
făcându-l să se îndoiască de ea şi mai mult. 

— Mă ţin departe de treburile bărbaţilor, spuse ea în 
schimb. 

El strânse din dinţi. 

— Oricine ar fi, îi vom zdrobi. Avem puterea armatei 
regelui de partea noastră. Cu James pe tron, nimeni nu ne 
poate înfrânge. Sunt proşti dacă încearcă. 

Fiona fu traversată de un fior. Era arogant, ca tatăl 
său, dar spusele lui erau adevărate. Deşi ura să o 
recunoască, poate că această alianţă era cel mai bun lucru 
pentru clanul ei. 

Chiar dacă s-ar putea să trăiască între Campbelli, să 
mănânce ce îi dădeau ei şi chiar să doarmă în patul lui 
Myles, inima ei era Sinclair pentru totdeauna. Măcar atâta 
datora memoriei mamei ei. 

Myles se ridică şi îşi scoase cuțitul. Ea icni gândindu- 
se la intenţia lui. Dar el nu făcu decât să se aplece şi să taie 
sfoara care o ţinea legată de pat. Stătu nemişcată încă o 
clipă, încercând să-şi lase braţele în jos, dar îi erau 
amorţite. 


— M-ai putea ajuta? Te rog? 

El ridică din sprâncenele negre, surprins. 

— Te rog? Doamna mea a spus te rog? 

„Nu e deştept. E greu de cap”. 

Nu voia decât să stea în capul oaselor. Trebuia să-i 
sublinieze slăbiciunea? Dar el se aplecă şi o ridică uşor de 
umeri, până când stătu dreaptă. Lăsă braţele jos, iar 
sângele care începu să curgă din nou o înţepă ca o mie de 
ace. Închise ochii, care i se umeziră de durere. 

Myles traversă camera şi deschise uşa, adresându-li- 
se oamenilor care stăteau de pază. 

— Puneţi pe cineva să ne aducă de mâncare şi cel 
puţin două găleți de apă fierbinte, să ne spălăm. Spuneţi-i 
lui Tavish să pună câţiva oameni să îl păzească pe tata preţ 
de vreo oră, până când voi merge să veghez eu însumi 
asupra lui. Şi trimiteţi pe cineva să găsească o rochie. 

— O rochie, milord? 

Vocea omului părea amuzată. 

— Pentru doamna mea, dobitocule. 

Fiona simţi că o bufneşte râsul auzind tonul exasperat 
al lui Myles. Faptul că sărea de la iritare la umor în 
împrejurările date nu dovedea decât că era peste măsură 
de surescitată. Era ameţită de foame, sete şi epuizare, căci 
gândul la apă fierbinte şi mâncare aproape că o făcuse să 
sară din pat pentru a-şi săruta soţul în semn de 
recunoştinţă. 

Inima i se strânse gândindu-se la asta şi deschise 
ochii iute. Da, avea nevoie de hrană şi de odihnă, înainte ca 
emoţiile ei confuze să o facă să acţioneze necugetat. 


Capitolul 12 


O servitoare de vreo doisprezece ani sosi cu o tavă pe 
care se aflau friptură de porc, pâine, brânză şi vin. Myles îşi 
lăsă soţia să-şi umple farfuria, apoi îşi luă şi el şi începu să 
mănânce fără prea multă ceremonie. Niciun banchet regesc 


nu fusese vreodată mai bun. Înainte să termine, fata reveni 
cu două găleți de lemn, pline cu apă aburindă şi, laolaltă cu 
ele, cârpe de spălat şi săpun. Soţia lui privi spre apă cu 
atâta poftă, încât Myles nu se putu abţine să nu se 
gândească că i-ar plăcea să vadă într-o zi privirea aceea 
îndreptată asupra lui. 

Servitoarea puse găleţile jos, în vreme ce Fiona 
continuă să privească ţintă. 

— Vrei să te îmbăiezi? 

Îşi drese gâtul, stânjenit de propria-i răguşeală. 

Cu ochii mari, ea se opri, cu pâinea aproape 
atingându-i buzele, şi încuviinţă din cap respectuoasă. In 
momentul acela părea atât de nevinovată şi de dornică, 
încât nu se putea gândi decât cum i-ar îndepărta pâinea, 
răvăşindu-i buzele cu ale lui, nesăbuitul. Părea că faptul că 
nu avea încredere în ea nu-l făcea să o dorească mai puţin. 

Încăperea era un pic mai mare decât un colţ de grajd, 
cu un pat strâmt lipit de un perete şi un mic şemineu pe 
celălalt. Nu erau scaune şi nici masă, aşa că se ospătară 
stând pe pat. Ce uşor ar fi să o împingă pur şi simplu pe 
perne, scoţându-i zdreanţă aceea de rochie. Avea părul 
ciufulit, legat cu o sfoară, şi o pată de mizerie pe tâmplă. 
Dar, chiar şi-aşa, era ispititoare ca o prună suculentă. Sorbi 
din vin. 

— Sărută-mă, spuse el. 

— Ce? 

Îşi îndreptă spatele când îi întâlni privirea. 

— Sărută-mă şi îţi dau apa să te îmbăiezi. 

„Naiba să îl ia pe el şi târgurile sale diavoleşti”. 

— Mai degrabă aş pupa calul sub coadă. 

— Calul meu se descurcă singur. Intre tine şi găleata 
aceea sunt eu. 

Stomacul ei plin şi fericit tresări. Nu avea să-l sărute 
niciodată de bunăvoie, căci era împotriva tuturor 
promisiunilor pe care şi le făcuse. 

Dar aburul o ademenea, şi o mânca pielea gândindu- 
se la săpun. 

— Dacă refuz? 


El clătină din cap, plecând fruntea şi prefăcându-se 
trist. 

— Atunci, nu vei avea parte de nicio baie, milady. 

Stătea relaxat, ca şi când n-ar fi avut nicio grijă pe 
lume. Dar ochii îl trădau, şi părea gata să o devoreze, aşa 
cum îşi devorase mâncarea. Cu un abandon sălbatic. 

— Nu sunt târfă să-mi vând sărutările. 

El râse înfundat. 

— Târfele nu sunt interesate să facă baie. Dar tu, da. 
Uită-te la aburul acela! Ai putea chiar să te speli pe păr. 

Ea trase aer în piept, cu putere. Işi atinse capul, şi 
simţi bucățele de noroi prinse în şuviţe. La cât de neîngrijită 
era, i se părea de neînțeles faptul că el voia să o sărute. 
Dar bărbaţii erau primitivi. Un lucru mărunt precum 
curăţenia nu stătea în calea dorințelor lui. lar un simplu 
sărut nu avea să o împiedice să se îmbăieze. 

— Un sărut? 

— Da. Dar unul adevărat. Un sărut ca pentru un soţ. 

Ea se înfioră, nefiind tocmai sigură ce voia el să 
spună. Dar avea suspiciunile ei. 

— Un sărut adevărat, apoi mă laşi în pace, să mă 
îmbăiez singură. 

El păru încântat. 

— Un sărut adevărat, şi te ajut să îţi speli parul acela 
murdar. Apoi te voi lăsa singură să... termini cu restul. 

Aşa avea să fie căsătoria cu Myles Campbell? Plină de 
insistente? 

— O să-mi spăl singură părul. 

— Vei face mizerie şi vei irosi toată apa. Aş vrea şi eu 
o găleată cu apă fierbinte, ştii. Şi, cu cât ne contrazicem 
mai mult, cu atât mai tare se va răci apa. Aşa că vino 
acum! Da sau nu? 

O! O scotea din sărite. 

— Da! Da. Bine. 

El ridică dintr-o sprânceană. 

— Chiar? 

— Da. 

Nu avea să fie atât de rău. Un simplu sărut, adevărat 


sau nu. Trecuse prin lucruri mai rele. Aruncă ultima 
bucăţică de pâine pe tavă, iar tava o aşeză pe duşumea. 

— Unde vrei? 

El zâmbi larg. 

— Ei bine, mă gândeam la buze, dar dacă am de 
ales... 

— Eşti un porc nenorocit. 

— lar tu eşti soţioara mea jegoasă. Zâmbea victorios. 
Acum, taci şi stai nemişcată. Lasă-mă să savurez acest 
moment. 

Ea îşi încrucişă braţele, încercând inutil să se 
protejeze, în timp ce el se apropia. Se lăsă pe spate 
lovindu-se de zid, iar el ajunsese şi mai aproape. Respira 
precipitat, cu dificultate. 

Zâmbetul lui dispăru, ochii i se înceţoşată şi se 
întunecară, iar privirea lui o mişcă oarecum, undeva în 
adâncul fiinţei. Nu îl putea privi în ochi şi să-şi păstreze 
cumpătul. Îşi desprinse ochii şi văzu găleţile cu apă care-o 
chinuiau la fel de mult. Cu promisiuni. Să se spele pe cap ar 
fi o bucurie pură, care merita orice preţ. Dar mâinile lui 
săpunindu-i buclele, mângâindu-i scalpul ar fi prea mult. 
Simti furnicături la acest gând şi închise ochii. Făcuse o 
greşeală. Ar trebui să-i ceară să se oprească. Sărutul era un 
joc periculos. Însă nu îi ieşi niciun cuvânt. Cu ochii închişi, îi 
simţi căldura feţei aproape de a ei. Simţi respiraţia şi ştiu 
că buzele lui pluteau deasupra gurii ei şi aşteptă. Mâna lui îi 
cuprinse maxilarul, iar bătăturile din palmă erau exact 
opusul mângâierii blânde. _ 

Îi scăpă un mic icnet şi deschise ochii mari. Îl prinse 
de încheietură. 

— Nu am fost de acord să mă atingi. 

Dar mâna lui nu se clinti. 

— Atingerea face parte dintr-un sărut adevărat. 

Ea oftă, frustrată şi iritată. Ar fi trebuit să ceară mai 
multe detalii înainte de a face acest târg. li bătea inima 
tare, zbătându-i-se în piept. 

Privirea lui Myles pluti spre gura ei. Îi simţi respiraţia 
şi văzu că închide ochii. 


Şi totuşi, nu o sărută încă. 

În schimb, îşi frecă obrazul de al ei, trecându-şi 
degetul mare peste buza de jos, şi închise şi ea la rândul ei 
ochii, ca şi când pleoapele i-ar fi fost prea grele. 
Dumnezeule, trebuia să o sărute şi să termine odată cu 
asta. Aşteptarea aceasta era un chin prea dulce. Încercă să- 
şi amintească toate motivele pentru care ar trebui să-l 
împingă, dar nu găsi niciunul. El zăbovi, atât de aproape, 
încât între ei nu se putea strecura nici măcar o picătură de 
ploaie, jucându-se cu barba nerasă şi apoi puse mâinile pe 
faţa ei, până când în cele din urmă ea se trădă şi se 
întoarse, venind în întâmpinarea buzelor lui din propria ei 
voinţă. El scoate un sunet gutural şi îşi adânci sărutul, 
apăsându-şi gura peste a ei, simțind cum îi primea limba, 
până când amândoi icniră de plăcere. 

El fu cel care se desprinse, răsuflând precipitat, ca şi 
când sărutul l-ar fi şocat. 

Ea îşi apăsă vârful degetelor pe buzele încinse şi 
aşteptă să fie invadată de ruşine. 

Nu se întâmplă. Voia ca el să o sărute din nou, dar 
Myles se ridică şi se răsuci repede pe călcâie. Luă o găleată 
fără să se uite la ea. 

— Roag-o pe servitoare să te ajute să-ţi speli părul. 
Nu mă pricep la asemenea lucruri. Voi sta cu tatăl meu, dar 
oamenii mei vor rămâne de pază la uşa ta în caz că ai 
nevoie de ceva. Noapte bună, Fiona! 

Şi apoi plecă. 


Dumnezeule! Fata i se încolăcea ca iedera în vintre, 
strecurându-i-se în gânduri şi lăsându-l fără rațiune. Tatăl 
lui era în pericol, zăcând în camera alăturată, însă el nu se 
putea gândi decât la ochii ei de safir cu gene negre şi la 
buzele dulci pe care dorea să le guste din nou. Se şterse cu 
dosul mâinii la gură. Nici măcar sărutările lui Odette nu îl 
tulburaseră atât de tare, şi pe ea chiar o iubise. Nu-i aşa? 
Fata aceasta murdară şi neascultătoare era mai curând un 


duşman de moarte decât iubita lui, chiar dacă îi era soţie. 
Şi ar face bine să ţină minte asta. Sărutul acela venise prea 
uşor, distrăgându-l de la tot răul pe care îl făcuse ea. Dar, 
pe Dumnezeu din ceruri, nu era un nesăbuit. Nu avea să se 
lase condus de mădular, ca vreun simplu băietan de la ţară. 
Fata făcea parte din neamul Sinclair şi era plină de viclenie. 
Deschise uşa camerei tatălui său şi îi găsi pe doi dintre 
oşteni - Dermott şi Benson - stând la măsuţa de lângă pat. 
Erau nişte oameni în care putea avea încredere, nu ca 
muieruşca de alături. 

— Ce face tata? 

Benson se ridică, plecând capul sub grinzile joase ale 
tavanului. 

— E tăcut, milord. Respiră regulat. Nu are febră. Ne 
rugăm să rămână aşa. 

Myles încuviinţă din cap şi îi făcu semn lui Benson să 
se aşeze la loc. 

— S-a întors doctorul? 

Dermott clătină din cap. 

— Nu încă, domnule. Dar aproape a terminat cu 
ceilalţi. 

— Şi Tavish? 

— Este încă la prizonier. 

Myles ţinea găleata în mână. Uitase să îşi ia haine sau 
săpun în graba de a se depărta de Fiona, dar lângă patul lui 
Cedric mai erau bandaje. 

— Luaţi apa aceasta şi curăţaţi faţa şi mâinile tatălui 
meu. Puteţi să folosiţi restul pentru voi. 

— Vrei să începi tu, milord? întrebă Benson. 

Myles privi spre mâinile lui. Se clătise cu apă rece 
înainte de a mânca, însă erau în continuare pătate cu 
sânge închegat şi cu mizeria care-i pătrunsese în piele. 
însă, deodată, apa fierbinte din găleata aceea nu îl mai 
atrăgea deloc. Mai bine să o folosească pentru tatăl său. 
Cedric ar trebui să ocupe primul loc în gândurile sale, dar 
mireasa lui îi luase minţile, şi el se ocupase de nevoile ei 
înainte de cele ale oamenilor săi. Se dusese în camera ei să 
o interogheze, nu să se târguiască pentru săruturi. 


Aşeză găleata jos cu atâta forţă, că împroşcă apă pe 
podea. 

— Mă voi spăla mai târziu. Mai întâi merg să văd ce-a 
aflat Tavish. Rămâneţi aici până când mă întorc. 

Myles cobori în grabă scara şi traversă curtea, 
întâlnindu-se cu unchiul său la uşa grajdului. 

— Vreo veste? întrebă el, încrucişându-şi braţele, căci 
se lăsase frig peste noapte. 

Tavish şterse ceva negru şi lipicios de o cârpă răsucită 
în pumn. 

— A negat că e rudă cu mireasa ta, dar s-ar putea să 
fie mai degrabă din cauza mea decât fiindcă acesta este 
adevărul. Şi-a declarat ura faţă de clanul Campbell şi faţă 
de regele nostru şi susţine că este mercenar, ca toţi ceilalţi. 

— Mercenar tocmit de ce clan? Dacă aşa stau 
lucrurile, ar putea să ne ducă chiar la neamul Sinclair. 

— Da, aşa mi se pare şi mie. 

Întrebările năvăleau în mintea lui Myles, izbindu-se 
precum copitele pe un drum pietruit. Şi fiecare din ele îl 
conducea la soţia lui. Îl trădase din capul locului? Fusese 
complice în vreun complot de-al fraţilor ei? Nu se putea să 
fie astfel. Sărutul ei îi zăbovea încă pe buze şi, deşi raţiunea 
îl avertiza să nu aibă încredere în ea, simţea că inima ceda, 
nutrind simţăminte tandre, primejdioase ca orice duşman. 

Nu era momentul să-şi urmeze inima. Trebuia să-şi 
folosească creierul. Nu avea să o lase pe fetişcana aceea 
să-i ia minţile. 

Tavish se întoarse, şi merseră împreună spre han, 
vorbind încet. 

— Am fost dur cu el, Myles. Cât de dur am putut fi 
fără a-l ucide de-a dreptul. Va muri în curând şi o ştie prea 
bine. M-am oferit chiar să trimit vorbă familiei sale dacă îmi 
spune mai multe, dar... 

— Poate că încă o noapte de suferinţă îi va dezlega 
limba. 

— S-ar putea să nu reziste peste noapte. Şi nu sunt 
sigur că ştie cine l-a tocmit. 

Durerea, surdă şi puternică, îşi făcu sălaş în plămânii 


lui Myles. Nu era nimic nou în a avea duşmani. Dar niciunul 
nu mai acţionase până atunci cu o asemenea răutate 
împotriva tatălui său. Nu le putea desluşi scopul. Căci, 
dacă, Doamne fereşte, tatăl lui pierea, Myles urma să-i ia 
locul, iar clanul Campbell avea să continue să înflorească. 
Şi, dacă nu el, atunci fratele său mai mic, Robert. Asta 
putea însemna un singur lucru. 

Dacă unul dintre ei era în pericol, la fel erau şi ceilalţi. 


Capitolul 13 


John Sinclair sorbi toată berea din halbă, simțind 
gustul acru pe limbă. ÎI durea capul de la atâta băutură şi 
din pricina vocii lui Simon, care îi zgâria neîncetat auzul. 
Din momentul în care ultimul cal al clanului Campbell 
dispăruse din raza lor vizuală, fratele său nu făcuse decât 
să comploteze şi să dea din meliţă. 

— Cei din clanul Sutherland sigur vor fi de partea 
noastră. Au pierdut o treime din avere în faţa lui Cedric 
Campbell când regele James a urcat pe tron, acum un 
deceniu. Şi pentru ce? Vitejia lui? 

Simon scuipă cuvântul de parcă ar fi avut gust de 
urină. Trânti halba pe masa de lemn aspru, împroşcând 
conţinutul fără să-i pese. 

Cei doi fraţi erau în sală, înconjurați de o jumătate de 
duzină dintre cei mai de încredere oameni ai lor. Veri 
Sinclair, cei mai mulţi, fiecare urându-i cu fervoare pe rege 
şi pe cei din neamul Campbell. Stăteau întinşi alene în faţa 
şemineului, cu picioarele aruncate peste braţele jilţurilor, 
nelăsând berea din mână nicio clipă. Îşi petrecuseră seara 
bând şi lăudându-se cu victoria care avea să vină mai mult 
ca sigur. 

Simon se încruntă şi clipi spre halba goală. 

— Unde e fata aceea? Tu, de colo! Mai adu-ne de 
băut! 

John stătea la capătul îndepărtat al unei mese, un pic 


mai la distanţă de ceilalţi, ca de obicei, şi se întoarse să o 
vadă pe fata pe care o chemase Simon. 

Fata miji ochii auzind tonul fratelui său. Dar plecă uşor 
capul, încuviinţând, şi se duse spre încăperea unde era 
ţinută berea. 

— E o bucăţică bună, aşa-i? întrebă Simon către 
ceilalţi, lingându-şi buzele şi uitându-se la fundul fetei care 
se îndepărta. Coaptă ca un pepene. Vreau s-o despic şi s-o 
gust. 

Vărul Darrin, care stătea cel mai aproape de Simon, 
mormăi aprobator. 

— E văduvă. Astea-s cele mai bune. Ştiu cum merge 
treaba şi duc dorul. 

John strânse pumnul şi era gata să le arunce câteva 
vorbe furioase. Nu avea să o apere oricâte mizerii avea să 
spună Simon despre ea. Atenţia lui i-ar face şi mai mult rău. 
Era Genevieve din sat, cu părul atât de des şi de blond, că 
te puteai înfăşură în el închipuindu-ţi că era lumina stelelor. 
Avea ochii verzi ca mlaştina în zorii zilei şi la fel de 
singuratici. 

Era femeia lui şi fusese de luni întregi, dar nimeni nu 
ştia în afară de ei doi. 

Ea se întoarse iute ca un iepure, umplând halbele şi 
evitând privirile flămânde ale tuturor. În afară de a lui John. 
li făcu cu ochiul când nu o văzu nimeni şi se aplecă mai 
tare să-i umple halba decât pentru toţi ceilalţi. Lui i se 
strânse inima văzând-o. Ar fi dus-o departe de aici dacă ar 
fi putut. Dar cel de-al doilea fiu al unui lord exilat nu prea 
avea de ales. Pâinea lui cea de toate zilele depindea de 
Simon, iar el singur nu avea nimic de oferit. 

Dar dacă planul lui Simon ieşea cum îşi doreau şi ÎI 
învingeau pe rege în luptă, clanul Sinclair avea să-şi 
recapete puterea, iar John şi-ar recâştiga locul printre nobilii 
repuşi în drepturi. Dar primise de curând nişte veşti care îl 
puseseră pe gânduri, făcându-l să se întrebe dacă era 
necesar complotul lor. Nu puteau avea încredere în Cedric 
Campbell, căci era un ucigaş viclean, însă la nuntă îl 
trăsese deoparte şi îi depănase o poveste atât de 


fantastică, încât aproape că ar fi putut fi adevărată. Şi, 
dacă era, John avea mai multe opţiuni decât avusese 
vreodată. Poate că soarta lui s-ar putea schimba. Dar 
numai dacă avea curajul să pună lucrurile în mişcare, căci, 
odată ce urnea bolovanul de pe marginea stâncii, nu mai 
avea cum să-l oprească. 

— John! mormăi Simon. Eşti tăcut astăzi. Ce spui 
despre cei din neamul Sutherland? Ni se vor alătura sau vor 
tremura ca nişte fecioare? 

John îi privi pe fiecare în ochi înainte de a vorbi. 

— Căsătoria surorii noastre ne-a adus răgazul necesar 
pentru a încheia alianțele de care avem nevoie şi de a 
strânge armate. Dacă lovim prea curând, fără sprijinul 
celorlalte căpetenii din Ținuturile înalte, ne vor da pe mâna 
regelui, şi vom fi spânzurați pentru trădare. De data 
aceasta trebuie să avem răbdare. 

Simon râse şi îşi şterse berea de pe bărbie. 

— Răbdare? Pfff! Răbdarea nu este altceva decât o 
oportunitate pierdută. Nu, John, aici te înşeli. Regele va 
debarca în preajma colinelor în câteva luni. Ticălosul 
pompos crede că ne va dobândi loialitatea cerând-o pur şi 
simplu. Dar, când va sosi în Gairloch, îi vom ura un aprig 
bun venit ca la noi, în Ținuturile înalte. Unul de oţel şi 
putere. 

Lovi cu mâna în masă. 

Bărbaţii se  întoarseră spre Simon,  mormăind 
aprobator, ca oile behăind la unison. John se uită la pieptul 
fratelui său care sălta de plăcere, şi Simon vorbi din nou: 

— Până şi tatăl vitreg al regelui, Archibald Douglas, 
este de partea noastră. Deşi e exilat la Londra, aşteaptă cu 
nerăbdare să-şi reia locul de regent al Scoției şi ştie bine că 
noi i-l putem reda. 

John îşi înghiţi oftatul. Dumnezeule, oamenii aceştia 
erau atât de simpli. Niciunul dintre ei nu era în stare să 
vadă mai departe de lungul nasului. 

— Aşadar, ne-ai alia cu Anglia, doar ca să scăpăm de 
James? întrebă Darrin, primind o privire aspră din partea lui 
Simon. 


— Ne aliem doar cu libertatea noastră, rosti el. Vreau 
înapoi tot ce a luat regele James de la neamul Sinclair când 
a urcat pe tron, acum zece ani. Vreau pământurile, casele 
şi onoarea bunului nostru nume. Ne-am alăturat lui Douglas 
când l-a ţinut captiv pe rege, în copilărie. Ne este dator 
acum. Şi, când acest rege va fi mort, iar în Scoţia va domni 
din nou regența, voi face parte din consiliu şi voi conduce 
alături de Douglas, aşa cum a făcut-o tata. 

John goli încă o halbă, făcându-i semn lui Genevieve 
să i-o umple din nou. Fratele său se putea lăuda astfel ore 
în şir. Să asculţi şi să încuviinţezi era o treabă care provoca 
setea. Genevieve veni la el, legănându-şi şoldurile într-un 
fel care îl făcu să se gândească la ierburile de pe pajişte 
unduindu-se sub căldura soarelui. 

— Bei prea mult, milord, şi prea des, murmură ea 
încet, ca să nu o audă nimeni altcineva în afară de el. 

El îşi lăsă ochii să îi măsoare trupul fără grabă, 
zăbovind pe rotunjimea sânilor înainte de a ajunge la chipul 
ei. 

Ea se îmbujoră, aşa cum se întâmpla când o ţintuia pe 
perne. Ridică halba, întinzând degetele să o atingă discret. 

— Mi-e sete. 

Ea cobori genele agale. 

— Poate că te simţi şi singur. 

El privi spre Simon, temându-se că fratele său s-ar 
putea uita, căci era lacom şi gelos şi, dacă ajungea să 
creadă că John avea ochi pentru fata aceasta, avea să o ia 
pentru sine. Doar pentru că putea. 

— Sunt, şopti John. O să vii la mine? 

Ea înclină bărbia şi îi umplu halba pe jumătate. 

— Da. Ar fi bine să te trezeşti niţel. 


* 


Când sosi în camera lui în noaptea aceea, prin pasajul 
servitorilor, John o aştepta. O sărută, flămând şi nerăbdător. 
Ea îl întâmpină cu aceeaşi pasiune, trăgându-l de haine şi 
muşcându-l de umăr când el îi strânse un sân. Se 


împreunară iute, atât de iute, că nu avu timp să o dezbrace 
complet, deşi durase îndeajuns încât să ajungă amândoi pe 
culmi, pe deplin satisfăcuţi. După ce terminară, el savură 
sarcina de a-i scoate veşmintele, explorând comorile 
luxuriante pe care le găsea dedesubt cu sărutări înnoite. 

— Simon mă face să nu mă simt în largul meu, 
recunoscu ea mai târziu, lipindu-se de John sub aşternuturi. 

Cuvintele ei îl făcură să se apropie mai tare, atât de 
tare, încât ea chicoti. 

— Cum aşa? 

De parcă nu ar fi ştiut răspunsul. 

— Se uită la mine, dar nu mai mult decât la celelalte 
femei. Bertrice îl place, aşa că de obicei o trimitem pe ea 
să-i iasă în cale. 

— Dacă devine o ameninţare, trebuie să mă anunti. 

Ea încuviinţă, iar pletele ei îi gâdilară nasul. Apoi se 
rostogoli pe spate pentru a-l privi în ochi. Lumina era slabă, 
dar lumânările şi focul le luminau feţele. 

— Nu se cade să întreb, ştiu. Dar i-ai putea spune 
acum că sunt a ta? Să mă scapi de riscul atenţiilor lui? 

Ar fi vrut să poată. 

— Îl cunoşti pe Simon îndeajuns de bine, Gen. 
Râvneşte cel mai mult la ce au alţii. Dar este capul familiei 
acum şi, dacă i-aş cere permisiunea de a te lua de nevastă, 
interesul lui faţă de tine ar spori. Să păstrăm secretul este 
cea mai bună cale de a fi în siguranţă. Dar stai liniştită. Se 
întâmplă lucruri, şi la sfârşitul verii locul meu se va schimba 
într-un fel sau altul. 

— Nu înţeleg, şopti ea. 

— Nu-ţi pot spune mai mult, Gen. Nu acum. 

Ea oftă şi îi puse mâna moale pe obraz. 

— Ai atâtea secrete, John. Le-am pierdut şirul. 

El se întoarse şi îi sărută palma. 

— Dar ştii cel mai important adevăr. 

— Care este acela? 

— Te iubesc. 

Ea oftă şi îşi strecură mâna între ei, cuprinzându-i 
mădularul. 


— Arată-mi, şopti. 


Capitolul 14 


Urcară ultima colină, cu Fiona la capătul cetei, călare 
pe calul mânat de Darby. Ultimele două zile fuseseră 
anevoioase; în prima călătoriseră cu barca pe Loch Ness, 
apoi făcuseră rost de mai mulţi cai şi călăriseră restul 
drumului, oprindu-se rareori. Dormiseră afară din nou cu o 
seară în urmă şi nu avusese trupul lui Myles lângă ea să-i 
ţină de cald, căci de-abia dacă îi adresase vreo vorbă de 
când plecase din camera ei în seara aceea la han şi părea 
hotărât să o evite, orice ar fi. Habar n-avea de ce purtarea 
lui se schimbase atât de mult, dar nu putea decât să 
presupună că prizonierul spusese alte minciuni despre ea. 

Pe drum, Cedric se agăţase de viaţa lui nefericită, 
zăcând fără cunoştinţă şi trezindu-se din când în când. Sau 
cel puţin aşa înţelesese din murmurele oştenilor. 

Când soarele începu să apună după coamele munţilor, 
Fiona zări pentru întâia oară castelul Dempsey. Fu cuprinsă 
de uşurare şi totodată de tulburare. Locul era monstruos de 
mare, cu ziduri albe şi fanioane viu colorate, care fluturau 
în fiecare turnuleţ. Două turnuri masive de pază flancau 
intrarea, iar la capătul unui pod de piatră se ridica un al 
treilea. Era înconjurat de un şanţ cu apă şi, în afară de asta, 
satul fremăta, căci oamenii erau prinşi cu treburile serii. 

Coborâră ultima colină, iar caii ciuliră urechile, căci 
până şi ei îşi dădeau seama că ajunseseră acasă. 
Buiestraşul necheză şi începu să păşească mai vioi, săltând 
şi trăgând de frâu. Fiona prinse oblâncul în mâini, 
strângând picioarele obosite pe lângă crupa asudată a 
calului. 

Darby se întoarse şi îi zâmbi, cu obrajii pistruiaţi 
îmbujoraţi de nerăbdare. 

— E un castel impunător, nu-i aşa, milady? Eşti 
norocoasă să locuieşti într-un asemenea palat. 


Fiona îşi muşcă buza. Într-adevăr, norocoasă. Poate că 
temniţa avea să fie caldă şi uscată într-un asemenea loc. 

Evitând calea principală din sat, ocoliră şi traversară 
podul, apoi pătrunseră pe sub prima arcadă a turnului de 
pază. Grilajul de lemn al porţii se ridică, iar ţepii de fier se 
iţiră deasupra capului ca nişte dinţi dezgoliţi. Ce îi rezerva 
viitorul dincolo de poarta aceasta numai Dumnezeu ştia. ŞI 
nu părea prea încântat să împărtăşească informaţii. Pâlcul 
de călători osteniţi intră tropotind în curtea interioară, într-o 
simfonie de glasuri bucuroase, care le urau bun venit. Dar 
cei din curtea castelului tăcură când văzură starea 
lamentabilă a rudelor lor care se întorceau de pe drum. În 
câteva secunde, Fiona şi ceilalţi fură înconjurați de o mare 
unduioasă de braţe care se întindeau să îi ajute. Se iscă o 
mare agitaţie când bărbaţii săriră din şa, sărutând femeile 
care alergară să-i îmbrăţişeze. 

Fiona aşteptă, călare pe buiestraş, deasupra larmei. 
Darby, fie binecuvântat, rămase alături de ea, şi pentru 
asta îi era recunoscătoare. Era mic, dar o susţinuse în 
ultimele câteva zile, ocupându-se de nevoile ei, după ce 
Myles o abandonase. 

Soţul ei descălecă, şi ea simţi un junghi în piept, 
crezând că s-ar putea să vină spre ea. Ea se simţi uşurată 
când el nu o făcu, având senzaţia că, deşi era prezentă, nu 
juca niciun rol. 

In schimb, el se îndreptă spre o femeie mai în vârstă 
care coborâse treptele impresionante de piatră. Mama sa, 
cu siguranţă, căci era îmbrăcată cu veşminte alese, purtând 
o rochie de satin grena, cu mâneci tăiate, sub care se 
vedea o cingătoare de culoarea prunei. Tivul pelerinei ei 
franţuzeşti era cusut cu fir de aur, care lucea în lumina 
împuţinată a soarelui. 

Femeia îl trase pe Myles aproape, îmbrăţişându-l 
strâns, şi Fiona fu cuprinsă de un nou val de emoție. 
Dragoste de mamă. De multă vreme era lipsită de aceasta. 
Faptul că-l văzuse pe Myles împreună cu mama lui ar fi 
trebuit să îi înteţească furia. Dar se simţea pur şi simplu 
părăsită. 


— Aceasta este Lady Marietta, spuse Darby cu voce 
respectuoasă. 

Expresia de îngrijorare a femeii se adânci în timp ce 
fiul ei vorbea. Apoi, cât ai clipi, preluă controlul, poruncind 
în stânga şi-n dreapta şi instruind oamenii să găsească o 
targă pentru a-l putea duce pe soţul ei în sală. Fiona 
recunoscu expresia de pe chipul ei, căci o văzuse pe faţa 
soţului său. Repede, oştenii se puseră pe treabă, cu Myles 
şi Tavish alături. După ce tatăl său fu coborât din căruţă, 
Myles se uită în cele din urmă spre Fiona. Ea se îndreptă. 
Dar mama lui se opri alături de el, urmându-i privirea, iar 
Fiona nu se putu abţine să nu privească spre ea. Ochii 
cenuşii de oţel o săgetară, şi Fiona simţi o răceală de 
gheaţă în privirea aceea aspră. O pătrunse precum vârful 
unei săbii. Se strădui să-şi controleze impulsul de a-şi 
netezi părul, căci nu i-ar fi îmbunătăţit prea mult 
înfăţişarea. Era vai de capul ei, îmbrăcată cu rochia cenușie 
cumpărată de la fiica hangiului şi cu pielea tăbăcită de 
mizerie. Îşi dădu seama că mama lui Myles îşi făcuse deja o 
părere. Marietta se încruntă şi se întoarse, ridicându-şi 
fustele şi urmând corpul strivit al soţului ei în sală. Chipul 
lui Myles se îmblânzi vag, atât de vag, încât Fiona crezu că i 
se păruse, şi imediat se întoarse şi el, intrând după tatăl 
său. 

Darby sări de pe cal, aterizând cu un bufnet surd la 
pământ. 

— Poţi cobori de pe iapa aceea, milady? 

Fiona, rămasă fără suflare după ce soţul ei plecase 
fără a-i adresa vreo vorbă, încuviinţă din cap. Reuşi să-şi 
ridice piciorul peste şa şi să coboare. Rochia i se prinse în 
scăriţă, iar Darby trase un pic prea zelos. Dacă nu ar fi 
făcut-o, şi-ar fi întâmpinat noile neamuri arătându-le mai 
mult decât se cădea. 

Obrajii îi ardeau precum cărbunii încinşi. 

— Pe aici, milady. Voi găsi pe cineva să te îngrijească. 

— Darby! strigă o voce feminină. Aici! 

— Mamă! 

Alergă spre ea, şi Fiona făcu un pas să-l urmeze, dar 


se opri brusc, căci nu mai văzuse femeie mai frumoasă 
decât mama lui Darby. Era îmbrăcată la fel de ales ca 
Marietta, însă era mai tânără, cu păr negru drept şi ochii de 
un albastru atât de pal, că păreau aproape argintii. Zâmbea 
larg, şi dădu fuga să-şi îmbrăţişeze fiul. Fiona simţi din nou 
înţepătura aceea, pentru pierderea unei revederi de care 
nu urma să aibă niciodată parte. 

— Scumpule, mi-a fost atât de dor de tine. 
Dumnezeule, te-ai tăvălit în noroi? 

II îmbrăţişă din nou, nebăgând în seamă murdăria 
care îi rămânea pe veşmintele fine. 

— Nu tocmai. Dar am dormit în el o noapte sau două. 
Vino să o cunoşti pe Lady Fiona! 

O trase de mână, iar ea se apropie, oprindu-se la doar 
câţiva centimetri de Fiona. Încet, ochii aceia albaştri-argintii 
o cercetară, de la picioarele murdare până la părul răvăşit. 
Se pregăti pentru o nouă privire duşmănoasă, precum 
aceea pe care o primise de la mama lui Myles, dar nu văzu 
niciuna. 

— Tu eşti proaspăta mireasă a lui Myles? 

Tonul ei ascundea un chicotit şi o urmă de accent 
franțuzesc. Fiona încuviinţă din cap. 

— Arăţi îngrozitor. Trebuie să fi fost o călătorie 
teribilă. Întinse ambele mâini, cuprinzându-le pe ale Fionei. 
Maică sfântă, ai mâinile reci ca gheaţa. Vino cu mine, te 
vom încălzi şi te vom curăța! Nepotul meu nu-şi va vedea 
capul o vreme şi nu-ţi va simţi lipsa. 

— Nepotul tău? 

Femeia râse. 

— Da. Myles este nepotul meu, deşi avem aproape 
aceeaşi vârstă. Eu sunt Vivienne. Sora cea mică a lui Lady 
Marietta. 

— Eşti mătuşa lui? 

Suna la fel de buimacă pe cât se simţea? Vivienne 
râse din nou. i 

— Mai degrabă, verişoară. li făcu semn unei 
servitoare care veni imediat spre ea. Spune-i surorii mele 
că mă ocup de musafira noastră, dar să trimită după mine 


dacă e nevoie. Şi adu-mi veşti despre cum se simte 
cumnatul meu. 

Servitoarea încuviinţă din cap şi plecă în grabă. Peste 
tot în jur, oamenii dădeau fuga să deshame caii, zăbovind 
când se salutau. Frumuseţea aceasta nu părea atinsă de ce 
se întâmpla în jur. Zâmbi din nou spre Fiona şi începu să 
înainteze spre un scurt şir de trepte care duceau spre un 
turn. Fiona o urmă. 

— Mamă, să vin şi eu? întrebă Darby păşind alături de 
ele. 

— Da, îţi vom pregăti baia în camera mea după ce o 
instalăm pe Lady Fiona. 

Darby se încruntă. 

— Nu sunt atât de murdar. Mai pot aştepta o zi sau 
două. 

Ea îl strânse de umăr. 

— Astăzi, dragule. Şi îmi vei povesti totul despre 
marea ta aventură. 

„Nu a fost câtuşi de puţin mare”, se gândi Fiona, 
venind în spatele lor, dar cel puţin ajunseseră, şi călătoria 
era din sfera trecutului. Şi se pare că avea să facă o baie 
adevărată. Slavă Domnului! Ultima nu o curăţase decât 
parţial, şi amintirea ei o făcea să simtă furnicături în buze, 
la gândul sărutului soţului ei. 

Ba chiar aşteptase ca el să se întoarcă în camera ei. 
Îşi dorise să o facă. Dar îşi venise în fire de atunci. Era 
ruşinos ce putea face un simplu sărut din simţămintele unei 
fete şi intenţiona să aibă grijă să nu mai facă greşeala 
aceea vreodată. 

Urcară pe o scară îngustă, care dădu într-un coridor 
spaţios. Pereţii erau acoperiţi cu tapiserii sofisticate şi 
portrete. 

Darby povestea cu mama sa, iar Fiona se întreba ce 
vârstă avea Vivienne, căci sigur nu putea fi îndeajuns de 
vârstnică încât să aibă un fiu de unsprezece ani. 

— Am ajuns. Aceasta este camera ta, spuse Vivienne, 
împingând o uşă de lemn imensă şi păşind înăuntru. 

Fiona ezită în prag, minunându-se, căci încăperea era 


atât de frumoasă, încât se temea să nu fie un miraj şi să nu 
cumva să o înghită podeaua. 

Pereţii erau acoperiţi cu lambriuri şi fiecare colţ al 
şemineului era împodobit cu medalioane cu colina 
Campbell. Într-o parte se afla un pat enorm, ai cărui piloni 
erau sculptați cu mlădiţe de viţă şi cu fructe de pădure şi 
împodobit cu draperii roşii de catifea. Zeci de perne se 
vedeau la capăt şi vizavi de pat erau două fotolii, sub o 
fereastră înaltă, cu o masă între ele. Focul ardea, molcom şi 
vesel, deşi încă nu se lăsase seara. Nu mai văzuse 
niciodată o cameră atât de frumoasă. Intră, bucuroasă să 
descopere că podeaua şi încăperea erau reale. 

— Darby, dă fuga la bucătărie, bine, dragule? Şi adu-i 
Fionei o tavă cu mâncare. Mănâncă şi tu ceva, dacă ţi-e 
foame, îi spuse Vivienne. 

— Sunt mort de foame, răspunse el, punându-şi mâna 
pe burtă. 

Ea zâmbi şi îl sărută pe părul răvăşit. 

— Atunci, mănâncă, dar întoarce-te repede cu ceva 
pentru doamna. 

— Da, mamă. 

Zâmbi spre Fiona şi ieşi iute ca un şoarece. Vivienne 
privi după el, zâmbind. 

— E un băiat minunat, spuse Fiona, cuprinsă de 
stânjeneală. 

Dar Vivienne îi zâmbi din nou, cu căldură şi fără 
prefăcătorie. 

— Da, este. Sunt norocoasă să-l am. 

— Trebuie să fi fost foarte tânără când s-a născut. 

Înaintă în încăpere şi atinse uşor draperia de catifea. 
Mâna ei, cu unghiile murdare şi rupte şi degetul mic încă 
legat de inelar cu o cârpă jegoasă, părea a fi de babă pe 
țesătura somptuoasă, şi o trase, ascunzând-o după fustă. 

— A fost născut de altă femeie, fiind fructul 
aventurilor neruşinate ale soţului meu. Dar apoi mama lui a 
murit, l-am luat la noi, şi de atunci este al meu. 

— Atunci, norocosul este el. 

Vivienne înclină din cap, acceptând politicoasă 


complimentul. 

— Amândoi suntem norocoşi, căci, la scurt timp după 
ce a venit să locuiască la mine, tatăl său a murit în mod 
tragic, deşi sunt sigură că nu a fost o moarte nici pe 
departe la fel de dureroasă pe cât merita. 

Fiona icni amuzată auzind cuvintele îndrăzneţe ale 
acestei femei şi o privi cu mai multă atenţie. Dincolo de 
veşmintele scumpe şi zâmbetul dulce se afla altceva. O 
voinţă puternică. Nu era bine să-i întorci spatele sau să o 
superi. În clipa aceea, Fiona ştiu că erau menite să devină 
fie cele mai bune prietene, fie cele mai mari adversare. 


* 


Îl aşezară pe tatăl său pe pat, iar Myles observă că nu 
era atât de mare pe cât crezuse întotdeauna. Deodată, 
contele părea fragil şi muritor. 

Mama lui Myles se apucă de treabă, tăind veşmintele 
zdrenţuite ale soţului ei. 

— Trimite după medic, Tavish. Şi după preot. 

— Am făcut-o deja, Mari. Vor ajunge în curând. 

Ea încuviinţă o dată, iar apoi icni când scoase cămaşa 
şi bandajul soţului său, dând la iveală tăietura urâtă de pe 
trunchiul acestuia. 

— Avem nevoie de mai multă lumină. Myles, adu 
lampa! Ceilalţi, lăsaţi-ne singuri! Dar trimiteţi apă şi 
bandaje proaspete! 

— Da, milady, răspunse cineva. 

Oamenii ieşiră în tăcere, în timp ce Myles luă o lampă 
şi o aprinse cu un băț din şemineu. Puse lampa pe masă şi 
îşi ajută mama şi unchiul să termine de scos şi restul 
hainelor tatălui său. 

Bandajele erau roşii şi îmbibate cu sânge, iar braţul 
rupt al contelui avea vânătăi de deasupra cotului până la 
încheietură. Până şi mâna părea umflată şi decolorată. Işi 
rupsese braţul cu care ţinea sabia. Să-l piardă ar fi mai rău 
decât moartea. 

Părintele Darius sosi laolaltă cu un servitor care aduse 


cele trebuincioase şi, în curând, li se alătură şi medicul. 
Lucrară la unison, spălând şi bandajând rănile. Mama lui 
Myles tresărea de fiecare dată când soţul ei scotea un 
sunet. 

În cele din urmă, medicul îşi şterse mâinile pe şort. 

— Restul e în mâinile Domnului, milady. Voi cauteriza 
rana de pe coaste dimineaţă, dar braţul va trebui să se 
vindece singur. Febra e scăzută, însă trebuie să ne rugăm 
să nu crească. Şi tăietura aceea de la cap s-ar putea să-i 
pricinuiască o oarecare confuzie când se trezeşte. 

Marietta îşi ţuguie buzele, cu faţa palidă în camera 
caldă. 

— Deschide ferestrele. Ar trebui să răcim încăperea. 

Medicul încuviinţă din cap. 

— Să încercăm să-i dăm să mănânce nişte supă. Va 
avea nevoie de toată forţa. 

— Mă ocup eu, răspunse Tavish înainte ca Marietta să 
apuce măcar să îl roage. 

Ea îl strânse de braţ recunoscătoare. 

— Tu şi Myles l-aţi îngrijit bine, Tavish. Vă datorează 
viaţa, cred. 

— E fratele meu, răspunse Tavish, ca şi când asta ar fi 
explicat totul. 

Ea se întoarse spre Myles, cu ochii plini de lacrimi. 

— Te-ai descurcat bine, Myles. 

El se gândi să o contrazică. Să-i spună că, dacă nu și- 
ar fi pierdut mireasa, poate că nu s-ar fi întâmplat nimic din 
toate astea. Dar rămase tăcut şi nu făcu decât să 
încuviinţeze din cap. 

Se întoarse dinspre ea şi îşi dădu seama tresărind că 
nu părerea ei nu-i dădea pace. Nu, pentru Fiona îşi făcea 
griji. 

Mama lui era ageră la minte şi nu era lipsită de 
defecte, prejudecata fiind unul dintre ele. Fusese împotriva 
acestei căsătorii. Ştia, deşi nu-i împărtăşise motivele. lar 
dacă ea credea că vreun Sinclair fusese implicat în acest 
atac, soţia lui urma să aibă de suferit din pricina 
resentimentelor ei. Aşa că trebuia să-i împărtăşească el 


amănuntele călătoriei, nu Tavish sau altcineva. De dragul 
miresei sale, fie că merita, fie că nu, Myles avea să o pună 
într-o lumină mai bună decât ar fi îngăduit-o poate faptele. 
Mama sa urma să facă propriile ei presupuneri, dar, dacă el 
îi putea uşura calea Fionei, intenţiona să o facă. 


Capitolul 15 


Fiona stătu în cadă până când se răci apa, iar pielea i 
se încreţi ca o smochină. Venise o servitoare, pe nume 
Ruby, şi îi spălase părul, picioarele şi chiar şi mâinile, 
purtându-se cu blândeţe cu degetul ei rupt. Se mişcase 
repede, făcuse focul şi în cele din urmă o ştersese cu 
prosopul, o învelise într-o pânză uscată, iar acum se 
străduia să-i descurce părul. 

— E o culoare frumoasă, milady. Dar, Cerule mare, ce 
noduri! Le scoatem noi, nicio grijă. Mă pricep la păr. Cu 
Lady Vivienne e de ajuns să o pieptăn o dată ca să-i 
strălucească părul. La Lady Marietta e ceva mai greu, spuse 
ea roşind. Dar e o femeie frumoasă. Nu mă înţelegeţi greşit. 

— Nu sunt prea mulţi la fel de binecuvântaţi ca Lady 
Vivienne, zise Fiona. 

Nu avea să o mustre pe servitoare pentru un 
comentariu atât de mărunt despre soacra ei, mai ales că nu 
putea uita primirea de care avusese parte. Ruby zâmbi, 
continuându-şi monologul, care începuse din momentul în 
care intrase în cameră, şi părea a fi aproape de neoprit. 
Nicio chestiune nu era prea măruntă sau prea neînsemnată 
şi, deşi Fiona tânjea după linişte şi pace, ştia că informaţiile 
o puteau ajuta să se obişnuiască cu noua ei locuinţă. 

Deşi purtarea fetei nu se asemăna deloc cu a lui Bess 
a ei, îi alina oarecum inima rănită. 

— Robert slujeşte la curte chiar acum. Este cu trei ani 
mai mic decât Lord Myles. Mare ştrengar mai e! Ar putea 
fermeca pe oricine, doar făcând cu ochiul. Şi mai este 
Alyssa. Abia a împlinit paisprezece ani. 


— Alyssa? întrebă Fiona, iar ochii i se umeziră, căci 
simţi pieptănul trăgând-o tare. 

— Da, e mezina. Şi-i o copilă cum nu s-a mai văzut de 
frumoasă. Şi dulce ca mierea. O veţi adora. 

Fraţi? Fiona nu se gândise niciodată că Myles avea 
fraţi sau surori. Chiar şi faptul că avea o mamă iubitoare 
era destul de greu de priceput, căci la reşedinţa Sinclair 
glumeau deseori că neamul Campbell ieşise din ouă. O 
glumă copilărească, fără îndoială, însă gândul că erau o 
familie exact ca a ei o punea pe gânduri. 

O cuprinse dorul de casă, şi tânjea să-i vadă chipul lui 
Margaret. Sau chiar şi pe al lui John. O trădase, dar încă îi 
era dor de el. 

Servitoarea continuă să turuie, dar Fiona se întoarse 
cu gândul la reşedinţa Sinclair şi la o zi caldă de primăvară, 
când tocmai fuseseră fătaţi nişte miei. Simon adusese unul 
în curte, ca ea şi Marg să-l poată mângâia şi să se joace cu 
el. Îl legaseră cu o sfoară şi îl plimbau în jurul livezii, până 
când le descoperise mama lor. 

Îl luase în braţe şi plecase cu el. 

— Mielul are nevoie de mama lui, spusese ea. 

Câtă dreptate avea, căci o săptămână mai târziu era 
moartă, lăsându-şi copiii să-şi poarte de grijă în faţa lui 
Hugh Sinclair. 

Simon se descurcase bine, căci era un flăcău de 
cincisprezece ani şi era deja gata să-şi înfrunte tatăl. Nu era 
speriat de firea schimbătoare a lui Hugh. Dar John îndurase 
destul pentru ei toţi. La scurt timp, Hugh îl lovise peste 
urechi, vătămându-i auzul, tratându-l mereu mai degrabă 
ca pe un străin decât ca pe un fiu. Fionei îi dădură lacrimile 
amintindu-şi, dar şi le înghiţi. 

— Trag prea tare, milady? 

— Nu, Ruby. E bine. Dar aş vrea să mă îmbrac şi să 
termini cu părul după. 

— Da, milady. Dar va trebui să merg să vă găsesc 
lucrurile. Nu v-a adus nimeni cuferele încă. 

Fiona se ridică, strângându-şi prosopul de pânză în 
jurul taliei. 


— Nu am cufere. Au rămas pe câmp când Cedric şi 
grupul său au fost atacați. Dă-mi rochia veche! O voi purta 
pe aceea. 

Gura lui Ruby formă un cerc perfect. 

— O, nu, milady. Nu se poate aşa ceva. E doar o 
zdreanţă murdară. Vă voi împrumuta o rochie de la Lady 
Vivienne. 

— Aş prefera să port rochia mea veche. 

Ruby privi spre foc. Fiona se uită la flăcări şi văzu un 
petic de muselină maro. 

— Ai aruncat-o în foc? 

— Lady Vivienne mi-a spus să fac asta. 

Buzele începură să-i tremure. Mintea Fionei o luă la 
galop. Fie Vivienne era bună şi voia să-i împrumute într- 
adevăr o rochie, fie o lăsase fără nimic de îmbrăcat din 
răutate. 

— E în regulă, Ruby. Dar ai putea să mergi să-mi 
găseşti ceva de îmbrăcat? 

— Da, milady. Poate vreţi să mâncaţi cât aşteptaţi? 

Ruby gesticulă spre tava pe care Darby o adusese 
după ce ea intrase în cadă. Era încărcată cu mâncare 
delicioasă. Măcar nu intenționau să o înfometeze. 

După plecarea lui Ruby se lăsă liniştea, dar Fiona 
înţelese în curând că pălăvrăgeala îi fusese de folos, fiindcă 
o distrăsese. Rămasă singură, gândurile i-o luară razna. Luă 
nişte migdale de pe tavă şi se plimbă prin cameră, luând 
obiecte şi uitându-se pe fereastră. Putea vedea curtea 
interioară, dar nu se întâmpla mare lucru în momentul 
acela, căci era târziu. 

Intre scaune şi şemineu era o mică uşă. O deschise şi 
găsi o debara, plină de lucruri personale. Intră să se uite 
mai bine. Mantii de lână şi catifea, veste brodate, un 
pieptar de brocart şi hermină şi cizme de diverse feluri. Dar 
erau haine bărbăteşti! Se întoarse într-o parte şi-n alta. 
Toate lucrurile din încăpere căpătară brusc o anumită 
masculinitate. Hărțile întinse pe masă, portretul care atârna 
deasupra şemineului şi patul enorm. Dumnezeule! Era 
camera lui Myles. Sigur că da. 


Unde altundeva să doarmă? 

Pânza pe care şi-o strânse în jurul ei păru deodată 
transparentă. Dar ce putea să facă? Nu avea haine. Dădu 
fuga la şemineu, sperând inutil că avea să poată scoate 
zdreanţă aceea din flăcări, dar era prea târziu. Se aşeză pe 
scaun, dezamăgită. 

Frustrată, luă un biscuit de pe tavă şi privi în jur - nu 
era sigură după ce anume. Biscuitul era bun, aşa că luă 
încă unul. Stomacul îşi ceru drepturile, şi în curând se puse 
ca lumea pe mâncat. 

Şi aşteptă. 

Era cu totul altfel să aştepte în această cameră decât 
fusese la han. Nu era legată de o saltea cu noduri. Era 
curată şi sătulă. Şi somnoroasă. Îşi termină vinul şi privi 
spre patul acoperit cu satin. 

Se lăsase noaptea peste castel, şi auzea voci urcând 
şi coborând, în timp ce membrii familiei Campbell treceau 
pe lângă uşa camerei ei. Sau, mai degrabă, uşa camerei lui 
Myles. Însă acesta nu era acolo. Nu primise niciun semn şi 
nicio veste de la soţul ei. Nici haine de purtat, căci Ruby nu 
se întorsese. Poate că avea să lâncezească aici pentru 
eternitate. Poate că aceasta era pedeapsa pe care o merita 
pentru nelegiuirea de care o acuzase prizonierul acela. Cel 
puţin îşi primise şi el pedeapsa, căci murise în dimineaţa în 
care plecaseră din Inverness. Ştia, căci îl văzuse pe Tavish 
aruncându-i corpul în Loch Ness. 

Însă nu îi putea părea rău pentru el. O ucisese pe 
Bess a ei, plus şase oameni din clanul Campbell. Nu îi păsa 
deloc de sufletele lor, desigur. Dar, cu toate acestea, un 
astfel de măcel o întrista, indiferent de ţintă. 

Bău încă o cupă de vin, şi o cuprinse toropeala. Patul 
îi făcea cu ochiul, dar nu avea să se strecoare sub 
aşternuturile acelea goală ca un prunc. În schimb, merse în 
cămăruţă şi alese şovăielnic o cămaşă. Era moale, curată şi 
enormă, ajungându-i la jumătatea fluierului piciorului. Dar 
era mai bine decât să nu poarte nimic în afară de prosop. 
Apoi trase cuvertura de pe pat, se înveli în ea şi se întinse. 
Cu siguranţă, Ruby urma a se întoarce dintr-o clipă în alta 


cu ceva mai potrivit. 


Starea lui Cedric se înrăutăţi. Se zbătu până îl legară 
de pat, de teamă să nu-şi facă mai mult rău. Mormăia, 
striga şi deschidea ochii, care îi erau sticloşi de la febră, şi 
nu recunoştea pe nimeni după nume. Myles stătu alături de 
el, cu mama sa şi cu Tavish. Erau şi preotul acolo, şi 
medicul. In cele din urmă, li se alătură şi Vivienne, 
aşezându-se lângă mama lui Myles şi ţinând-o de mână. 
Aşteptară toată noaptea, rugându-se. 

In zori, tatăl său era ceva mai bine; dormea 
intermitent, dar cel puţin mormăielile agitate din vise 
încetaseră. 

Când soarele lumină încăperea, mama lui Myles ridică 
ochii obosiţi spre el. 

— Ar trebui să te odihneşti puţin, dragule. Voi trimite 
după tine dacă se schimbă ceva. 

— Sunt bine, mamă. Tu ai nevoie de odihnă. Mai pot 
sta puţin. 

O strânse de umăr. 

Dar avea mare nevoie să se schimbe. La insistenţele 
ei, cedă şi se îndreptă spre cameră după haine curate. 
Ştergându-şi ochii obosiţi cu mâna, deschise uşa şi intră. 
Apoi se mai frecă o dată la ochi, căci priveliştea de pe pat îl 
opri în loc. 

Fiona, pe jumătate înfăşurată în cuvertură, cu capul 
odihnindu-se într-un vârtej de bucle roşcate, dormea dusă 
în patul lui. De ce nu îi dăduse cineva o cameră a ei? 
Strânse din dinţi. Vivi ticluise totul, fără îndoială. Mereu 
punea la cale năstruşnicii. Îşi trecu mâna prin păr, 
blestemându-şi mătuşa în tăcere. Se îndreptă încet spre 
pat. Dumnezeule mare, nevasta lui era o privelişte care ar 
fi aţâţat până şi un eunuc, cu un picior suplu ieşind de sub 
aşternuturi. Dacă ar fi fost atât de inocentă şi de blândă pe 
cât părea! Se întrebă într-o doară de ce nu se strecurase 
sub pături, dar femeiuşcă aceasta obraznică era un mister 


pentru el. Se întoarse, rostogolindu-se pe spate, iar el 
zâmbi. Purta cămaşa lui, ispititoarea adormită, şi, sub 
pânza subţire, sânii ei, cu sfârcuri roz îndrăzneţe, îl 
ademeneau ca un trofeu. Trupul lui reacţionă. Dumnezeule, 
chiar şi în somn îl aţâţa. 

Reuşise să o evite în timpul călătoriei, în ultimele 
două zile, sarcină uşurată de faptul că o ţinuse pur şi 
simplu în spatele lui. Şi se gândise la tatăl său. Dar iat-o, 
cuibărită în patul lui. Acum nu mai putea să o evite. Clătină 
din cap, încercând să alunge imaginea sânilor soţiei sale, 
însă fu în van. Se îndreptă în tăcere înspre camera de 
toaletă pentru a-şi lua haine curate. Nu avea să o trezească 
îmbăindu-se acolo. Dumnezeu ştia că ultimul lucru de care 
avea nevoie era să se dezbrace până la piele în timp ce ea 
stătea întinsă în patul lui. În patul /ui. Nu se gândise că 
urma să împartă camera cu ea. Doamne, avea să-i stea 
mereu în cale, avea să-i atingă lucrurile, lăsându-şi 
parfumul pe pernele lui. Nesuferită fată! Îşi luă o cămaşă şi 
un veston şi alte câteva veşminte şi traversă camera, 
îndreptându-se spre uşă. Nu îi aruncă nicio privire, căci 
toate gândurile lui se învârteau în jurul dorinţei, şi ea nu 
avea să-l primească prea bine, aşa murdar cum era. 

leşi pe coridor şi aproape se izbi de Ruby. 

— O, bună dimineaţa, milord. Tocmai mă duceam să 
văd ce vă face soţia. 

Myles simţi că se înroşeşte, ca şi când servitoarea ar 
fi putut vedea imaginile deşănţate care îi veniseră în minte. 
Privi iar în încăpere, văzând că Fiona continua să doarmă, 
cu glezna aceea zveltă ieşind de sub aşternuturi. Ar trebui 
să o tragă fără zăbavă din patul lui şi să o trimită în camera 
ei, înainte să se instaleze mai bine, ca o căpuşă sub pielea 
lui. Dar soarele se prinse în părul ei roşcat-auriu, 
preschimbându-l în cupru topit. 

— Las-o să doarmă, Ruby. Întoarce-te mai târziu să te 
ocupi de ea. 

Ruby făcu o reverență adâncă, cu un _licăr 
atotcunoscător în privire. Se gândise, fără temei, că îşi 
epuizase soţia. Ha, în niciun caz. 


— Bineînţeles, milord. Vă mai pot fi de folos cu ceva? 

— Da. Pregăteşte-mi o baie în camera lui Lord Robert. 

— Prea bine, milord. 

Încuviinţă din cap şi se întoarse, fredonând în timp ce 
se îndepărta. A 

El o mai privi o dată pe Fiona. Incă dormea, 
întinzându-se ca o pisică într-o rază de soare. Inchise uşa. 

Mai târziu. Mai târziu, avea să-i aducă aminte că 
jurase să-l iubească şi să i se supună. 


Capitolul 16 


Fiona se trezi şi se întinse, cu mintea înceţoşată de la 
somnul adânc. Soarele se revărsa pe fereastra largă, 
aruncând raze pe pat, în vreme ce ea se freca la ochi. 
Cuvertura era răsucită, şi roşi când văzu cămaşa lui Myles 
încâlcindu-i-se între picioare. O trase şi se uită în jur ca şi 
când ar fi putut-o vedea cineva. Şi o zări pe Ruby, cu obrajii 
bucălaţi şi zâmbind. 

— Bună dimineaţa, milady. Credeam că nu vă mai 
treziţi. Stau aici de aproape un ceas. 

Fiona îşi îndepărtă vârtejul de bucle de pe faţă şi se 
ridică în capul oaselor. 

— Bună dimineaţa, Ruby. Cât e ceasul? 

— Aproape amiază. Vă e foame? 

Stomacul Fionei se agită, dar mai degrabă de emoție 
decât de foame, căci prânzul putea însemna că urma să ia 
masa cu noile sale rude. 

Gândul că avea să dea ochii cu mama lui Myles i se 
părea înspăimântător. Femeia o dispreţuia. Fusese limpede 
încă din ziua anterioară. Dar Fiona îl înfruntase pe Cedric cu 
capul sus. Avea să facă la fel şi cu femeia aceasta. Dar nu 
îmbrăcată doar în cămaşa soţului ei. 

— Mi-ai găsit o rochie? 

Se ridică din pat, gata să pernă piciorul pe covorul de 
lână. Ruby sări. 


— O, aşteptaţi, milady. Să aprind focul şi să încălzesc 
încăperea. 

Cât de bine fusese tratată până acum! Trebuia să se 
bucure cât putea, căci, negreşit, în curând urma să dea 
socoteală, după ce Myles avea să povestească despre 
călătoria lor de la reşedinţa Sinclair până aici. 

— Mulţumesc, Ruby. Şi rochia? 

Ruby se îmbujoră, şi părea că se uita la orice mai 
puţin la Fiona. 

— Da, milady. Rochia. Ei bine, să vedeţi, lui Lord 
Cedric îi merge mai rău cu sănătatea. Se pare că zace 
cuprins de febră, şi verişoara mea - lucrează la bucătărie - 
a auzit că Lady Marietta a poruncit să fie legat de pat din 
pricină că se zbătea. Aşa că nu o pot ruga pe Lady 
Vivienne, dat fiind că e cu sora sa, stând de veghe lângă 
patul contelui. Ruby se închină în grabă şi înclină capul o 
clipă, înainte de a adăuga: Probabil de aceea a plecat şi 
soţul dumitale aşa grăbit. 

— Soţul meu? Când l-ai văzut? 

— Când a ieşit din camera asta, milady. Acum câteva 
ceasuri. 

— A fost aici? 

Işi strânse cuvertura în jurul sânilor, ca şi când ar fi 
putut alunga ce văzuse el. Fusese acolo şi nu încercase să o 
trezească. Incăpăţânarea lui de a pretinde că nu exista îi 
rănea orgoliul. Nu că dorea atenţiile lui, căci sigur îi era mai 
bine când o lăsa în pace. Îi scăpă un oftat. 

— Ce să fac, Ruby? Nu pot umbla prin castel în 
cămaşa veche a soţului meu. 

Se auzi o mică bătaie la uşă, iar Ruby merse să 
răspundă, în timp ce Fiona încercă să-şi netezească părul şi 
să se acopere. Niciodată nu fusese mai puţin pregătită 
pentru o vizită. 

— S-a trezit, Ruby? Am aşteptat o grămadă. 

Vocea era caldă şi suavă, asemenea chipului care o 
însoțea. Trebuia să fie sora lui Myles - Fiona îşi dădu seama 
de îndată. Fata intră, zâmbind cu sfială. Părul ei şaten era 
prins în cozi complicate, şi purta o bonetă albă plisată. Avea 


o rochie de un galben aprins, făcută din acelaşi satin de 
calitate ca veşmintele Mariettei şi ale lui Vivienne. Mânecile 
erau îndoite, cu manşete largi turcoaz, brodate cu fir de 
aur. Şi în braţe purta un alt veşmânt. Acesta era albastru 
intens cu liliachiu. 

— Bună dimineaţa. Eu sunt Alyssa. Ai dormit bine? 

Fiona fu uimită din nou. Toată lumea era numai lapte 
şi miere. 

— Hmm, da. Mulţumesc. Dar de-abia m-am trezit. 
Cred că arăt groaznic. 

— Arăţi bine. Imi pare rău că dau buzna înainte de a fi 
gata să primeşti vizitatori. Dar trebuie să mă întorc la tata, 
iar Vivi m-a rugat să-ţi aduc asta. 

Intinse rochia, iar Ruby o luă iute, făcând o reverență. 

— Mulţumesc, Lady Alyssa. Tocmai vorbeam despre 
ce să poarte, spuse servitoarea, vădit uşurată. 

Alyssa se apropie de Fiona şi întinse ambele mâini. 

Nesigură, Fiona ridică şi ea mâinile, până când sora lui 
Myles le prinse cu blândeţe. 

— Mă bucur atât de mult că ai venit să locuieşti cu 
noi. Sper din suflet să fii fericită aici. Acum suntem surori 
noi două. Se aplecă, sărutând-o uşor pe Fiona, întâi pe un 
obraz, apoi pe celălalt. Imi pare rău că nu pot zăbovi. Plec 
să stau cu tata. Ruby, dă-ne de ştire când e gata Lady 
Fiona. Mama vrea să o vadă. 

Şi, în foşnet de satin, dispăru. 

„Mama vrea să o vadă”. Cuvintele sunau ca bătăile 
unui clopot prevestitor în mintea Fionei. 

Chiar dacă prizonierul nu spusese nimic care să o 
condamne, o incriminau propriile ei acţiuni, căci fugise ca o 
laşă şi îi pusese pe toţi în pericol. Cu siguranţă, Lady 
Marietta avea să afle despre asta şi să o trateze în 
consecinţă. 

Fiona îşi îndreptă umerii şi se ridică din pat, 
alungându-şi temerile. Nu avea să tremure în faţa ei, chiar 
dacă era mama lui Myles. De fapt, ar trebui să o 
dispreţuiască pentru că se căsătorise cu un bărbat precum 
Cedric Campbell, violator şi lacheu al regelui. Ultimele 


câteva zile o epuizaseră pe Fiona, înmuindu-i îndârjirea, dar 
acum era sătulă şi odihnită şi îşi reaminti că scopul ei era 
să le arate forţa care zăcea în fiecare Sinclair. Era o 
războinică, iar ei erau duşmanii ei. 

— Nu vă simţiţi bine, milady? o întrebă Ruby, 
scuturând rochia şi încruntându-se la ea. 

— Ba da, Ruby. Haide să mă îmbrac repede. 

Fiona se spălă repede şi, deşi nu se bucura de luxul 
de a purta cămaşă sau ciorapi, o lăsă pe Ruby să-i aranjeze 
părul şi rochia. Latura ei feminină aprecie frumosul 
veşmânt de mătase, căci nu mai purtase niciodată ceva 
atât de fin. Culorile erau bogate, cu mici perle şi rubine 
cusute la guler cu fir de argint. Rochia îi stătea strânsă pe 
trup, căci avea o siluetă mai bogată în rotunjimi decât 
Vivienne, iar fusta îi foşnea pe picioare ca o briză. 

Ar trebui să dispreţuiască o rochie cumpărată cu 
avuţia neamului Campbell. Loialitatea ei nu putea fi 
cumpărată cu lucruşoare precum o rochie superbă. Dar se 
uită în oglinda pe care o scoase Ruby din garderobă, şi 
reflexia o făcu să tresară. Nu fusese nicicând atât de 
frumoasă, cu părul ridicat de pe frunte, cu bucle şi mici cozi 
la ceafă, revărsându-se în inele roşcate-aurii. 

Şi rochia! O, rochia. Era croită după ultima modă, şi, 
pentru prima dată în viaţa ei, Fiona se simţi ca o femeie în 
deplinul sens al cuvântului, nu ca o fetişcană nesăbuită. 
Blestemate fie averea lor şi sursa acesteia, da! Dar nu îi 
putea găsi cusur veşmântului. 

Când veni o servitoare să anunţe că Lady Marietta era 
gata să o vadă, Fiona era pregătită şi ea. Atât cât putea fi. 
Ca o creştină evlavioasă condusă spre vizuina leilor, înaintă 
pe coridor cu Ruby, până când ajunseră la o altă uşă mare 
de lemn. Ruby ciocăni, şi o servitoare deschise, promptă, 
dar tăcută, lăsându-le să intre. Fiona trase aer în piept şi se 
concentră să-i dea drumul uşor. 

Vestibulul lui Lady Marietta era zugrăvit în nuanţe 
pastelate şi o tapiserie mare acoperea un perete aproape 
din tavan până la podea. Ilustra o scenă dintr-o grădină, în 
care se plimbau un bărbat şi o femeie, înconjurați de mici 


vieţuitoare din pădure. Soarele intra pe două ferestre mari, 
care dansau pe podea. Şi sub ele stătea soacra ei, pe unjilţ 
atât de bogat ornamentat, că părea aproape viu. 

Era superbă, într-o rochie de un verde smarald, cu 
părul negru strâns în coc, sub o elegantă bonetă 
franţuzească, acoperită cu pietre preţioase. 

Avea chipul palid, şi cearcănele pe care nu le avusese 
cu o zi înainte îi făceau ochii să fie şi mai tulburători. Niciun 
zâmbet nu-i lumina faţa. 

Fiona se simţi deodată împopoţonată în rochia ei de 
împrumut. Nu avea dinainte o matroană maleabilă, ci o 
războinică la fel de puternică, de care trebuia să te temi. Se 
apropie de scaun şi făcu o reverență, deşi îi tremurau 
picioarele jalnic. Era recunoscătoare că erau ascunse de 
fustă. 

Doamna nu-i zâmbi nici acum. 

— Aşadar, tu eşti soţia fiului meu. 

Accentul ei franțuzesc era mai pronunţat decât al lui 
Vivienne. 

— Da, milady. 

Ochii Mariettei o măsurară, încet ca gheaţa care se 
topeşte şi la fel de reci. 

— Arăţi mai bine când nu ai jumătate din colbul 
drumului pe faţă. 

Nu era un compliment, de fapt. Şi nici tocmai o 
insultă. 

— Mulţumesc, milady. 

Soacra ei o mai studie un moment, apoi îi făcu semn 
să se aşeze pe celălalt scaun, unul mai puţin impozant, cu 
picioare mai scurte, astfel încât cel care îl ocupa să ridice 
privirea pentru a se uita în ochii Mariettei. Sau, mai 
important, astfel încât mama lui Myles să poată privi de 
sus. Era un truc isteţ, şi, deşi o punea pe Fiona în 
dezavantaj, recunoscu în tăcere meritele tacticii adversarei 
sale. 

Când vorbi, vocea Mariettei fu blândă, însă plină de 
forţă: 

— Nu ar trebui să te surprindă faptul că m-am 


împotrivit acestei căsătorii. Încă mă împotrivesc, dar ce e 
făcut e bun făcut. Nu te contrazici cu regele, nici cu soţul 
meu. Dar trebuie să înţelegi că fericirea fiului meu este mai 
presus de orice pentru mine. Ar fi putut încheia o partidă 
extraordinară, una care i-ar fi adus o mare bucurie. S-ar fi 
putut însura cu o franţuzoaică dacă nu ar fi fost capriciul lui 
James. În schimb, Myles te-a luat pe tine. 

Fiona simţi că o ustură palmele de la transpiraţie. 
Scăpase de douăzeci de ostaşi cu mai mult curaj decât 
simţea acum. Dar se îndreptă pe scaun. Nu avea să se lase 
intimidată de niciun Campbell. Nici măcar de o femeie ca 
aceasta, care ştia cum să rănească fără a lăsa vreo urmă. 

Femeia continuă: 

— Myles mi-a povestit despre escapadele tale, despre 
tentativa ta de a scăpa. Acum, trebuie să-mi spui cu 
cuvintele tale. De ce ai fugit? Care era intenţia ta? 

Fiona înghiţi, dar gâtul îi era uscat ca pâinea veche de 
o săptămână. 

— Am fugit ca să mă eliberez. Mă gândeam să mă 
îndrept spre Moray Firth şi să găsesc drumul spre casă de 
acolo. 

Nu avea să pomenească despre planul ei de a ajunge 
la castelul Glamis, unde locuiau verii ei Douglas. Nu avea 
rost să-i implice în ceva ce nu puteau controla. 

— Şi ce ai fi făcut după ce te-ai fi întors la reşedinţa 
Sinclair? 

Fiona simţi că i se aprind obrajii. 

— Nu mă gândisem atât de departe. A fost un plan 
prost. Menit să dea greş. g 

— E înţelept că pricepi asta acum. Inseamnă că nu vei 
mai încerca să scapi a doua oară? 

— Nu o voi face, milady. l-am promis fiului dumitale 
că voi sta la locul meu. 

— Fiul meu nu te crede. 

Fiona ridică vag din umeri. 

— Nu îl pot face să se răzgândească în privinţa asta. 
Trebuie să aleagă să aibă încredere în mine sau nu. Mi-e 
totuna ce crede. 


Marietta ţuguie buzele încruntându-se, şi Fiona ştiu că 
îl insultase pe Myles cu atitudinea ei dispreţuitoare, aşa că 
încercă să o dreagă: 

— Nu are cum să fie un secret că nici eu nu mi-am 
dorit această căsătorie, milady. Cu tot respectul, ştiu că 
logodna noastră a fost încheiată pe când eram prieteni, dar, 
având în vedere tot ce s-a petrecut între clanurile noastre, 
e o nesăbuinţă să credeţi că eu şi fiul Domniei Voastre am 
face casă bună. După cum aţi spus, a fost toana regelui. 
James ar fi trebuit să ştie la ce să se aştepte. 

Marietta icni, nevenindu-i să creadă. 

— Nu vei rezista nicio zi la curte, fetiţo, cu asemenea 
cuvinte. Trebuie să înveţi să păşeşti mai cu grijă. 

— Nu-mi închipui că voi petrece mult timp la curte. 

Marietta înclină capul. 

— James are planuri magnifice pentru fiul meu, în 
ciuda acestui ocol. Poţi fi sigură că vei petrece ceva timp la 
curte. Îţi sugerez să-ţi înfrânezi firea aceea imprevizibilă, 
altfel vei fi dosită într-un cătun unde nu vei avea cu cine să- 
ţi petreci timpul în afară de servitori. 

Se auzi o bătaie la uşă, iar servitoarea răspunse iute. 
Intră Vivienne, zâmbind spre sora ei mai mare, apoi spre 
Fiona. 

— Ah, Mari, văd că ai întâlnit-o pe mireasă. 

— Da. 

Tonul Mariettei era neutru, netrădând nimic. Vivienne 
se aşeză pe al treilea scaun, lângă mama lui Myles, 
graţioasă ca un val pe țărm, şi făcu cu ochiul spre Fiona. 

— Şi vă simţiţi minunat, fără îndoială. Doamne, Fiona! 
Ce bine arată rochia aceea pe tine. Poţi să o păstrezi. 

— Mulţumesc, milady. Se pare că cealaltă rochie a 
mea a căzut în foc. 

Vivienne râse. 

— Nu a căzut. A fost împinsă. Nu o putem lăsa pe 
soţia lui Myles să umble în zdrenţe, chiar dacă e 
neastâmpărată precum un hoţ. 

Fiona se înroşi din nou. Vivienne era fie politicoasă, fie 
răutăcioasă. Sau poate ambele. 


— Mă tem că veşmintele mele s-au pierdut pe drum. 
Nu mai am absolut nimic. 

— O, ei bine, ne vom ocupa noi de asta, nu-i aşa, 
Mari? 

Marietta încuviinţă din cap scurt şi rigid. 

— Desigur. 

— Voi trimite croitoreasa să vină în camera ta 
imediat. Ce amuzament splendid... să planifici o nouă 
garderobă. 

Fiona fu traversată de un fior de nerăbdare, dar 
încercă să-l alunge. Ar fi, într-adevăr, un amuzament 
splendid, însă un nou lucru care avea să o îndepărteze de 
propria ei familie şi de hotărârea ei de a păstra distanţa 
faţă de acest nou clan. 

Uşa se deschise exact atunci, împinsă de o mână 
aflată de partea cealaltă, şi în încăpere apăru Myles. Plecă 
uşor capul şi păru să umple cadrul uşii. 

Fiona îi simţi prezenţa ca o pală de aer cald, iar 
plămânii îi fură striviţi de o mână nevăzută, care o lăsa fără 
suflare. 

Ultima dată când îl văzuse, era acoperit din cap până 
în picioare de praf şi sânge. Chiar şi în ziua nunţii lor, era 
murdar după patru zile petrecute pe drum, cu părul 
neîngrijit şi cu haine făcute pentru călătorie. Dar acum era 
proaspăt şi curat, arătând ca un sol regal, într-un pieptar 
maro, tivit cu hermină. Se întrebă cum avea să îi 
influenţeze culoarea asta nuanţa ochilor. Dar el nu o privi 
deloc. În schimb, se duse direct la mama lui. Încă o dată, 
Fiona părea ignorată de parcă nici nu ar fi fost văzută. 

Mama lui stătea în faţa ferestrei, iar soarele discret 
care intra pe fereastră o umbrea, aşa că nu-i putea vedea 
faţa. 

— lartă-mă pentru întrerupere, mamă, spuse «el, 


traversând încăperea cu iuţeală şi sărutând-o grăbit pe 
obraz, dar s-a trezit tata. Te roagă... 

Cuvintele lui se risipiră ca fumul unei lumânări stinse, 
căci pe scaunul din faţa mamei sale stătea Fiona. Dar nu 
cea pe care o cunoscuse, cu părul răvăşit şi plin de noroi. 
Nici măcar pe cea de pe treptele capelei care purta o rochie 
veche şi tocită. Această Fiona era magnifică în rochia de 
satin împodobită cu pietre preţioase, cu părul aranjat 
elegant şi cu faţa curată. Aruncă o privire în treacăt la 
mâinile care se odihneau în poala ei, uitându-se după inelul 
de smarald şi după degetul bandajat, să fie sigur că era 
într-adevăr ea. 

Aşa era. 

Se bâlbâi o clipă, căci îl luase cu totul pe nepregătite. 

— Aa... tu, mamă. Tata te roagă să vii la el. 

Mama lui se ridică imediat, murmură ceva spre 
Vivienne, apoi o apucă spre uşă. 

— Mă vei scuza, Fiona. Vivi va avea grijă de tine 
astăzi. Myles, vii? 

Myles privi spre mireasa lui. Era încântătoare, trebuia 
să recunoască. Şi ce bărbat nu ar fi năucit de un decolteu 
ca al ei? Dar nu era momentul să se gândească la o 
asemenea întrebare, căci tatăl său aştepta. Incuviinţă din 
cap spre Fiona, şi ar fi putut jura că văzuse o speranţă pe 
chipul ei, dar dispăru la fel de iute pe cât apăruse, iar ea 
privi repede în pământ. 

Şovăi, căci se cuvenea să o salute, şi nu era atât de 
răvăşit încât să nu poată purta o simplă conversaţie. 

— Eşti bine, milady? 

Avea vocea puţin dogită, şi tuşi pentru a şi-o drege. 
Ea nu mai privi spre el, ridică doar bărbia aceea 
îndărătnică. 

— Destul de bine, milord. 

Naiba să o ia! Doar ea putea face ca o propoziţie atât 
de simplă să sune ca o insultă. Degeaba o spălai şi o 
aranjai, căci şuiera tot ca Fiona Sinclair. 

El se întoarse spre mătuşa sa. 

— Vivi, ai grijă ca lucrurile Fionei să fie duse în 


camera ei. 

Vivi zâmbi şi spuse amuzată: 

— La care lucruri te referi, Myles? Nu are altceva 
decât rochia mea şi frumosul tău nume Campbell. 

Dumnezeule! Nu se gândise la asta. Cuferele fetei 
fuseseră abandonate, rămânând pe marginea drumului, 
pentru a face loc tatălui lui în căruţă. Se uită încruntat spre 
Vivi. Aceasta se bucura de stânjeneala lui mult prea mult. 
Avea nevoie de un soţ pe care să îl chinuiască. Îşi controlă 
vocea. 

— Te ocupi să primească nişte /ucruri pe care să le 
păstreze apoi în camera ei? 

— Nu mai este altă cameră. Dar voi fi foarte încântată 
să îi găsesc toate lucrurile de care are nevoie o lady, 
răspunse Vivienne. 

Era limpede că mătuşa lui îl lua peste picior. Să o 
ignore era cel mai bun plan. Se apropie de Fiona. 

— Sănătatea tatălui meu este precară, îi spuse el 
soţiei sale, şi trebuie să mă ocup de nevoile sale. Vivi te va 
ajuta să te instalezi. Inţelegi, desigur. 

— Desigur. 

El făcu o pauză. Se gândea să spună mai multe şi 
avea nevoie să pună mult mai multe întrebări, dar mama 
lui ieşise pe uşă şi era deja la jumătatea drumului spre tatăl 
său. Fiona trebuia să aştepte. 

Se întoarse şi porni spre uşă, strigând peste umăr: 

— Să fii cuminte, Vivi. 

— Nu intenţionez decât să ajut, Myles, strigă ea la 
rândul său. 

El pufni, ieşind din cameră. Mătuşa sa era la fel de 
duplicitară ca soţia lui. Putea lupta cu doi bărbaţi pe câmpul 
de luptă, sigur fiind că avea să învingă. Dar să înfrângi două 
femei era cu totul altceva. 


Intrând în anticameră cu mama sa, Myles se închină şi 
rosti o rugăciune în şoaptă. Cu voia lui Dumnezeu, tatăl său 


urma a se însănătoşi în scurt timp, dar acum se mulțumea 
cu faptul că era treaz şi lucid. Camera era plină, fiind acolo 
atât medicul, cât şi preotul, laolaltă cu Tavish şi câţiva 
servitori. 

— Întreabă de tine, Marietta, spuse  Tavish, 
întâmpinându-i în pragul uşii. l-am spus că vei veni imediat. 

Ea încuviinţă din cap şi traversă încăperea, în foşnete 
de satin, aşezându-se uşor pe pat. li luă mâna lui Cedric 
între ale ei şi îi sărută vârfurile degetelor. 

El deschise ochii la atingere, şi pe buze îi apăru un 
zâmbet vag. 

— Mari, spuse el cu voce atât de slabă, că aproape se 
pierdu în încăpere. 

Myles privi cum mama sa se apropia mai mult de 
conte. 

— Cum te simţi? 

El oftă şi închise ochii din nou. 

— De parcă m-ar fi călcat calul. 

Myles simţi o mică uşurare. Tatăl său îşi păstrase 
simţul umorului, deşi avea probabil dureri îngrozitoare. 

— Ce s-a întâmplat? şopti contele. 

Myles se apropie şi se aşeză pe scaunul de lângă pat. 

— A fost o ambuscadă, tată. La câţiva kilometri nord 
de Inverness. Îţi aminteşti? 

Faţa lui Cedric tresări, ca şi când amintirea i-ar fi 
provocat o durere mai mare. Deschise ochii din nou. 

— Îmi amintesc că am plecat de la reşedinţa Sinclair. 
Şi c-a fugit fata. Ai găsit-o? 

— Da, am găsit-o. Este aici la Dempsey. 

Tatăl său trase aer în piept cu greu şi expiră, tuşind 
Uşor. 

— Adu-i nişte apă, Tavish, te rog, spuse Marietta. 
Cedric, nu trebuie să te necăjeşti cu fata. 

Myles îl întrebă cu blândeţe: 

— Tată, îţi aminteşti ceva legat de atac? Puţini au 
scăpat, şi un singur prizonier a supravieţuit, deşi nu ne-a 
mărturisit nimic. 

Tatăl său închise ochii din nou. 


— Mă doare puţin braţul, murmură el şi adormi la loc. 

Myles văzu că mama sa îşi ştergea o lacrimă. O 
strânse de antebraţ, deasupra locului în care mâinile ei 
stăteau împreunate cu ale tatălui său. 

— Va fi bine, mamă. 

Ea încuviinţă din cap, ştergându-şi a doua lacrimă, şi 
se ridică de pe pat. 

— Părinte Darius, mă întreb dacă mi te-ai putea 
alătura în capelă. Aş vrea să mă rog în timp ce soţul meu se 
odihneşte. 

— Desigur, milady. Daţi-mi voie să vă însoțesc. 

Ea îl luă de braţ, şi părăsiră încăperea. Myles se ridică 
şi se duse alături de Tavish, lângă şemineu. 

— Nu putem aştepta să-i revină memoria, Tavish. 
Chiar dacă se întâmplă asta, se pare că nu ne va putea 
spune prea multe. 

— Da, am scăpa de-o grămadă de speculaţii dacă l-ar 
recunoaşte pe vreunul dintre ei, dar mă îndoiesc că ne mai 
poate spune ceva pe lângă ce ştim deja. 

— Adică aproape nimic. Şi nu putem aştepta să vină 
răspunsurile la noi. E timpul să acţionăm. El era mai-marele 
atâta timp cât tatăl său era țintuit în pat şi trebuia să 
gândească precum căpetenia clanului Campbell. Era o 
povară grea, dar pentru care se pregătise toată viaţa. 
Trebuie să îl informăm pe rege. Alegeţi oamenii şi mergi la 
Stirling în zorii zilei. 

Tavish încuviinţă. 

— Plăcerea mea. Dumnezeu ştie că e mai bine decât 
să stau aici, în timp ce fratele meu doarme, şi duşmanul 
nostru ticluieşte un alt atac. 

Myles zâmbi. 

— Sau ai putea sta aici să te rogi, împreună cu mama. 

Unchiul său pufni. 

— Rugăciunile sunt pentru femei şi bătrâni, băiete. 
Dumnezeu mi-a pus o sabie în mână cu un rost. Ştie că mă 
rog pe câmpul de luptă. 

Fiona stătea pe un taburet, într-o cămăşuţă de 
împrumut, cu braţele întinse în lateral. Vivienne era acolo, 
împreună cu Ruby şi cu croitoreasa. Bucăţi de țesătură erau 
împrăştiate peste tot, iar pe pat erau întinse şi funde, şi 
bucăţi de hermină şi vulpe, ca şi când prăvălia blănarului ar 
fi fost prinsă de furtună tocmai aici. Şi, dacă o furtună ar fi 
putut fi prinsă şi ţinută captivă, ar fi sălăşluit în Vivienne. 

Era un spiriduş care răvăşea ţesăturile somptuoase 
din jurul Fionei, chicotind de încântare la sugestiile făcute 
de croitoreasă. 

— Cred că auriul cu o fustă grena dedesubt, nu eşti de 
acord? Părul tău va arăta uimitor pus alături de auriu. 

Obrajii netezi ai lui Vivienne se îmbujoraseră de 
entuziasm. 

— O, ce încântător, spuse Ruby, lipindu-şi mâinile de 
obrajii roşcovani. 

— Şi ai o siluetă frumoasă. 

Croitoreasa încuviinţă din cap. 

Fiona rămăsese fără aer de la atâta risipă. Erau atât 
de multe mătăsuri, satinuri şi brocarturi. Catifele, pânzeturi 
şi blănuri. Vivienne insista că avea nevoie de o rochie 
pentru fiecare eveniment. Rochii pentru călărie, pentru 
plimbare, pentru dimineaţă şi pentru după-amiază. Şi, 
desigur, erau rochiile pentru ocazii speciale, precum vizitele 
la alţi nobili şi chiar la rege. 

— Doar nu îl voi cunoaşte pe rege, protestă Fiona. 

Vivienne îşi încruntă sprânceana frumos arcuită. 

— Bineînţeles că da. Într-o zi, în curând, vom vizita 
Linlitgow şi palatul Falkland. Îl vei cunoaşte atunci. 

Fiona simţi că i se scurge sângele din vene şi i se 
înmoaie picioarele la gândul că avea să se afle faţă-n faţă 
cu suveranul acela necruţător. Ce cuvinte i-ar putea arunca 
dacă ar avea ocazia? Dar, la fel de repede, în memorie îi 
sunară cuvintele Mariettei. „[ineţi în frâu firea aceea 
imprevizibilă”. 


Aşa ceva era la fel de improbabil ca ideea ca Fiona să 
primească vreodată îngăduinţa de a se afla în preajma celui 
care conducea Scoţia. Vivienne se înşela în optimismul ei. 

— Cred că am ales destule rochii. Nu-mi închipui că 
voi putea să le port pe toate, spuse Fiona. 

Vivienne se uită la maldărele de ţesături. 

— Nu sunt atât de multe. Dar bine, dacă ai obosit, nu 
mai trebuie decât să alegem cămaşa de noapte şi 
terminăm. Luă o bucată din pânza atât de albă, că părea a 
fi chiciura de pe o fereastră. Aceasta ar trebui să se 
potrivească. Scoateţi cămaşa aceea şi haide să vedem cum 
se potriveşte cu pielea ta. 

Fiona se albi. Nu avea să facă aşa ceva. Să-şi scoată 
cămaşa. O strânse atât de tare la piept, încât Vivienne râse 
văzându-i sfiala. 

— O, haide! Suntem doar femei aici. Avem şi noi ce ai 
tu. 

— Da, deşi ale mele nu mai sunt unde erau, adăugă 
croitoreasa, râzând înfundat. 

— Ale mele sunt mult mai rotunde, chicoti Ruby. Dar 
soţului meu îi plac pernele moi. 

Celelalte râseră, în timp ce Fiona simţi cum îi ard 
obrajii. De fapt, simţi că o ardea tot trupul. Ideea că Myles 
ar putea gândi aşa ceva era stânjenitoare. Ar trebui să le 
alunge pe Vivienne şi pe Ruby din încăpere şi să aleagă cea 
mai opacă țesătură dintre toate. Poate că un cenuşiu 
sumbru, ca să descurajeze interesul soţului ei. Deşi 
interesul lui părea să se fi stins fără ca ea să fi făcut vreun 
efort. 

— O, fetelor, am făcut-o pe mireasa noastră 
feciorelnică să roşească, o tachină Vivienne, ceea ce nu 
făcu decât ca Fiona să roşească şi mai tare. 

— Nu am nevoie de asemenea cămăşi de noapte 
nepractice. Doar ceva trainic. 

Vivienne izbucni în râs, iar Ruby şi croitoreasa o 
urmară imediat. 

— Trainică? Sună la fel de ispititor ca varicela. 
Bineînţeles că ai nevoie de ceva nepractic. Ceva străveziu, 


subţire ca pânza de păianjen şi care se rupe la fel de uşor. 

Ruby şi croitoreasa încuviinţară din cap amândouă, 
hotărâte. 

Fiona strânse cămaşa şi mai tare. 

— Se rupe? La ce e bună o asemenea cămaşă? 

Vivienne se îndoi de râs. 

— Dumnezeule, câte mai are nepotul meu să te 
înveţe. Eşti încă virgină? 

Ce întrebare nepoliticoasă şi invazivă! Fiona se 
încruntă. 

— Te asigur că sunt pe deplin măritată. 

— Atunci, ruşine să-i fie lui Myles dacă te-a lăsat să îţi 
pui întrebări cu privire la avantajele cămăşilor de noapte 
nepractice. Deşi aţi călătorit şi nu poţi face prea multe când 
eşti pe drum. Şi presupun că aseară a stat de veghe cu 
tatăl său, dar, după ce Cedric va începe să-şi revină, iar 
Myles nu va mai fi atât de distras, sper că îţi vei schimba 
părerea cu privire la această chestiune. 

Era de-ajuns. Vivienne se dovedise amabilă, dar acum 
mergea prea departe, şi nu era treaba ei. Fiona nu avea să 
stea goală în faţa lor, în timp ce croitoreasa o înfăşură în 
țesături atât de subţiri, încât până şi ceața de pe lac ar fi 
acoperit-o mai bine. 

Vivienne zâmbi din nou. 

— O, Fiona! Nu vreau să te tachinez. Eşti atât de 
frumoasă, încât ai putea fi înveşmântată în pânză de sac şi 
tot te-ar dori. Am văzut-o în felul în care te-a privit azi- 
dimineaţă. Dar nu e nicio ruşine să îndulcim puţin lucrurile, 
nu-i aşa? 

Mintea Fionei se înceţoşa. Cum o privise în acea 
dimineaţă? Ea îşi ferise privirea când intrase el în cameră, 
iar când, în cele din urmă, îi întâlnise ochii, nu păruse decât 
iritat. Vivienne o lua din nou peste picior. 

— Nu m-a privit aşa. Şi nu aş vrea să o facă. 

Scopul era să îi evite atenţiile, nu să le încurajeze. 

Vivienne îşi încrucişă braţele. Ridică mâna, îşi strânse 
pumnul şi îşi sprijini bărbia de el, cercetând-o pe Fiona. 
După un moment, spuse: 


— ÎI poţi învinge cu sabia? 

— Ce? 

— Pe câmp sau în curte, l-ai putea învinge cu sabia? 

„Ce ghicitoare mai e şi asta?” 

— Nu, sigur că nu. E mult prea puternic. 

— Ai putea să bei mai mult decât el? Să îl bagi sub 
masă? 

Fiona simţi că pe buze îi înfloreşte un zâmbet. 

— Puțin probabil. 

— Mm-hmm. Vivienne începu să se plimbe de colo- 
colo prin micul spaţiu din faţa Fionei. Dar când vine vorba 
despre strategie? E clar că nu poţi fugi de el în pădure. Însă 
ai putea să îl învingi la un joc de şah, poate? 

Şahul nu fusese niciodată punctul forte al Fionei. 
Întotdeauna fusese prea nerăbdătoare pentru a-i stăpâni 
subtilităţile. 

— Nu văd ce legătură există între şah şi cămaşa de 
noapte pe care o aleg. 

— Acesta este câmpul tău de luptă, Fiona. Vivienne 
cuprinse încăperea cu braţele şi sfârşi prin a arăta spre pat. 
Patul lui My/es. Aici îl vei înfrânge. Aici îl vei convinge să îţi 
facă pe plac. Dacă speri să îl controlezi vreodată pe Myles, 
aici începe totul. Fă-l să te dorească, şi în scurt timp va fi la 
picioarele tale. 

Fiona îşi încrucişă braţele. 

— Vrei să spui să îl seduc pentru a obţine ce vreau? 

— Exact. 

— Dar dacă vreau să mă lase în pace? 

Vivienne miji ochii. 

— Vrei mai mult de atât. Sunt sigură de asta. Şi, 
pentru a câştiga războiul, trebuie să începi cu victorii 
mărunte. Ţine minte, bărbaţii sunt precum caii lor. 

— Mari, transpiraţi şi plăcut de călărit? interveni Ruby. 

Vivienne zâmbi spre servitoare. 

— Da. Dar, pe lângă asta, sunt atraşi de cine flutură 
cel mai ademenitor morcov. 

Fiona se încruntă. 

— Nu spuneai că soţul tău ţi-a fost necredincios? 


Vivienne ridică din umeri cu nonşalanţă. 

— Ba da, dar soţul meu a fost un idiot, şi pusesem de 
mult deoparte morcovii. Myles este un cu totul alt gen de 
bărbat. Şi te vrea, Fiona. Am văzut-o în ochii lui. Foloseşte- 
te de asta, şi vă va fi mai bine amândurora. 

Asta îi strica puţin planurile. Seducţie. Simplul gând o 
făcea să intre în panică. Nu se pricepea să atragă un bărbat 
în cursă. Nu avea decât o limbă ascuţită şi un dispreţ 
stăruitor faţă de familia sa. Nu avea să-l păcălească 
niciodată, făcându-l să se supună, oricât de diafană ar fi 
rochia. Şi, chiar dacă ar putea-o face, la ce i-ar fi de folos? 
Încheiase armistițiul. Era aici. Acum nu-şi mai dorea decât 
ca familia ei să fie în siguranţă, iar el să o lase în pace. 

— Acceptă cămăşile de noapte frumoase, Fiona, 
spuse Vivienne încet. Lasă-le într-un cufăr dacă vrei, dar s- 
ar putea ca într-o seară să ai nevoie să porţi vreuna. Când 
vei fi pregătită, ele te vor aştepta. 

Dumnezeule, cu felul ei de a te îmboldi, femeia asta 
putea ispiti un păcătos în drum spre biserică. Probabil se 
molipsise de puterea de convingere şi de insistența celor 
din clanul Campbell. 

— Bine, spuse Fiona în cele din urmă. Dar nu vreau 
decât una din nimicul acela transparent. Restul să fie din 
pânză groasă. 

— Fă-i trei din borangic, o instrui Vivienne pe 
croitoreasă. Şi două din pânză. Şi adaugă nişte funde şi 
nişte perle. 

Fiona privi spre tavan şi clătină din cap. 

— Risipă şi frivolitate. De perle am nevoie, sigur. 

— Taci, Fiona! Dumnezeule, neascultătoare mai eşti. 
Ar fi sunat a mustrare dacă nu i s-ar fi simţit amuzamentul 
în voce. Nepotul meu merită o soţie ca tine. 

Fiona se îmbujoră iar, năucită de acea afirmaţie, deşi 
nu era sigură de ce. 

— Neascultătoare? 

— Da. Îi vei da de furcă. Slavă Cerului că nu s-a 
însurat cu prefăcuta aceea de Odette. 

O cuprinse un tremur ametitor. 


— Odette? 

Croitoreasa şi Ruby începură să desfacă borangicul, 
deşi Fiona nu se despărţise de cămaşă. 

— Da. Îşi înfipsese ghearele bine, dar, dacă s-ar fi 
căsătorit cu ea, nepotul meu s-ar fi prostit de plictiseală. 
Franţuzoaică bosumflată. Nu ar fi rezistat nici măcar o 
iarnă. Ar fi murit la fel de sigur ca prima soţie a regelui. 

— Au fost logodiţi? Myles şi Odette? 

Vivienne clătină din cap şi se apropie să ridice tivul 
cămăşii Fionei. 

Distrasă cum era de gândul la o femeie îndrăgostită 
de soţul ei, Fiona ridică braţele şi rămase în curând goală. 
Ruby îi făcu cu ochiul croitoresei, şi îi răsuciră pânza alb pal 
în jurul trunchiului. 

Trăgându-se înapoi, Vivienne răspunse: 

— Nu au fost logodiţi oficial, căci Myles a fost logodit 
cu tine dintotdeauna. Din ziua în care te-ai născut. Insă 
intenţiona să ceară permisiunea lui James. Bineînţeles, 
Cedric nici n-a vrut să audă. 

— De ce? 

Pentru prima dată de când se întâlniseră, Vivienne 
tăcu. Privi în altă parte, făcându-şi de lucru cu o fundă. 
După un moment, ridică din umeri şi se întoarse spre Fiona 
cu cel mai strălucitor zâmbet. 

— O, cine ştie de ce fac bărbaţii lucrurile pe care le 
fac? Mai făcu un pas în spate şi îşi plecă uşor capul cu păr 
brunet şi des. O, Doamne, Fiona. Eşti o seducătoare. Dacă 
aş fi bărbat, m-aş culca chiar eu cu tine. 

Icnetul de surpriză al Fionei se transformă iute în râs. 
Şi, în curând, toate patru chicoteau ca un cârd de gâşte. 


* 


Myles se opri în fața camerei sale, cu mâna în aer, 
gata să bată. Se opri iute, dojenindu-se în sinea sa. Era 
camera lui, la urma urmelor. Nu ar trebui să-şi anunţe 
intrarea. Aşa că puse mâna pe clanţă, gata să apese şi să 
intre, când auzi un sunet prin lemn. Un sunet care îl ţintui 


pe loc, ca şi când s-ar fi trezit la marginea unei stânci, 
copleşit de surpriză. 

Râsete. 

Râsete femeieşti venind din dormitorul /ui. Ce 
Dumnezeu făceau acolo de râdeau de mama focului? 

Ascultă pentru un moment, cu urechile lipite de uşă 
ca o bătrână curioasă, dar nu auzea ce vorbeau. Doar alte 
hohote de râs. Sunetul îl intrigă, ştiind că soţia lui se afla 
înăuntru, râzând cu alţii, când lui nu-i oferea decât priviri 
întunecate. 

Deschise uşa cu mai multă forţă decât era necesar şi 
o izbi de perete. 

Râsetele femeilor se întrerupseră brusc, iar soţia lui 
scoase un mic țipăt lipsit de delicateţe, înainte de a sări de 
pe scaun, ghemuindu-se lângă pat. Fu urmată de un vârtej 
de ţesături albe, iar reacţia ei le făcu pe celelalte femei să 
pufnească iar în râs. 

Intră, iritat în egală măsură de prezenţa şi de râsetele 
lor. Femeile nu îl iritau de obicei, dar era epuizat şi nu îl 
interesau glumele lor prosteşti. Nici pe Fiona, se părea. Nu 
râdea nici ea. În schimb, trăgea cu ochiul pe după marginea 
patului, îndeajuns de înalt pentru a-i putea vedea faţa şi 
umerii goi. Aşadar, era despuiată, nu-i aşa? lritarea lui 
scăzu puţin. 

— Nu baţi la uşă? întrebă ea repezită. 

— E camera mea, îi răspunse el, ducându-se spre o 
masă pe care era aşezată o tavă, cu ce rămăsese din 
prânzul ei, fără îndoială. 

Luă un pahar şi goli vinul din el. 

— Dar nu sunt îmbrăcată! 

El înclină capul, ca şi când ar fi vrut să o vadă mai 
bine. 

— Observ. 

Ea se făcu stacojie şi se retrase spre perete. Se uită 
spre servitoare. 

— Ruby, dă-mi rochia. 

Myles lăsă cupa şi îşi drese glasul. Jumătate din 
treabă era rezolvată dacă fata nu era îmbrăcată, căci 


venise să o găsească, hotărât să se bucure de drepturile 
sale conjugale. 

— Ruby, nu va fi nevoie. Doamnelor, luaţi-vă lucrurile! 
Încăperea aceasta este mult prea aglomerată pentru gustul 
meu. 

— Myles. 

Vivienne făcu un pas în direcţia lui. Dar el clătină din 
cap, fără a-şi lua ochii de la Fiona. 

— Mulţumesc pentru atenţia pe care i-ai acordat-o 
soţiei mele, Vivi, dar e de-ajuns. Lasă-ne! 

Vivienne aruncă o privire spre Fiona şi începu să 
vorbească, dar Myles o întrerupse. 

— Acum, spuse el. 

Femeile săriră în picioare, alergând ca şoarecii şi 
adunând ţesăturile, peticele şi fleacurile risipite pe patul lui. 
El îşi înghiţi zâmbetul. O simplă poruncă, şi făceau ce le 
ceruse. Fără să-l contrazică, fără să-l sfideze. Supunându-se 
în linişte. Era bine ca Fiona să vadă asta. Poate că mireasa 
lui avea să înveţe câte ceva despre ce însemna respectul. 

Ruby luă o bucată de pânză maronie de pe podea şi 
se apropie de pat, lăsând-o să cadă în mâinile Fionei. 

Ei bine. Se dusese de râpă respectul. 

Fiona îşi trase veşmântul peste cap. Părea a nu fi 
altceva decât o cămaşă de noapte. Ceea ce nu avea să-l 
ţină prea tare la distanţă. 

În câteva momente, celelalte îşi strânseseră lucrurile 
şi plecară. Vivienne ieşi ultima. Se opri la uşă. 

— Nu uita, Myles, dacă striveşti o floare, nu o mai poţi 
face la loc, şopti ea. 

El privi spre ea şi văzu ceva vulnerabil în privirea ei. 
Se întrebă ce voia să spună. Dar ea se făcu nevăzută 
înainte să apuce să o întrebe. 

lar apoi soţia lui se ridică, făcându-l să se gândească 
doar la ea. 

Într-adevăr, nu purta altceva decât o cămaşă de 
noapte, cu braţele încrucişate ca un scut impenetrabil, cu 
obrajii şi gâtul îmbujorate. 

— Aş vrea foarte mult să mă îmbrac. 


El se opri, măsurându-i rotunjimile fără grabă, cu 
privirea. 

— lar eu aş dori foarte mult să te bag în pat. 

Ea făcu un pas înapoi. 

— Dar... e mijlocul zilei. 

El râse înfundat. Femeile erau atât de ilogice. Ca şi 
când momentul zilei avea vreo influenţă asupra dorinţei. In 
lumina după-amiezii va putea să-i vadă faţa şi corpul. Se 
putea uita la strălucirea şuviţelor roşcate-aurii ale părului ei 
şi la pielea ei care urma a se colora sub atingerea lui. | se 
uscă gura şi i se umeziră palmele. Da, era amiază, şi nu se 
putea un moment mai bun pentru a-i fi soţ. 

Avea să se desfete, negrăbindu-se şi savurând-o ca 
pe o masă aleasă, căci trupul ei era un ospăț cu care să te 
delectezi. Trupul lui răspunse, încordându-se, aţâţat la 
gândul acela. Aşa avea să o îmblânzească. Invăţând-o toate 
plăcerile pe care i le putea oferi. 

Poate că nu avusese destulă răbdare cu ea în prima 
noapte. 

Fecioarele erau cu totul altfel, şi ar fi trebuit să se 
gândească la asta. Dar acum obstacolul fusese îndepărtat, 
şi nimic nu o mai putea împiedica să ajungă la satisfacţie - 
în afara propriei îndărătnicii. 

Făcu un pas spre ea. 

— Este amiază, da. Şi ar trebui să fii odihnită, căci m- 
am uitat cum sforăiai în patul meu până s-a ridicat soarele 
sus pe cer. 

— Te-ai uitat la mine? 

— Un pic. 

Nu o făcuse, de fapt, dar nu avea rost să i-o spună. N- 
avea decât să-şi bată capul cu asta. Ea îşi încrucişă şi mai 
strâns braţele şi ridică bărbia obraznică şi mai sus. 

— Nu sforăi. 

El se apropie şi mai tare. Ea făcu un pas în spate, apoi 
încă unul, până se lovi de perete. El o încadră cu mâinile, 
dar fără să o atingă. Ea ridică privirea, încruntându-se 
feroce ca un pisoi, iar dorinţa lui de a-i gusta buzele se 
dublă. 


Se aplecă, privindu-i ţintă gura. 

— Nu trebuie să fii stânjenită, spuse el încet. Era un 
sforăit finuţ. Mai curând... un fel de pufăit. 

Ea strânse din buze, apoi spuse: 

— Nu pufăi. 

El zâmbi, şi toată agitația pe care o simţise când 
intrase în încăpere se evaporă. O venă palidă, delicată urca 
pe gâtul ei. Voia să o urmeze cu limba şi chiar avea să o 
facă. Curând. 

— Aş spune că pufăi un pic chiar şi acum. Şi aşa era, 
căci ea răsufla întretăiat. Sânii i se ridicau şi coborau. Ochii 
lui priviră mai jos. Dumnezeule, era un trofeu demn de 
câştigat. Era tulburată de apropierea lui, dar nu se temea, 
iar gândul acesta îl încântă. Trase de funda care împodobea 
gulerul cămăşii de noapte. Ea privi în jos, dar el îi prinse 
bărbia cu degetele celeilalte mâini şi îi ridică din nou faţa 
spre el. Am revenit la asta? Fecioara sfioasă? M-ai sărutat 
destul de dornică la han. 

Ea făcu ochii mari, privirea i se întunecă şi îi îndepărtă 
mâna. 

— Eram dornică de o baie, nu de tine. 

El zâmbi, ştiind cum trebuia să se simtă un uliu când 
se năpustea asupra prăzii. 

— Ah, Fiona! lar minţi? 

— Este adevărat. Nu vreau să am nimic de-a face cu 
tine. 

El îi cuprinse bărbia din nou şi îi şopti deasupra 
buzelor: 

— Dovedeşte-o atunci. Rezistă-mi! 


x 


Cuvintele lui Vivienne îi răsunară în minte când buzele 
lui Myles se lipiră uşor de ale ei. „Fă-l să te vrea”. Dar 
fiecare frântură din raţiunea ei se împotrivea acelor cuvinte 
trădătoare. 

Vivienne se înşela. Bineînţeles că trebuia să reziste. 
Era din stirpea Sinclair. Se împinse în pieptul lui cu toată 


forţa şi întrerupse sărutul. 

— Odette ţi-a rezistat? 

El se albi la faţă, apoi se îmbujoră. Mâinile îi căzură pe 
lângă corp ca nişte nicovale. 

— Ce ştii tu despre Odette? 

Fiona se întoarse într-o parte. În sfârşit, îi ciobise 
armura. 

— Ştiu că voiai să te căsătoreşti cu ea. Şi regele a 
refuzat. E tragic, într-adevăr, că ai fost smuls de lângă cea 
pe care o iubeşti şi te-ai ales în schimb cu mine. Trebuie să 
fiu o palidă imitație. 

El se încruntă. 

— Odette nu e treaba ta. 

— O, ba da. Nu le-ai promis lui Dumnezeu şi preotului 
să mă iubeşti pe mine şi doar pe mine? Mă acuzi pe mine 
că am minţit, dar se pare că ai şi tu câte ceva pe suflet. 

Trăgea la întâmplare cu săgeți boante şi fără o ţintă 
sigură. Dar intenţiona doar să-l distragă de la scopul lui 
iniţial. Orice ca să-i schimbe dispoziţia, ca să o lase în pace. 
La urma urmelor, de ce i-ar păsa ei că o mică franţuzoaică 
visa la el? 

— Nu am minţit şi nici nu am făcut promisiuni false. 
Te voi onora cu acelaşi devotament cu care o vei face şi tu. 
Se duse din nou la tava de pe masă, luă cupa şi o duse la 
buze. O ridică pentru a sorbi ultimele picături de vin. Apoi o 
lăsă jos. 

II înfuriase. Bun. Ştia mai bine cum să se poarte cu el 
când era furios. Impotriva blândeţii lui nu avea nicio armă. 
Când ridica vocea şi se înroşea la faţă, putea răspunde cu 
acelaşi temperament aprig. Dar, când era blând, atunci îi 
era cel mai frică. _ 

El îşi trecu mâna prin păr şi se întoarse la ea. Incepu 
să vorbească, apoi se opri, ca şi când cuvintele ar fi refuzat 
să se formeze. Işi încleştă şi descleştă mâna cu care ţinea 
sabia. In cele din urmă, vorbi, cu vocea mult mai sumbră 
decât se aşteptase ea. 

— Fiona, aş aprecia dacă nu ai mai pomeni despre 
Odette vreodată. Am ţinut la ea. Dar este pierdută pentru 


totdeauna. Acum depinde de noi doi să facem ca mariajul 
nostru să fie unul adevărat. Voi fi un soţ bun dacă mă ajuţi 
şi tu măcar puţin. 

Era o metodă stranie de a o ademeni în pat, 
spunându-i că ţinea la o altă femeie. Îi veni să i-o zică, dar 
se abţinu. Căci ochii lui fură traversaţi de o umbră, ceva 
nou. Sau poate că nu o văzuse până atunci. Oricum ar fi 
fost, nu înţelegea. Şi la ce bun, chiar dacă ar fi înţeles? Încă 
o dată, se dovedea a fi mai puţin duşmanul ei şi mai curând 
un complice în această falsă căsătorie. Deşi declara că nu 
avea încredere deloc în vorbele ei, îi cerea să coopereze. 
Nu îi poruncea şi nu o forţa. Ci pur şi simplu... i-o cerea. Ce 
fragilă se dovedea a fi loialitatea ei de Sinclair, căci se auzi 
spunând: 

— Presupun că aş putea încerca. 

El ridică din umeri, apoi îi lăsă în jos ca şi când ar fi 
fost Atlas scuturându-se de apăsarea pământului. 

— Asta este tot ce îţi cer. Încearcă. Acum, vrei să vii 
aici şi să mă săruţi? 

Era o altă rugăminte, nu o poruncă. Dar, chiar şi-aşa, 
era prea mult. Trebuia să cedeze prea mult. Erau prea mulţi 
paşi între ei. Prea multe consecinţe. 

Clătină din cap. 

— Nu. 

Umbra aceea îi traversa privirea din nou, şi văzu că el 
îşi căută cuvintele cu grijă. 

— Mă gândeam să vin aici şi să te fac să mă placi atât 
de mult în aşternut, încât să nu îmi mai rezişti vreodată. 
Dar acum se pare că vreau să renunţi singură la rezistenţa 
asta. Vreau să mă rogi să te sărut, Fiona. Şi, când o vei 
face, vei primi o mie de sărutări. 

Cuvintele lui trosneau precum vreascurile în foc. Dar 
nu-l putea ruga şi nu avea să o facă niciodată. Era un 
inamic slab şi nevolnic, cu mai puţin sânge de Sinclair în 
vene decât îşi închipuise vreodată. Dacă îi ceda, avea să fie 
absorbită cu totul, până nu avea să mai rămână nimic din 
ea. Moartea mamei sale avea să rămână nerăzbunată, 
uitată peste timp, iar tatăl ei urma să o bântuie de dincolo 


de mormânt pentru slăbiciunea ei muierească. 

— Nu ţi-o voi cere niciodată. 

Păru că poartă din nou pe umeri întreaga greutate a 
lumii. 

— Atunci, această căsătorie va fi una amară. 

Se priviră ţintă, nefăcând nici unul vreun pas înainte 
sau înapoi, până când se auzi o bătaie rapidă la uşă. 

— Milord, se auzi o voce din partea cealaltă. Milord 
Myles, tatăl dumitale e treaz şi te cheamă de îndată. 

Myles făcu câţiva paşi şi deschise uşa. Pe coridor 
stătea un servitor pistruiat cu pălăria în mână, dând din 
cap. 

— O, ce bine. lată-vă, Lord Myles. Stăpânul nostru s-a 
trezit şi m-a îndemnat să vin să vă găsesc în mare grabă. 
Spune că trebuie să vorbească cu dumneata. 

Myles se întoarse spre ea. 

— Se pare că discuţia noastră trebuie să aştepte. 

— Cred că s-a terminat deja. 

El strânse din dinţi. Ea vedea că îl frustrase din nou. 

Dar nu avea ce face. O acuza întruna de duplicitate, 
când nu făcea decât să spună adevărul. Nu urma să-i ceară 
niciodată să o sărute, nici măcar dacă aveau să trăiască 
până la o sută de ani. 

Deşi, în adâncul ei, ştia că, dacă el insista, nici nu 
avea să îl refuze. 


Capitolul 19 


— Bun venit la Dempsey, milady, spuse preotul cu 
părul blond. Sunt părintele Darius. Am venit să te însoțesc 
la cină. Lord Myles regretă că nu o poate face el însuşi, dar 
mă tem că febra contelui a revenit. 

Fionei nu îi plăceau preoţii. Părintele Bettney de la 
reşedinţa Sinclair era morocănos din fire şi o făcea 
întotdeauna să simtă furnicături pe piele. Dar acesta părea 
destul de agreabil, cu nişte pistrui vagi şi o purtare plină de 


solicitudine. Zâmbi şi îi întinse braţul. 

Nu prea avea de ales, aşa că i-l luă. Nu putea să-şi 
petreacă tot restul zilelor lâncezind în dormitorul acela. Şi, 
adevărul fie spus, oricât de neplăcut ar fi fost să ia cina cu 
o duzină de Campbelli, o cuprindea neliniştea. Petrecuse 
după-amiaza singură după ce plecase Myles. Se gândise o 
clipă să se aventureze pe cont propriu, dar decisese să nu o 
facă în clipa când auzise voci bărbăteşti în curte. 

— Mulţumesc, părinte. Soţul meu ni se va alătura la 
cină? 

— Nu cred. El şi mama sa îl veghează pe conte. Dar îţi 
voi ţine eu companie. Şi Lady Vivienne şi Lady Alyssa vor fi 
prezente. Ne poţi povesti despre viaţa ta de la reşedinţa 
Sinclair. 

În timp ce înaintau pe coridor, trecând pe lângă o 
duzină de portrete ale membrilor clanului Campbell, 
părintele Darius îi spuse câte ceva despre fiecare strămoş. 
Aveau o istorie bogată, iar Fiona nu îşi dăduse seama de 
cât de strânse erau legăturile dintre neamul lor şi monarhia 
Stewart. După ce trecură de ultimul colţ, ajunseră la o scară 
îngustă, care cobora, dând spre uşă. 

Preotul se opri. 

— Eşti pregătită să îţi cunoşti celelalte rude? 

Nu, nu era. Deşi întâlnise câţiva Campbelli şi cei mai 
mulţi fuseseră cordiali, cine ştie cum puteau fi ceilalţi? 
Dincolo de uşa aceea se aflau probabil cavalerii pe care îi 
pusese în pericol şi soțiile lor, care îi purtau pică. Sau, mai 
rău, văduvele la a căror situaţie contribuise ea însăşi. Dar 
Vivienne avea să fie acolo şi, deşi Fiona nu era încă sigură 
de motivațiile femeii, cel puţin urma să-i fie alături şi nu 
avea să o lase în gura lupilor. Şi poate că urma să fie 
prezent şi Darby. Gândul acesta o însenină, căci îi era dor 
de micul ei susţinător. 

Fiona încuviinţă din cap o singură dată. 

— Da, părinte. 

— Aşa, draga mea. Sunt convins că vei fi întâmpinată 
cu braţele deschise. Deşi, nu uita, sunt îngrijoraţi pentru 
căpetenia lor. Sunt cam încordaţi, şi dispoziţia e sumbră. 


Deschise uşa şi pătrunse în cea mai magnifică sală 
imaginabilă. Era imensă, cu stindarde albastru cu verde, cu 
blazonul Campbell atârnând de fiecare stâlp. La capătul 
îndepărtat al sălii, atârna un alt stindard, mai mare decât 
toate celelalte şi aşezat în locul cel mai onorabil. Era brodat 
cu stema regelui - un leu încoronat şi un unicorn -, căci 
Dempsey era o fortăreață a casei Stewart, Cedric Campbell 
fiind în fruntea curţii regale. 

Sub steagul acela magnific se afla un podium, pe care 
avea să stea familia la cină, şi în întreaga sală erau alte 
mese, toate acoperite cu feţe de masă albe curate şi 
încărcate de farfurii şi platouri de argint pline cu mâncare. 
Muzicienii stăteau în spatele unui paravan, cântând destul 
de tare pentru a fi auziţi, însă nu într-atât încât să fie 
deranjanţi, în vreme ce servitorii umblau de colo-colo 
făcându-şi treaba cu pricepere. 

Fiona se minună văzând scena. Era atât de diferită de 
sala de acasă, unde totul era sărăcăcios şi rustic. Dat fiind 
că neamul Sinclair fusese exilat în nordul îndepărtat de 
către rege, Fiona nu ştia prea multe despre lux şi confort. 
Şi, după moartea mamei ei, Hugh 

Sinclair nu fusese interesat decât să îşi înveţe fiii să 
se răzbune, fără a se îngriji de fiicele sale şi fără a le oferi 
un cămin. 

Te puteai obişnui să faci parte din familia Campbell 
dacă trăiau astfel. | se umplu gura de salivă simțind miros 
de fazan şi de mistreţ prăjit, dar strâmbă din nas, alungând 
mirosul. Era o seducţie de un alt fel. Rochiile alese, 
mâncarea şi paturile mari şi moi. Şi sărutările. Toate 
acestea se combinau într-o poţiune menită să o facă să uite 
cine era. Avea să mănânce. Şi avea să o savureze. Dar nicio 
masă delicioasă şi nicio rochie de catifea nu avea să o 
aducă înapoi pe mama ei. Cedric Campbell fusese cel care 
îi aruncase familia într-o asemenea sărăcie, mai întâi 
aţâţându-l pe rege împotriva lor, iar apoi lăsând-o fără 
suflare pe mama ei. Ar face bine să îşi amintească acest 
lucru. 

Părintele Darius o conduse spre podium, unde, după 


cum bănuia, o aştepta Vivienne, cu zâmbetul pe buze. 
Darby stătea lângă ea, iar părul lui rebel era pieptănat cu 
grijă. 

— Cum ţi-a fost după-amiaza, Fiona? întrebă Vivienne, 
ridicând curioasă dintr-o sprânceană. 

judecând după expresia ei, presupunea că petrecuse 
o bucată de timp în braţele lui Myles. Fiona nu se putu 
împiedica să nu roşească. 

— Plăcută, murmură ea. 

— Ai avut vreo revelaţie legată de... țesătura potrivită 
şi altele asemenea? 

Fiona aruncă o privire spre preot, dar acesta părea 
interesat mai curând de sală. Întorcându-se spre Vivienne, 
răspunse: 

— Absolut niciuna. 

— Ah, ce păcat! 

Fiona se aşeză, şi-n curând li se alătură şi Alyssa, 
părând palidă şi obosită. Darius o ajută să se aşeze pe un 
scaun. 

— Cum o duce tatăl tău, copilă? o întrebă el. 

— La fel. Febra nu a trecut, deşi medicul i-a turnat ulei 
fierbinte pe răni înainte de a-l însemna cu fierul încins. Se 
teme de infecţie. 

Inima Fionei se strânse văzând ochii înlăcrimaţi ai 
fetei. Cât de tare semăna cu sora ei, dulce, sfioasă şi 
fragilă. Deşi era o Campbell, Fiona ştiu că nu avea să o 
considere niciodată responsabilă pe această fată pentru 
păcatele tatălui ei. 

Vivienne întinse mâna şi o mângâie pe Alyssa pe braţ. 

— E puternic ca un taur, scumpo. Se va însănătoşi în 
curând. 

Copila încuviinţă din cap, dar lacrimile se revărsară. 

— Mama nu mă lasă să stau acolo. Dar am şi eu 
acelaşi drept de a sta cu el ca toată lumea. 

— Bineînţeles. Nu se gândeşte decât să te protejeze. 
Nu este bine să-l vezi în starea aceasta. Dar, după cină, 
vom merge la capelă şi ne vom ruga pentru el. Bine? spuse 
ea bătând-o cu palma peste mână. 


Fata încuviinţă din nou şi îi zâmbi sfioasă. 

— Mulţumesc, Vivi. Mi-ar plăcea foarte mult. 

Vivienne se întoarse spre Fiona. 

— Bineînţeles, eşti bine-venită să ne însoţeşti, dacă 
doreşti. 

Să stea în capelă şi să se roage pentru grabnica 
însănătoşire a lui Cedric Campbell? Mai degrabă l-ar pupa 
pe Satana în dos. Dar nu avea să spună aşa ceva. Cele 
două fuseseră bune cu ea şi s-ar putea dovedi a fi singurele 
prietene pe care urma să le aibă. 

— Aş dori să văd capela, zise Fiona. 

Ce rău putea face, la urma urmelor? Avea destule 
lucruri pentru care să se roage. Nu era nevoie să atragă 
atenţia că, în urechile lui Dumnezeu, rugăciunile ei şi ale lor 
s-ar izbi una de alta precum săbiile. 


* 


Era târziu când Fiona se întoarse în dormitor şi-o găsi 
pe Ruby moţăind într-un scaun. Inchise uşa cu zgomot, şi 
servitoarea tresări, fluturându-şi mâinile grăsuţe peste faţă. 

— O, Doamne, milady. M-ai speriat. Îmi odihneam 
ochii. 

Ruby se şterse la gură cu dosul mâinii şi se ridică. 

— E în regulă, Ruby. Soţul meu a fost aici? 

Ruby clătină din cap, cu boneta strâmbă. 

— Nu milady. Dar croitoreasa v-a adus două cămăşi 
de noapte şi alte câteva lucruri. Le-am pus deoparte. 

— Ce fel de cămăşi de noapte? Mi le arăţi? 

— Da, milady. 

Ruby încuviinţă din cap şi se îndepărtă, întorcându-se 
câteva momente mai târziu cu braţele grăsuţe pline de 
țesături cu volane. Fiona răsuflă uşurată, căci era pânză 
obişnuită. Dedesubt se afla una din material transparent. O 
atinse de parcă s-ar fi putut evapora sub degetele ei. Era 
moale, cu un luciu aproape scânteietor. În jurul gâtului 
avea o bandă de perle mărunte. Cum de ieşise un veşmânt 
atât de încântător din mâinile cusătoresei, într-un timp atât 


de scurt, era un mister. Trebuia să fie foarte iscusită, fără 
îndoială. Păcat că nu avea să poarte niciodată lucrul acela. 

— Mi-o voi pune pe cea simplă, spuse ea. 

Ruby ţâţâi, afront pe care Fiona alese să îl ignore. 

După ce se îmbrăcă, se întoarse spre oglindă şi 
strânse din dinţi de frustrare. Deşi era simplă şi 
cuviincioasă, cămaşa de noapte scotea la iveală ce se afla 
dedesubt. Şi ce urma să facă soţul ei când avea să vină în 
cameră în seara aceea? 

„Cere-mi să te sărut, şi vei primi o mie de sărutări”. 
Gândul o făcu să-i tremure picioarele, şi simţi o fierbinţeală 
în pântec. Cu siguranţă nu avea nevoie de sărutări. 
Sărutările nu aveau să o aducă înapoi pe mama ei şi nici nu 
o puteau ajuta să se întoarcă acasă, lângă Margaret. Nu 
făceau decât să o năucească, şi trebuia să facă tot posibilul 
să-şi păstreze raţiunea. 

Cu toate acestea, devenea din ce în ce mai greu să îl 
dispreţuiască. 


Febra lui Cedric se înrăutăţi, şi tot ce puteau face cu 
toţii era să aştepte şi să se roage din nou. Ore în şir, Myles 
şi mama sa stătură la căpătâiul bărbatului, tamponându-i 
fruntea umedă cu o cârpă rece. Părintele Darius 
îngenunche la picioarele patului, cu un rozariu între degete, 
rostind în tăcere o rugăciune. Medicul stătea lângă 
fereastra deschisă, discutând cu cititorii în stele, căutând 
un semn pentru a vindeca suferinţa mai-marelui lor. 

Vivi veni târziu, după cină, şi o cuprinse pe Marietta în 
braţe. 

— Ce face? 

Marietta îşi şterse fruntea. 

— E mai rău. Rana de pe torace se infectează, şi 
delirează din pricina febrei. 

— Ne-am rugat pentru el, Mari - eu şi Alyssa. Şi sunt 
sigură că Dumnezeu ne-a auzit. 

— A auzi o rugăciune şi a o îndeplini sunt două lucruri 


diferite. 

— Ai văzut-o pe soţia mea? o întrebă Myles pe 
Vivienne. 

— Fiona a fost cu noi în capelă, dar s-a retras după 
aceea, răspunse ea. 

Myles încuviinţă. 

— Mulţumesc, Vivi. Acum, vrei să o duci pe mama în 
camera ei şi să te asiguri că se odihneşte puţin? Voi sta aici 
cu contele până dimineaţă. 

— Stau şi eu, protestă mama lui. 

— Tata se va supăra pe mine dacă se trezeşte şi vede 
că te-am lăsat să te epuizezi, mamă. Du-te şi odihneşte-te 
puţin! Dacă starea lui se înrăutăţeşte sau se îmbunătăţeşte, 
voi trimite pe cineva să-ţi spună. Când ea dădu să adauge 
ceva, el o întrerupse: Nu este o sugestie, mamă. Ne vedem 
dimineaţă. g 

Vivi întinse mâna, ia mama lui o apucă. Impreună, 
femeile părăsiră încăperea. Myles se întoarse şi oftă 
oarecum uşurat. De o oră şi ceva, tatăl său bombănea. In 
mare măsură era incoerent, dar anumite nume îi atrăseseră 
atenția. Nume cu care nu ar fi vrut să o împovăreze pe 
mama lui. Aislinn Sinclair era unul dintre ele. 

Trecuseră şapte ani de când vestea morții ei ajunsese 
din nord până la castelul Dempsey. Myles avea doar 
şaisprezece ani pe atunci şi îşi amintea că săptămânile care 
urmaseră fuseseră întunecate şi că se întrezărea o 
nenorocire, căci clanurile treceau de-o parte sau de alta. 
Unii alegeau să creadă minciunile lui Hugh Sinclair, care 
spunea că făptaşul fusese contele. Dar la fel de mulţi erau 
de partea neamului Campbell, ştiind că Hugh era rău şi 
duşmănos, şi declarau că tatăl său, contele, nu fusese în 
apropiere şi nu avea niciun motiv să îi facă rău lui Aislinn. 

Tatăl său nu vorbise prea mult despre treaba aceasta, 
nici atunci şi nici acum, şi refuzase să explice oricui îl 
întreba cum ajunsese broşa lui în posesia familiei Sinclair. 
Cu toate acestea, Myles ştia îndeajuns de bine că mama lui 
auzise numele acela desprinzându-se de pe buzele arse de 
febră ale tatălui său. O văzuse strângând din buze şi 


vărsând o lacrimă în tăcere. Deşi dorea nespus să o facă, 
nu avea să întrebe niciodată ce ştia despre Aislinn Sinclair 
sau ce credea că însemnase femeia aceea pentru soţul ei. 
Nu avea să fie atât de crud. După ce tatăl său avea să-şi 
revină din suferinţă, avea să insiste şi în cele din urmă avea 
să primească nişte răspunsuri. 


* 


Era aproape miezul nopţii, două zile mai târziu, când 
în cele din urmă Myles intră împleticindu-se în camera sa, 
nerăbdător să doarmă în propriul pat. Febra tatălui său 
cedase, iar contele părea să-şi revină. Şi, în cele din urmă, 
îi spusese o poveste de necrezut de pe vremea când se afla 
la curte, o poveste lungă despre cum îl salvase la miezul 
nopţii pe regele-copil al Scoției şi despre o poveste de 
dragoste cu Aislinn Sinclair. Myles deschise uşa, şi, după 
cum se aştepta, Fiona stătea cuibărită în aşternuturile lui. 
De data aceasta, găsise de cuviinţă să se strecoare sub 
aşternuturi şi, cu încă un gest milostiv, îşi prinsese pletele 
într-o coadă groasă. Nu voia ca buclele ei să îl gădile la nas. 
Dorea cu prea multă ardoare să o aibă, dar nu în seara 
aceasta. Nu când era atât de obosit, încât de abia îşi ţinea 
ochii deschişi şi nu avea răbdare să o curteze. 

Se dezbracă, rapid şi eficient, şi se strecură lângă ea, 
rugându-se ca epuizarea să se răsfrângă asupra tuturor 
părţilor trupului său. Nu se întâmplă astfel. 

Faptul că o ştia acolo, lângă el, relaxată şi adormită, îi 
trezi bărbăţia. Mădular trădător. Nu avea pic de loialitate 
faţă de mintea lui şi nu se gândea decât la propria 
satisfacţie. Nu îi păsa deloc de oboseala pe care o resimțea 
sau că îi zvâcnea capul de durere de zile întregi. De 
asemenea, prea puţin îi păsa de promisiunea nesăbuită pe 
care i-o făcuse soţiei sale. 

„Trebuie să-mi ceri să te sărut”. 

De unde venise rugămintea aceea? Fusese o 
greşeală, făcută în grabă, pe care o regretase în clipa în 
care îi ieşise din gură, în după-amiaza aceea din urmă cu 


câteva zile. Căci bineînţeles că ea nu avea să i-o ceară. 

Mândria ei nu i-ar îngădui. 

Putea întinde mâna, presupunea. Dumnezeu ştia că 
bărbăţia lui întărâtată pe care o simţea pe coapsă nu ar 
zice nu. Şi totuşi, trebuia să ţină cont de propria lui 
mândrie. Se purta de parcă mariajul cu el o înjosise, când, 
de fapt, era o onoare. Ar trebui să fie mânară că era 
mireasa unui Campbell. Mândră şi dornică. 

Aşa că trebuia să o convingă să gândească astfel. 
Avea să înceapă prin a-i spune despre ultima conversaţie 
revelatoare avută cu tatăl lui. Adevărul nu avea să şteargă 
rănile lăsate de anii de duşmănie dintre clanurile lor, dar ar 
putea totuşi să conteze. Ar fi un nou început, o nouă 
fundaţie pe care să construiască această căsătorie. Fu 
traversat de un val de uşurare şi de epuizare. 

Da, acesta era răspunsul. A doua zi avea să-i spună 
Fionei că Cedric o iubise pe mama ei, că se întâlniseră în 
vâlcea în ziua aceea şi că îi dăduse broşa în dar, drept gaj 
al unei promisiuni. 

Şi, mai ales, avea să-i spună că, atunci când Cedric 
plecase de lângă Aislinn, aceasta era veselă şi sănătoasă şi 
cât se poate devie. 


Capitolul 20 


— O numeşti pe mama mea târfă necredincioasă? 

Myles îşi trecu o mână peste falca acoperită de barbă, 
strângând-o pe cealaltă în pumn de frustrare. Dumnezeule! 
Fata era complet nesăbuită, incapabilă să vadă în ansamblu 
ce spunea el. 

— Îl iubea, Fiona. Şi el pe ea. De aceea se aflau în 
vâlcea în ziua aceea. Tata a recunoscut-o în faţa mea, deşi 
nu vrea ca mama sau altcineva să ştie, aşa că nu trebuie să 
vorbeşti despre asta. 

Ochii soţiei sale scânteiară, iar obrajii i se făcură 
stacojii. Purta o rochie de un verde aprins, dar avea părul 


desfăcut, căci el o trimisese pe Ruby din încăpere înainte să 
apuce să i-l aranjeze. 

Erau în dormitorul lui, luând micul dejun, soţ şi soţie, 
într-o tăcere stânjenitoare, până când în cele din urmă îi 
spusese despre confesiunea febrilă a tatălui său. 

— Trebuie să mă crezi tare proastă şi naivă, îi aruncă 
ea. Mama nu avea altceva decât dispreţ pentru orice 
Campbell. 

— Ţi-a spus-o ea? 

— Ce? 

— Ţi-a zis asta? Sau ţi-au fost băgate în cap cuvintele 
acestea după ceea ce s-a întâmplat. Erai doar o copilă când 
a fost ucisă. 

Fiona se ridică şi începu să se plimbe de colo-colo. 

— Aveam zece ani, dar am văzut broşa cu ochii mei. 
Era înfiptă în pielea ei, Myles. Nu mă înşală memoria. Îşi 
şterse o lacrimă ca şi când ar fi înţepat-o. 

El crezuse că vorbele lui aveau să-i aducă uşurarea, 
dar nu făcuseră decât să-i stârnească furia şi agitația. 

Cobori vocea. 

— Şi eu am fost şocat să aud detaliile legăturii lor, dar 
gândeşte-te, Fiona! Se leagă, dacă asculţi. Ani în şir, părinţii 
noştri au fost prieteni la curte, aliaţi îndeajuns de apropiaţi 
încât să ne unească clanurile logodindu-te cu mine. Totul 
era bine între noi. Dar, când tatăl tău l-a trădat pe rege şi l- 
a ajutat pe Archibald Douglas să-l ţină captiv, familiile 
noastre au devenit duşmani. Totuşi, asta nu înseamnă că 
mama ta ne-a disprețuit. 

— Aşadar, mama a fost o târfă, iar tata - trădător? Ce 
părere bună ai despre părinţii mei. 

El se ridică de pe scaun. 

— La fel de bună pe cât o ai tu despre ai mei. Nu 
inventez detaliile! Acestea sun faptele. Poţi nega că tatăl 
tău a fost de partea lui Douglas şi s-a opus regelui James? 

Ea îşi şterse încă o lacrimă. 

— Neg doar absurditatea acuzațiilor tale. Tata a ales 
tabăra perdantă, dar asta nu îl face trădător. lar mama nu a 
fost duplicitară şi necredincioasă. Recunoşti că tatăl tău a 


fost ultimul care a văzut-o în viaţă şi vrei să cred că nu i-a 
făcut rău? Dacă nu el, atunci cine? 

Era întrebarea de care îi era groază, căci nu putea fi 
dat decât un răspuns logic. Cine, într-adevăr, ar fi avut un 
motiv mai puternic de a o ucide pe Aislinn Sinclair decât 
soţul ei încornorat? 

Myles îşi înghiţi răspunsul, dar implicaţia atârna în aer 
precum securea călăului. 

O privi descâlcindu-şi gândurile, punând informaţiile 
cap la cap cu propriile ei deducţii şi văzu ochii luminându-i- 
se de înţelegere. Dar expresia îi deveni la fel de repede 
neîncrezătoare. 

Tremura de emoție. 

— Crezi că a fost tatăl meu? Cum îndrăzneşti? 

Myles fu cuprins de compasiune pentru soţia lui. Era o 
acuzaţie oribilă, dar sigur înţelegea că părea mai logică 
decât ideea că tatăl lui fusese ticălosul criminal. Ce motiv 
ar fi avut Cedric pentru a face aşa ceva? Chiar dacă nu ar fi 
iubit-o, nu avea niciun motiv să o dispreţuiască. 

Răbdarea era esenţială în această misiune, dar şi-o 
cam pierdea. 

— Ştiu ce fel de om a fost tatăl tău, Fiona. Poţi nega 
că avea o fire violentă? Şi o mare duşmănie faţă de 
Campbelli? Poate că a fost un accident moartea ei, şi a 
profitat pentru a da vina pe noi. 

Ea se prăbuşi pe scaun, refuzând să-l privească în 
ochi. 

— Vrei să mă laşi? spuse ea răguşită. Te rog? 

El voia să rămână şi să-şi susţină cauza, dar ea îşi 
încrucişase braţele ca un drug fixat pe uşă. Nu avea 
puterea de a vorbi pe ocolite, şi poate că, dacă o lăsa să 
rumege detaliile, încruntătura amară de pe chipul ei avea a 
se mai risipi. Oftând, porni spre uşă. 

— Voi sta cu tata în dimineaţa aceasta, dar o voi 
trimite pe Vivi să-ţi ţină companie. 

Mătuşa lui părea a se înţelege cu ea. Poate că avea să 
o ajute să asculte de glasul raţiunii. Ideea aproape că îl făcu 
să se împiedice. 


Nici prin cap nu i-ar fi trecut că avea să caute ajutor la 
mătuşa sa cea răutăcioasă. 

Bufnetul slab al uşii care se auzi la ieşirea lui Myles 
era în dezacord cu duduitul inimii Fionei. Mama ei şi Cedric? 
Amanti? Ce minciuni odioase! Sugestia era pe cât de 
exagerată, pe atât de jignitoare. Era doar un alt şiretlic de- 
al clanului Campbell, unul prost jucat. Myles se gândise să o 
convingă că se înşela în privinţa tatălui său acuzându-l pe 
al ei? Absurd! Chiar dacă Cedric ar fi iubit-o pe mama ei în 
felul lui straniu, gelozia fusese cea care îl mânase să îşi lase 
stigmatul asupra ei. Şi niciodată, niciodată nu avea să 
creadă că mama ei îl iubise la rându-i. Poate că nu îşi iubise 
nici soţul, căci Hugh Sinclair era un bărbat dur, aspru şi 
necruţător, înclinat spre melancolie şi spre prea multă 
băutură, dar viaţa era grea în nord, şi fusese umilit de 
pierderea poziţiei şi a pământurilor pe care i le luase regele 
James. 

Dar Myles se înşela dacă şi-l imagina pe tatăl ei 
capabil de o asemenea crimă. Nu avea să creadă niciun 
cuvânt. Poate că fusese un accident, da. Dar comis de 
Cedric Campbell. Poate că o ucisese când ea rezistase 
avansurilor lui. Era mai probabil decât ca tatăl Fionei să-şi fi 
pierdut controlul în asemenea hal. 

Se ridică şi începu să se plimbe prin cameră, 
încercând să-şi aducă aminte vorbele mamei sale până 
când o apucă durerea de cap. Nu-şi amintea ca mama ei să 
fi vorbit rău despre familia Campbell, dar nici nu o apărase. 
Amintirile erau foarte înceţoşate: imagini fugare cu un chip 
zâmbitor, cu ochi albaştri adânci, sunetul râsului ei cald, 
mirosul părului. Totul se estompase în şapte ani, mai puţin 
durerea pe care i-o provoca lipsa ei. 


Capitolul 21 


Myles se trezi în faţa apartamentului mătuşii sale şi 
bătu la uşă. Deschise Darby, zâmbind larg şi dând la iveală 


faptul că îi mai căzuse un dinte. 

— Myles, uite, am pierdut un dinte. 

Rostogoli dintele mărunt între degete. 

— Aşa se pare. Myles îi zâmbi şi el băiatului. Ar fi bine 
să te duci să-l îngropi înainte să-l găsească vreo vrăjitoare 
şi să arunce o vrajă asupra ta. 

Darby privi spre mama sa. Vivienne încuviinţă din 
cap, ridicând privirea de la lucrul de mână de care se 
ocupa. 

— Îngroapă-l în grădină, şi sigur vei creşte mare şi 
puternic. Fugi acum şi lasă-mă să vorbesc cu Myles! 

Băiatul dispăru într-o clipită. 

Vivienne lăsă cusătura în poală şi îşi frecă gâtul. 

— Slavă Cerului că vii să-mi ţii de urât. Treaba 
aceasta este plicticoasă, şi nu am deloc talent la aşa ceva. 

Myles traversă încăperea şi se aşeză pe scaunul cu 
pernă de lângă ea. Asemenea camerei mamei sale, aceasta 
era zugrăvită în nuanţe palide de liliachiu şi roz. Probabil că 
femeile le preferau în locul decorului masculin cu roşu şi 
auriu, deşi nu şi-o putea imagina pe Fiona într-un cadru atât 
de suav, petrecându-şi timpul cu o preocupare atât de 
anostă. Trase materialul din poala lui Vivienne, cercetându-i 
cusăturile inegale. 

— Nu exagerezi. Nu te pricepi deloc. 

Ea se încruntă în glumă şi îi smulse țesătura, 
aruncând-o în coşul de la picioarele ei. 

— Aş vrea să te văd stând într-un singur loc ore în şir, 
înţepându-te în degete cu un ac până sângerezi. 

El zâmbi. 

— Ei bine, aici este problema, atunci. Acul trebuie să 
intre în țesătură, nu în deget. 

Ea clipi iute spre el de câteva ori. 

— Probabil că măscăricii tremură de frică în faţa 
magnificului tău umor. 

El se umflă în pene în glumă. 

— Toţi bărbaţii tremură în faţa măreției mele. Şi 
doamnele de asemenea. 

Vivienne zâmbi şi bătu din palme. 


— Splendidă veste, nepoate. Înseamnă că totul merge 
bine cu mireasa ta, atunci? 

Buna dispoziţie se evaporă şi el se întristă deodată. 
Sperase să ajungă treptat la acest subiect, nu aşa brusc. 
Dar acum nu mai putea fi evitat. Ea întrebase, ca şi când ar 
fi simţit că Fiona era motivul vizitei lui. Mătuşa lui avea 
simţurile surprinzător de ascuţite. 

— Nu, nu e bine. Nu îi e pe plac mai nimic din ce fac 
sau spun. 

Vivienne râse. 

— Mi se pare fermecătoare. Cred că problema este la 
tine. 

— Tu o vezi cu alţi ochi. 

Vivienne înclină din cap. 

— Acordă-i fetei puţin timp, Myles. A sacrificat mult, şi 
nimic din toate acestea nu a fost alegerea ei. Dacă faci 
pisica să se retragă într-un colţ, va scuipa şi va da bir cu 
fugiţii. Nu o poţi forţa. 

— Nu am forţat-o nicicum. Exact opusul, de fapt. Nu 
m-am atins de ea din noaptea nunţii. 

Dumnezeule mare, nu intenţionase să-i 
împărtăşească atât de multe. Nu era în niciun caz treaba ei. 
Acum nu avea să mai scape de ea. 

— Nu ai atins-o? Ce înseamnă asta? 

— Nimic. 

La ce erau bune pernele de pe scaunul lui? Trase una 
şi o umflă, însă în van. Vivienne râse înfundat. 

— O, Myles, dragul de tine! În sfârşit, ai întâlnit o 
femeie în stare să reziste farmecelor tale de invidiat şi ţi se 
pare o provocare grea. Unde ţi-e curajul? 

— Nu de curaj duc lipsă. Ştii că m-a tăiat, nu? 

— Am auzit de la Tavish că era un cuţit foarte mic. 

El umflă perna din nou, apoi o aruncă la podea. 

— De partea cui eşti? întrebă fără înflăcărare. 

Vivienne îşi aşeză ambele mâini în dreptul inimii, 
nevinovată ca un înger. 

— Sunt de partea dragostei. 

El pufni. 


— A dragostei? Dumnezeule, femeie! Ţinteşti prea sus 
cu săgeata lui Cupidon. M-aş mulţumi să ne înţelegem, dar 
eu şi Fiona am ajuns la un impas, şi mă tem că niciunul din 
noi nu va ceda. 

Mătuşa lui râse. 

— De cât timp eşti căsătorit? De o săptămână? Şi, în 
răstimpul acesta, ţi-ai petrecut nopţile fie pe drum, fie cu 
tatăl tău. Sincer, nu e în firea ta să renunti aşa uşor. 

— Nu am renunţat. Doar că nu ştiu cum să procedez 
cu cineva atât de irațional ca Fiona. 

— De ce acuză bărbaţii femeile că sunt iraționale doar 
pentru că nu le înţeleg? Nu e drept. 

Nu îl ajuta. 

— Mi-am tratat soţia mai mult decât corect, Vivi. Ea 
este cea care a fugit, m-a atacat şi m-a făcut mincinos. Nu 
văd cum ar fi vina mea. 

Vivienne îl bătu pe braţ. 

— Nu e vina ta, dragule. Şi nu dispera. Cu puţină 
muncă de convingere, se va îndrăgosti de tine. Sunt sigură 
de asta. Şi vei fi un bărbat mai bun după ce o vei dobândi 
în urma strădaniei. 

El se simţi uşor atins de cuvintele ei. Zâmbetul ei era 
ironic şi indulgent. 

— Desigur, eşti un bărbat splendid, curajos, puternic 
şi galant. De asemenea, eşti pripit şi puţin arogant. 

— Arogant? Asta este nedrept. Nu mă pot apăra 
prefăcându-mă umil. 

— Nu, nu poţi. Ea scutură din cap şi râse din nou. Nu a 
zis cândva Tavish că eşti un băietan arogant cu gura cam 
mare? 

— Nu de când l-am învins în lupta cu sabia. Se aplecă 
în faţă. Ar fi trebuit să ştie că nu-i putea fi de folos ca aliată, 
scoţându-i în evidenţă defectele în loc să-i spună cum să le 
învingă pe ale Fionei. Aşadar, ce sugerezi să fac? 

Nu-şi putu ascunde tensiunea din glas. Vivienne îşi 
netezi fustele de mătase. 

— Fii drăguţ cu ea. 

Myles tăcu, aşteptând o continuare care nu veni. 


— Asta e tot? Acesta este sfatul tău înţelept? Să fiu 
drăguţ cu ea? 

— Da. Şi ai răbdare. Cel mai uşor curs este deseori cel 
mai bun. După ce va vedea cât de bun eşti, va accepta 
adevărul. Nu o poţi forţa să-şi schimbe opiniile, dar acordă-i 
timp să vadă unde greşeşte. Şi până atunci... fii drăguţ. 

Logică femeiască întortocheată. 

— Am fost deja drăguţ, izbucni el. 

Vivienne se ridică iute, cu o ţinută rigidă. 

— Folosind un ton precum acesta? Am văzut cum ai 
rezolvat situaţia cu ea în dormitor, când ne-ai alungat ca pe 
nişte muşte. Aşa vrei să vadă soţia ta că tratezi femeile? 

— Vă alungam ca să pot rămâne singur cu ea. 

Vivienne oftă, prefăcându-se a-şi pierde răbdarea. 

— Tt-tt-tt, Myles. Nu ai prins niciodată un peşte? 

Ce legătură ar putea avea cu discuţia lor? Ar trebui să 
plece în clipa aceea şi să încheie conversaţia. 

— Ba sigur că da. 

— Şi ai luat momeala şi ai aruncat-o în capul peştelui? 
Nu, bineînţeles că nu. Ai cufundat undiţa în apă, cu ceva 
ademenitor la capăt, poate ceva strălucitor şi care poate 
stârni curiozitatea. lar apoi ai aşteptat şi ai lăsat peştele să 
vină la tine. La fel e şi cu femeile. Las-o să vină la tine, şi va 
fi prinsă. Dar, dacă îţi vei pierde răbdarea, va trebui să o iei 
de la capăt. 

De aceea nu li se îngăduia femeilor să intre pe câmpul 
de luptă. 

Din pricina acestor tactici viclene. 

Avea într-un fel dreptate, poate, dar răbdarea lui şi 
Fiona păreau a fi mereu în contratimp. Cu toate acestea, 
merita un mic efort, căci nu prea avea opţiuni mai bune. 
Luă perna plină de cocoloaşe de pe podea şi o puse la loc în 
spate. 

— Voi încerca să fiu drăguţ. 

— Excelent. Farmecul tău natural o va câştiga, cu 
siguranţă. Între timp, ai putea să-i arăţi împrejurimile. Nu a 
văzut mare lucru din Dempsey. Acum, că Cedric se simte 
mai bine, poate că i-ai putea arăta grădinile sau ai putea-o 


duce în sat. Şi ai putea-o lua şi pe Alyssa. Asta ar trebui să 
o înveselească pe Fiona. 

Satul. Da, s-ar putea să funcţioneze. Avea treburi de 
rezolvat acolo, iar ea l-ar putea însoţi. Dat fiind că tatăl său 
era țintuit la pat, îi revenea sarcina de a se asigura că totul 
decurgea bine cu supuşii lor. Putea să o ducă chiar în după- 
amiaza aceea. 

Se ridică, simțindu-se mai optimist decât fusese când 
venise, şi se pregăti să facă planuri pentru a-şi cuceri soţia. 


Capitolul 22 


Trecură pe lângă turnurile de pază imense, peste 
vechiul pod de piatră, ajungând pe câmpurile verzi ale 
satului. Fiona îl urma pe un buiestraş blând, în vreme ce 
soţul ei îşi mâna calul de luptă spre nord, departe de sat şi 
spre ţărmul aspru al fiordului Fyne. Soarele era sus pe cer, 
trimiţându-şi razele calde spre ei, şi niciun nor negru nu 
ameninţa să strice excursia. Dumnezeu, care părea să 
verse mereu ploaie asupra Fionei, păstra o. porţie de soare 
rezervată pentru Campbellii lui preferaţi. 

Alyssa călărea alături de Fiona, pe o iapă ageră, cu 
pasul mare. Fata turuia fericită, şi Fiona se bucura de 
compania surorii lui Myles. Prezenţa ei era un amortizor 
bine-venit şi o scutea pe Fiona de obligaţia de a conversa 
cu Myles direct. Caii nechezau şi săltau, de parcă ziua caldă 
le-ar fi adus şi lor bucurie. Cei trei urcară şi coborâră 
colinele, văzând iepuri şi căprioare şi în răstimpuri casa 
câte unui mic arendaş, până când ajunseră la o margine a 
fiordului Fyne. Se opriră un moment să-i admire frumuseţea 
şi apa întunecată care se izbea de ţărmul stâncos. Fiona se 
uită spre cer. Briza era blândă şi caldă şi nu se simţea deloc 
aerul sărat pe care îl aduceau deseori vânturile din 
apropierea casei ei. 

Era o zi încântătoare, şi nici măcar prezenţa 
neîntreruptă a lui Myles şi privirile pe care i le arunca 
frecvent nu puteau să o strice. 


El nu mai spusese nimic despre presupusa confesiune 
a lui Cedric. De fapt, era cât se putea de afabil, ca şi când 
nu s-ar fi certat niciodată. Fusese galant când se aflau în 
curte, ajutând-o pe Fiona să urce pe cal. li aranjase 
scăriţele cu mare grijă şi zăbovise cu mâna pe glezna ei. 
Fiona văzuse emoţiile perindându-se pe faţa lui timp de 
câteva clipe. Credea că voise să îi pipăie gamba chiar acolo 
în curte. Dar degetele lui se opriseră, şi el zâmbise 
enigmatic când privise spre ea. Acum călărea, cu aceeaşi 
expresie relaxată, în timp ce îi arăta peisajul şi îi spunea 
câte ceva despre istoria locului. 

După câţiva kilometri, se întoarseră şi porniră spre 
sat, la nord de castel. 

— Myles m-a învăţat să călăresc, spuse Alyssa în timp 
ce înaintau. 

Era drăguță şi minionă, stând în şa şi manevrând calul 
cu pricepere. 

— Nu prea am avut de ales, răspunse el. Dacă nu te 
învăţam să călăreşti, trebuia să te port mereu în spate. 
Genunchii mei nu erau prea încântați. Şi nu prea îmi pria 
biciuşca. 

Alyssa chicoti veselă. 

— Nu te-am biciuit niciodată. 

— Mi-amintesc prea bine că ai făcut-o. Şi încă des. 
Erai nemiloasă. 

— Era o fundă, prostuţule. 

— Ei bine, atunci ai mânuit-o necruţător, căci mă 
pişcă precum un bici, o tachină el. 

Ea râse. 

— lartă-mă, frate! Habar n-aveam că ai un dos aşa 
catifelat. 

Cât ai clipi, cuvântul o făcu pe Fiona să roşească 
precum racul, amintindu-i de dosul lui în noaptea nunţii lor. 
Catifelat, într-adevăr. Musculos sub mâna ei. Tuşi pentru a- 
şi drege glasul, deşi nu era nevoie. Myles o privi pe sub 
sprâncene, dar nu spuse nimic. 

Conversaţia continuă, pe acelaşi ton lejer, iar Fiona fu 
cuprinsă de un dor arzător după Margaret. li lipsea sora ei 


tot mai mult în fiecare zi, dar niciodată atât de tare ca 
atunci când era cu Alyssa. Fata era dulce şi calmă, 
nevinovată ca ploaia de primăvară. Până şi râsul ei semăna 
cu al lui Margaret. Fiona închidea ochii şi-şi putea imagina 
că lângă ea se afla propria ei soră. 

Cât şi-ar fi dorit să-i trimită o scrisoare în care să-i 
spună că era bine şi sănătoasă. Dar i-ar dezvălui şi ce se 
întâmplase cu Bess, şi încă nu putea pune incidentul în 
cuvinte. Nici măcar nu era sigură dacă clanul Campbell ştia 
că ea avea o soră. Dintr-un motiv ciudat, păstrase toate 
gândurile despre Margaret pentru sine, ezitând să le 
împărtăşească, ca şi când, dacă păstra secretul asupra ei, o 
ţinea mai aproape de suflet 

Fu recunoscătoare câteva momente mai târziu când 
ajunseră în sat, căci gândurile despre casă o întristaseră şi 
îi umeziseră rapid ochii. 

De-a lungul drumului, se aflau prăvălii de toate 
felurile, în faţa cărora oamenii îşi vindeau mărfurile. Dar, 
văzându-i pe fiul şi fiica mai-marelui lor, locuitorii se opriră 
din treabă şi începură să îi salute. Fluturau din mâini şi 
zâmbeau cu căldură şi, în curând, se strânseră în grupuri, 
urându-le bun venit. Strigau unii la alţii, şi din clădiri ieşeau 
tot mai mulţi săteni, urmaţi de zeci de copii. Fiona nu mai 
văzuse niciodată o primire atât de măreaţă. Era ca şi când 
ar fi fost din stirpe regală. 

Soţul ei opri în piaţa din centrul satului şi cobori din 
şa, salutându-i cu căldură pe fiecare dintre cei prezenţi, 
spunându-le deseori pe nume. Părea că-i cunoştea bine, şi 
respectul pe care i-l purtau era vădit. Erau entuziasmați, 
dar respectuoşi, şi niciunul nu îndrăznea să-i atingă hainele 
sau să îl întrerupă. 

Rudele ei nu erau atât de calde unele cu altele. O 
cuprinse îndoiala, dar la fel de repede o alungă. Era uşor să 
fii prietenos când vremurile erau bune şi aveai îndeajuns de 
mâncare. Chiar dacă membrii clanului ei nu erau atât de 
apropiaţi, loialitatea lor nu era mai prejos ca loialitatea 
acestor oameni. 

Myles continuă să salute lumea, întinzându-se să o 


ajute pe Alyssa să coboare din şa. O aşeză uşor pe pământ, 
şi fata fu iute înghițită de o mulţime de femei prietenoase. 
Apoi el veni alături de Fiona. 

— Prieteni, strigă Myles peste larma vocilor, daţi-mi 
voie să v-o prezint pe soţia mea. Îți urez bun venit, Lady 
Fiona Campbell, fostă Sinclair, acum una de-a noastră. 

Una de-a lor. Declaraţia ar fi trebuit să o ardă ca un 
stigmat, dar, în schimb, se simţi cuprinsă de o ciudată 
senzaţie de demnitate. Era doamna lor acum. Nu fiica mai- 
marelui, nici măcar sora. Era soţia lui, şi într-o zi avea să fie 
doamna castelului Dempsey. Ce ciudat că nu se gândise la 
asta mai devreme. Şi mai ciudat că acest gând îi făcea 
plăcere. 

Privi peste mulţime şi văzu chipurile prietenoase ale 
oamenilor. Lăsă aerul să-i iasă din plămâni, căci nici măcar 
nu îşi dăduse seama că îşi ţinuse respiraţia. 

— Bun venit, milady! 

— Încântaţi să vă cunoaştem, milady! 

— Ce zi binecuvântată să ne cunoaştem stăpâna! 

Valul de trupuri înaintă din nou, înconjurându-i calul, 
şi oamenii se întindeau spre ea pentru a-i prinde mâinile în 
semn de bun venit, până când Myles râse. 

— Daţi-vă înapoi acum! Lăsaţi-o pe doamna mea să 
descalece! 

Ridică braţele şi privi spre ea, aşteptând. Nu avea de 
ales, trebuia să îşi dea drumul în braţele lui. Era diavolul 
întruchipat îmbrăcat cu pieptar de piele - şi cu zâmbetul 
soţului ei pe buze. Şi îşi dădu drumul. 

Ar fi putut să o ridice pur şi simplu din şa şi să o aşeze 
pe pământ, dar nu putea să lase să-i scape o ocazie atât de 
bună. 

În schimb, o trase şi o lipi de el, lăsându-i trupul să 
alunece de-a lungul pieptului său. Fu o greşeală, îşi dădu el 
seama într-o clipă, căci mădularul îi prinse viaţă ca şi când 
ar fi fost goală sub el. 

Mirosul de vanilie îi ajunse la nări, şi ştiu că nu venea 
de la vreo brutărie, ci de pe pielea caldă a soţiei lui. Esenţa 
ei. Cerule, fata asta era otrava sau salvarea lui? 


Nu avea prea mare importanţă, căci avea să o înghită 
oricum. Îl prinse cu mâinile de umeri şi nu putu reprima 
imaginea picioarelor ei împletite în jurul lui. Avea buzele 
cărnoase şi uşor depărtate când o lăsă mai jos. Nevoia de a 
o săruta îl izbi ca o ghioagă. O putea face aici şi acum. 
Supuşii săi l-ar aclama, gândind că este un mire îndrăgostit. 
Dar nu putea prezice reacţia ei, şi nu avea să se lase 
respins în faţa clanului său. 

Înghiţi şi o aşeză pe pământ mai brusc decât 
intenţionase, şi ea îl privi oarecum surprinsă. 

— Scuze, mormăi el şi o întoarse, astfel încât să stea 
exact în faţa lui. Avea nevoie de momentul acela pentru a- 
şi stăpâni gândurile fără astâmpăr şi pentru a-şi controla 
erecţia îndărătnică. Am treabă cu câţiva dintre voi, strigă 
el. Eu, soţia şi sora mea am vrea să stăm la cină. 

— Puteţi veni la hanul meu, milord, strigă o voce 
groasă. Cea mai bună bere şi cele mai curate mese! 

Mai multe voci se auziră protestând şi venind cu 
propriile propuneri. 

Ridică o mână, râzând din nou. 

— Mulţumesc, Tom. E bine la cârciumă la tine. Vă 
mulţumesc tuturor pentru sugestii. 

Alyssa veni alături de el. 

— Îi pot arăta eu împrejurimile Fionei, Myles. Sunt 
sigură că doamnele vor avea mare grijă de noi. 

— Într-adevăr, aşa vom face, adăugă o tânără cu 
părul roşcovan, cu dinţi enormi şi un şorţ acoperit de făină. 

— Veniţi la prăvălia mea, doamnelor. Biscuiţii mei 
sunt cei mai buni din zonă. Uşori ca aerul. 

Fiona privi peste umăr spre el, ca şi când i-ar fi cerut 
permisiunea. El se gândi să facă o glumă pe tema aceasta, 
dar îşi muşcă limba. Vivi îl sfătuise să fie drăguţ, aşa că nu 
făcu decât să zâmbească şi, prinzând-o de încheietură, îi 
ridică mâna şi o sărută delicat pe dosul palmei. 

— Ai după-amiaza la dispoziţie, milady. Fă ce doreşti, 
iar, dacă vrei să cumperi ceva, o poţi face. Voi încheia 
socotelile după ce terminăm aici. 

Ea părea uluită, ca şi când nu ar fi priceput ce spunea, 


dar nu îşi retrase mâna. Apoi, la fel de repede pe cât 
vorbise el, Alyssa chicoti şi o trase pe Fiona înspre brutărie. 
Myles privi după ele, buclele roşcate şi întunecate ale 
Fionei scânteind printre creştetele castanii şi blonde lipsite 
de strălucire, ascunse sub bonete simple, ale celorlalte 
femei. 

Bătrânul Tom se apropie, zâmbind larg, dând la iveală 
gingiile goale. 

— Îmi faci o onoare, milord. Cârciuma mea este într- 
acolo, după cum ştii. 

Aruncând o ultimă privire spre soţia sa care se 
îndepărta, Myles se întoarse să-şi urmeze supuşii spre han. 
Spera să rezolve repede şi cu uşurinţă treburile din ziua 
aceea. Nu avea dispoziţia necesară pentru a zăbovi asupra 
unor chestiuni neînsemnate cum ar fi o oaie rătăcită sau 
capra care intrase în grădina vecinului. Se afla acolo pentru 
a demonstra buna-credinţă, pentru a întări încrederea 
clanului în înţelepciunea şi în spiritul justiţiar de care dădea 
dovadă în lipsa tatălui său, dar mai presus de toate voia să 
termine cu toate şi să o ia pe urmele soţiei sale mergând la 
brutărie pentru a-i oferi plăcinte dulci. 

Scutură din cap, alungând imaginea. Era ridicol cât de 
tare îl distrăgea fata aceasta. Se aşeză la o masă în 
cârciumă, cu o halbă de bere, spunându-i lui Tom să trimită 
vorbă că era gata să asculte păsurile sau solicitările 
sătenilor. Speranţele sale că avea să termine repede fură 
iute năruite, căci în faţa hanului se formă o ditamai coada. 

Sorbi cu sete din bere şi îi făcu semn nevestei lui Tom 
să îi toarne încă una. Apoi îl cheamă pe primul sătean. 

Erau nişte plângeri despre un taur în călduri care 
scăpa întruna, în ciuda eforturilor ţăranului de a-l ţine legat, 
şi se cereau bani pentru a repara acoperişul stricat al morii, 
plus o dispută al cărei subiect era un bărbat al cărui câine 
furase slănină. Ultima chestiune a zilei fu înaintată de un 
bărbat care cerea îngăduinţa ca fiica lui să se căsătorească 
cu un Mackenzie. Myles consimţi, căci neamul Mackenzie 
era cumsecade, şi nu putu să reziste fetei care îl implora 
din privire pe după umărul tatălui ei. 


Tatăl păru uşurat, şi ziua se încheie într-o atmosferă 
plăcută. 

Myles goli halba, îi mulţumi hangiului şi plecă să-şi 
caute soţia şi sora. 

Înaintă pe uliţă, întorcându-se în piaţă şi întrebându- 
se cum îşi petrecuseră ele dimineaţa. Dat fiind că Alyssa 
era emisarul său, fără îndoială zăboviseră uitându-se la 
funde şi fleacuri şi poate la vreo rochie sau două. Se putea 
lipsi de ele, dar erau un mijloc de a-şi îmblânzi soţia, aşa că 
meritau banii. La asta se gândea în timp ce mergea, 
mirându-se că devenise brusc sentimental, căci îşi dădu 
seama că nu urmărea să aibă doar pace alături de Fiona. 
Dorea, într-adevăr, ca ea să fie fericită. Inţelesese, din 
puţinele mărturisiri pe care i le făcuse în legătură cu 
trecutul ei, că nu cunoscuse prea multe plăceri sau bucurii, 
în vreme ce el avusese din plin parte de aşa ceva. Râse 
înfundat în sinea lui, gândindu-se că poate i se urcase 
berea la cap, deşi nu băuse decât o halbă. 

— Milord, se auzi o voce din spate. 

Se întoarse şi văzu un aurar stând în uşa prăvăliei. 

— Da? 

— Milord, mă întreb dacă v-aş putea invita înăuntru să 
vă arăt un lucru pe care l-a admirat doamna dumitale. 
Dacă-mi e îngăduit să o spun, ar fi un frumos cadou de 
nuntă. 

Ah, aşadar neastâmpărata se uitase la fleacuri 
strălucitoare. 

Intră în magazin, şi aurarul îi arătă repede un colier de 
aur lucrat cu măiestrie. În mijloc se afla un smarald, cu 
forma şi culoarea asemănătoare cu inelul pe care îl purta 
Fiona. Era o bijuterie splendidă, la un preţ mai mult decât 
rezonabil. 

Myles îl privi pe meşter. 

— Eşti sigur că ăsta i-a plăcut? 

Omul încuviinţă din cap. 

— Foarte sigur, milord. Ba chiar l-a probat şi, dacă îmi 
e îngăduit să o spun, arăta şi mai frumos la gâtul ei 


A 


încântător. 


Îşi drese glasul. 

— De ce nu l-a cumpărat? întrebă Myles. 

Vânzătorul se îmbujoră. 

— A spus că e mult prea scump, deşi Lady Alyssa a 
asigurat-o că nu e. 

Myles zâmbi. Era momeala potrivită, strălucitoare şi 
ademenitoare. Avea să-i arate lui Vivi că ştia să pescuiască, 
căci femeile erau atrase de bijuterii. Până şi el ştia asta. 

— Îl iau. 

Ochii aurarului scânteiară ca pietrele preţioase. 

— Foarte bine, milord. Mulţumesc, milord. 

Încheiară târgul, iar Myles îşi reluă drumul, căutându- 
şi mireasa pentru a-i oferi frumosul dar. 

Ajunse în piaţă, în spatele căreia se vedea dealul 
înălțându-se dincolo de marginea satului. Şi acolo, aşezate 
pe pături, stăteau zeci de femei, înconjurate de copii. 
Sunetul glasurilor ajungea la el pe aripile brizei. 

Părea că doamna lui îi se alăturase la un picnic, căci 
cu siguranţa era cu ele. Ascunse punga cu colierul în vestă, 
căci era mai bine să păstreze bijuteria pentru momentul în 
care aveau să fie singuri. 

Poate că ea avea să-i răsplătească generozitatea cu 
un sărut. Gândul îl încălzi la fel de tare ca paşii repezi pe 
care îi făcea. 

Urcă dealul şi îşi zări soţia, stând pe un tartan alături 
de sora lui, lângă o fată cu părul negru, al cărei nume îi 
scăpa. Fiona se lăsase pe spate, sprijinită pe palme, cu 
fustele albastre adunate în jur, ca un iaz de satin. O fetiţă 
de vreo şase ani îi împletea flori în păr. 

Lui Myles i se strânse stomacul - nu de oboseală, ci 
din pricina imaginii. Soţia lui, lângă un copil cu mânuţele 
grăsuţe. Fiona părea foarte fericită, zâmbind la vorbele 
Alyssei, apoi îşi dădu capul pe spate, râzând din toată 
inima. Din păr îi căzu o floare. O luă şi o mirosi înainte de a 
i-o înapoia fetiţei. Copiii se jucau peste tot, alergând de 
colo-colo şi chicotind, în timp ce mamele lor ciripeau ca 
nişte vrăbii fericite. Imaginea îl unse pe suflet, căci aceştia 
erau oamenii lui şi erau bine îngrijiţi. Se simţi mândru şi îşi 


jură în tăcere că, atunci când avea să vină vremea să 
devină căpetenie, urma să se asigure că aveau să rămână 
la fel de înfloritori. 

Fiona nu îl observase apropiindu-se. Când Alyssa îl 
văzu, el duse un deget la buze avertizând-o. Insă cuvintele 
soţiei lui îl opriră. 

— Sora mea mai mică seamănă foarte bine cu tine, 
Alyssa. Şi ea mă face să râd la fel de mult. Cel puţin mă 
făcea, până când am fost nevoită să o las în urmă. 

Alyssa o bătu pe mână. 

— Atunci, trebuie să o aducem la Dempsey pentru o 
vizită prelungită. 

El stătu un moment, cu inima bătându-i bizar. Avea o 
soră? Cum de nu ştiuse despre asta? 

Îşi drese glasul, şi Fiona îl privi surprinsă, 
îmbujorându-se, ca şi când ar fi fost auzită spunând ceva 
mult mai scandalos. 

— Doamnelor. Myles înclină din cap. Pot să vă ţin 
companie? 

Fiona îşi linse buzele şi îşi făcu de lucru cu fustele, dar 
sora lui zâmbi cu căldură. 

— Bineînţeles. Te rog. 

Alyssa se retrase, făcându-i loc lângă soţia lui. 

Se aşeză între ele şi încercă să îi prindă privirea 
Fionei, dar ea părea ocupată cu funda pe care o învârtea în 
mâini, neavând nicio tragere de inimă pentru a-i ura bun 
venit. El se aplecă peste poala ei şi o privi, căci astfel nu îl 
mai putea evita. 

— Cum ţi-a fost după-amiaza, milady? întrebă el şi se 
aşeză lângă ea. 

— Bună, milord. 

El trase de funda pe care o ţinea ea în mână. 

— Ai cumpărat-o? 

Ea scutură din cap, continuând să-l evite. 

— Nu, este cadou de la unul dintre copii. 

El privi în jur. 

— De la care? 

Ea îi arătă. 


— Fetiţa de acolo, cu codițe. 

Myles văzu fetiţa alergând în cerc, cu un grup de copii 
care fugeau şi ei, cam de aceeaşi vârstă cu ea. Şapte sau 
opt ani, ar fi zis. 

„Şi câţi ani are sora ei?” nu se putu el abţine să nu se 
întrebe. Dar soţia lui întorsese capul în cealaltă direcţie, aşa 
că renunţă la întrebare, laolaltă cu multe altele. 

Atunci îşi dădu seama de cât de puţin ştia despre 
propria lui soţie. 

Îi cunoştea firea irascibilă, desigur. Şi impetuozitatea 
şi felul în care îi scânteiau ochii când spunea el ceva 
jignitor. Şi cât de moi avea buzele şi cât de dulce curbura 
gâtului. Şi că avusese un căluţ în copilărie. Dar, în afară de 
aceste câteva lucruri, nu ştia nimic despre viaţa ei de 
dinainte de a fi căsătoriţi. 

— Cu ce ţi-ai petrecut timpul astăzi? întrebă el în 
schimb, gândindu-se că întrebarea era atât de banală, încât 
nu ar fi avut ce să o deranjeze. 

Apoi îşi înghiţi oftatul de frustrare când sora lui 
răspunse în locul ei, răsplătindu-l cu toate detaliile 
exasperante ale aventurilor lor. lar privirea Fionei zăbovea 
peste tot, mai puţin asupra lui. 

Pe drumul de întoarcere spre Dempsey, soţul ei părea 
abătut. Fusese destul de agreabil când li se alăturase pe 
pătură, însă ceva din purtarea lui sugera că era tulburat. Nu 
îi păsa, desigur, dar dispoziţia lui se schimba ca vremea, 
fără veste. Acum călărea în tăcere alături de ea, ca şi când 
ar fi fost cufundat în gânduri apăsătoare. Dar, ca mai 
devreme, la venire, ochii lui o căutau întruna. li simţea 
privirile, ca nişte aripi de fluturi, poposind, apoi începând să 
bată din nou. Alyssa călărea la mică distanţă în spatele lor, 
fredonând încet, ca pentru sine. 

Soarele începu să coboare peste munţi, 


împurpurându-i în depărtare, şi norii tapetau cerul. Avea să 
plouă în curând. Caii simțeau şi trăgeau de frâie. 

— Te-ai simţit bine astăzi? întrebă Myles în cele din 
urmă. 

— Da. Mulţumesc pentru invitaţie. 

Putea fi reverenţioasă dacă voia. 

— Mulţumesc că ai acceptat, răspunse el înclinând din 


După un minut, se stârni vântul, furându-i o floare din 


O prinse cu vârfurile degetelor, stânjenită. 

— O, uitasem de ele. 

Întinse mâna să le scoată. 

— Nu, spuse el. Sunt frumoase. Ar trebui să porţi 
mereu flori în păr. 

Părea să vorbească serios, dar ea se simţea expusă şi 
vulnerabilă. Lăsă petalele să-i cadă din mână, însă ceilalţi 
boboci rămaseră unde erau. Să îi scoată acum ar părea 
sfidător, şi avuseseră o zi atât de plăcută, încât nu voia să o 
strice printr-o impertinenţă. 

Se lăsă din nou tăcerea, auzindu-se doar sunetul 
moale al copitelor cailor şi din când în când câte o pasăre. 

— De ce nu mi-ai spus că ai o soră? 

Întrebarea soţului ei, chiar dacă fusese rostită pe un 
ton blând, veni ca o lovitură. Nu fusese sigură până în 
momentul acela dacă o auzise sau nu. 

— Nu m-ai întrebat niciodată. 

— Nu. Şi totuşi, pare un detaliu care ar fi putut ieşi la 
iveală fără să te trag de limbă. Unde era când am fost la 
reşedinţa Sinclair? 

— Ascunsă. 

Fiona strânse mai tare de frâu. 

— Ascunsă? De ce? E diformă? 

Ea se încruntă auzindu-i presupunerea josnică. 

— Dimpotrivă. E mai frumoasă decât îţi poţi închipui. 

— Atunci, de ce să o ascunzi? 

— Pentru că nu trebuia să o întâlneşti. 

Nu-şi putu reţine tonul ameninţător. 


Acum fu rândul lui să se încrunte. Era evident din 
expresia lui că avea convingerea că răspunsurile ei erau 
voit evazive, însă vocea îi rămase sigură. 

— Mă gândeam că ar fi vrut să-şi vadă sora 
căsătorindu-se. Nu-mi spui tot adevărul. 

Fiona se uită la postura lui rigidă şi îşi dădu seama că 
nu mai conta dacă îi spunea acum. 

Margaret era în siguranţă la reşedinţa Sinclair, iar el 
nu mai constituia o ameninţare. 

ÎI privi. 

— Dacă ai fi văzut-o pe Margaret, poate că nu m-ai fi 
ales pe mine. 

El se opri, relaxându-se vizibil. 

— Te temeai că mă voi însura cu ea în locul tău? 

— Poate. 

Buzele lui zvâcniră. Ridică din umeri. 

— Eram logodit cu tine, Fiona. Dar, mărturisesc, sunt 
flatat de grija ta. 

Ah, ce arogant era. Campbell tipic. Credea că gelozia 
frăţească o făcuse să o ţină pe Margaret departe de el. 
Simţi un gust amar şi nu se putu abţine. 

— Nu este nicio flatare la mijloc, milord. Dar m-am 
gândit doar să-mi protejez sora de avansurile tale. Nu 
voiam să o forţez să fie în locul meu. 

Buna lui dispoziţie se evaporă. Ochii i se întunecară şi 
se îngustară. Mormăi: 

— Desigur. Pentru un moment, am uitat că îţi displace 
căsătoria aceasta şi că te-am abuzat. Slavă Cerului că 
soarta surorii tale nu este îngrozitoare ca a ta. 

Infigându-şi călcâiele în crupa calului, o luă la galop, 
îndepărtându-se fără a privi în urmă. 

Era un nesăbuit. Puţina bere pe care o băuse la han îi 
alterase, pesemne, simţurile, căci stătuse pe pătură toată 
după-amiaza gândindu-se cum să-şi facă nevasta să îl 
adore. Dar ea era la fel de hotărâtă să nu îl lase. „Să-mi 
protejez sora de avansurile tale!” Putea să-i cumpere o 
duzină de coliere de smarald, că tot duşman avea să-l 
considere. Traversă podul, iar copitele calului tropotiră pe 


pietre ca nişte clopote prevestitoare. În curte, sări din şa, 
aruncă frâiele unui grăjdar şi intră în sală. 

— Adu băuturi în camera contelui, îi spuse unei 
servitoare, căci simţea o mare nevoie să stea la căpătâiul 
tatălui său şi să-l mai întrebe o dată cum Dumnezeu se 
îndrăgostise de Aislinn Sinclair. Trebuia să fi fost mult mai 
dulce decât fiica ei. 

Intră în camera tatălui său, bucuros să-l vadă stând în 
capul oaselor în pat. Marietta stătea lângă ei, cu o carte de 
psalmi în poală. Myles traversă încăperea şi se aplecă să o 
sărute pe obraz. 

— Bună, mamă, tată. Arâţi bine. 

Cedric începu să râdă şi sfârşi prin a tuşi. 

— Sunt la fel de puternic precum un pisoi nou-născut, 
dar eşti un fiu bun să-mi spui asta. 

Cuvintele tatălui său nu erau departe de adevăr. Era 
slab, cu pielea pătată la tâmple, unde încă i se vedea rana. 
Tăietura se vindeca, dar vânătaia rămânea. Avea braţul 
într-o bandulieră de mătase strălucitoare, o mică frivolitate 
în total contrast cu scopul său. Celelalte răni erau ascunse 
sub o cămaşă fină de pânză. Încă un lucru câtuşi de puţin 
practic, dar trebuia să pretindă că se îmbrăca pe cât putea 
de bine. Pentru cămaşa aceea trebuia să fi fost de vină 
mama lui. 

— Cum a fost călătoria în sat cu Fiona? întrebă mama 
sa. 

— Foarte productivă, mamă. Tată, te vei bucura să 
auzi că taurul bătrânului Bigsby este încă plin de vigoare şi 
însămânţează toate junincile care îi ies în cale. 

— Myles! 

Mama doar se prefăcea a fi şocată. Ştia prea bine că 
nu o putea oripila. 

— Scuzele mele, mamă! Poate că ne vei scuza cât îi 
povestesc tatii detaliile mai banale de peste zi? 

Tatăl lui încuviinţă. 

— Ai stat destul lângă mine, Mari, şi sunt o companie 
plictisitoare. Du-te şi găseşte un subiect de bârfă cu soră- 
ta! Femeia părea a vrea să refuze, dar contele o îndemnă 


din nou. Haide, du-te! 

Ea se ridică, punând cartea de psalmi pe masa de 
lângă fereastră. 

— Prea bine. Mă voi retrage. Noapte bună, iubirea 
mea. Noapte bună, fiule. 

După ce ea închise uşa, Myles se aşeză pe scaunul de 
pe care tocmai se ridicase mama lui, sprijinindu-şi 
picioarele de patul tatălui său. 

— Nu prea mai am alte veşti. Chestiuni simple, 
rezolvate cu uşurinţă. Moara are nevoie de un nou acoperiş. 

Servitoarea din sală sosi cu câteva cupe şi o carafă de 
vin. Aşeză tava pe masă şi apoi îi oferi o cupă plină lui 
Myles. 

— Poţi să bei, tată? întrebă el. 

— Bineînţeles că pot. Nu sunt mort. 

Fata îi dădu şi lui o cupă, apoi, cu o reverență grăbită, 
plecă. 

Cedric trase o duşcă lungă, oftând. 

— Ah, aşa da. Medicul m-a făcut să mănânc fiertură 
de ovăz. De parcă aşa îţi recapeţi puterile. Şi peste ce ai 
mai dat astăzi? Am auzit-o bine pe mama ta? Fiona te-a 
însoţit? 

Myles îşi trase picioarele de pe pat, şi tălpile îi pocniră 
pe podea înainte de a se apleca în scaun. 

— Da, m-a însoţit. Şi s-a simţit bine toată ziua. Tată, 
îţi aminteşti ce mi-ai împărtăşit în timp ce aveai febră? 

Cedric sorbi cu sete. 

— Da. 

Myles se scărpină în cap. 

— Ei bine, i-am povestit şi soţiei mele, şi nu crede o 
iotă. E clar că mama ei a păstrat secretul la fel de bine ca 
tine. 

Cedric oftă. 

— Speram să nu-ţi spun niciodată nimic din toate 
astea. Dar atacul acesta m-a făcut să mă gândesc la 
moarte, şi, dacă mor înainte ca armistițiul să prindă 
rădăcini, totul va fi în zadar. 

Myles nu se simţi deloc în largul lui auzindu-şi tatăl 


vorbind despre moarte. O înfruntau în fiecare zi, desigur, 
dar niciodată nu mai fusese contele atât de aproape de ea. 

— Dar de ce este atât de important armistițiul acesta 
cu clanul Sinclair? Nu mai contează pentru Aislinn acum, 
căci nu mai trăieşte. 

— Eu da. Tatăl său roşi când vorbi. Şi am jurat să-i 
protejez copiii. Această promisiune nu obligă mai puţin. 

— Şi speri să îi protejezi pe Fiona şi pe ceilalţi aliindu-i 
cu noi şi cu regele? 

Sorbi din cupă. Contele încuviinţă din cap. 

— Întocmai. 

Myles se înecă uşor cu berea. 

— Mai este altceva? 

Tatăl său goli cupa. 

— Voi păstra unele secrete pentru mine. 

La naiba cu tatăl său şi cu secretele lui! Ezită din nou, 
simțindu-se frustrant. 

— Tată, nu pot conduce eficient fără a şti tot ce ai de 
spus. Dacă mai sunt şi alte lucruri, spune-mi acum. Dar 
Cedric nu făcu decât să întindă cupa pentru a i-o reumple. 
Myles luă carafa de pe masă şi umplu cupa. Ştii că există o 
şansă ca în spatele acelei ambuscade să se fi aflat clanul 
Sinclair, da? întrebă Myles, iar iritarea se auzea limpede în 
vocea lui. 

Contele se gândi un moment. 

— Am vorbit pe îndelete cu John la nunta ta, Myles. 
Pare cu capul pe umeri, şi am credinţa că vede importanţa 
acestui armistițiu. Nu se lasă dus de emoţii impetuoase, ca 
fratele său. 

— Da, dar fratele său este căpetenia. 

— Adevărat. Dar nu pot înţelege de ce Simon ar fi de 
acord cu căsătoria, pentru ca apoi să-i anuleze scopul. 
Mama ta îmi spune că Tavish s-a dus să-l informeze pe 
regele James despre atac. Ascultă ce-ţi spun, dacă va afla 
ceva, atunci va afla că Archibald Douglas a pus totul la 
cale. 

— Dar Archibald Douglas este în Londra de când l-a 
exilat regele. 


— Da, şi Douglas este un şarpe care şopteşte în 
urechea suveranului Angliei. Nimeni altcineva nu conspiră 
mai mult pentru a-l detrona pe James, căci, dacă regele 
nostru este înlăturat, Douglas se va întoarce acasă şi va 
prelua din nou regența Scotiei. 

— Douglas nu are drepturi adevărate. Este tatăl vitreg 
al regelui, nimic mai mult. 

— Da, dar încă este căsătorit cu mama regelui. Şi, dat 
fiind că James nu are încă moştenitori, Douglas este în 
continuare următorul la rând. Şi sunt multe clanuri 
puternice care s-ar bucura să-l vadă înapoi la cârmă, căci 
le-ar aduce foloase. 

— Şi ne-ar distruge pe noi. 

— Da, foarte probabil. 

Myles sorbi din nou cu sete. 

— In cazul acesta, să sperăm că Tavish se va întoarce 
curând la Dempsey cu ştiri utile. 

— Da, şi între timp trebuie să o convingi pe soţia ta că 
nu suntem nişte monştri. 

— Mărturisesc, tată, că sunt oarecum la ananghie din 
punctul acesta de vedere. Nu am mai întâlnit o fată atât de 
îndărătnică. Am apelat chiar şi la sfatul lui Vivi. 

Tatăl său izbucni în râs, ceea ce se încheie cu un nou 
acces de tuse. 

— Cu ce te-ar putea ajuta Vivi? întrebă el cu greu. Nu 
a trebuit să curteze niciodată o muiere. 

— Aşa-i, şi şi-a băgat soţul în pământ. Dar pare să se 
înţeleagă cu nevasta mea. 

Cedric ridică dintr-o sprânceană. 

— Sunt făcute din aceeaşi stofă, poate? 

Myles zâmbi fără să vrea. 

— Vivi mi-a sugerat să fiu drăguț. 

— Drăguţ? 

Contele ridică şi din cealaltă sprânceană. 

— Da, drăguţ. Aşa că i-am luat miresei mele un colier. 

Tatăl său încuviinţă din cap. 

— Pare abordarea potrivită. Şi ce s-a întâmplat când i 
l-ai dat? 


— E la mine în buzunar. M-a enervat pe drum spre 
casă şi încă nu i l-am dat. 

Contele râse din nou. 

— Dă.-i-l. Poate o vei aduce pe calea cea bună. 

Trecură la alte lucruri, detalii obişnuite despre 
conducerea gospodăriei, vremea caldă, costul mâinii de 
lucru pentru acoperişul morii. Se făcu târziu. Era plăcut să 
petreacă timp cu tatăl său, fără să-şi facă griji gândindu-se 
la comploturi, la neveste şi alte intrigi. Dar în cele din urmă 
ochii contelui începură să se închidă, şi Myles îşi dădu 
seama că şi el era obosit. 

— Te las să te odihneşti, tată. Somn uşor, să te 
vindeci! 

leşi din dormitorul contelui, îndreptându-se spre al 
său şi întrebându-se de ce primire urma să aibă parte dacă 
soţia lui era încă trează. Colierul îi atârna greu în buzunar. 
Ar trebui să-l dea în schimbul unui sărut. Râse înfundat 
punând mâna pe clanţă, dar îi veniră în minte cuvintele ei 
de mai devreme. 

„Urmăream doar să-mi protejez sora de avansurile 
tale. Nu voiam să o forţez să fie în locul meu”. 

Se îmbujoră de ruşine dintr-odată, şi asta îl duru 
profund, căci nu făcuse nimic ruşinos. Fusese răbdător cu 
ea, mai tolerant cu purtarea ei decât ar fi fost cei mai mulţi 
bărbaţi. Muiere nerecunoscătoare. Avea să o facă să-i ceară 
sărutările, la urma urmelor. Nu avea să forţeze o femeie 
care găsea umilitoare atingerea lui. Îşi proteja sora, ca să 
vezi! 

Luă mâna de pe clanţă şi înaintă pe coridor. Avea să 
se odihnească în altă parte şi să îşi lase soţia să caute 
căldură în propria ei mândrie îndărătnică. 

Fiona se întreba unde dormea soţul ei de câteva zile. 
Trecuseră patru nopţi de când le părăsise pe ea şi pe sora 


lui în drum spre Dempsey. În acele zile fusese cordial, dar 
rece, sosind în fiecare dimineaţă să îşi schimbe 
îmbrăcămintea, apoi plecând din nou. În timpul meselor 
venea uneori să li se alăture în sală, dar deseori cina în 
camera tatălui său. Fiona îşi petrecea timpul cu Vivi şi cu 
Alyssa. Marietta rămânea distantă, politicoasă, dar rece. 
într-atât de mult, încât până şi sora ei începuse să îi 
şoptească Fionei la ureche: „Nu te descuraja! Nu este vorba 
că nu te place. Mereu a fost astfel”. 

Fiona îşi reamintea că nu conta ce credea soţia 
contelui, însă, cu toate acestea, într-un colţ al minţii, ştia că 
nu era aşa. 

Doamnele erau împreună, cosând în camera lui Vivi, 
când se auzi un strigăt şi, la scurt timp după aceea, răsună 
o bătaie la uşă. Deschise o servitoare, şi în faţa uşii se afla 
o tovarăşă de-a ei radioasă. 

— Doamnelor. S-a întors Lord Tavish. Şi l-a dus cu el 
pe Lord Robert. 

Alyssa chicoti de bucurie şi, împreună cu Vivienne, 
lăsă cusutul deoparte. 

— O, Fiona, sigur îl vei adora pe Robert. Dar nu 
trebuie să-l laşi să te tachineze. E bine cunoscut pentru 
glumele sale. x 

Fiona simţi că îi bate inima mai tare. Incă un Campbell 
de care să se ferească? Minunat. Alyssa ieşi pe uşă, săltând 
pe hol. Vivienne şi Fiona o urmară mergând agale. 

— Pari posomorâtă, spuse Vivi. 

— Mai mult decât de obicei? 

Fiona începuse să glumească şi ea cu mătuşa lui 
Myles, ceea ce părea să le apropie şi mai mult. Vivienne 
râse uşor înclinând capul pentru a o privi mai bine pe Fiona. 

— Nu, nu mai posomorâtă decât de obicei. Şi cu 
siguranţă nu atât de posomorâtă ca în prima noapte. 

Femeile înaintară pe hol, ieşind în curte, unde Tavish 
şi fratele lui Myles erau salutaţi ca nişte eroi cuceritori. 
Fiona îl remarcă imediat pe Robert, căci semăna cu Cedric, 
doar că avea un maxilar mai puţin pronunţat. Avea un ten 
mai deschis decât al fratelui său şi bucle şatene. Inălţă 


capul şi îi întâlni privirea. Aproape că se împiedică, căci 
avea cei mai albaştri şi mai adânci ochi pe care îi văzuse, 
mai degrabă violet decât indigo. Nu era de mirare că 
femeile îi cădeau la picioare. 

Vivienne chicoti şi şopti: 

— Ai grijă, e un mare pehlivan. 

Myles se apropie de fratele său şi se întoarse, 
urmându-i privirea. Când ochii i se opriră asupra Fionei, se 
încruntă şi păşi în faţa lui Robert, spunând ceva ce ea nu 
auzi. Robert râse şi încuviinţă. Fiona simţi că se înroşeşte, 
căci, orice ar fi spus, nu încăpea îndoială că fusese despre 
ea. 

Când soţul ei se întoarse din nou în direcţia ei, avea o 
expresie mai relaxată, şi se îndreptă împreună cu fratele 
său spre ele. Robert se aplecă să-şi sărute mătuşa pe 
obraz. 

— Vivi cea cu vino-ncoace, nu ai îmbătrânit deloc. Eşti 
cumva vrăjitoare? 

— Ceva de genul. Bun venit acasă, Robert. 

Îl sărută şi ea pe obraz. 

— AŞ fi venit mai repede, dar Tavish m-a făcut să bat 
pasul pe loc. Vârsta şi prea multă bere i-au venit de hac. 

Zâmbetul i se lumină mai tare, căci unchiul său era 
chiar în spatele lui. 

— Încă ţi-aş mai putea arăta câte ceva în curte, 
băiete. Ne vedem acolo mâine. 

— E o provocare, unchiule? 

Tavish zâmbi larg. 

— E o promisiune. 

Robert încuviinţă din cap. 

— Pe mâine, atunci! 

Se întoarse din nou spre Fiona. Ea spera că nu avea 
faţa îmbujorată. Tânărul era ridicol de atrăgător, cu gropiţe 
în obraji şi în bărbia pătrată. 

Myles se apropie, întinzându-se şi luându-i mâna 
pentru a o aşeza pe după braţul său, ca şi când ar fi fost cei 
mai intimi parteneri. 

— Robert, îmi face o mare plăcere să ţi-o prezint pe 


Fiona Campbell. Soţia mea. 

Cuvântul era plin de subînţelesuri ascunse. Sau poate 
nu tocmai ascunse. Dar Robert dădu dovadă de bună- 
cuviinţă şi de maniere impecabile, luându-i cealaltă mână şi 
aplecându-se deasupra ei, repede şi scurt. _ 

— Este o onoare să te cunosc, Lady Fiona. li sunt 
dator. 

— Vai, domnule, cum aşa? întrebă ea cu voce 
nesigură. 

El zâmbi larg. 

— Dat fiind că stimabilul meu frate va fi preocupat de 
o persoană atât de încântătoare ca tine, toate doamnele 
libere vor fi ale mele. 

— Şi câteva dintre cele mai puţin libere, murmură 
Tavish. Haide, ia-o din loc! Te aşteaptă tatăl tău. 

Robert încuviinţă încă o dată din cap şi îi făcu cu 
ochiul Fionei. 

— Aştept cu nerăbdare să ne cunoaştem mai bine, 
milady. 

Myles o strânse de mână şi o trase mai aproape de el, 
în timp ce grupul se îndrepta spre sală. 

— Robert a fost la curte, draga mea, spuse Myles. 
lartă-i stilul direct. Acum voi merge să stau cu tata o 
vreme. Sper că vei putea găsi ceva delectabil cu care să-ţi 
petreci timpul cât lipsesc. _ 

Ea privi spre faţa soţului ei. li spusese mai multe 
cuvinte decât îi adresase în ultimele zile. Şi cât de pline de 
solicitudine păreau. O lăsase singură o săptămână, aşa că 
de ce era brusc interesat? Ah, fratele său. Desigur. Myles 
avea să joace rolul soţului iubitor de dragul lui Robert. Ce 
prostie, căci sigur cel din urmă era îndeajuns de deştept 
încât să ştie că nu exista dragoste între ei. Poate că ar 
trebui să şteargă orice îndoială trăgându-şi mâna de sub 
braţul soţului ei. 

Dar privi spre Robert şi văzu că se uita la ea, cu un 
licăr curios în ochi. Poate că aşa se făceau lucrurile la curte, 
dar spera că pe faţa ei nu se citea altceva decât 
indiferenţă, căci nu i-ar fi fost de niciun folos să creeze 


neînţelegeri între fraţi. lar Robert era duşmanul ei, la fel ca 
Myles. Chiar dacă avea un chip de arhanghel şi un zâmbet 
de ticălos. 

— Voi găsi ceva de făcut pentru a-mi petrece timpul 
fără tine, îi spuse Fiona soţului ei, cu o voce şi o expresie 
voit neutre. 

Myles îi zâmbi, părând totodată recunoscător şi 
încordat. 

— În acest caz, aştept cu nerăbdare să ne vedem la 
cină. 

Apoi îi prinse bărbia cu degetele şi îşi lipi buzele de 
ale ei, atât de apăsat şi de rapid, că păru mai curând un 
stigmat decât un sărut. Ştia că era pentru Robert, dar tot îi 
stârni furnicături şi îi lăsă un gol în piept după ce el se 
desprinse. 


Mama lui Myles era cu contele, agitându-se ca de 
obicei, când intrară în cameră. Îl văzu pe Robert şi lăsă să-i 
cadă peria din mână în poala soţului ei. 

— Robert! Ce grozav! Traversă încăperea grăbită, 
cuprinzându-şi fiul în braţele acoperite de satin. 
Dumnezeule! Eşti prea slab. 

— Mi-ai lipsit, mamă. Nu m-a mai cicălit nimeni de luni 
în şir. Şi nu sunt prea slab. Sunt plin de muşchi. 

— Ba eşti. Nu te hrăneşte regele? 

II trase spre Cedric. 

— Mamă, am fost în campanie la graniţă, iar 
mâncarea a fost groaznică, dar mă poţi îngrăşa cât stau la 
Dempsey, dacă doreşti. 

Cedric râse. 

— Vino aici, fiule! Lasă-mă să te privesc aşa cum 
trebuie! 

Myles se dădu la o parte, privind la fratele său mai 
mic, care se aşeză pe patul tatălui lor, rezemându-se de 
spetează, atât de relaxat, de parcă nici nu ar fi lipsit de 
acasă. 


— Spune-mi, băiete, cum o duce regele? întrebă 
Cedric. 

— E plin de planuri, ca întotdeauna. S-a căsătorit cu 
Marie de Guise acum câteva săptămâni şi, în onoarea ei, a 
renovat o mare parte din Linlithgow. Este un loc mai frumos 
decât Falkland acum, deşi vânătoarea nu e la fel de bună. 
Şi intenţionează să navigheze spre Ținuturile înalte către 
sfârşitul verii. M-a rugat să-l însoțesc. Şi pe tine, Myles, 
dacă tata se poate lipsi de tine aici. 

Myles simţi un val de entuziasm. Era o mare onoare 
să navigheze cu regele. Dar imediat se gândi că asta ar 
însemna să o părăsească pe Fiona atât de curând. Lucrurile 
erau tare incerte între ei, şi i-ar fi plăcut să fie prezent 
pentru a le limpezi înainte de a o abandona. Ideea că punea 
nevoile ei, chiar şi pe ale lui, înaintea regelui, îl sperie. Fata 
era ca un val într-un iaz - fiecare acţiune de-a ei punea în 
mişcare tot ce era în jur. 

— Dar Douglas şi tagma lui? Au iscat probleme? 
întrebă Cedric. 

Îi făcu semn lui Tavish să se apropie. Tavish se aşeză 
pe un scaun. 

— Regele James a trimis cercetaşi să iscodească zona 
în care am fost atacați. Probabil nu vor găsi nimic, dar are 
spionii săi, şi poate vor afla ceva folositor. 

Myles se apropie, apucând speteaza din spatele cefei 
lui Robert şi aplecându-se. 

— Ne aflam pe pământul clanului Fraser când am fost 
atacați. 

Robert încuviinţă. 

— La nord de Inverness, mi-a spus Tavish. Dacă aşa 
stau lucrurile, probabil au fost membrii clanului Fraser, cu 
ajutor de la verii lor Douglas. Ambele clanuri sunt peste 
măsură de furioase pentru că regele a acuzat-o pe Lady 
Janet Douglas că a conspirat să-l otrăvească. Este sora lui 
Archibald Douglas, desigur, fiind suspectă din pricina 
aceasta. Totuşi, este o trădare să comunice cu Douglas, iar 
regele are dovezi că au schimbat numeroase mesaje. 

— Ce mesaje? întrebă Cedric. 


Robert ridică din umeri. 

— Nu ştiu exact, dar, dacă regele are nevoie de un 
motiv pentru a scăpa de cineva, îl va găsi. Sau îl va crea, 
dacă îi face plăcere. 

— Ai grijă ce spui, băiete! Asemenea vorbe te pot face 
să ajungi să atârni în ştreang, îl avertiză Tavish. 

— Are dreptate, fiule, fu de acord Cedric. James nu 
are încredere în nimeni necondiţionat. Nici măcar în noi. 

— Aşadar, ce se va întâmpla în continuare? întrebă 
Myles. Discuţia despre trădare îl stânjenea, căci, deşi părea 
că familia soţiei sale nu avea nimic de-a face cu 
ambuscada, nu cu multă vreme în urmă clanul Sinclair 
fusese ţinta mâniei regelui. Doar căsătoria lui şi hotărârea 
tatălui său de a-i apăra îi proteja acum. Fragilitatea situaţiei 
îi îngheţa sângele în vene. 

Robert se ridică. 

— În continuare, sugerez să luăm cina. Dacă mama 
spune că sunt prea slab, o fi având dreptate. 


* 


Cina fu plăcută, iar Fiona constată că se simțea 
nespus de bine. Sala cea mare era plină ochi de membrii 
clanului, veniţi să îl salute pe Lord Robert. În timp ce se 
ospătară cu friptură de mistreţ, delicatese şi dulciuri, el îi 
delectă pe toţi cu poveşti deocheate despre aventurile sale. 
Vinul curgea ca un râu primăvara, iar Fiona se încălzi în 
curând de la băutură şi de la atâta veselie, larma voioasă a 
petrecăreţilor zumzăindu-i în urechi. 

Pe tot parcursul serii, soţului ei nu se desprinse de ea, 
oferindu-i câte un dumicat delicios sau îndemnând 
servitoarea să îi umple cupa din nou. Zâmbea întruna, 
firesc, şi era relaxat, foarte diferit de cel care fusese în 
ultimele zile, când de-abia o privise. Dacă atenţia pe care i- 
o arăta era doar de paradă, era un bun actor, căci juca cu 
convingere rolul mirelui îndrăgostit. Sau poate că sosirea 
fratelui său îi vrăjise pe toţi. 

— Pari a fi în largul tău astă-seară, milord, spuse ea 


într-un final. 

Chipul lui îi fu traversat de o umbră, care dispăru însă 
la fel de repede pe cât apăruse. 

— Sunt în largul meu, cum ar trebui să fiu. Fratele 
meu s-a întors acasă, tata se vindecă şi am o soţie 
frumoasă alături. 

Privirea pe care i-o aruncă fu mai curând o provocare 
decât o declaraţie, ca şi când ar fi îmboldit-o să îl 
contrazică. Ea îşi muşcă limba, neavând niciun răspuns 
pregătit. Zâmbi şi sorbi din vin. 

Oricare ar fi fost motivul lui, voia ca Robert să creadă 
că totul era bine şi nu vedea de ce l-ar fi contrazis. Fraţii ei 
erau mereu în competiţie şi la fel părea să stea lucrurile şi 
în cazul lor. Şi, într-adevăr, dacă Robert vedea o 
vulnerabilitate în căsătoria fratelui său, era posibil să fie 
genul care să profite. Nu îi era de niciun folos să fie curtată 
de un Campbell. Cu siguranţă, nu avea nevoie de încă unul. 

Myles se apropie văzând că tace. 

— Eşti frumoasă, să ştii, când nu ai încruntătura 
aceea de Sinclair pe chip. 

Vocea lui se transformă într-o şoaptă răguşită, şi îi 
acoperi mâna cu a lui. Fiona aproape că sări de pe scaun la 
această familiaritate. 

— Aş putea chiar să îţi mărturisesc că mi-ai lipsit în 
aceste ultime zile, adăugă el. 

Pasiunea din ochii lui era de netăgăduit. Atingerea lui 
o arse ca o flacără. Şi, dacă era o femeie cinstită, putea să 
admită că şi ea îi simţise lipsa. 

— Tu eşti cel care are drumuri misterioase. Eu nu m- 
am ascuns, spuse ea. 

Buzele lui se arcuiră într-un zâmbet agale. 

— Este o invitaţie? Un simplu cuvânt din partea ta, şi 
voi reveni cu cea mai mare bucurie în dormitorul nostru. 

Era iscusit ca un şarpe. O lăsase de capul ei, sperând 
ca ea să se simtă singură, ceea ce se şi întâmplase, însă nu 
într-atât încât să îl încurajeze să se întoarcă în patul ei. Sau 
cel puţin nu într-atât încât să o recunoască. 

— Îmi place solitudinea, milord. Dorm netulburată şi 


îmi închipui că sunt încă fecioară, acasă la mine. 

El strânse din dinţi, iar zâmbetul îi îngheţă pe faţă. 

— Închipuie-ţi ce doreşti, Fiona. Adevărul nu poate fi 
alungat. 

Nu intenţionase să îl irite, doar să îl descurajeze. Când 
i se întunecau ochii, devenind somnoroşi şi senzuali, ca în 
clipa aceea, când îi atingea mâna şi îi şoptea la ureche, 
instinctul de apărare se trezea imediat la viaţă. Simţea 
nevoia de a-l respinge. 

În clipa aceea, seara se schimbă radical pentru ea. 
Soţul ei se întoarse şi începu o conversaţie cu Tavish, care 
stătea lângă el în cealaltă parte. Fiona simţi că i se iveşte o 
lacrimă stupidă, şi nu-şi putea imagina de unde venea. 
Clipi, alungând-o. Alyssa stătea în dreapta ei. 

— Eşti bine, Fiona? întrebă ea. 

Fiona încuviinţă. 

— Mi-a intrat ceva în ochi, cred. Atâta tot. 


* 


Câteva ore mai târziu, în timp ce se dezbrăca ajutată 
de Ruby, se gândi la soțul ei şi la licărul din ochii săi când 
privea în direcţia ei. Simţi furnicături neobişnuite în trup şi 
căzu pe gânduri. Nu făcuse un secret din faptul că o dorea, 
dar totuşi îşi petrecea nopţile în altă parte. Zile în şir, nu 
făcuse nicio încercare de a o seduce, şi ar fi trebuit să fie 
bucuroasă. Era bucuroasă, desigur. Era mai bine să-l ţină la 
distanţă, căci, atunci când îi atinsese mâna la cină, aproape 
că icnise din pricina arsurii pe care o simţise. Flăcările o 
traversau chiar şi acum, deşi se chinuia să le alunge. Forţa 
ei de Sinclair slăbea cu fiecare zi ce trecea. 

— Braţele sus, milady, o instrui Ruby. Haideţi să 
scoatem cămaşa aceasta. 

Fiona ridică braţele, supusă ca un copil, dar, în timp 
ce servitoarea îi scotea veşmântul, materialul îi atinse 
sfârcurile ca un sărut discret, şi Fiona trase deodată aer în 
piept. Expiră încet, venindu-i să-şi prindă sânii în mâini 
pentru a le potoli durerea bruscă. Era o senzaţie ciudată, 


căci îşi simţea trupul fierbinte şi rece în acelaşi timp, ca şi 
când ar fi turnat apă pe o plită încinsă, de pe care picăturile 
săreau şi sfârâiau într-un dans încins. 

Fiona se încruntă din pricina propriilor gânduri. 
Petrecuse prea mult timp cu Vivi în ultima vreme. Femeia 
avea o fire prea destrăbălată, vorbind mereu despre marile 
plăceri ale iubirii carnale. Era o prostie. Fiona încercase. Nu 
fusese îngrozitor. Dacă era să spună adevărul, fuseseră şi 
lucruri care îi plăcuseră, dar în mare parte îşi amintea doar 
o grămadă de mormăieli şi multă frecare. Nu avea nevoie 
de aşa ceva. Şi totuşi, trupul ei părea înclinat să nu dea 
crezare minţii. 

Ruby se întoarse cu o cămaşă de noapte, cea din 
pânză groasă pe care o purta întotdeauna, şi, când i-o 
strecură peste trup, acesta o trădă încă o dată. In minte îi 
apărură imediat imagini cu soţul ei. Myles, întins în pat, 
sărutând-o la han, trăgându-i picioarele grăbit în jurul 
şoldurilor lui, în noaptea nunţii lor. Dumnezeule mare, cum 
de putea tânji după mângâierea lui? Când devenise o 
uşuratică? 

Ruby veni în faţa ei, legându-i fundele cămăşii de 
noapte, înfăşând-o de parcă ar fi fost un prunc, dar nu era. 
Şi totuşi, nu era nici tocmai femeie. Era undeva la mijloc. 
Din toate punctele de vedere. Nu mai era fecioară, dar nici 
tocmai soţie. Nu mai era din neamul Sinclair, dar nu era pe 
deplin o Campbell. Simţi lacrimile arzându-i ochii şi îi 
îndepărtă mâinile lui Ruby. 

— Mulţumesc. Termin eu. 

— Da, milady. S-a întâmplat ceva? 

Fiona zâmbi cu chiu, cu vai. 

— Totul este bine, minţi ea. Dar mă doare puţin capul 
şi aş vrea să fiu singură. 

— Da, milady. 

Ruby făcu o reverență stângace şi închise uşa în urma 
ei cu un ultim bufnet. 

Fiona se aşeză la masa de toaletă şi luă peria, 
trecându-şi-o uşor prin păr. Apoi o aşeză la loc şi îşi vâri 
degetele prin bucle încet, aşa cum ar fi putut-o face un 


iubit, şi trupul îi vibră de dorinţă şi de data aceasta. Închise 
ochii, şi câteva momente se lăsă să îşi închipuie cum ar fi 
putut fi viaţa ei dacă s-ar fi căsătorit din dragoste şi nu din 
obligaţie. Ce bucurie ar fi fost să fie mângâiată de un 
bărbat care o adora! Care o preţuia şi o respecta. Un bărbat 
ale cărui sărutări să-i facă inima să duduie şi picioarele să 
tremure şi să se desfacă. Deşi încerca din răsputeri să 
invoce un cavaler imaginar, toate imaginile se concentrau 
asupra chipului lui Myles. Vedea zâmbetul şi ochii lui, îi 
simţea mâinile. Şi gura. 

Işi atinse buzele cu degetele, ca şi când ar fi putut 

gusta. Bărbat blestemat. Îi răpise atât virginitatea, cât şi 
identitatea. Acum îi furase şi gândurile. 
g Se ridică iute de la masă, doborând scaunul în grabă. 
II lăsă acolo, ca un copil bosumflat, şi se duse spre pat 
stingând toate lumânările, până când încăperea rămase 
într-o beznă aproape deplină. Nu mai rămăsese decât 
licărul focului din şemineu. Se strecură sub aşternuturi 
oftând din rărunchi şi se rugă să adoarmă. 

La un moment dat, un zgomot la uşă o trezi din 
somnul uşor. Focul ardea mocnit în camera întunecată şi 
din sala de dedesubt se auzeau sunete vagi. Trebuia să fie 
aproape miezul nopţii. Uşa se deschise, şi văzu o siluetă 
masivă. Se gândi să ţipe, dar fiara trecu printre pat şi 
şemineu, şi ea văzu că era un bărbat. Ar fi putut să întrebe 
cine era, dar bruta se împiedică de scaunul răsturnat şi 
căzu cu zgomot, lăsând să-i scape un şuvoi de înjurături 
scandaloase, şi Fiona îşi dădu seama că era soţul ei. 


Capitolul 25 


— Ce faci aici? întrebă soţia lui, ca şi când prezenţa sa 
ar fi necesitat o explicaţie. 

— E dormitorul meu! mormăi el. Îi zvâcnea 
genunchiul, de parcă l-ar fi lovit o ghiulea de tun, dar, mai 
rău de-atât, îl izbise ceva peste faţă şi, chiar şi acum, 
simţea că îi curge sânge din nas. Dumnezeule, femeie, 


dacă aş fi ştiut că ai pus o capcană, aş fi adus o lumânare. 

Fusese în sală cu Robert şi Tavish, vorbind despre 
trecut şi punând la cale strategii pentru viitor, până când în 
cele din urmă se săturase de vin şi de poveştile fratelui său. 
Aşa că le urase noapte bună şi, pentru prima oară în 
ultimele patru nopţi, se îndreptase spre dormitorul său. 
Dormise în camera lui Robert în ultima vreme, sperând că 
absenţa lui ar putea-o îmbuna pe soţia lui. Dar fratele lui se 
întorsese acum, iar Myles hotărâse că era de ajuns. Era 
soţia lui şi, fie că îi plăcea, fie că nu, avea să doarmă lângă 
ea de azi înainte. 

În timpul cinei, sperase să o înmoaie cu atenţiile lui. 
Cu toate acestea, ea refuzase să-l invite. Acum se trezi pe 
covor, strângând din dinţi la durerea din genunchi şi 
întinzând mâna să oprească şuvoiul din nas. 

— Dacă aş fi ştiut că vii, aş fi pus scaunul la loc, spuse 
ea. 

Dumnezeule, fata avea tupeul să pară indignată. Avea 
un dar al ei de a face ca fiecare propoziţie să sune a 
acuzaţie. 

— Ai putea aprinde o lumânare, te rog? 

Se strădui să sune calm, dar nu reuşi. Cu toate 
acestea, o auzi coborând din pat, şi în curând se văzu o 
scânteie. Lumina slabă a lumânării stinghere, pe lângă 
focul care abia pâlpâia, arunca umbre prin încăpere. 

— Eşti rănit? avu ea decenta de a întreba. S-a auzit un 
pocnet teribil. 

— Sunt bine. 

Fiona veni mai aproape, iar lumina pâlpâitoare aruncă 
o reflexie stranie asupra pielii ei translucide. Îşi lăsase părul 
desfăcut şi purta o cămaşă de noapte albă, de pânză. Un 
veşmânt cuviincios, care însă lui îi făcea inima să duduie. 
Zvâcnetul se mută din rotulă în vintre. 

Ea se aplecă şi scoase un icnet. 

— Dumnezeule, Myles, sângerezi. Aşeză lumânarea 
pe masă şi aprinse rapid alte câteva. Aruncă un buştean pe 
foc. Apoi dispăru în garderobă pentru un moment, 
întorcându-se cu o cârpă. 


— Stai aici pe scaun! Lasă-mă să văd! 

El o lăsă să îl ridice şi să-l aşeze pe scaun. 

— E nasul. Probabil m-am lovit de piciorul scaunului. 

Ea apropie lumânările şi turnă apă dintr-o carafă în 
lighean, înmuind cârpa. 

— Lasă capul pe spate. Mişcă mâna. 

— Ce-ţi mai place să faci pe şefa. 

— Sângerezi ca un prostănac. Mişcă mâna, am zis. 

O lăsă să-l îngrijească, surprins de blândeţea atingerii 
ei, în comparaţie cu tonul aspru al cuvintelor ei. Dar nu 
avea să se plângă, căci, atunci când se aplecă, îi văzu sânii 
săltând pe după pânza albă. Înghiţi din nou şi îşi dori ca 
lumina lumânării să fie mai puternică şi decolteul mai 
adânc. Dacă ar întinde mâna, şi-ar putea umple palma cu 
carnea ei. Gândul îl săgetă până în testicule. Însă avea 
mâinile pătate cu sânge, aşa că şi le ţinu în poală, departe 
de bucluc şi acoperind dovada că era din ce în ce mai 
excitat. 

— Crezi că e rupt? întrebă ea. 

Gândindu-se doar la mădularul lui, rosti: 

— Ce? 

— Nasul. Crezi că l-ai rupt? 

— O, mă îndoiesc, deşi doare ca naiba. 

Apăsă cu arătătorul pe coama nasului. Fiona înmuie 
din nou cârpa în lighean, apoi o stoarse. l-o apăsă pe nări. 

— la, ţine-o pe nas! 

El făcu întocmai şi încercă să-şi ascundă surpriza când 
ea îi luă cealaltă mână şi începu să o şteargă cu o altă 
cârpă umedă. Ar fi putut-o înmuia în lighean, dar nu o făcu. 
Era mult prea plăcut să fie îngrijit de ea. 

Fiona se ocupă de o mână, apoi de cealaltă, cu 
sprâncenele împreunate de concentrare, în timp ce îi curăța 
palmele, îndepărtându-i petele stacojii cu cârpa umedă. 
Părea mai minuțioasă decât era cazul, dar el îşi ţinu gura. 

Apoi ea îi şterse fiecare deget de la bază până la vârf, 
şi Fiona crezu că avea să moară din pricina mişcării, ca şi 
când ar fi avut zece mici mădulare, tresărind fiecare sub 
căldura mâinilor ei care îl frecau cu cârpa umedă. li făcea în 


ciudă fără să ştie. Dumnezeule, cât o dorea! 


* 


El avea mâinile mari. Cu mult mai mari decât ale ei, şi 
aspre de la bătături şi cicatrici. Nu frumoase sau catifelate, 
nu nişte mâini odihnite, însă era fermecată de forța şi de 
grosimea palmelor lui, de arcuirea puternică a fiecărui 
deget şi de inelul cu sigiliu, care îl proclama drept 
Campbell. Astfel de mâini erau făcute pentru a învârti sabia 
şi pentru a înfrânge duşmanii. Mâini care ucideau. Însă ştia 
că fuseseră blânde când îi atinseseră faţa la han sau îi 
tăiase legăturile de la mâini. Sau când o ţinuse de mână la 
cină. Nu înţelegea cum mâinile acelea puternice, tăbăcite o 
puteau atinge cu atâta delicateţe. Cu toate acestea, ştia că 
puteau. Indepărtă şi ultima picătură de sânge şi îl privi. 

Avea capul dat pe spate, cu ochii închişi. Probabil că 
rana îi provoca o durere imensă, căci pe frunte avea 
broboane de sudoare şi respira sacadat. îi privi gâtul 
musculos şi observă că avea pulsul accelerat. 

li dădu drumul mâinii, şi aceasta căzu, strângându-se 
în pumn. Fiona mai clăti o dată cârpa, storcând-o şi 
înlocuind-o cu cea pe care el şi-o ţinea lipită de faţă cu 
cealaltă mână. El deschise ochii şi o privi atât de ciudat, 
încât ea crezu pentru o clipă că s-ar putea să îl şi luat 
ameţeala. Unii bărbaţi păţeau asta când îşi vedeau propriul 
sânge, deşi el nu părea genul impresionabil. 

— Eşti bine? întrebă ea din nou. 

El pleacă uşor capul şi îndepărtă cârpa. Era pătată pe 
alocuri de sânge. Trase aer pe nas. 

— Cred că sunt bine. 

— Ei bine, lasă capul jos şi mai aşteaptă puţin. 

El se încruntă. 

— Nu, sunt bine. Dar tu te-ai cam murdărit. Înclină din 
cap spre trunchiul ei, şi ea privi în jos, văzând că avea 
cămaşa de noapte umedă şi pătată de apa rozalie din 
lighean. | se lipea de pântec, şi se înfioră, observând 
deodată că în încăpere era răcoare. 


— Trebuie să te schimbi. 

El avea vocea răguşită, şi ea nu-şi putea imagina alt 
motiv decât poate că era supărat. La urma urmei, era vina 
ei. Dacă nu ar fi lăsat scaunul răsturnat pe podea, nu ar fi 
căzut. Presupunea că ar trebui să-i ceară scuze. E 
important, totuşi, să recunoşti când greşeşti. 

— Îmi pare rău, spuse ea, aproape în şoaptă. 

El miji ochii. 

— Pentru ce, mai exact? 

— Pentru că am lăsat scaunul în calea ta. Pentru ce 
altceva să-ţi cer scuze? 

El o privi atât de lung, încât ea se întrebă din nou 
dacă nu cumva se lovise prea tare, apoi el râse înfundat, 
scoțând un sunet lipsit de umor. 

— Chiar, pentru ce. Curăţă-te, Fiona! Mă descurc 
singur de-acum. 

Vorbele lui o răniră. ÎI îngrijise cu mare atentie, iar el 
părea a-i purta pică. Faptul că lăsase scaunul în calea lui 
fusese un accident. De unde să ştie că avea să umble pe 
întuneric prin cameră, când nu mai trecuse pe acolo de zile 
în şir? Se duse în garderobă şi luă o altă cămaşă de noapte 
din cuier. Slavă Cerului că avea încă una din pânză groasă. 
Nu intenţiona să iasă de acolo nepurtând altceva decât 
veşmântul acela în care părea mai degrabă despuiată. Işi 
scoase cămaşa umedă şi şi-o puse repede pe cealaltă, 
legând funda la gât cât de strâns putu. 

Îl auzi pe Myles în cealaltă cameră, golind ligheanul şi 
punând lemne pe foc. Părea că intenţiona să rămână, aşa 
că nu avea de ales decât să se întoarcă în cameră. Cu 
bărbia în pământ, intră în încăpere şi se îndreptă spre pat. 

— Vino şi stai aici un moment! Arătă spre scaunul de 
lângă vatră. Ea şovăi, până când el spuse: Te rog. Am să-ţi 
dau ceva. O mustrare, fără îndoială, dar totuşi se aşeză, 
după cum îi spusese. Aşteaptă un moment aici. 

El se duse în garderobă şi se întoarse câteva 
momente mai târziu. Îngenunche în faţa ei, şi postura lui 
rugătoare o lăsă fără respiraţie. li înmână o punguţă de 
catifea roşie. Inima i-o luă la goană, ca o piatră pe 


suprafaţa unui lac, până când plonjă adânc sub suprafaţa 
tulbure. 

— Ce este? întrebă ea. 

El râse înfundat văzându-i stânjeneala. 

— Eşti o fată suspicioasă, nu-i aşa? Nu este nimic 
veninos, promit. Deschide punga. 

Ea desfăcu sfoara şi răsturnă punga, trepidând de 
curiozitate. În poală îi căzu un colier cu aur şi smaralde. ÎI 
recunoscu imediat. Era cel pe care-l admirase când fusese 
cu Alyssa. Întinse mâna, dar nu îl atinse. De unde ştiuse? 
Timp de o clipă, se întrebă prosteşte dacă un asemenea 
pandantiv nu era cumva fermecat. 

— Am spioni peste tot, răspunse el, apoi râse văzând 
că ea nu zâmbea. Aurarul mi-a spus când am trecut pe 
lângă prăvălia lui, şi am fost încântat să-l cumpăr pentru 
tine. Am vrut să ţi-l dau mai devreme, dar... eram nervos 
pe tine. 

Ea îl privi în ochi. 

— Şi-acum nu eşti? 

Tare ciudat mai era soţul ei. Trase aer în piept încet. 

— Încă sunt iritat. Dar totodată îmi dau seama că ai 
pierdut mult când ţi-am abandonat cuferele la marginea 
drumului şi intenţionez să înlocuiesc lucrurile acelea. Dar, 
mai mult de atât, Fiona, ţi-ai lăsat în urmă familia şi casa. 
Şi, deşi ai fugit şi încă îmi opui rezistenţă, nu ai dat înapoi 
niciodată. Respect asta, chiar dacă aş vrea să încetezi. 

— Să încetez? 

— Să încetezi să te mai opui. 

În vocea lui se ghicea unda unei rugăminţi, însă abia 
sesizabilă. Ea simţi că i se blocă respiraţia. 

— De ce ţi-ai schimbat atitudinea? Nu ne-am prea 
văzut în ultimele zile. 

El ridică din umeri. 

— Poate că întoarcerea fratelui meu m-a făcut să 
înţeleg lucrurile altfel. 

— Să le înţelegi altfel? Sau e vorba despre gelozie? 

Era o întrebare îndrăzneață, dar avea să afle 
adevărul. Dacă urma să fie un pion în mâinile lor, era mai 


bine să afle acum. 

El clătină din cap şi zâmbi trist. 

— Nu am niciun motiv să fiu gelos pe fratele meu. 
Robert mă enervează, dar la fel de des mă încântă, însă, 
dacă soarta ne-ar despărţi, aş suferi din pricina aceasta, şi 
mă întreb dacă tu suferi din pricina faptului că ai pierdut 
compania surorii tale. Ţi-aş putea uşura greutatea aceasta 
dacă ar exista o cale. 

Lacrimi de surprindere îi înţepară ochii. Era prima 
dată când zicea că venirea ei aici nu era o onoare şi o 
binecuvântare pe care ar trebui să le preţuiască. Faptul că 
recunoştea că făcuse un sacrificiu o ajuta mult să îl ierte 
pentru că era un Campbell nenorocit. Luă colierul. Nu mai 
văzuse niciodată ceva atât de frumos. 

Mult mai scump decăt orice bijuterie pe care o avea în 
cuferele ei. Il ridică, şi flacăra lumânării săltă pe verigile lui, 
dansând pe pereţi. Era o bijuterie fermecată, într-adevăr. 

— Mulţumesc, Myles. Este încântător. Nu-şi putu 
controla tremurai vocii. 

El zâmbi. 

— Nu atât de încântător precum va fi la gâtul tău. Pot 
să ţi-l pun eu? 

Ah, ar trebui să refuze acest cadou cumpărat cu 
averea neamului Campbell, cu bogății răpite de la clanuri 
mai puţin puternice, precum al ei. Dar nu voia decât să şi-l 
pună şi să se privească în oglindă. Se răsuci pe scaun şi se 
ridică. Işi dădu părul într-o parte şi îl ţinu, în timp ce el îi 
aşeză lanţul, cu închizătorile la spate. Apoi Myles ezită un 
moment. 

— Închizătoarea aceasta este pentru degete mai fine 
decât ale mele. 

Ea îşi închipui degetele lui în clipa aceea, degetele pe 
care tocmai le curăţase, şi strânse picioarele pe sub 
cămaşa de noapte. In cele din urmă, el reuşi să închidă 
colierul. Zăbovi o clipă cu mâinile pe umerii ei, strângându-i 
abia sesizabil. Ea îi dădu drumul părului, care căzu pe 
antebraţele lui, foşnind. Il auzi oftând. Se întoarse spre el, 
atingând la rândul ei bijuteria fină. 


— Cum arată? 

— Uimitor. Uită-te la tine! 

întinse mâna şi luă o oglindă de pe masă, apoi 
îngenunche din nou în faţa ei, ţinând-o în sus, astfel încât 
să se poată vedea în ea. Avea obrajii calzi, şi nu se putu 
abţine să nu zâmbească. 

— E prea întuneric aici. Pun prinsoare că nici măcar 
nu îl vezi. 

— Ba da. Luceşte pe pielea ta ca praful de aur. 

Întinse mâna să îndrepte oglinda pe care o ţinea el. El 
îi atinse mâna cu a lui, şi ea tresări ca şi când inimile lor ar 
fi început să bată în acelaşi timp. 

Privi în oglindă pentru câteva secunde, observând 
aurul, smaraldul şi strălucirea pielii ei. Dar ceea ce îi atrase 
atenţia fu dorinţa din propriii ei ochi. Erau mari şi întunecaţi 
în încăperea slab luminată - şi nu din pricina colierului. Privi 
spre Myles, iar el lăsă oglinda deoparte, cu ochii plini de 
aceeaşi dorinţă. 

Voia să îl dispreţuiască. 

Era datoria ei de Sinclair să o facă. Dar încercase, şi 
era prea greu. Prezenţa lui îi tulbura gândurile şi îi înteţea 
dorinţa. Deşteptase în ea un lucru pe care nu-l putea uita. 
Soţul ei nu era crud, nici aspru, nici rău şi nu avea niciunul 
dintre defectele pe care şi le imaginase ea. În schimb, era 
bun, răbdător generos şi sincer. Şi nu cerea decât să fie 
soţia lui pe deplin. 

— Este un dar frumos, murmură ea. 

Dacă Myles ar fi întins mâna în clipa aceea şi-ar fi 
atins-o, s-ar fi aruncat în braţele lui, căci acum înţelegea 
cum de se întorceau florile spre soare. Părea că trupul ei 
era tras înspre el, gata pregătit pentru sărutul lui, gata să 
se lase cules. Dar el nu întinse mâna. Işi tinu mâinile pe 
lângă corp. Mândria lui era la fel de mare că ai ei. 


* 


Myles strânse pumnii, nevoia de a o atinge lovindu-l 
ca un val care îl trăgea spre ea. Dar rezistă, căci voia să 


vină ea spre el în schimb. 

— Nu am vrut să fiu nerespectuoasă nevorbindu-ţi 
despre sora mea, spuse ea văzând că el tăcea în 
continuare. Cred că ai fi avut grijă dacă te-ai fi căsătorit cu 
ea în schimb. Dar mă temeam. Nu te cunoşteam pe atunci. 

El se gândi un moment şi văzu că scuturile ei 
începeau să cedeze. 

— lar acum mă cunoşti? 

— Puțin. Îndeajuns cât să ştiu că nu eşti crud. 

Un compliment din partea ei. 

Era încântătoare la lumina focului, privindu-l cu ochii 
aceia cu gene lungi. Îşi lăsase părul desfăcut. El nu avea 
cum să reziste. 

Intinse mâna şi îşi răsuci o buclă pe deget. Fiona nu 
se clinti şi nu obiectă. Din partea ei, putea fi considerată 
invitaţia la care spera. Şi, dacă toţi fiii Scoției ar aştepta ca 
soțiile lor să le iasă în întâmpinare, neamul lui s-ar putea 
stinge, iar patria ar fi năpădită de englezi murdari. 

— Eşti crudă, o tachină el cu blândeţe. Căci mă 
ispiteşti cu zâmbetele tale şi cu toate acestea îmi refuzi 
sărutul. 

Ea îl privi un moment îndelungat, fără să zâmbească. 

— Nu mi-ai oferit niciunul de zile întregi. 

El rămase fără suflare, iar mădularul îi tresăltă plin de 
speranţe. 

Stătea dreaptă în scaun, iar el îngenunche în faţa ei. 
Părul ei era mătăsos şi cârlionţat. Răsuci încă o buclă lângă 
prima. 

— Nu, nu am făcut-o. Trebuie să mi-o ceri, îţi 
aminteşti? 

Scoase un încântător oftat de nerăbdare şi aproape că 
îi trase faţa spre a lui pentru a pune capăt acestei nebunii 
îndărătnice. Dar ea se lăsă din nou pe perna de pe scaun şi 
privi spre foc, apăsându-şi degetul mare pe buze. Părul i se 
desprinsese de pe degetele lui când se îndepărtase. Simţi 
cum războinicul Sinclair din ea se lupta cu dorinţa ei de 
femeie. 

El se aplecă şi îşi trecu mâinile pe dosul gambelor ei, 


ridicându-i cămaşa de noapte. 

— Încetează, spuse ea fără convingere, continuând să 
privească ţintă spre foc. 

— Dacă nu te pot săruta, trebuie să găsesc o altă cale 
de a-mi petrece timpul. 

Ea îi îndepărtă o mână cu piciorul, dar el i-l prinse şi îi 
frecă talpa cu degetul. Ea închise ochii pentru o clipă. El 
mişcă degetul din nou şi îi văzu genele fluturând. 

Ah, poate că aşa putea ajunge la inima acestei fete. 
Prin picioare. Şi ce cale încântătoare ar fi! li cuprinse 
piciorul cu ambele mâini şi strânse, frecându-şi palmele de 
pielea ei. Ea se întoarse şi se încruntă, încercând fără vlagă 
să se desprindă din prinsoarea lui. 

— Ce faci? 

El ridică din umeri şi zâmbi. 

— Îmi umplu timpul. 

— Cu piciorul meu? 

— E plăcut, nu? 

Ea pufni şi se întoarse spre foc, dar nu se desprinse. 

— Nu înseamnă nimic, dar savurează dacă îţi face 
plăcere. 

El râse înfundat la minciuna ei evidentă şi îi prinse şi 
celălalt picior, lăsându-se pe spate şi sprijinindu-l de 
coapsele sale. Avea genunchii lipiţi, dar avea să-i facă să se 
relaxeze şi în curând avea să pătrundă între ei. | se umplu 
pieptul de dorinţă. Dacă mişca piciorul doi centimetri la 
stânga, ar şti fără dubiu ce efect avusese asupra lui. Ca şi 
cum nu ar fi ştiut deja. Nu era atât de inocentă. 

Îi frecă picioarele încă un moment, apoi trecu la 
glezne şi o mângâie încet, până ajunse la gambe, şi 
degetele i se prinseră în spatele genunchilor ei. Se aplecă şi 
i se lipi de fluierul piciorului. 

Ea oftă şi îşi prinse buza de jos între dinţi. Privirea pe 
care i-o aruncă era plină de nehotărâre. Nu se asemăna cu 
încruntăturile din ultimele zile. Îşi atinsese scopul pe 
jumătate. Îi mai ridică puţin cămaşa de noapte, deasupra 
picioarelor îndoite, dar ea prinse marginea şi o ţinu în loc. 

— Nu, şopti ea. 


Era prea aproape. Mâinile lui ardeau ca jăraticul în 
timp ce înainta de-a lungul coapselor ei acoperite de pânză, 
oprindu-se pe talie. Chiar şi prin cămaşă, simţea căldura, ca 
şi când nu ar fi fost nicio barieră între ei. Se aplecă mai 
tare, până când feţele lor nu mai erau despărțite decât de o 
respiraţie. 

Ea strânse tivul cămăşii, şi el îi simţi muşchii 
abdomenului încordându-se sub mâna ei. Cu mâna cealaltă, 
se împinse în umărul lui, ca şi când ar fi încercat să 
clintească un munte din cale. 

— Ajunge, spuse ea, dar tremurul din voce o trădă. 

El clătină încet din cap. 

— Nu, iubito, nu ajunge deloc. 

Îi tresări inima în piept auzind cuvântul afectuos, deşi 
ştia că era fals. Nu o iubea, nu mai mult decât îl iubea ea 
pe el. Era instinctul, nimic altceva. Dar apoi el lăsă capul jos 
şi îi atinse un sân cu obrazul, făcându-l să salte şi să se 
umfle, ridicându-se spre el, căci nu se putu abţine. Ea ÎI 
prinse de ceafă şi îl apăsă mai tare. El gemu şi deschise 
gura, umezind țesătura cămăşii de noapte şi arzându-i 
carnea. 

Mâinile lui erau iuți, mult prea iuți pentru ea, şi nu 
apucă să reacționeze. O cuprinse cu un braţ pe după mijloc 
şi o trase, în timp ce mâna cealaltă i se strecura pe după 
tiv, urcând de-a lungul coapsei, până când îi cuprinse 
fundul gol şi strânse. 

Ea ţipă, îngrozită de îngăduinţa ei nesăbuită şi 
totodată nedorind nimic mai mult decât să se lipească de 
el, mişcându-şi picioarele astfel încât să-i facă loc între ele. 

Gura lui urcă spre coloana gâtului, lăsând în urmă o 
dâră fierbinte şi umedă. Mintea ei striga să înceteze şi să o 
lase în pace, dar nu putea articula niciun cuvânt în afară de 
oftaturi  deşănţate. Dumnezeule, era o trădătoare 
neputincioasă. Era la fel de inutilă pentru clanul ei ca o 
vrabie. El îşi trecu buzele pe deasupra maxilarului ei şi se 
opri, zăbovind deasupra buzelor. Atunci îl privi, întunecat în 
lumina slabă. Inima i se zbătu sălbatic în piept. De-abia 
putea respira din cauza pulsului bezmetic. 


— Cere-mi-o, şopti el atingându-i colţul gurii cu gura 
lui. Ea întoarse capul, neîndrăznind să vorbească, căci fără 
îndoială nu ar fi ieşit decât o aprobare. Întoarse faţa spre a 
lui. Sunt soţul tău, Fiona. Cere-mi-o şi îţi voi oferi o plăcere 
nebănuită. 

Ea îşi linse buzele. Nu mai avea decât o singură 
săgeată în arsenal. 

— Eşti duşmanul meu. Nu vreau nimic de la tine. 

Dar cuvintele erau amare şi sunau fals. El o trase mai 
aproape. 

— Eşti o mincinoasă. 

Ea oftă auzind acuzaţiile, dar nu putu să nege, aşa 
cum nu îl putea nega pe el. Îşi strecură mâinile în părul lui 
şi îl privi ţintă încă un moment. Apoi îl sărută, 
abandonându-se pe deplin, primind intensitatea dorinţei lui. 

Braţele lui erau ca de oţel, o închisoare bine-venită, şi 
cu cealaltă mână îi frământa fundul. Fiona se abandonă cu 
totul, fără reţinere. 

Blestemaţi fie clanul şi fraţii ei! 

Timp de câteva momente delicioase, stătură lipiţi unul 
de celălalt legănându-se pe scaun, în vreme ce uşurarea şi 
tensiunea creşteau - două feţe ale aceleiaşi monede. Myles 
o trase spre marginea scaunului mângâind-o în locul în care 
i se îmbinau picioarele. Ea se împinse în mâna lui şi simţi un 
fior crescând înăuntrul ei. El o sărută pe gât, îndepărtându-i 
cămaşa de noapte nerăbdător şi scoţându-i la iveală un 
umăr. Ţesătura se prinse în colier. 

El râse înfundat, trecându-şi degetul pe deasupra 
aurului. 

— Dumnezeule, Fiona, oftă el, ţi-aş fi dat bijuteria 
aceasta cu zile în urmă dacă aş fi ştiut că ti-ar putea slăbi 
rezistenţa. 

Cuvintele lui pătrunseră prin ceața dorinţei, ca o 
ploaie rece de toamnă prăvălită peste ardoarea ei. Se 
împinse în el şi se lăsă pe scaun. Asta făcuse? O momise cu 
fleacuri strălucitoare pentru a o face să cedeze? 

— Să îmi slăbeşti rezistenţa? 

Expresia de pe chipul lui trecu de la confuzie la 


remuşcare. El clătină din cap. 

— Nu asta am vrut să spun, Fiona. A fost o exprimare 
nefericită. 

Dar nu avea să se lase păcălită. 

— Te-ai gândit să mă plăteşti, ca şi când aş fi vreo 
târfă? Să-mi dai o bijuterie frumoasă şi să mă vezi căzând 
pe spate? Dumnezeule, iar ea îl lăsase. Se deschisese, fără 
ca măcar să fie nevoie de un pat. Stătea pe un scaun, fiind 
cât pe ce să se împreuneze pe duşumea, ca ţăranii. 

— Intenţionam ca acest colier să fie un dar. Nu să te 
cumpăr cu el. Nu aveam nicio aşteptare. 

Avea vocea încordată. Bineînţeles că da. Eşuase. 

— Acum cine minte? întrebă ea. Mă poţi privi în ochi 
spunându-mi că nu te-ai gândit să primeşti sărutări în 
schimbul acestei bijuterii? 

El strânse din dinţi. 

— Da, voiam să primesc sărutări în schimb. Dar ţi-aş fi 
dat colierul oricum. Nu te-am forţat, Fiona. Îmi doresc din 
tot sufletul să evit ceea ce ne-a făcut să ajungem aici. Am 
fost răbdător. Şi nu îmi cer scuze pentru că te doresc. 

— Pentru viclenie ar trebui să-ţi ceri scuze! 

Işi trase cămaşa de noapte peste umăr şi începu să 
încheie funda de la gât. El îşi trecu mâna peste cap. 

— Nu a fost nicio viclenie. Dacă ai fi rezonabilă, ai 
înţelege asta. Seducţia nu înseamnă înşelăciune. 

— Nu aşa cum o faci tu. 

Mai avea încă o săgeată, se pare, iar aceasta îşi 
atinsese ţinta. Ea se ridică brusc şi se întoarse spre foc, 
trecându-şi mâna prin păr. Era o fată proastă dacă credea 
că lui îi păsa de sentimentele ei. Dacă ar fi respectat-o, aşa 
cum spusese, nu ar fi momit-o cu aur şi smarald. Dar era un 
Campbell, la urma urmelor, plin de dorinţe şi de vicleşuguri. 
lar ea îşi îngăduise să uite asta. Probabil că aşa fusese 
ademenită şi mama ei de se trezise singură într-o vâlcea cu 
Cedric. Fiona nu avea să fie atât de naivă. 


Capitolul 26 


A doua zi, dimineaţa devreme, se auzi o bătaie uşoară 
la uşă, trezind-o pe Fiona din visele însufleţite, pline de 
culori stacojii. În lumina cenuşie a zorilor, se frecă la ochi şi 
îi deschise, văzând-o pe Ruby intrând, cu tava cu micul 
dejun într-o mână. Mirosul de pâine caldă şi de bacon 
plutea prin aer. 

— Bună dimineaţa, milady. Ţi-am adus... Servitoarea 
se întrerupsese, oprindu-se la capătul patului. O, bună 
dimineaţa şi ţie, milord. Nu am ştiut... Se opri din nou, 
făcând ochii mari când Myles înălţă capul de pe pernă. 

Încă adormită, Fiona uitase că el era acolo, dar îşi 
aminti cu iuţeală detaliile nopţii. Căzătura peste scaun, 
lovitura la nas şi tot ce urmase. 

Dar acum era zi, şi servitoarea stătea cu gura căscată 
privind la soţul ei, expresia ei sugerând că era mai mult 
decât surprinsă de prezenţa lui. Fiona se uită spre el şi 
scoase un mic icnet. Se ridicase în capul oaselor şi îşi 
netezea părul cu mâna. 

— Ce? întrebă el răguşit de somn. Fiona se ridică 
lângă el şi privi spre Ruby. Ce? întrebă el din nou. 

— lartă-mă, milord. Ai un ochi cam vânăt, răspunse 
Ruby. 

— Adu-mi oglinda, mormăi el. 

Ruby dădu fuga şi lăsa tava pe masă, apoi găsi 
oglinda, pe podea, acolo unde fusese lăsată. l-o aduse, însă 
buzele ei strânse nu trădau nimic. Myles luă oglinda 
oarecum şovăielnic. Se uită întâi la Fiona. 

— E groaznic? 

Ea ridică din umeri. 

— Nu atât de groaznic. 

Oftând resemnat, privi şi el în oglindă şi pufni. 

— Dumnezeule, mormăi el. 


* 


— Haide, o îndemnă Vivi. Spune-mi cum i-ai învineţit 
ochiul nepotului meu. O tăvăleală năbădăioasă, nu-i aşa? 


— Nu, a fost exact cum ţi-am explicat. l-am lăsat 
scaunul în cale, şi, pe întuneric, s-a împiedicat. Venise în 
apartamentul lui Vivienne cu speranţa că, dacă avea să 
coasă alături de ea, avea să poată scăpa de nelinişte, însă 
nu reuşise decât să se aleagă cu o durere de gât şi cu un 
zvâcnet în tâmple. 

Vivienne se încruntă, manevrând lucrul de mână. 

— Ai purtat cămaşa de noapte? 

Fiona se foi pe scaun. 

— Nu se cade să fii atât de interesată de veşmintele 
cu care dorm. Credeam că ai lucruri mai importante cu care 
să îţi ocupi mintea. 

— Ei bine, nu am. Nu pot să-mi găsesc bărbat până nu 
mă întorc la curte. Eşti singura mea sursă de divertisment. 
infipse acul prin țesătură şi apoi direct în deget. Au! Îşi vâri 
degetul în gură şi mormăi. Pe toţi sfinţii din ceruri, cât 
detest cusutul. 

Fiona zâmbi, în ciuda dispoziţiei apăsătoare. 

— Imi pare rău că nu te pot distra, dar pur şi simplu 
nu am nimic de spus. 

Nu era tocmai adevărat, desigur. Erau multe de spus, 
dar Vivi ar fi dezamăgită că lucrurile merseseră prost. La fel 
cum era şi Fiona, căci Myles nu îi mai adresase niciun 
cuvânt după ce îl respinsese. El privise ţintă în foc vreme 
îndelungată, iar ea se întorsese în cele din urmă în pat, 
rămânând trează aproape o oră, aşteptând ca el să i se 
alăture. În cele din urmă, adormise, fiind surprinsă să-l 
vadă lângă ea dimineaţa. 

— O, trebuie să fie ceva. Cel puţin spune-mi că v-aţi 
cunoscut mai bine decât în noaptea nunţii. 

Fiona simţi că îi ard obrajii. Plecă uşor capul peste 
lucrul de mână şi ridică uşor din umeri. 

— Nu? Vivi ridică din sprâncene mai să ajung cu ele 
până în tavan. Apoi râse înfundat şi să lăsă pe scaun. Nu-mi 
pot închipui cum de se abţine Myles. l-am spus să fie 
răbdător, dar habar n-aveam că avea să-mi ia sfatul atât de 
în serios. 

— l-ai spus să fie răbdător? Cu mine? 


Pe chipul lui Vivi nu se citea nicio remuşcare. 

— Da, şi i-am spus şi să fie drăguţ. Dar nu este foarte 
drăguţ din partea lui să îşi lase mireasa aşa, ca şi când ar fi 
o călugăriţă atinsă de vărsat. Şi să-ţi fie ruşine că l-ai făcut 
să aştepte atât de mult. 

Fiona fu cuprinsă de un val de incertitudine, însă nu 
avea dispoziţia necesară pentru a se lăsa mustrată. 

— Nu mi-e ruşine deloc. Nu l-am dorit din capul 
locului. 

Vivienne clătină din cap. 

— Dar l-ai lua acum, nu-i aşa? 

Fiona ridică din umeri neconvingător. Colierul acela o 
apăsa ca un jug când se gândea că intenţionase să o 
ademenească cu el. Dar, la lumina zilei, se întreba dacă nu 
fusese prea pripită. 

— Este un bărbat încântător, Fiona, spuse Vivi, şi un 
soţ bun. De ce nu l-ai dori? 

Fiona strânse din dinţi, şi ochii i se umplură de lacrimi. 

— Nu e asta, Vivi. Dar nu-i atât de simplu. Uiţi cine 
sunt? Şi ce durere a pricinuit familia lui familiei mele? 

Vivienne răsuci lucrul de mână şi îl aruncă deoparte. 

— Fiona, sincer, duci povara aceasta prea departe. 
Ştiu că tu crezi că Cedric a avut de-a face cu moartea 
mamei tale, dar sunt sigură că nu este aşa. 

— Este cumnatul tău. Bineînţeles că ai o părere bună 
despre el. 

— Părere bună? Vivienne pufni cu delicateţe. A fost un 
ticălos. l-a frânt inima surorii mele. Şi, deşi a încercat să o 
dreagă, nu l-am iertat. Dar, în ciuda tuturor defectelor sale, 
Cedric iubeşte femeile şi nu e câtuşi de puţin un ucigaş. 

Fiona simţi o furnicătură la baza coloanei, care urcă 
spre ceafă. Îi era cald şi frig totodată. 

— l-a frânt inima Mariettei? Cum aşa? 

Vivienne o privi ţintă, pentru prima dată serioasă, ca 
şi când se străduia să-şi aleagă cuvintele cu mare grijă. 

— Nimeni nu este infailibil, să ştii. Nici măcar cei pe 
care îi iubim din toată inima. 

— Nu înţeleg. 


Vivi privi în încăpere, ca şi când cineva s-ar fi putut 
uita printr-o crăpătură sau ar fi ascultat la uşă. Se aplecă, 
iar Fiona făcu la fel, până când chipurile lor erau la doar 
câţiva centimetri distanţă. 

— Dacă Mari ar şti că ţi-am împărtăşit asta, m-ar arde 
pe rug. Dar îţi voi spune oricum, că poate aşa vei înceta cu 
prostiile acestea. Privi încă o dată în jur, apoi se uită ţintă la 
Fiona. Cedric şi Aislinn au fost iubiţi. 

Fiona se lăsă încet pe spate în scaun, cu frustrarea 
zvâcnindu-i în piept. 

— Oh! Ce prostie! Myles a încercat să mă convingă cu 
aceeaşi poveste. Încearcă să mă facă să cred că vinovat a 
fost tatăl meu, nu contele. Nu este altceva decât un zvon, o 
viclenie de-a lui Cedric menită să mă facă să cedez. 

Dar Vivienne o prinse strâns de încheietură. 

— Este mult mai mult decât un zvon. Am dovada. 

Fiona rămase fără aer. 

— Ce dovadă? 

— Vino cu mine, şi-ţi voi arăta! Se ridică, lăsând lucrul 
de mână să-i cadă din poală pe duşumea. Intinse mâna 
spre Fiona. Vino odată! 

O aşteptă pe Vivi să se ridice de pe scaun, şi ieşiră pe 
uşă, înaintând pe coridoare, până când ajunseră în faţa 
capelei. Vivienne îi cuprinse mâinile şi i le strânse. 

— Ce-ţi voi arăta, Fiona, nu trebuie să pângărească în 
vreun fel amintirile pe care le ai despre mama ta. A fost 
femeie, la fel ca mine şi ca tine, forţată să facă alegeri 
dificile, şopti ea. Singura mea dorinţă este ca tu să fii 
fericită aici la Dempsey. 

Fiona îşi simţi inima grea, apoi îi stătu în loc. Habar n- 
avea unde o conducea Vivienne sau ce aveau să 
descopere. Nu ştia decât că nu exista cale de întoarcere. _ 

Vivienne deschise o uşă de lemn, şi intrară. In 
interiorul capelei era întuneric, presărat cu pete vagi de 
culoare de la lumina care se strecura prin vitralii. Pereţii 
lambrisaţi şi  întunecaţi erau acoperiți cu sculpturi 
alambicate, şi câteva rânduri de lumânări înconjurau 
altarul. În faţă atârna un crucifix împodobit de pe care lisus 


privea spre ele cu milă. Înaintară pe culoarul naosului şi 
făcură la stânga, spre o altă uşă. Vivi bătu încet. 

— Părinte Darius? Nu se auzi niciun răspuns. Se 
întoarse şi îi făcu semn Fionei să se apropie, apoi împinse 
uşa. Părinte, spuse Viviene. Am nevoie să stau de vorbă cu 
tine. Se pare că am păcătuit din nou. Râse înfundat de 
propria glumă, însă tot nu veni niciun răspuns. 

Apoi încuviinţă din cap şi pătrunse în încăperea 
părintelui Darius. 

— Nu putem să intrăm acolo, o mustră Fiona în 
şoaptă. 

— Bineînţeles că putem. E singurul drum spre 
sacristie. 

— Sacristie? Nu putem intra nici acolo. 

Ce năzbâtii o punea Vivi să facă? Pătrundeau într-un 
loc sfânt ca şi când nu ar fi fost altceva decât un grajd. Dar 
Vivi intră, trecând de patul preotului şi de băncuţa de 
îngenuncheat a acestuia, ducându-se drept spre o altă uşă. 
Aceasta era mică şi ascunsă într-un colţ. Luă o lumânare de 
pe noptiera preotului şi-o aprinse. 

Privi peste umăr şi rosti încet: 

— Dacă stai aici, te va descoperi probabil. Urmează- 
mă dacă nu vrei să fim prinse. 

Fiona privi prin capelă. Rămăsese goală, şi nu se 
vedea nici urmă de părintele Darius. Vivi dispăru pe scara 
de după mica uşă, în lumina pâlpâitoare a lumânării. 
Mânată de teamă şi de curiozitate, Fiona închise uşa 
camerei preotului şi o urmă pe mătuşa lui Myles. 

Vivienne aprinse torţele înşirate de-a lungul peretelui 
în timp ce cobora. Scara era scurtă şi dădea într-o încăpere 
cu dulapuri, unele cu lacăte grele cât o ancoră. Un inel de 
chei de metal atârna într-un cui, şi Vivienne îl luă, punând 
jos lumânarea. Bâjbâi un moment până când o găsi pe cea 
pe care o căuta. 

— Ar trebui să fie aici. Vivi introduse cheia într-unul 
dintre lacătele mai mici şi răsuci până când acesta se 
deschise cu un clinchet. 

Fiona tresări la auzul sunetului, căci în mica încăpere 


acesta răsună ca o palmă. 

— Sunt sigură că nu artrebui să îl deschizi. 

Vivienne îi aruncă o privire exasperată peste umăr. 

— Dacă Dumnezeu nu ar fi vrut să-l deschid, nu ar fi 
lăsat cheile la vedere. Ai încredere în Dumnezeu, Fiona! 

Fiona se gândi să cugete la acest lucru, dar nu avu 
timp, căci uşa dulapului se deschise scârţâind şi Vivienne 
îndepărtă câteva lucruri, scoțând în cele din urmă din 
colţurile cele mai depărtate un pachet prăfuit, învelit în 
muselină decolorată. Era legat cu un şiret simplu de piele. 
Aşeză pachetul pe podea şi desfăcu repede nodul. 

— Cred că asta este, spuse ea încheind operaţiunea. 
Materialul se deschise, şi apăru un teanc de hârtii 
împăturite, legate cu altă fundă, de un stacojiu intens. 

Fiona nu putea respira şi nici înghiţi, căci, deşi încă nu 
aflase ce conţineau scrisorile acelea, ştia că aveau să 
schimbe totul. 

— Ce sunt acestea? întrebă ea cu voce dogită, 
simţindu-şi palmele umede. 

Vivi o privi în ochi şi ridică pachetul ca şi când ar fi 
fost potirul de la Cina cea de Taină. 

— Scrisori. Scrisori de dragoste de la mama ta către 
Cedric Campbell. 

Fiona simţi că i se strânge stomacul şi o cuprinde 
ameţeala. Vivienne veni repede la ea şi o prinse de braţ. 

— Ţi-am spus că am dovezi, spuse ea. Susţinând-o în 
continuare, Vivienne se aplecă şi luă muselina şi sfoara. Nu 
le putem citi aici însă. Stai să închid dulapul, şi vom merge 
în camera mea. 

Ameţită, Fiona luă pachetul, reuşind chiar să-l 
învelească în țesătură în timp ce Vivi încuia lacătul la loc, 
punând cheile în cui. Apoi o apucă de umeri răsucind-o şi 
îndemnând-o să urce scările, stingând lumânările în timp ce 
ieşeau. 

Când ajunseră la capătul scărilor, o apucă pe Fiona de 
braţ. 

— Lasă-mă pe mine întâi. O ocoli şi intră în camera 
preotului. Se duse la uşă şi o întredeschise, uitându-se în 


capelă. Îi făcu semn Fionei să o urmeze şi păşi înăuntru. 

Înaintară grăbite pe culoar, dar, înainte să ajungă la 
uşa care dădea în coridor, aceasta se deschise, şi intră 
părintele Darius. Fiona îşi încrucişă braţele deasupra 
pachetului, în timp ce Vivienne se aşeză în faţa ei ca să nu-l 
vadă preotul. 

El le zâmbi cu căldură, şi Fiona se gândi din nou cât 
de puţin semăna cu părintele Bettney. Dar era posibil ca 
asta să se schimbe după ce avea să-şi dea seama că 
tocmai furaseră ceva din sacristie. 

— Părinte Darius, spuse Vivienne cu entuziasm. Ce 
plăcere să te vedem. 

— Asemenea, răspunse el. Nu v-am văzut la slujba de 
dimineaţă. Ochii i se încreţiră pe la colţuri. Şi aproape în 
nicio dimineaţă săptămâna aceasta, dacă nu mă înşală 
memoria. 

— Îmi pare rău, părinte. Dimineaţa sunt foarte tristă. 
Atunci îmi lipseşte cel mai mult regretatul meu soţ, şi mă 
tem că  plânsetele mele i-ar distrage pe membrii 
congregaţiei. 

Preoţii nu ar trebui să pufnească sau să-şi dea ochii 
peste cap, dar acesta o făcu. 

— Vivienne, răbdarea lui Dumnezeu este neţărmurită, 
dar până şi el trebuie să se sature de capriciile tale. Totuşi, 
vino la slujbă mâine, şi s-ar putea să te ierte - atât el, cât şi 
eu. Mândria mea are de suferit atunci când nu îmi asculţi 
predicile, să ştii. 

Vivienne arcui buzele amuzată. 

— Nu cumva mândria este lucrul diavolului, părinte? 

Părintele Darius râse, un sunet cald şi amplu care 
răsună în toată capela. Fiona nu mai auzise niciodată un 
preot râzând până atunci. 

De fapt, nu-şi putea aminti dacă-l văzuse vreodată pe 
părintele Bettney făcând altceva decât să se încrunte şi să 
mustre. 

— Spiritul tău are câştig de cauză, milady. Dar, cu 
toate acestea, aş dori să te văd la slujbă din când în când. 
Acum, ce te aduce în capela astăzi? Pot să fac ceva pentru 


tine şi pentru Lady Fiona? 

Încuviinţă din cap spre Fiona, care strânse şi mai tare 
pacheţelul. Se simţea ca Irod care îl înhăţase pe pruncul 
lisus din ieslea sa. 

— Nu, mulţumim, părinte, răspunse Vivienne amabilă. 
Am terminat. Am venit să ne rugăm pentru mama şi tatăl 
lui Lady Fiona. 

— Ah, da. Îmi pare rău pentru pierderea ta, milady. 
Mă voi ruga şi pentru ei în această seară. 

— Mulţumesc, părinte, şopti Fiona, căci mai mult de 
atât nu putea face, copleşită cum era de o multitudine de 
emoţii. 

— Mulţumesc, părinte, adăugă şi Vivienne. Eşti prea 
bun. Şi promit să fac efortul de a participa la slujbă. Acum 
ar trebui să plecăm. Cu un zâmbet grăbit, o trase pe Fiona 
de-a lungul coridorului, şi ieşiră pe uşa capelei. După ce o 
închiseră în urma lor, femeile se sprijiniră de lemn. Inima 
Fionei bătea gata să-i spargă pieptul, de parcă ar fi alergat 
kilometri întregi, şi pacheţelul de scrisori era greu ca o 
piatră de moară. 

Vivienne îl luă. 

— Ar fi mai bine să mă laşi să le duc eu. Se întoarseră 
cu iuţeală în dormitorul lui Vivienne şi se aşezară pe pat. 
Desfăcură pachetul din nou. Vrei să le citeşti singură? Sau 
să rămân? 

Fiona le privi ţintă, ca şi când scrisorile s-ar fi putut 
transforma în şerpi zbătându-se încolăciţi sub ochii ei. Nici 
măcar nu îndrăznea să atingă funda stacojie cu care erau 
legate. 

— Aş vrea să stai, te rog. Dar mai întâi trebuie să-mi 
spui de unde ştii de ele, dat fiind că erau încuiate acolo. 

Vivienne se ridică de pe pat şi îşi turnă nişte vin dintr- 
o carafă de pe masă. Sorbi cu sete înainte de a umple încă 
o cupă, pe care i-o întinse Fionei. 

— Înainte să sosească părintele Darius, era un alt 
preot aici. Un bătrân destrăbălat, care se topea după 
băutură. Însă era o fântână nesecată de informaţii. Vivienne 
ridică din umeri cu delicateţe. Intr-o seară, când era afumat 


bine, mi-a povestit despre scrisori. Cedric le-a pus acolo 
pentru ca sora mea să nu poată da niciodată de ele. Şi, 
după ce mi-a spus preotul... Ei bine, mărturisesc că tentaţia 
de a le citi a fost mult prea mare. 

— Le-ai citit? Pe toate? 

Nu trebuia să fie un şoc, dar totuşi era. | se părea o 
trădare nespus de dureroasă. Pentru prima dată, Vivi părea 
oarecum ruşinată, lăsând capul în piept şi privind în podea. 

— Îmi pare rău, Fiona. Ştiu că nu ar fi trebuit, dar nu 
m-am gândit vreodată că te voi cunoaşte. Părea un joc 
extrem de ademenitor pe vremea aceea, până când biata 
ta mamă a fost ucisă, desigur. 

Fiona simţi fiere în gură auzind-o. 

— Scrisorile pomenesc ceva despre asta? 

Vivienne clătină din cap. 

— Nimic din câte îmi amintesc. Dar au trecut ani de 
când le-am citit. 

— Cine mai ştie că le-ai văzut? Sau măcar că există? 

— Habar n-am cine ştie despre ele. Preotul acela 
bătrân nu putea păstra secrete. De aceea am renunţat cu 
totul la spovedanie. De-abia respirând, Fiona privi din nou 
spre maldărul de scrisori. Scrisori de dragoste. De la mama 
ei către Cedric Campbell. Dorinţa de-a citi fiecare cuvânt 
era la fel de mare ca teama de ce urma să afle. Gândul la 
mama ei tânără, o tânără care tânjea după un bărbat care 
nu era soţul ei, o făcu pe Fiona să se îmbujoreze. Sorbi din 
vinul pe care i-l dădu Vivienne pentru a-şi înghiţi nodul din 
gât, apoi aşeză paharul pe masă, lângă pat. 

— Bineînţeles, acestea sunt doar scrisorile pe care 
Cedric le avea de la mama ta. Nu se ştie ce s-a ales de 
scrisorile pe care i le-a trimis el ei, adăugă Vivienne. 

Fiona îi aruncă o privire. 

— Scrisorile lui către ea? Nu m-am gândit la asta. 

Bineînţeles că nu, căci, până în dimineaţa aceea, nu 
ştiuse că cei doi comunicaseră. Şi, într-adevăr, încă nu era 
sigură că teancul acesta de hârţoage dovedea ceva. Nu 
putea să afle decât dacă le citea. 

Aşa că trebuia să o facă. 

Mama ei şi Cedric fuseseră iubiţi la curte. Fiona nu se 
mai îndoia acum de acest adevăr. La început, sperase ca 
scrisorile să fie falsificate, scrise de mâna altcuiva cu vreun 
scop diabolic, dar fiecare dintre ele dezvăluia detalii 
mărunte despre viaţa de la reşedinţa Sinclair, pe care 
numai mama ei le putea remarca şi pe care doar ea le 
putea cunoaşte. Scria despre grădina în care cultiva flori şi 
despre livada din spatele zidului. Scria despre dragostea 
profundă pentru fiecare dintre copiii ei, dar şi despre faptul 
că tânjea să se întoarcă la curte, pentru a fi din nou cu 
Cedric. Ce straniu era să asiste la cele mai intime gânduri 
ale mamei ei, să-i afle secretele inimii şi dorul aprins după 
un bărbat pe care nu-l putea iubi după voie, căci amândoi 
erau căsătoriţi când se întâlniseră prima dată. Părea că 
Cedric răspunsese la fiecare scrisoare, căci mama ei 
răspundea la întrebări pe care le pusese el şi pomenea 
unde s-ar putea întâlni când călătorea în nord. Se părea că 
legătura lor continuase şi după ce James urcase pe tron, iar 
Hugh Sinclair fusese alungat. Fiona îşi amintea de câteva 
ori când nu ştiuse unde plecase mama sa, dar era copil pe 
atunci şi nu se gândise la asta. Vivienne stătea tăcută, 
citind scrisorile pe măsură ce i le dădea. La început, Fiona 
voise să le ţină pentru ea, dar în curând îşi dădu seama că 
nu putea să îndure singură povara aceea. Era bucuroasă că 
nu era singură şi primi batista din pânză fină pe care i-o 
întinse Vivienne când începură să-i curgă lacrimile pe obraz 
în şiroaie neîntrerupte. Nu ştia ce anume din scrisori o 
făcea să plângă, atât de diverse şi de profunde erau 
emoţiile. Trădare, căci mama ei îl înşelase în felul acela pe 
tatăl său. Deşi fusese un bărbat dur, nimeni nu merita un 
astfel de tratament. Compătimire pentru femeia care nu 
avusese libertatea de a-şi trăi viaţa aşa cum ar fi ales să o 
facă. Şi furie, fiindcă secretul sau dezvăluirea lui condusese 
cumva la moartea ei. Căci, cu siguranţă, felul în care fusese 
brutalizată vorbea despre furie şi răzbunare. Dacă existau 


scrisori de la Cedric, poate că tatăl ei ştiuse despre ele. Şi 
dacă ştiuse, oare ce făcuse? se gândi la broşă, broşa lui 
Cedric, darul de la un iubit înfipt în pielea mamei. | se 
întoarse stomacul. Fusese un act de gelozie, în mod sigur. 
Şi cu toate acestea nu putea accepta gândul acela. 

Trebuia să poată da vina pe altcineva. 

Ultima scrisoare, datată cu doar câteva săptămâni 
înainte de moartea mamei sale, o lăsă fără respiraţie, 
deşteptându-i din ce în ce mai multe întrebări. 


Dragul meu, 


Mi-a sărit inima de bucurie primind ştirile de la tine. 
Cât de mândru trebuie să fi fost că ai fost numit 
administratorul lui James la Dempsey. Ai reuşit să-i câştigi 
respectul, şi este extrem de norocos să te aibă ca prieten, 
la fel ca mine. 

Lucrurile se schimbă aici în ultima vreme. Soțul meu 
devine din ce în ce mai vigilent, şi sunt momente când mă 
tem pentru mine şi pentru siguranța copiilor. Sunt lucruri pe 
care le voi discuta cu tine despre viitor, pe care nu 
îndrăznesc să le scriu într-o scrisoare. Se apropie timpul să 
trecem la fapte. Fiii mei cresc mari şi puternici, şi sunt 
mândră de amândoi. 

Dar Simon se îndepărtează de mine. Mă tem că va 
ajunge într-un punct din care nu mai exista cale de 
întoarcere. John e mereu atent şi înțelept, dar este încă 
foarte tânăr şi mai sensibil decât restul. Nu sunt sigură că 
este pregătit pentru ce urmează. Fetele mele sunt o 
bucurie, jucăuşe şi suave. Mă rog în fiecare seară ca într-o 
Zi lucrurile să se aranjeze, iar Myles al tău şi Fiona mea să 
poată fi uniți prin căsătorie, aşa cum am plănuit 
dintotdeauna. 

Dragul meu, cât de tare doresc să te văd! Am nevoie 
de sfatul tău. Dar, mai mult decât asta, am nevoie de 
sărutul tău. A trecut aproape un an de când ne-am întâlnit 
ultima oară, şi inima îmi este din ce în ce mai grea. Trimite- 
mi vorbă, şi voi număra momentele, aşa cum număr 


amintirile timpului petrecut împreună. 
Iubita ta, 


A. 


Hârtia îngălbenită de timp căzu din mâinile Fionei şi 
pluti spre pat. Vivienne o privi, iar pe chip i se citeau în 
egală măsură compătimirea şi curiozitatea. Apoi întinse 
mâna şi luă hârtia. O citi repede. 

— „Se apropie timpul să trecem la fapte”? Ce vrea să 
spună prin asta? întrebă Vivi. 

Inima Fionei trepidă ca o pasăre colibri, bătând 
disperată din aripi pentru a-şi menţine echilibrul şi a nu se 
prăbuşi la pământ. 

— Nu ştiu. Nu înţeleg nimic. În afară de faptul că 
spera ca eu şi Myles să ne căsătorim într-o zi. 

— Înţelegi acum că nu i-ar fi făcut rău? 

Pe Fiona o durea capul. 

— Înţeleg că s-au iubit. Totuşi, nu explică tot ce s-a 
întâmplat. Unii dintre membrii clanului meu au spus că l-au 
văzut pe pământul nostru în ziua în care a murit mama. A 
recunoscut faţă de Myles că era cu ea, dar jură că a lăsat-o 
în viaţă. 

— Atunci înseamnă că trebuie să o fi atacat cineva 
după ce a plecat el. 

— Dar cine? 

Ochii Fionei se umplură de lacrimi. Putea nega 
adevărul până în ziua în care avea să moară, dar tot ce 
aflase susţinea afirmaţia lui Cedric. Şi făcea ca vinovatul cel 
mai plauzibil să fie tatăl ei. 

John Sinclair stătea în sala cea mare şi privea peste 
masa tocită de lemn, la consiliul căpeteniilor din Ținuturile 
înalte, fiecare bărbat fiind rege cu drepturi depline, 


apărătorul pământului său, hotărât să lupte pentru el până 
la moarte. Fiecare dispus să păstreze puterea iluzorie care 
însoțea gândul acesta. Sutherland, Ross, Mackay şi Gunn şi 
câţiva dintre căpeteniile mai mici. Cei dispuşi să discute 
soarta lor colectivă se adunaseră la reşedinţa Sinclair la 
cererea fratelui său şi începuseră să se contrazică încă 
dinainte de a se aşeza. 

— De ce ar trebui să avem încredere în tine, Simon? 
Eşti în aceeaşi tabără cu Campbellii acum. Cine spune că 
nu ne vei trăda? întrebă Sutherland, iar părul lui alb lucea 
în lumina slabă din sală. 

Simon stătea la capătul mesei, cu piciorul încălţat în 
cizmă pe un scaun şi cu o halbă în mână. 

— Nu sunt în aceeaşi tabără cu cei din neamul 
Campbell, aşa cum nu împart aşternutul cu soţia ta, 
Sutherland. 

Ross râse zgomotos, cu un sunet răguşit care îi zgârie 
urechile lui John. Fălcile omului fluturară ca ale unui ogar 
când vorbi. 

— Am văzut-o pe nevasta lui Sutherland. Nici eu nu 
m-aş culca cu ea. 

— Ca şi cum ea ar face-o, păduche nenorocit ce eşti, îl 
repezi Mackay. 

Era cel mai tânăr, dornic să-şi dobândească locul 
printre ei. 

In curând, începură să-şi arunce cu toţii glume 
barbare şi insulte lăudăroase. Ca berbecii care se iau în 
coarne, îşi disputau întâietatea asupra unor piscuri 
stâncoase şi pajişti pe care nu creştea mare lucru şi nu 
înflorea nimic. 

John îi lăsă să bodogănească pe neciopliţii aceia plini 
de sine şi de importanţa lor în lume. Simon îi convocase 
acolo să comploteze, dar ce conta dacă îi jurau credinţă lui 
James când avea să ajungă în Ținuturile înalte? Aici, la 
miazănoapte, erau izolaţi de politica din Edinburgh. Puteau 
promite un lucru şi face altul, iar curtea regală nu era mai 
brează. Regele era nesăbuit să caute loialitate aici, printre 
aceşti cerşetori şi hoţi, dar ei erau şi mai nesăbuiţi dacă 


umblau după bucluc refuzându-l. 

John ştia asta acum, căci cugetase în singurătate în 
ultimele câteva zile, dar nu avea să-şi împărtăşească 
gândurile cu Simon. Fratele său nu bănuia cât i se 
schimbaseră sentimentele din ziua în care plecase Fiona. 
Înainte să vină Campbellii, se gândise doar la răzbunare, ca 
restul brutelor. Dar acum avusese timp să se gândească la 
viitor, la viitorul lui, şi la tot ce aflase de la Cedric Campbell 
după nuntă. 

— Nu vă mai împăunaţi degeaba. Avem chestiuni 
importante de discutat. Simon bătu cu halba goală în masă. 
După ce se liniştiră şi îşi îndreptară atenţia asupra lui, 
continuă: Regele soseşte la Gairloch în septembrie. Acum, 
care dintre voi va îngenunchea ca o târfă, implorându-i 
dragostea, şi care va sta ca un bărbat alături de mine şi 
fratele meu, pentru a lupta pentru libertatea noastră? 

Bărbaţii priviră cu stânjeneală unii la alţii, însă nu 
vorbi niciunul. 

— Ei bine? întrebă Simon din nou. 

— Dacă regele ne învinge, Sinclair, nu va fi deloc 
milos, spuse Sutherland, privindu-l pe fiecare în parte. 

— Milos? spuse Simon scuipând. Mila este pentru 
bătrâni şi copile. Despre libertate vorbesc eu. Intenţionează 
să vă lipsească de ea, de pământurile şi de titlurile pe care 
le aveţi. Şi nu se va opri aici. După ce ne va avea la mână, 
James va strânge laţul, până când va trebui să îl implorăm 
pentru fiecare suflare. Tata a refuzat să trăiască aşa, şi eu 
voi face la fel! 

Înflăcărarea lui îi îmboldi. 

— Nici eu nu accept, strigă Mackay, ridicând pumnul 
solidar. Sinclair are dreptate. Regele se preface generos, 
spunându-ne că ne putem păstra pământurile. Dar ce drept 
are să ne ofere îngăduinţa lui? Clanul Mackay a ocupat 
zona aceasta dinainte ca primul Stewart să-şi fi pus fundul 
pe tron. Nu îi voi jura credinţă lui şi nici unui rege care nu 
vede dincolo de nevoile celor din Edinburgh. 

— Nu este îndeajuns să câştigăm bătălia, nesăbuiţilor, 
strigă Sutherland pe deasupra izbucnirilor celorlalţi. Regele 


va veni cu o forţă modestă, dar, chiar dacă învingem, va 
trebui să-i luăm viaţa. lar atunci ne vor sări Campbellii la 
gât, laolaltă cu toţi cei care luptă pentru a-l răzbuna pe 
regele James. Vom aduce iadul asupra propriilor noştri 
oameni. 

— Nu dacă avem ajutor de la Londra. 

Simon rosti cuvintele rar, de parcă ar fi fost o piatră 
prețioasă. John tresări, ca şi când l-ar fi bântuit o stafie. 

— Ce ajutor? întrebă Ross. 

Era cu un cap mai scund decât restul, dar de două ori 
mai lat. 

Simon îşi reumplu halba, fără a se grăbi şi părând a 
savura momentul. 

— Ajutorul lui Archibald Douglas, desigur. 

Sutherland pufni. 

— Cu ce ne poate ajuta, din ascunzătoarea lui din 
Anglia? 

— Ştie cu ce ne confruntăm. Ne-a respectat dreptul la 
suzeranitate cât a fost regentul Scoției. lar regele nu are 
moştenitori legitimi. Dacă James moare, domnia îi revine 
mamei regelui, soţia lui Douglas, ceea ce înseamnă că 
Archibald va redeveni regent. Aş crede că ne va mulţumi, 
ba chiar ne va fi recunoscător, dacă strădaniile noastre ÎI 
vor readuce pe tron. 

— Şi ne va lăsa să ne conducem pământurile după 
cum considerăm de cuviinţă, adăugă Mackay, încruntându- 
se spre Sutherland. 

John îi ascultă cum se luau peste picior şi sorbi din 
cupă. Berea se acrise. Se gândi să se ridice şi să îşi 
găsească nişte vin. Vin bun, nu poşirca pe care le-o serveau 
acestor neciopliţi. Erau în stare să continue ore în şir, 
dezbătând toate implicaţiile, făcând planuri şi răzgândindu- 
se, pentru ca apoi să o ia de la capăt. 

Şi îşi răceau gurile degeaba, căci Simon făcea 
întotdeauna ce voia el. Dar, de data aceasta, John avea 
propriile sale planuri. 

O mişcare îi atrase privirea, şi îşi ascunse zâmbetul în 
spatele halbei. Era Gen, privindu-l dintr-o arcadă a unui 


coridor de la etaj. Îi făcu un mic semn, iar el înclină discret 
din cap. li spusese să stea departe de gloata aceea de 
bărbaţi, şi ea îl ascultase. Petrecuse toată dimineaţa întinsă 
în patul lui, lăsând pruncul lor să-i crească mare şi puternic 
în pântec. Cât şi-ar fi dorit să petreacă timpul alături de ea! 
Dar trebuia să fie aici, să îndrume oile acestea fără ca 
Simon să-şi dea seama. 

Intotdeauna era un sacrificiu să plece de lângă ea. Nu 
îşi imaginase că putea exista o astfel de femeie. Il făcea să 
râdă şi să ardă de dorinţă. |! întărea şi îi dădea curaj. Pentru 
ea, ar face orice, fapt pentru care îi fu şi mai greu să audă 
următoarele cuvinte ale lui Simon. 

— După ce vom fi dobândit susţinerea celorlalte 
căpetenii din Ținuturile înalte, fratele meu, John va merge 
la Londra. Va lua o scrisoare, întocmită şi semnată de 
fiecare dintre noi, în care vom jura să îl susţinem pe 
Archibald Douglas ca regent al Scoției dacă se va alătura 
planului nostru de a-l detrona pe James. 

— Este trădare curată să iscăleşti o asemenea 
scrisoare! rosti Sutherland, izbind cu pumnul în masă. Nu 
voi semna aşa ceva. 

Simon zâmbi, cu o strâmbătură urâtă care-i 
contorsionă faţa. 

— Semnăm cu toţii, ca niciunul dintre noi să nu-i 
trădeze pe ceilalţi. Şi va fi trădare doar dacă suntem prinşi, 
dar fratele meu este un bărbat deştept. Nu-i aşa, John? 

Toţi ochii se întoarseră spre el. Nu se clinti. 

— Mai deştept decât v-aţi putea închipui. Voi duce 
scrisoarea la locul cuvenit. 

— Vedeţi? spuse Simon, frecându-şi mâinile de parcă 
ar fi fost realizarea sa, şi victoria era ca şi asigurată. De 
aceea am măritat-o pe sora noastră cu tânărul Campbell, 
nerozilor, ca fratele meu să poată umbla liber prin toată 
Scoţia, mergând drept spre Londra. Poate pretinde că este 
loial oricăreia dintre părţi, în funcţie de locul în care se află 
şi de cine întreabă. Vom coase scrisoarea în căptuşeala 
vestei lui, astfel că, până nu şi-o va scoate, nimeni nu va şti 
că este acolo. 


— Până când va fi prins şi cineva îi va pune sabia la 
gât. Mai curând ne va da în vileag numele decât să-şi verse 
sângele, mormăi Ross. 

Simon se aplecă şi îl înşfăcă pe micul clevetitor de 
gât. Îl strânse, îndeajuns cât John să vadă că obrajii bucălaţi 
ai lui Ross se înroşiră. = 

— Fratele meu nu ne va trăda pe niciunul. In afară de 
tine poate, dacă mai spui aşa ceva. 

Simon îl împinse în scaun, iar Ross se înecă şi tuşi. 

— Nu voi fi prins, rosti John, cu voce clară şi puternică. 
Se ridică. În faţa întregii lumi, avem puterea clanului 
Campbell de partea noastră. Aroganţa lor îi face să creadă 
că suntem bucuroşi de asta, că tremurăm în faţa 
superiorității lor. Habar nu au că îi folosim ca pe o mantie 
pentru a ne ascunde adevăratul scop. Nici regele nu va şti 
până când nu va pune piciorul pe pământurile noastre, iar 
armata lui nevolnică va da nas în nas cu săbiile noastre. 
Chiar şi fără ajutorul lui Douglas, am izbândi, căci avem 
surpriza de partea noastră, iar forţele regelui vor fi slăbite 
după săptămâni întregi pe apă. Dar, cu ajutorul lui Douglas, 
nu ne poate opri nimic. 

Bărbaţii bătură cu palmele în masă strigând 
aprobator, înflăcăraţi de entuziasmul iscusit al lui John. Erau 
precum oile care behăiau în aşteptarea hranei, iar cuvintele 
lui îşi atinseseră ţinta. Le gâdilase orgoliul, căci erau siguri 
că meritau ce era mai bun. 

Simon zâmbi, ridicând halba pentru a-l saluta. 

John simţi o undă vagă de remuşcare atingându-i 
sufletul. Era luda în grădina Ghetsimani, trădându-l pe cel 
pe care îl iubea. Dar avea să facă acest lucru rău pentru cel 
mai temeinic dintre motive, rugându-se ca istoria şi toţi cei 
care-l cunoşteau drept fiul lui Hugh Sinclair să înţeleagă. Și 
astfel încât Fiona să nu fi fost sacrificată degeaba. 

— Dă-mi voie să văd dacă te înţeleg bine, frate. 
Gropiţele lui Robert Campbell se adânciră în obraji. Te-ai 
rănit la faţă... cu un scaun? 

Myles îşi îndoi braţul şi ridică o sabie de lemn spre 
pieptul fratelui său. Împreună cu câţiva bărbaţi i se 
alăturase lui Robert în curte pentru a se antrena. O 
hârjoneală bună cu fratele său, cu săbiile în mână, era 
exact lucrul de care avea nevoie pentru a-şi limpezi mintea. 

— Ţi-am spus, era întuneric în încăpere, ripostă el. 

Robert se aplecă, cercetând vânătaia cu mai mare 
atenţie. 

— Ei bine, este impresionant, fără îndoială. Data 
viitoare când voi pleca la luptă, îmi voi lăsa sabia acasă şi 
voi lua în schimb un scaun. Deşi, în lipsa miresei tale care 
să-l folosească, nu sunt sigur că m-aş descurca atât de 
bine. 

— Nu l-a folosit. A fost pur şi simplu în calea mea. 

Fratele lui zâmbi larg. 

— Voit? 

— Nu. 

Răsuci sabia şi îl atinse pe Robert în umăr. Ziua era 
senină, şi în aer plutea mirosul de flori, dar nu se odihnise 
cum trebuie peste noapte şi îl durea capul din pricină că nu 
dormise destul şi din cauza dorinţei nepotolite. Stricase 
totul cu comentariul acela nesăbuit despre colier. 

Dar fata reacţionase exagerat. In seara aceasta, avea 
să încerce din nou. Avea să o sărute şi să o linguşească, 
fiind cât se poate de sincer în privinţa intenţiilor sale. Cu 
noroc şi răbdare, abstinenţa lui autoimpusă avea să ia 
sfârşit. 

Fratele său ripostă cu o lovitură dată cu sabia lui de 
lemn, şi continuară să lovească şi să pareze, să atace şi să 
blocheze. Curtea trepida de activitate: bărbaţii exersau, şi 
în curte intrau întruna căruţe încărcate cu provizii pentru 
castel. Râsetele femeilor pluteau spre ei din spălătorie şi 
câteva dintre ele ieşiră cu coşurile pline de veşminte ude 
pentru a le întinde la soare. 

— Tavish mi-a povestit despre năzbâtiile Fionei în 


timpul călătoriei voastre. Pare greu de stăpânit. 

Fratele lui vorbea relaxat şi respingea cu uşurinţă 
fiecare atac. 

— Poate fi. Sau blândă ca o pisicuţă, minţi Myles. 

— Lucrurile par armonioase între voi. 

Robert fandă, dar Myles se aplecă, evitând lovitura. 

— Suficient de armonioase. 

— Cuvintele tale sunt la fel de nesigure ca ritmul 
picioarelor, frate. Răspunde-mi direct, cum e să fii soţ? 

„Era ca şi când ai fi vârât într-un borcan de murături şi 
lăsat acolo zile în şir”. 

— Bine. 

Râsul lui Robert atrase atenţia celorlalţi care exersau, 
dar Myles le aruncă o privire încruntată, şi se întoarseră 
rapid la treaba lor. 

— Bine? spuse Robert. Nu prea pari entuziasmat 
pentru un bărbat în luna de miere. 

Myles fandă pentru a-l lovi în picior, dar Robert se feri. 

— Ne  adaptăm.  Cunoşti împrejurările, Robert, 
răspunse Myles. E din neamul Sinclair, pentru Dumnezeu! 

Nu intenţionase să spună atât de multe, dar Robert îl 
scotea din sărite, şi îi scăpaseră cuvintele înainte să-şi dea 
seama. 

— Sinclair, spui. Sunt la fel de aprigi în pat ca pe 
câmpul de luptă? 

De data aceasta fratele lui mersese prea departe. 
Myles răsuci sabia de lemn cu toată puterea şi îl izbi cu 
forţă pe Robert în coapsă. Lovitura fu puternică ca un tunet 
şi îl puse pe fratele său în genunchi. 

— Dumnezeule! strigă Robert prinzându-se de picior. 

Fusese o lovitură urâtă, însă Myles nu avea remuşcări. 

— Despre soţia mea vorbeşti, frăţioare. Ai face bine să 
ai grijă ce spui! 

— lar tu ai face bine să vezi ce faci cu sabia, 
ticălosule. 

Robert îi arunca priviri încruntate de la pământ. După 
încă o secundă, Myles întinse mâna. 

— Ai un cuţit în mânecă? întrebă fratele său, 


recăpătându-şi umorul. 

— Oh, nu te mai plânge atât. Nu te-am lovit aşa tare. 
Şi ai meritat-o. Când te vei însura, vei înţelege. 

Robert scutură din cap, dar acceptă mâna lui Myles. 

— Căsătoria te-a făcut îndărătnic. 

Myles aproape că încuviinţă, căci fratele său era mai 
aproape de ţintă decât ştia. Cu toate acestea, era sătul de 
această conversaţie. 

— Vrei să stăm aici să pălăvrăgim sau am venit să 
exersăm? 

Ridică sabia din nou. 

— Acum că m-ai ologit, vrei să spui? 

Robert se frecă pe coapsă. 

— Ah, uitasem că ai nişte picioruşe fragile ca papura. 
Te voi lua mai uşor. 

Myles zâmbi şi îşi luă poziţia, cu picioarele larg 
depărtate. Robert făcu acelaşi lucru, zâmbind la rândul său. 

— Nu, te voi înfrânge şi îţi voi arăta cât de in urmă 
eşti faţă de abilităţile mele remarcabile. 

Luptară cinstit, dar cu toată forţa, până când ajunseră 
lac de sudoare. Myles îşi trase cămaşa peste cap şi o 
aruncă la pământ. 

— Eşti gata să te predai? îl tachină Robert. 

— Nu înainte să mă implori să fiu milos. 

Astfel că o luară de la capăt, fandând înainte şi înapoi, 
până când privirea lui Myles fu atrasă de o mişcare. Fiona 
traversa curtea cu Alyssa la un braţ şi cu un coş cu flori pe 
celălalt. Un lucru atât de încântător şi de obişnuit, care 
totuşi îi făcu inima să tresalte. 

Soţia lui privi spre el şi zâmbi, cu o expresie sinceră şi 
caldă precum soarele. Flutură uşor mâna spre el, legănând 
Coşul, şi câteva flori căzură la pământ. Şi, când se aplecă să 
le culeagă, priveliştea fundului ei îi tăie răsuflarea, aşa cum 
nu ar fi putut-o face nicio lovitură de-a lui Robert. 

Sau aşa crezuse, până când Robert îi înfipse mânerul 
sabiei de lemn în vintre. 


Fiona îi privise exersând, în timp ce culegea flori cu 
Alyssa în grădină. Cu câtă putere învârteau săbiile, 
necedând niciunul în faţa celuilalt. Mai văzuse bărbaţi 
antrenându-se, desigur, dar ce vedea acum era ca un dans, 
căci Myles şi Robert se mişcau la unison, atât de 
asemănători şi totodată atât de diferiţi. lar când Myles îşi 
scoase cămaşa, ea rămase cu gura căscată, până când 
chicotelile Alyssei îi întrerupseră gândurile. 

— Ar fi bine să închizi gura, Fiona, altfel s-ar putea să- 
ţi intre o albină în ea. 

— Nu ar fi prea plăcut, răspunse ea, simțind că se 
încinge, şi nu de la soare. 

Alyssa continuă neabătută: 

— Dar e adevărat. Îl priveşti de parcă ar fi o farfurie 
cu marţipan. 

Marţipan, într-adevăr. De când citise scrisorile 
înflăcărate ale mamei sale, atitudinea Fionei se schimbase. 
Se luptase să reziste tandreţii şi avansurilor lui Myles, dar 
acum, ştiind că mama ei îşi dorise ca ei să fie împreună, nu 
mai avea atâtea motive pentru a-l respinge. Şi, dat fiind că 
duşmănia dintre clanurile lor era bazată pe o acuzaţie 
eronată, poate că nu avea niciun motiv să-i reziste. Poate 
că fraţii ei ştiau ceva ce ei îi rămăsese ascuns. Însuşi faptul 
că o dăduseră după un Campbell era o dovadă că doriseră 
acest armistițiu. Se părea că înţelesese totul greşit, dar 
acum pricepea. Fusese menită să-i fie soţie dintotdeauna, 
din ziua în care se născuse. Gândul o făcu să simtă un fior 
în pântec, ameţind-o. Sau poate că era totuşi de la soare. 

— Haide să mergem înăuntru! Mi s-a făcut sete 
deodată, spuse Fiona. 

Traversă curtea cu Alyssa, apropiindu-se de bărbaţi, şi 
Fiona nu rezistă să nu-i facă un mic semn soţului ei. Dar 
florile îi căzură din coş, aşa că se aplecă să le adune. Nu 
văzu lovitura, dar auzi geamătul şi bufnetul când Myles 
căzu la pământ. Fără să vrea, dădu fuga la el, trăgând-o pe 
Alyssa după ea. 

— Ce s-a întâmplat? îl întrebă ea pe Robert, 


îngenunchind alături de silueta inertă a lui Myles. 

Stătea pe o parte, dar îl întoarse cu uşurinţă pe spate 
şi îi luă capul în poală. Avea ochii închişi strâns. Robert 
ridică din umeri şi se sprijini în sabie. 

— L-am învins. 

— L-ai lăsat fără cunoştinţă. 

EI îl înghionti pe Myles cu vârful cizmei. 

— Şi-a făcut-o singur, împiedicându-se de propria lui 
cămaşă. Căpăţâna lui tare e de vină. Şi aş putea spune că a 
devenit tare stângaci. Mai întâi scaunul, acum asta. Poate 
că mariajul l-a dat peste cap. 

— Te-am văzut cum l-ai lovit în burtă, îl mustră 
Alyssa. 

Robert ridică din nou din umeri şi privi spre nori. 

Ceilalţi bărbaţi se strânseseră şi ei, unii murmurând, 
alţii aplecându-se să-l vadă pe fiul căpeteniei lor doborât de 
o simplă sabie de lemn. Fiona privi spre soţul ei, 
observându-i din nou trunchiul gol, acoperit de transpiraţie. 
Avea să roşească mai târziu, gândindu-se din nou la asta. 
Acum nu o interesa decât cum să-l facă să-şi recapete 
simţirea. Îi îndepărtă părul umed de pe frunte şi îl mângâie 
cu blândeţe pe obraz. 

— Myles, mă auzi? Gura lui zvâcni, şi simţi un tremur 
în umeri. Myles? întrebă iar. 

Tremurul se înteţi, şi buzele îi zvâcniră mai tare. Ce se 
întâmpla cu el? Apoi deschise ochiul vânăt şi o privi. Pe 
buze i se ivi un zâmbet, izbucni în râs şi deschise şi celălalt 
ochi. 

— Oh! Nu eşti inconştient. lritarea îi fu în curând 
înlocuită de uşurare. O inundă ca o ploaie de primăvară, şi 
nu se putu abţine să nu zâmbească la rândul ei. Nu eşti 
rănit deloc. 

Îl mângâie din nou pe obraz, poate puţin mai apăsat 
decât era nevoie. 

— Au, femeie. Voi fi dacă nu încetezi cu loviturile. 

Ridică braţele, o prinse de încheieturi şi o trase mai 
aproape. Şi ea îl lăsă. 

— Credeam că eşti rănit cu adevărat. Nu-şi putu 


ascunde îngrijorarea, şi el îi prinse privirea atrăgând-o mai 
puternic decât cu mâinile lui. 

— Sunt rănit de fiecare dată când ne despărţim. Dar 
sărută-mă, şi mă voi face bine din nou. O tachina, dar văzu 
dorinţa pe chipul lui. O iertase pentru partea ei de vină în 
cearta din urmă cu o seară. l-o citea în ochi. 

„Nu-ţi voi cere scuze pentru că te doresc”. Inima îi 
trepidă amintindu-şi cuvintele lui - şi nu numai. Un sărut. 
Un lucru atât de mărunt, o rugăminte atât de mică, şi totuşi 
ei doi ştiau cât de mult însemna. Fiona se aplecă mai tare. 
L-ar putea săruta acum şi în fiecare zi de atunci înainte 
dacă voia. Era soţul ei, la urma urmelor. 

Robert îşi drese glasul. 

— Crezi că te va săruta aşa, frate? Murdar şi împuţit, 
după ce te-ai tăvălit prin curte? 

Bărbaţii râseră. Vraja se rupsese. 

Myles râse bine dispus, dar rămase cu ochii la ea. Ea 
îşi muşcă limba şi se aplecă şi mai tare, până când ajunse 
cu buzele aproape de urechea lui. 

— Fă baie, şi te voi săruta mai târziu. 

Apoi se săltă iute, aproape lăsându-i capul să cadă în 
praf, dar el se ridică singur. Fiona zâmbi şi înclină din cap 
spre Robert şi spre ceilalţi. 

— Continuaţi! Nu mă lăsaţi să vă rețin. Fără a se mai 
uita spre Myles, se întoarse şi o luă din loc, auzindu-l pe 
Robert spunând în timp ce se îndepărta: 

— Blândă ca o pisicuţă, într-adevăr. 

Abia aştepta să vină seara. Declaraţia Fionei îl 
săgetase în piept, continuând să coboare în josul trupului. 
Nu-i promisese decât un sărut, dar ochii ei îi spuseseră mai 
mult. Se schimbase ceva în ea, şi ştia că un sărut, un sărut 
fermecător, îi putea aprinde dorinţa. 

Se duse în camera lor, se spală şi se îmbrăcă fără 


grabă, sperând ca ea să vină pentru a-i oferi sărutul acela 
cât mai repede. 

Dar timpul trecu, şi ea nu apăru. Deveni nerăbdător, 
gândindu-se că voia să îl tachineze şi mai mult. Avea să 
întârzie la masa de seară dacă mai zăbovea, aşa că se 
îndreptă spre sala cea mare şi îi găsi pe Tavish, Robert şi 
mama sa deja acolo, aşteptând şi îmbrăcaţi în haine alese. 

Mama lui îi deplânse vânătaia de la ochi. 

— O, Myles. Te doare? 

— E în regulă, mamă. 

— Robert mi-a spus că ai primit câteva lovituri 
serioase în curte. 

Myles îi aruncă o privire fioroasă fratelui său. 

— Mulţumesc, Robert. Eu poate că aş fi omis asta. 

Robert zâmbi cu nonşalanţă. 

— Doar eu sunt vestitorul, şi nimeni altul. Unde este 
mireasa ta încântătoare? 

Myles se întoarse şi se uită prin sală. 

— Credeam că va fi aici. Nu a venit să se schimbe. 

— lat-o, spuse mama lui, privind spre intrare. 

Şi, într-adevăr, era acolo. 

Lângă ea se afla Vivienne, înveşmântată în stacojiu, 
dar probabil că toată lumea o privea pe soţia lui, căci intră 
în sală purtând o rochie de culoarea piersicii, în cea mai 
pală nuanţă posibilă, atât de discretă, încât aproape că nu 
puteai distinge între pielea ei şi rochie. Fusta de dedesubt 
era tivită cu dantelă şi se clătina în timp ce mergea. Purta 
colierul de smarald, şi lui Myles i se strânse pieptul 
văzându-l. Mulțimea din sală murmură aprobator. 

Părul desfăcut îi cădea pe umeri în bucle, fiind prins în 
faţă sub boneta franţuzească împodobita cu mărgele. Era o 
zeiţă. El se îndreptă mândru ştiind că era a lui şi că în seara 
aceea urma să-i ceară să fie a lui din nou. 

Fiona urcă pe podiumul unde o aşteptau, iar zâmbetul 
îi părea mai şovăielnic şi mai puţin sigur decât sugera 
înfăţişarea ei. 

Salută, împreună cu Vivienne, apoi privi spre el, sincer 
şi direct. Făcu o reverență adâncă, de parcă ar fi vrut să-i 


ofere o privelişte încântătoare asupra decolteului ei. 

— lartă-mă, milord! Te-am făcut să mă aştepţi prea 
mult. 

El o auzi pe Vivienne râzând înfundat şi se întrebă ce 
voise să spună Fiona. Întinse braţul, gândindu-se în clipa 
aceea cât de mult i-ar plăcea să-şi lipească buzele de 
curbura gâtului ei. 

— O asemenea frumuseţe merită aşteptarea. Cinăm? 

Nu voia să cineze. Nu-i stătea gândul la mâncare, dar 
trebuia să încheie masa şi să scape, astfel încât să-şi poarte 
duce mireasa sus pentru a-şi primi sărutul promis. Era 
înveşmântat în nuanţe de albastru, îşi pieptănase părul 
negru şi era proaspăt bărbierit. In seara aceea, părea 
cavalerul misterios şi întunecat. În jurul lui plutea un aer 
primejdios, ceva instinctiv, de prădător. Şi îmbătător. 

Trupul lui radia căldură când ea acceptă braţul şi îl 
lăsă să o conducă spre locul ei. Incepură să se aşeze şi 
ceilalţi în sală, şi în curând încăperea se umplu de sunetele 
mesei servite. Servitorii aşezară platouri cu friptură de 
mistreţ, plăcinte cu carne şi pâine proaspăt scoasă din 
cuptor. 

Mirosea divin, dar Fiona îşi simţea inima bătându-i 
puternic şi se întrebă dacă avea să poată înghiţi ceva. Se 
simţea expusă în rochia pe care o purta, căci le sesizase 
privirile insistente când intrase şi auzise că se 
întrerupseseră din conversaţie, însă Myles o privise într-un 
asemenea fel încât prinsese curaj, chiar dacă doar pentru 
moment. 

O privi în felul acela din nou, fără a spune nimic, 
mângâind-o doar cu ochii, până când privirea lui i se opri pe 
buze şi rămase acolo. Fiona simţi furnicături pe piele. 

În cele din urmă, ridică ochii spre ea şi-i zâmbi. O 
privire mai seducătoare nu-şi putea închipui. 

— Eşti frumoasă. 

— Şi tu, spuse ea, apoi icni, surprinsă de propria ei 
sinceritate prostească. Dar el râse, şi ea făcu la fel. 

Stând pe podium alături de Myles, îşi bău vinul şi 
ciuguli din mâncare, dar privi cu atenţie în jur. Intre zidurile 


acelea sălăşluia bucuria, o apropiere pe care nu o văzuse 
niciodată la reşedinţa Sinclair. Oamenii aceştia se iubeau şi 
îl iubeau pe Myles. O vedea în ochii lor când îi vorbeau şi o 
dată sau de două ori simţi că privirea lor caldă se opri 
asupra ei. Devenea una de-a lor. 

O cuprinse o bucurie efervescentă, şi îi îngădui să-i 
umple pieptul. Pentru prima dată, nu se strădui să o 
înăbuşe şi să o ascundă în spatele unor vorbe duşmănoase 
sau a unei gândiri obtuze. Işi privi soţul mestecând o 
bucată de pâine, uitându-se la linia puternică a maxilarului 
lui, care se mişca într-un ritm stabil, şi cumva mişcarea o 
făcu să se îmbujoreze. Îşi feri privirea şi zâmbi în sinea ei. 

— E ceva amuzant? întrebă Myles. 

— Nu, milord, spuse ea zâmbind. 

El muşcă din nou din pâine, uitându-se la colierul de 
aur şi smaralde de la gâtul ei. 

— Porţi noua bijuterie. Mă bucur să o văd. 

Ea îşi trecu degetul peste lanţul frumos lucrat. 

— Sunt încântată să o port. 

Soţul ei se întoarse puţin spre ea, şi îl auzi oftând 
uşor. Inima-i tresări văzându-i expresia serioasă. 

— A fost un dar, să ştii, Fiona, spuse el încet. Nu un 
târg. Te-aş răsfăţa dacă m-ai lăsa, fără vreun alt scop decât 
să îţi fac pe plac. 

— Ştiu. 

— Atunci, cere-mi ceva ca să ţi-o pot dovedi. 

Cuvintele lui îi aprinseră focul în pântec, nu, chiar mai 
jos. Nu pentru că râvnea la bijuterii, rochii sau alte 
posesiuni, ci doar pentru că el i le oferea cu inima deschisă. 
Fusese nespus de generos cu ea din primul moment, chiar 
şi atunci când îi pusese răbdarea la încercare. Vivi avea 
dreptate. Era un bărbat bun. Cum să nu îl dorească? 

— Nu vreau multe. Era o minciună. Voia mult. Îl voia 
pe el. Deşi este un lucru pe care ţi l-aş cere. Ceva ce mi-ai 
promis cândva. 

În ochii lui încolţi speranţa. 

— Vreau să pot călări. 

El păru dezamăgit, iar ea râse văzându-i surprinderea. 


— La reşedinţa Sinclair mi-ai promis că îmi vei dărui 
un cal. Îţi aminteşti? 

El clipi o singură dată încet, ca şi când ar fi încercat să 
îşi amintească. Apoi zâmbi larg. 

— Ah, da. Un cal. Îmi amintesc, iar dimineaţă îţi vom 
găsi unul. 


Dumnezeule, era încântătoare, cu rochia ei pal şi cu 
obrajii îmbujoraţi. Dacă nu ar fi cunoscut-o mai bine, ar fi 
crezut că voia să flirteze, după cum îşi flutura genele şi 
după cum îl tachina ca şi când ar fi fost o curtezană aflată 
la mare căutare. Apoi răsese, şi toate lumânările din 
încăpere păruseră palide în comparaţie cu strălucirea ei. 
Combinația era fermecătoare. Uluitoare. 

Era vrăjit. 

Terminase de mâncat. Ştia că da, însă nu-şi amintea 
ce băgase în gură, căci nu simţea pe buze decât sărutul pe 
care dorea să-l primească. 

— Ţi-am făcut necazuri, spuse ea. Şi îmi pare rău 
pentru asta. Însă am avut motivele mele. Şi ştii care erau. 

Atenţia lui fu atrasă de acel cuvinţel. 

— Erau? 

Ea încuviinţă din cap şi îşi linse buzele. Avea să o 
sărute acolo în clipa aceea dacă mai făcea asta. 

— Da. Dar am avut timp să cuget şi mi-am dat seama 
că poate m-am grăbit dispreţuindu-te. 

Nu era o declaraţie de dragoste, însă, venind de la ea, 
aşa părea. 

— Cărui fapt i se datorează această schimbare 
îmbucurătoare? 

— Contează? 

El o privi un moment. 

— Nu. Dar, trebuie să o spun, sunt foarte bucuros să o 
aud. Trebuie să sărbătorim. 

Spuse ultimele cuvinte în şoaptă, ca şi când i-ar fi 
împărtăşit în secret. Ea îşi ascunse zâmbetul cu o mână. 


— Poate că ar trebui. 

— Myles, o vorbă, te rog! 

Tavish veni spre el şi se aşeză pe scaunul de alături. 
Marietta stătuse acolo, dar cu câteva clipe în urmă plecase 
să vadă ce făcea soţul ei. 

— Nu este cel mai bun moment, răspunse Myles. 

— Nu durează decât un minut. Este vorba despre 
acoperişul de care au nevoie la moară. Mă gândeam... 

— Scuzaţi-mă, domnilor, sunt sigură că nu aveţi 
nevoie de părerea mea în această chestiune. Dar, milord 
Tavish, te rog să nu-l reţii prea mult pe soţul meu la 
băutură. Aseară aşa s-a întâmplat, şi iată ce-a păţit. 

Arătă spre ochiul vânăt. Tavish se opri, părând 
oarecum surprins. Apoi îi făcu cu ochiul. 

— După cum ţi-e voia, Lady Fiona. Ţi-l trimit chiar eu, 
de îndată ce terminăm discuţia. 

Desigur, Tavish ar fi putut aştepta, dar, de îndată ce 
Fiona se ridică de pe scaun, începu să turuie despre 
acoperiş. Myles avea să-l asculte un moment, dar nu mai 
mult. Exact în clipa aceea se gândea să îi înfunde gura 
unchiului său cu un rulou şi să dea fuga după mireasa lui. In 
schimb, începu să-l asculte cu jumătate de ureche privind 
spre Fiona, a cărei rochie strălucea în timp ce mergea, nu, 
plutea, în vreme ce se îndrepta spre scări. Aşteptase destul. 
Putea să mai aştepte încă zece minute. 

Poate. 

— Şi, după ce am reparat acoperişul, ar trebui să ne 
ocupăm de tot colţul de sud-vest. Aproape se prăbuşeşte. 
Tavish luă o duşcă bună de vin, iar Myles profită de pauza 
din monologul lui. 

— Grija ta este apreciată, Tavish. Îl voi pune pe 
Benson să se ocupe de treabă mâine-dimineaţă. Vom pune 
moara pe picioare până la următoarea ploaie. Se ridică 


înainte ca unchiul său să apuce să răsufle. Acum, dacă mă 
vei scuza, am alte îndatoriri. 

— Ce alte îndatoriri? E aproape miezul nopţii. 

Myles îşi încrucişă braţele şi privi spre Tavish. 

— Oh! Oh, desigur! Ei bine atunci, te rog, nu mă lăsa 
să te rețin! 

Myles le ură tuturor noapte bună şi se îndreptă spre 
dormitor. Până să ajungă la uşă, aţâţarea lui era de 
netăgăduit. Işi aranjă partea din faţă a hainei. 

Asta era, atunci. Dumnezeule, dacă era un joc, cel 
mai crud dintre toate. Dar îi văzuse zâmbetul şi obrajii 
îmbujoraţi. 

Nu avea cum să se înşele în privinţa invitaţiei ei. Şi, 
dacă înţelesese greşit, urma să o acopere cu sărutări, până 
când aveau să fie într-un acord perfect. 

Se opri în faţa uşii. Nerăbdarea, ca şi când ar fi 
deschis un cadou, îl asaltă. Căci era un cadou, ca această 
noapte şi toate cele pe care aveau să le împartă. Myles 
mulţumi Cerului în tăcere şi împinse uşa. Se deschise cu 
uşurinţă, şi el intră. Incăperea era scăldată în lumini şi 
umbre, căci Fiona aprinsese o duzină de lumânări sau mai 
multe. Buştenii trosneau în foc. Făcu un pas înainte şi 
închise uşa, încuind-o. Apoi se întoarse şi rămase fără 
suflare. 

Acolo, în faţa focului care arunca reflexii roşcate-aurii, 
stătea mireasa lui. Cu pletele desfăcute şi strălucitoare, era 
un înger coborât din ceruri, îmbrăcat în borangic, cel mai 
subţire pe care-l văzuse vreodată. 

Nici măcar nu şi-ar fi putut închipui vreo altă femeie 
care să pară atât de binecuvântată şi totuşi atât de 
ispititoare. Orice îndoială legată de cursul acelei seri se 
risipi. In seara aceasta urma să fie a lui. 

— Mă surprinzi mereu, dar aceasta este surpriza mea 
preferată de până acum. 

Avea vocea răguşită, chiar şi pentru propriile lui 
urechi. Ea zâmbi, timidă, în ciuda înfăţişării ademenitoare. 

— Bun, căci nu sunt sigură că pot mai mult de atât. 

— Nu-mi pot imagina ceva mai bun. Eşti desprinsă din 


vis. 

Şi aşa era. Era o bucurie să o privească pur şi simplu, 
dar să o atingă era fericirea pură. 

Se apropie, până când fu la un braţ distanţă de el, dar 
tot nu ridică mâna spre ea. Voia să şi-o întipărească în 
memorie, să o soarbă din priviri fără a tulbura perfecțiunea 
momentului. Avea buzele întredeschise, traversate de 
limba roz, şi lui Myles aproape că i se înmuiară genunchii. 
O, cât de mult o dorea! Dorea să simtă limba aceea pe 
buzele lui şi braţele ei albe şi zvelte împrejurul gâtului său. 
Dar mai ales voia să plângă de plăcere sub atingerile lui. 

Era pregătită de data aceasta. Nu mai era domnişoara 
fragilă din noaptea nunţii. Avusese timp să se obişnuiască 
cu el, să decidă singură ce voia. Şi îl dorea. 

Myles simţi o durere în piept când răsuflarea şi tot 
sângele îi năvăliră în vintre. Următoarele cuvinte aproape 
că-l dădură gata. 

— Porţi prea multe haine, milord. 

Când devenise vocea ei atât de pasională? Cine era 
seducătoarea aceasta irezistibilă? 

— Aşa este. Vrei să mă dezbraci? 

Ea păru nesigură, şi pentru un moment Myles o văzu 
pe Fiona din prima lor zi, nesigură şi şovăielnică, dar 
expresia dispăru, şi ea clipi, încet şi cu sfială. 

— Dacă îţi face plăcere. 

— O, da, îmi face. 

După încă o scurtă ezitare, întinse mâna spre 
nasturele de lemn de la gâtul lui. Văzu tremurul mâinilor ei. 
Era agitată. Dar, în seara aceea, avea să nu se grăbească şi 
să îi arate adevărata măsură a dorinţei, căci, făcând asta, 
avea să-şi găsească la rândul lui împlinirea. 

Intenţiona să exploreze fiecare rotunjime şi fiecare 
adâncitură, potopind-o cu sărutări şi cuvinte dulci. Avea să 
zăbovească asupra celor mai dulci locuri, acolo unde gâtul 
se îmbina cu umărul, iar talia cu şoldul. Avea să facă toate 
lucrurile acelea încântătoare şi nepermise la care visase de 
prima dată când o văzuse coborând treptele la reşedinţa 
Sinclair. 


Inima Fionei bătea atât de haotic, încât de abia putea 
respira. Nu ştia nimic despre seducţie, şi toate instrucţiunile 
lui Vivi i se amestecau în minte, scurgându-se precum 
nisipul într-o clepsidră. Dar momentul ei sosise. 

Nu fu uşor să desfacă nasturele trecându-l prin 
materialul gros al hainei, dar, când în cele din urmă reuşi 
să-l desfacă pe primul, răsuflă uşurată de acea mică 
victorie. Încurajată, trecu la următorul. Haina lui era lungă, 
ajungându-i aproape până la genunchi, dar nu avea nasturi 
decât până la mijloc. Ceea ce era bine, căci nu îşi putea 
imagina că poate merge mai jos. Nu era atât de 
îndrăzneață. 

În tot timpul cât se ocupa de nasturii lui, el rămase 
tăcut, privind-o. Nu o atinse, cum tânjea să o facă, ci pur şi 
simplu... o privi. Privirea lui îi ardea pielea. După ce reuşi 
să-l desfacă şi pe ultimul, îndepărtă marginile materialului, 
dând la iveală cămaşa de dedesubt. Apoi îl privi în ochi şi îl 
provocă. 

— Trebuie să fac singură toată treaba? 

Ochii lui se întunecară. Zâmbi şi îşi lepădă veşmântul 
de pe umeri în timp ce ea trăgea de mâneci. Haina căzu de 
pe braţele lui, iar el i-o luă din mâini, aruncând-o deoparte. 

Apoi îi prinse faţa în mâinile lui late, ridicându-i-o. 
Atingerea lui era ca de oţel şi totodată blândă ca o adiere. 
Buzele lui pluteau deasupra gurii ei. li traversă obrajii şi 
ochii, ca şi când ar fi sorbit-o. 

Ea închise ochii, lăsându-se pradă dulcelui chin. Voia 
să o sărute, şi totuşi o chinuia. Stătea în faţa lui, aproape 
goală sub privirea sa. Era prea mult. 

— Priveşte-mă, Fiona! îi şopti cuvintele deasupra 
obrazului încins, apoi se retrase, astfel încât ea să-i poată 
vedea faţa. Ce vrei de la mine? 

Aşadar, ajunseseră la asta. Avea să o facă să ceară. 

— Te vreau cu totul, răspunse ea. Şi era adevărat. Nu 
avea rost să o nege şi nu exista niciun motiv să o facă. Se 
ridică pe vârfuri şi îşi strecură braţele pe după umerii lui. Cu 
totul, spuse ea din nou, lipindu-şi buzele de ale lui. 

Voia să-l sărute uşor, să se joace şi să o 


ademenească. Dar fusese îndeajuns. Se lipi strâns de el şi 
îşi deschise buzele sub ale lui. li ţinu faţa în mâini, 
sărutând-o grăbit şi flămând. Zăgazul se rupse, iar ea cedă, 
aplecându-şi capul şi primindu-i limba, buzele, apăsarea 
mâinilor. După asta tânjea, deşi o negase, chiar şi în sinea 
ei. 

Myles îi cuprinse mijlocul cu braţele, lipind-o strâns de 
pieptul lui. Voia să fie şi mai aproape. Sărutul lui nu făcea 
decât să înteţească focul care îi ardea în pântec. Se gândi 
la toate momentele în care fusese răbdător şi în care o 
privise cu atâta dorinţă, încât o lăsase fără respiraţie. 
Despre asta era vorba. Acest moment. 

Această îmbrăţişare. Acest sărut. 

Mâini stângace şi frenetice, ale lui, dar şi ale ei, 
trăgeau de cămaşă, şi ea savură senzaţia pe care i-o 
dădeau pielea şi căldura lui, care o ardea prin cămaşa de 
noapte subţire. Myles îşi trecu mâna de-a lungul spatelui ei 
şi îi cuprinse fundul, lipind-o mai tare de el. Îi sărută 
curbura gâtului, iar ea se arcui, făcându-i loc. Mâinile şi 
gura lui păreau a fi peste tot deodată şi totuşi în niciunul 
dintre locurile în care îl dorea mai mult. În punctele în care 
ardea cel mai tare. Prinzând curaj, îşi strecură un deget pe 
sub talia pantalonilor şi trase. El gemu şi îi prinse lobul 
urechii între dinţi. 

— Ai în continuare prea multe haine, milord. 

Trase din nou, iar el gemu şi mai tare, răsucindu-şi 
mâna în părul ei şi trăgând la rândul său. Îi sărută gura 
iarăşi, fierbinte şi apăsat, cotropind-o cu limba până când o 
lăsă fără suflare. Cobori pe coloana gâtului, trecând cu 
dinţii de-a lungul cărnii ei şi muşcând uşor, până când ea se 
cutremură de dorinţă. Nu îşi imaginase că putea exista o 
asemenea dorinţă. 

O trase spre pat, scoţându-şi pantofii din mers. Se 
întinse şi dădu cuverturile la o parte, apoi se întoarse spre 
ea. Stătea acolo, cu genunchii moi şi îmbujorată de dorinţă. 

O privi ca şi când ar fi fost făcută din aur, ba chiar mai 
prețioasă. Fără să-şi desprindă privirea de la ea, se lăsă în 
jos şi îi ridică tivul cămăşii de noapte. Incet, atât de încet, 


că aproape îi venea să şi-o scoată singură, el ridică 
veşmântul, aplecându-se să îi sărute şoldul după ce i-l 
dezgoli. Fiona nu-şi putu reţine un icnet precipitat. În cele 
din urmă, el i-o ridică şi i-o scoase peste cap. 

— Cămaşa asta este făcută pentru păcat, murmură el. 
Trebuie să o porţi în fiecare seară. 

Ea deveni brusc sfioasă, căci între ei nu mai erau 
decât carne şi aer, şi totuşi mâinile lui pe trupul ei erau atât 
de divine, încât renunţă în curând la şovăială şi se sprijini 
de speteaza patului, arcuindu-se pentru a-l lăsa să-i atingă 
pielea dezgolită. Myles îşi umplu palmele cu sânii ei, 
apropiindu-se astfel încât să-i poată săruta pe amândoi 
deodată. Sfârcurile ei se întăriră, ca şi când i-ar fi ieşit în 
întâmpinare. Işi împleti mâinile cu ale lui. Dacă acesta era 
păcatul Campbell, atunci avea să ardă de bunăvoie pentru 
el. 

Se simţea liberă şi nesăbuită, trăgându-l de păr şi 
coborând cu unghiile de-a lungul spatelui lui lat. Muşchii i 
se încordă sub atingerea ei, şi îi simţi tresărind. 

Mâinile lui urcară, şi Myles îi cuprinse faţa din nou, 
privind-o adânc în ochi. 

— Nu-mi dau seama ce stele şi-au schimbat poziţia de 
te-au făcut să vii în patul meu, dar le voi mulţumi în fiecare 
zi, spuse el. 

Ţinea la ea. Nu o putea nega, căci, chiar şi în inocenţa 
ei, ştia că nu spusese în glumă cuvintele acelea. Nu avea să 
o nege nici ea. În acest moment de tandreţe nedisimulată, 
trebuia să recunoască şi ea că ţinea la el. 

— Stelele au fost aliniate dintotdeauna. Doar că nu le 
vedeam eu. 

— Le vezi acum? 

— Da. 

— Vii la mine de bunăvoie? 

Inima ei era pe cale să explodeze. 

— Da. 

O sărută pe gură. Fiona se lipi de el, cuprinzându-l cu 
braţele pe după gât şi ridicându-se pe vârfuri. El se aplecă 
şi o prinse pe sub fund cu braţele, ridicând-o de la pământ 


ca şi când nu ar fi fost mai grea decât o floare. Apoi se 
răsuci, şi căzură amândoi pe pat. 

O sărută frenetic de-a lungul gâtului şi îşi strecură 
coapsa între picioarele ei, apăsând-o în punctul acela umed 
şi încins. 

Ea gemu şi îl prinse de umeri, îndemnându-l să 
continue. 

— Răbdare, iubito! râse înfundat, cu gura lipită de 
clavicula ei. Avem toată noaptea să ne descoperim unul pe 
celălalt. Ai încredere în mine? 

Nu avea încredere în nimic din ce se întâmpla, căci 
totul era prea încântător pentru a fi real. Cu toate acestea, 
încuviinţă din cap. 

— Da, am încredere în tine. 

O sărută din nou şi îşi trecu mâinile peste trunchiul ei, 
mişcându-se mai încet decât luna, dar arzând mai tare 
decât soarele. Apoi urmară buzele, sărutând-o ici şi colo, 
alinând asprimea bărbii cu limba mângâietoare. Îi desfătă 
sânii, întărindu-i sfârcurile, dar voia mai mult. 

Îşi apăsă mâinile pe spatele lui, minunându-se de 
pielea fină şi de muşchii încordaţi de dedesubt. Era încins şi 
pasional, şi ea oftă bucuroasă. In sfârşit, mâinile lui 
coborâră mai mult, oprindu-se chiar între picioarele ei. 
Sigure şi fără grabă, degetele lui îi desfăcură pliurile intime 
şi se strecurară între ele. Uşurarea şi tensiunea se 
îngemănară, căci în ea începu să crească ceva nou şi 
minunat. 

Urmând aceeaşi cale ispititoare ca mâinile sale, o 
sărută coborând pe pântec, oprindu-se un moment pentru 
a-i explora ombilicul, făcând rotocoale cu limba înainte de a 
continua. Ce  desfătare seducătoare! Atât de 
necuviincioasă, însă nu intenționa să-l oprească. li sărută 
un şold, apoi pe celălalt, jucându-se şi gâdilând-o. 

Apoi îşi puse faţa între coapsele ei. 

Ea icni şi se zbătu, brusc stânjenită, dar el era de 
neclintit. Îşi strecură degetele în părul lui şi trase, dar el nu 
se clinti. 

— Myles. 


Se gândise să-l oprească de la o asemenea 
necuviinţă. Doar nu voia să... O, ba da. In timp ce o 
mângâia în miezul cel mai sensibil al fiinţei, o săruta acolo, 
exact în punctul în care dorea cel mai mult. Işi arcui trupul, 
nemaiputându-se controla. Inchise ochii ca şi când 
întunericul i-ar fi putut ascunde gândurile neruşinate, dar 
nimic nu putea deghiza felul în care se mişca deasupra gurii 
lui. Simţi o încleştare în piept, ca şi când inima stătea să-i 
explodeze, şi răsufla greu. Dar, cu toate acestea, senzaţia 
irezistibilă continua. Valuri peste valuri de senzaţii 
minunate, din ce în ce mai intense. Şi, exact când credea 
că nu mai putea îndura nici măcar o secundă, o cuprinse un 
vertij tulburător, ca şi când ar fi alunecat pe gheaţă. Incepu 
în degetele de la picioare, urcând până când îi ajunse între 
picioare, explodând ca o stea căzătoare, pulverizându-i 
gândurile. Fu orbită de o lumină albă, de parcă ar fi fost la 
poarta raiului. 

Pluti pe ea timp de o eternitate, apoi se trezi în 
întuneric, coborând încet, graţioasă ca o pană. 

Il simţi ridicându-se, dar nu-l putu privi în ochi. Fusese 
atât de nestăpânită, încât ar fi trebuit să-i fie ruşine. El o 
prinse de bărbie şi o întoarse spre el. li zâmbi fermecător. 
Işi îngropă faţa în curbura gâtului şi îl sărută acolo, 
simţindu-i gustul de sare şi de bărbat, şi trase adânc aer în 
piept, ca şi când ar fi vrut să îi absoarbă esenţa. Pulsul lui, 
la fel de rapid ca alei, i se zbătea pe buze. 

— Nu am ştiut că poţi face asta, şopti ea şi îl cuprinse 
cu braţele, dorindu-l şi mai aproape. 

— Ţi-am spus că pot. Râse răguşit. Doar că nu m-ai 
crezut. 

Apoi se mişcă din nou, iar părul fin de pe pieptul lui se 
frecă seducător de sânii ei sensibili. Inima-i bătu mai tare. 

Sau era a lui? Erau atât de aproape, încât nu-şi putea 
da seama. 

— Mai este, da? întrebă ea. 

— Da. 

Respirația lui era ca un oftat sau poate ca o 
rugăciune. Işi mişcă soldurile spre locul căutat şi o umplu 


cu totul. Oftă în urechea ei, rugător şi dornic. 

Ea se ridică ieşindu-i în întâmpinare, apăsând 
salteaua cu picioarele. Ah, nu-şi amintea partea aceasta 
atât de delicioasă. Mişcarea, respiraţiile lor îngemănate şi 
senzaţia splendidă pe care o simţea când el intra şi se 
mişca înăuntrul ei. Era mai bine, mult mai bine decât 
înainte. Fără durere, fără frică, fără ezitare. Doar ei doi într- 
un ritm atemporal. 

Trupurile lor se mişcau împreună, muşchii de pe 
pieptul lui flexându-se deasupra sânilor ei, până când în 
cele din urmă o prinse de fund cu mâinile, pătrunzând-o 
mai adânc şi mai repede şi făcând-o să icnească din pricina 
ritmului. Se simţi cuprinsă de fiori în tot trupul, şi deodată 
nervii i se încordară, şi se întinse brusc, într-o explozie mai 
puternică decât prima. Strigă de plăcere, în timp ce Myles 
continuă să o pătrundă, îndreptându-se spre culmi. Câteva 
secunde mai târziu, corpul lui se încordă şi se arcui; îi simţi 
respiraţia sacadată în ureche, şoptindu-i un alint de 
neînțeles. Se lipi de el, şi se mişcară la unison până când el 
se relaxă, lăsându-se pe ea cu un oftat dulce şi îndelung. 

Işi recăpătară suflul, iar Fiona începu să devină 
conştientă de locul unde se afla. Era greu, dar greutatea lui 
era o fortăreață menită să o protejeze. Se simţi abandonată 
când, câteva momente mai târziu, Myles se rostogoli într-o 
parte, dar o trase lângă el şi-o ţinu în braţe. 

— Cred că aşa trebuie să fie, zise el în cele din urmă 
şi o sărută pe frunte. 

Ea nu găsi nimic de spus drept răspuns, aşa că ea ÎI 
sărută pe piept şi îşi lăsă capul pe umărul lui. Cu siguranţă, 
avea dreptate. Nu-şi putea închipui că putea fi mai bine. 

Fiona îndepărtă gâdilitura de la ureche, dar aceasta 
reveni într-o clipă. Se scărpină şi auzi râsetul înfundat al 
soţului ei. Chiar şi cu ochii închişi, simţea soarele pe faţă, 


dar părea că de-abia se băgase la culcare. Amintirile nopţii 
îi reveniră în minte ca mărgelele într-un şirag, strălucitoare 
şi irezistibile. O durea trupul, însă era o durere plăcută, şi 
se întinse să-şi dezmorţească muşchii. 

— Bună dimineaţa, frumoasă domnişoară, spuse 
Myles, gâdilând-o din nou la ureche. 

ÎI plesni peste mână în glumă. 

— Încetează! Nu m-ai împuns destul? 

El clătină din cap. 

— Nici pe jumătate. 

O trase la piept, apăsându-i fundul cu bărbăţia trezită 
la viaţă. 

Era de neoprit, acum că îl eliberase. Dar nu o deranja, 
căci îi arătase că şi ea avea parte de plăcere. Totuşi, se 
prefăcu a se opune, gândindu-se că aşa se cădea. 

— E dimineaţă, fiară ce eşti. E timpul să te trezeşti şi 
să începi ziua. 

El se împinse cu forţă în fesele ei şi o cuprinse de 
mijloc cu braţul puternic. 

— M-am trezit. Vezi? 

Ea râse şi încercă să scape, dar buzele lui pe umărul 
ei o făcură să-şi înghită falsele reproşuri. Sărutul lui îi 
trezea simţurile la viaţă; o muşcă uşor de piele, apoi alină 
mica rană cu limba. Cobori cu degetul pe coastele ei, de-a 
lungul curbei şoldului, şi se opri pe coapsă, iar atingerea lui 
o făcu să trepideze de nerăbdare. O invadă căldura, 
vlăguind-o de orice voinţă de a rezista. Cedă, de bunăvoie, 
nestăpânită, oftând în pernă. Degetul lui urcă până în 
lateralul sânului, apoi cobori din nou spre şold, cu o 
atingere uşoară ca o pană. 

Fiona ridică braţele spre cap, lăsându-l să îi mângâie 
trupul după voie. Gemu încet în urechea ei, şi apăsarea 
mâinii lui crescu. Îi cuprinse sânul şi îşi trecu un deget 
peste sfârc, până când se întări. Ei i se tăie răsuflarea. Nu s- 
ar fi gândit niciodată că avea să cunoască o asemenea 
plăcere răvăşitoare. Umedă de atâta dorinţă, îşi apăsă 
fesele pe erecţia lui, tânjind să fie mai aproape, una cu el. 

Încet ca o şoaptă, el îi apăsă pântecul pe saltea şi îi 


depărtă coapsele cu ale lui. Satisfacţia i se revărsă în trup 
când el îşi strecură mâna sub ei amândoi, printre cârlionţii 
ei, pentru a-i aţâţa muguraşul. Degetele lui trasau cercuri, 
jucăuş, creând senzaţii atât de ademenitoare, că din gât i 
se desprinse fără să vrea un geamăt. Şi oftă bucuroasă şi 
uşurată când în cele din urmă el căută intrarea în ea şi o 
pătrunse adânc. 

Se mişcă încet, cu pieptul pe spatele ei, rostogolindu- 
se ca un val nesfârşit, mângâind ţărmul, până când ea 
începu să mişte din şolduri mai repede, mărind ritmul. Sânii 
i se frecau de  aşternuturi, adăugând o  fricţiune 
încântătoare la mângăierile lui catifelate. Se apăsă în mâna 
lui, copleşită de dorinţă. 

Şi astfel se mişcară la unison, până când crezu că nu 
avea să mai poată respira din pricina presiunii care creştea 
în ea, dar, cu un ultim icnet, plămânii i se eliberară, şi se 
prăbuşi într-un extaz răvăşitor; câteva secunde mai târziu, 
Myles i se alătură. Stătură întinşi, respirând anevoios, până 
când în cele din urmă el se rostogoli pe spate. 

— Nu aş mai cobori din patul acesta, spuse el oftând. 

— Ni se va face foame până la urmă. 

Se ridică în coate şi îl privi. Avea părul răvăşit şi 
obrajii acoperiţi de barbă. Şi totuşi, nu arătase niciodată 
mai chipeş. 

Avea un chip minunat, frumos conturat. Trunchiul şi 
braţele îi erau pline de muşchi. Da, era impresionant soţul 
ei. Se întoarse spre ea şi îi aruncă un zâmbet îndeajuns de 
înflăcărat pentru a topi un lac îngheţat. 

| se strânse inima şi o cuprinse un val de tandrete, 
amenințând să o copleşească. Mama ei murise din pricina 
unui astfel de dor. Ea ar face bine să nu-şi piardă capul. Era 
liberă acum să ţină la el un pic. Era soţul ei, la urma 
urmelor, dar nu avea să fie atât de nesăbuită încât să-i dea 
toată inima ei. Poate doar o bucăţică. 

— Mi-e foame, acum că ai pomenit, spuse el. Luăm 
micul dejun şi mergem să-ţi găsim calul acela? Am putea 
călări până la Killean sau chiar la Oban, dar ar dura o zi sau 
două. 


— Nu trebuie să cumperi un cal pentru mine, Myles. 
Lasă-mă să aleg unul din grajduri! 

— Dacă avem unul care să-ţi placă, atunci e în regulă. 
Dar mi-ar plăcea o scurtă călătorie cu tine. Şi nu ai văzut 
mare lucru din ţinuturile de pe aici. Dacă stau să mă 
gândesc, o călătorie la Oban este o idee grozavă. 

Odată decizia luată, nimic nu părea a-l mai opri, aşa 
că, a doua zi dimineaţă, Fiona se trezi pe un cal de 
împrumut, îndreptându-se spre Firth of Lorn şi spre oraşul 
Oban. Erau însoţiţi de şase oşteni Campbell, care călăreau 
în faţă, vigilenţi. Robert şi Vivienne insistaseră să li se 
alăture, aşa că alcătuiau un grup vesel de patru persoane. 
Călătoria era plăcută, iar vremea frumoasă. 

Conversaţia era animată şi deseori deocheată, căci 
Vivienne şi Robert erau hotărâți să vadă cine spunea cea 
mai scandaloasă anecdotă. 

— Măcar noua mireasă a regelui James are simţul 
umorului, le spuse Robert, muşcând dintr-un măr pe care îl 
scoase din buzunar. A fost curtată de Henric al Angliei, să 
ştiţi. Dar când i-a cerut mâna, a refuzat. Se spune că a zis: 
„Chiar dacă sunt o femeie masivă, am gâtul subţire”. 

Ceilalţi râseră, dar Fiona îşi duse mâna la gât. 

— Regele Henric chiar i-a tăiat gâtul ultimei soţii? 

Robert încuviinţă din cap şi muşcă din nou din măr. 

— Da. Dar a complotat să-l trădeze şi şi-a meritat 
sfârşitul. 

— Ce cruzime! 

Soarele se ascunse după un nor, ca şi când ar fi fost 
de acord. 

— Da, este brutal. Dar trădarea trebuie pedepsită iute 
şi aspru. Dacă e lăsată să supureze, poate infecta toată 
ţara, şi niciun rege nu riscă aşa ceva. 

— Marietta mi-a spus despre Janet Douglas, îl 
întrerupse Vivienne. Ce pedeapsă credeţi că îi va da regele 
James? 

— Janet Douglas? 

Întrebarea ieşi de pe buzele Fionei înainte ca ea să 
apuce să-şi muşte limba, căci Janet Douglas era verişoara 


îndepărtată la care se gândise să caute refugiu când fugise 
de Campbelli. Myles răspunse: 

— Se spune că a conspirat cu fratele ei, Archibald 
Douglas, pentru a-l otrăvi pe James. Ai auzit ceva despre 
asta? 

Fionei îi îngheţă sângele, deşi avea să spună 
adevărul. 

— Ce aş putea eu să ştiu? Nu am mai văzut-o din 
copilărie. 

Ceea ce era adevărat, dar, dacă ar fi reuşit să fugă, 
acum ar fi cu femeia aceea. Deodată, fu bucuroasă că 
eşuase în misiunea aceea. 

Răspunsul ei păru să îl satisfacă pe soţul ei, iar Robert 
răspunse la întrebarea lui Vivienne. 

— Nu cred că-i va tolera nesupunerea. Poate spera să 
se aleagă cu închisoarea, dar cred că vrea să o transforme 
într-un exemplu. E greu de spus. E mătuşa lui, chiar dacă 
doar prin alianţă. 

Discuţia trecu la alte lucruri, mai plăcute, dar ziua se 
posomorâse pentru un moment, iar Fiona nu putu scăpa de 
senzaţia că ceva rău îi suflase în ceafă. 


* 


Oban era un oraş modest, aşezat la țărm şi presărat 
cu clădiri de toate mărimile. Cârciumi, croitorii, fierării, 
prăvălii de stofe şi ţesături şi diverse alte stabilimente, 
fiecare cu firme colorate atârnate deasupra uşii. Oamenii 
umblau pe străzi, oprindu-se la tarabele de la piaţă pentru 
a cumpăra peşte, fasole uscată sau ţesături. Mirosul 
estuarului se îmbina cu cel de carne friptă şi de prea mulţi 
oameni aflaţi laolaltă. 

— Se va lăsa întunericul în curând, spuse Myles. 
Haideţi să luăm ceva de mâncare şi să găsim un loc în care 
să ne odihnim. 

— E încă devreme. Oraşul de-abia se trezeşte, 
protestă Robert. 

Myles încuviinţă din cap. 


— Da, dar soţia mea aproape că a adormit în şa, vezi? 

Aşa era. In ultima oră, se străduise să rămână trează 
şi să înţeleagă câte ceva din conversaţie. Abia după ce 
intraseră în sat prinsese oareşce puteri. 

— Sunt epuizată, trebuie să recunosc. 

— De ce eşti atât de somnoroasă, domniţă? murmură 
Vivienne, ca să o audă doar ea. Ai un temei bun, sper, şi nu 
din pricina saltelei incomode. 

Fiona simţi că se înroşeşte ca racul şi privi în jur 
pentru a se asigura că nu o auzea nimeni. Robert şi Myles 
păreau prinşi într-o conversaţie despre locul în care să 
doarmă, iar ceilalţi bărbaţi se  împrăştiaseră când 
ajunseseră la marginea oraşului. 

Işi lăsă buza să i se răsfrângă într-un zâmbet, 
răspunzând la fel de încet: 

— Salteaua a fost pufoasă ca un norişor. Dar, vai, ce 
tunete şi fulgere! 

Râsul lui Vivienne le atrase atenţia bărbaţilor, iar 
buzele lui Myles zvâcniră. 

— Slavă Cerului, Fiona, spuse Vivienne. Nu mai 
răbdam nici măcar un moment ştiind că nu vă împăcaţi. 
Dar, ţinând cont de faptul că soţul tău nu-şi poate lua ochii 
de la tine, mă tem că te aşteaptă încă o noapte de nesomn. 

Fiona nu s-ar fi supărat prea tare, deşi îi era foarte 
foame şi era tare ostenită. 

Myles îşi instrui ostaşii să-şi găsească singuri adăpost 
peste noapte, apoi aranjă să primească trei camere la cel 
mai mare han, pentru Robert, Vivienne, el şi soţia sa. 

— Mâine îţi vom găsi un cal bun Fiona, spuse Myles în 
timp ce se ospătau cu tocană parfumată de iepure şi pâine 
de ţară. Cinau în sala principală a hanului, cu Robert şi 
Vivienne şi alţi zece oameni, aflaţi în Oban dintr-un motiv 
sau altul. 

Locul era curat, cu feţe de masă şi rogojini proaspete 
pe podea. 

— Sunt două grajduri la fel de bune spre nordul 
oraşului, adăugă Robert. Deşi, dacă vrei bidivii excelenți, nu 
găseşti grajduri mai bune decât cele de la Stirling. 


— Nu mă interesează Stirling, spuse Vivienne, 
înmuindu-şi pâinea în sos. Regretatul meu soţ spunea că 
sunt prea multe amante în cătunul acela. 

— Nu aş zice asta, Vivienne, dar mă tem că soţul tău 
avea amante în toate cătunurile. Era cel mai mare 
fustangiu din câţi am cunoscut. Mă bucur că ai scăpat de el, 
spuse Robert. 

— Presupun că şi eu. Dar am chef de un nou soţ. 

— Să te căsătoreşti sau doar pentru divertisment? o 
tachină Robert. 

Poate că Vivi se simţise insultată, dar nu se văzu. 

— Cred că mi-ar plăcea să am unul al meu. Dar unul 
bun de data aceasta. Unul de casă, care nu umblă creanga. 
Dar să ştie să ţină o sabie în mână, desigur. Şi trebuie să fie 
chipeş. 

— E cam scurtă lista, cu asemenea condiţii, remarcă 
Myles. 

Vivienne încuviinţă din cap şi gustă din tocană. 

— Ştiu, dar am luxul frumuseţii şi al bogăției. Până 
când voi rămâne fără ele, intenţionez să aştept un astfel de 
bărbat, nu mă voi mulţumi cu mai puţin. Şi nu este o idee 
atât de deplasată. Gândiţi-vă la Fiona. l-a fost promisă lui 
Myles din ziua în care s-a născut. Dacă n-ar fi fost mila 
Domnului şi a regelui, ar fi putut să fie căsătorită cu un 
boşorog gras şi beţiv. 

Fiona simţi că se îmbujorează. Soarta fusese, într- 
adevăr, de partea ei, căci soţul său era tot ce îşi putea dori 
o fecioară. Şi, în momentul acela, oboseala i se evaporă, 
înlocuită de dorinţa de a ajunge în pat. 


* 


Myles îşi întinse picioarele, care îi ieşiră de sub 
aşternuturi, atârnând peste marginea patului scurt. Hanul 
era destul de curat, iar mâncarea acceptabilă, dar paturile 
erau mult prea mici pentru trupul lui mare. Un motiv în plus 
ca să-şi înghesuie mireasa, presupunea. Fiona oftă în somn. 
După două nopţi în care făcuseră dragoste neobosit, era 


firesc să fie epuizată, dar se ţinuse bine, nedând înapoi de 
la niciun sărut. Se socotea extrem de norocos. Soţia lui era 
o frumuseţe, iar temperamentul ei din ultimele două zile 
fusese pe măsură, îi spusese despre scrisorile de la mama 
ei, şi se părea că lucrurile se schimbaseră. Nu îl mai 
considera duşman. Nici pe departe. În schimb, îl cuprinsese 
cu picioarele ei catifelate, şoptind cuvinte dulci când el 
pătrunsese în căldura ei. Se înfierbântă amintindu-şi. 

Nevoia de a-i face pe plac îi umplu pieptul. 

Avea să caute cel mai frumos cal din câţi existaseră 
vreodată în aceste ţinuturi. Dacă nu aici, atunci în Stirling 
sau în Edinburgh. Dumnezeule, ar merge până la Londra 
dacă ar fi fost nevoie. Avea să o răsfeţe şi să-i arate toate 
bucuriile de care avea parte o mireasă Campbell. 

În cele din urmă, Fiona se trezi şi, deşi mădularul lui 
îşi făcu simțită prezenţa, el îl ignoră pentru prima dată şi îi 
spuse soţiei lui să se îmbrace. Dimineaţa se scurgea şi 
aveau treabă - altă treabă - de făcut. Coborâră şi îi găsiră 
pe Vivienne şi pe Robert deja acolo. Bucăţile de pâine şi 
brânză rămase pe platoul dintre ei sugerau că luaseră micul 
dejun. 

Robert clătină din cap şi se întinse pe scaun când îi 
văzu. 

— Era cazul să ieşiţi din vizuină, iepuraşilor. Mă 
gândeam să mai comand o bere dacă nu apăreaţi. 

Myles se gândi să-l mustre pentru vorbele deocheate 
rostite în faţa Fionei, dar ea râse şi răspunse: 

— lepurii sunt îngrozitor de rapizi, Robert. Aşa crezi că 
trebuie să fie? 

Ah, da, se transforma într-o nevastă pe cinste, într- 
adevăr. 

Luară micul dejun în grabă, iar apoi plecară toţi patru 
pe străzile oraşului Oban. Se plimbară fără grabă, iar 
doamnele stătură una lângă alta, chicotind şi arătându-şi 
lucruri în timp ce treceau pe lângă tarabele de la piaţă. 
Myles venea în urma lor, cu Robert alături. 

— Eşti fericit în dimineaţa aceasta, spuse Robert. 

— De ce nu aş fi? 


Într-adevăr. Înaintară în tăcere, dar, după un moment, 
Robert spuse: 

— A tresărit ieri când a auzit de Janet Douglas. 

Avea un ton firesc, dar Myles înţelese ce voia să 
spună. 

— Cred că sunt verişoare îndepărtate. Numele de fată 
al lui Lady Douglas a fost Fraser, iar neamul ei este de mult 
timp aliatul clanului Sinclair. E firesc ca Fiona să fie 
alarmată. 

Robert scuipă în timp ce înaintau, fără a mai spune 
nimic. Dar Myles îşi cunoştea fratele destul de bine. 

— Spune ce ai pe suflet, Robert, îl îndemnă el după ce 
mai  înaintară câţiva paşi, lăsând doamnele să se 
îndepărteze ceva mai mult. 

Robert se încruntă şi îşi plecă uşor capul. 

— Nu am nimic pe suflet, Myles, în afară de cântece 
deocheate şi femei uşuratice. 

Myles se opri, iar fratele său făcu la fel. 

— Soţia mea nu are nimic de-a face cu Janet Douglas. 

— Nu am spus că are. 

— Ai sugerat. 

Robert clătină din cap şi pufni. 

— Sincer, frate, iartă-mă! Am petrecut prea multe zile 
în ultima vreme cu gândul la intrigile regale. Mă face să 
suspectez scopuri ascunse unde nu există nimic. Nu băga în 
seamă ce-am spus. 

O luă din loc din nou, fluierând vesel. 

Myles se gândi să îl tragă de limbă în continuare, dar 
ce rost avea? Fratele său erau nesăbuit dacă se gândea că 
Fiona avea habar de asemenea treburi necurate. Intr- 
adevăr, Robert petrecuse prea mult timp la curte dacă îi 
trecea prin cap aşa ceva. 

După ce sosiră la grajd, inima Fionei începu să 
tresalte. Erau atâţia cai frumoşi, unii impunători şi înalţi, 
alţii eleganţi şi suavi. Trecură printre iesle, admirând 
fiecare cal, mângâind câte un nas catifelat din când în 
când. Dar, la capătul unui rând, găsi o iapă sură, blândă, 
care semăna atât de mult cu Gwynlyn a ei, încât Fiona ştiu 


imediat că trebuia să o aibă. Calul era exact cât trebuia de 
înalt, avea ciorapi albi şi era ţintat în frunte. Fiona se lipi de 
gâtul ei, murmurând cuvinte calde, în timp ce Myles îşi 
trecu mâna peste crupa iepei, mângâind-o. Nu era calul din 
copilărie al Fionei, desigur, dar avea o fire plăcută. O 
amuşină pe Fiona, căutând să primească ceva. 

— ţi place? întrebă soţul ei. 

Fiona încuviinţă din cap, strivind o lacrimă ridicolă 
între pleoape. După toate lucrurile pentru care plânsese în 
viaţă, în special în aceste ultime câteva săptămâni, nu ar fi 
trebuit să o apuce plânsul fiindcă dăduse peste o iapă. Dar 
ceva vibră în interiorul ei când privi în ochii căprui ai 
animalului. Dacă era să aibă un cal, acesta trebuia să fie. 

Myles îi făcu semn grăjdarului. 

— O scoatem la aer. Aş vrea să văd cum umblă. 

Grăjdarul era înalt, ciolănos ca un pelican, cu un nas 
pe măsură. 

— Da, milord. Dar este promisă. 

Fiona simţi un junghi în inimă. 

— Promisă? întrebă soţul ei. 

— Da, milord. Un gentilom care a trecut pe aici ieri s-a 
uitat la ea şi la încă vreo şase. Mi-a spus că vine într-o zi 
sau două să plătească. 

— Dacă nu ţi-a dat niciun ban, atunci calul acesta este 
încă de vânzare. 

Grăjdarul îşi luă pălăria de pe cap, învârtind-o în 
mâinile murdare. 

— Uh, ei bine, milord, s-ar putea să fie adevărat 
cumva, dar a fost foarte convingător şi mi-a spus să nu Îi 
vând fără acordul lui. Dacă nu cumva vreţi să-i cumpăraţi 
pe toţi şapte, n-aş vrea să pierd afacerea cu el. Îmi cer 
iertare, domnule. 

Robert li se alătură. 

— E o metodă problematică. Dacă omul nu se mai 
întoarce? 

Grăjdarul se îmbujoră sub toată mizeria care-l 
acoperea. 

— Cum spuneam, milorzi, a fost foarte insistent. Părea 


genul care nu acceptă să fie refuzat. 

— E în regulă, Myles. Nu am nevoie de acest cal. Dar 
numai se frânse niţel când spuse cuvintele. Ştia că iapa 
aceea nu era Gwynlyn a ei, şi totuşi, pentru moment, îşi 
îngăduise să îşi amintească de vremurile plăcute de la 
reşedinţa Sinclair. 

Dar soţul ei nu terminase cu grăjdarul. 

— Spune-mi cum îl cheamă pe omul acela şi-l voi 
convinge. Dacă soţia mea preferă acest cal, atunci îl va 
primi. 

Ea se îmbujoră auzindu-l, flatată de hotărârea lui de a- 
i face pe plac, dar şi stânjenită pentru grăjdar. 

— Crede-mă, Myles, pot alege altul. 

— Cum îl cheamă? întrebă şi Robert. 

Grăjdarul se uita de la un frate la celălalt, cu fruntea 
îmbrobonată de sudoare. 

— Sir Goodman, milorzi. Din Ballengeich - sau aşa 
zice. 

Myles strânse din dinţi, în timp ce Robert îşi dădu 
capul pe spate, pufnind atât de tare, încât iapa sură îşi lăsă 
urechile pe spate şi făcu un pas înapoi spre zid. 

— Cine este Sir Goodman? întrebă Fiona. 

Cel care stârnise o asemenea reacţie din partea 
fraţilor Campbell trebuia să fie un personaj curios. Vivienne 
li se alătură, cu ochii scânteind. 

— Am auzit cumva că aţi pomenit de Sir Goodman? A 
ieşit la vânătoare? 

— Se pare că este aici, în Oban, spuse Robert amuzat. 
Şi vrea să pună mâna pe iapa Fionei. 

— Cine este Sir Goodman? întrebă Fiona din nou, mai 
tare. 

Myles cătină din cap şi spuse încet: 

— E îndeajuns să zicem că este un om influent care 
preferă să îşi ţină afacerile pentru el. 

Robert pufni. 

— Afacerile, într-adevăr. Sunt sigur că are câteva în 
derulare chiar în clipa aceasta. 

— Şşştt, îi spuse Myles fratelui său şi apoi i se adresă 


grăjdarului: Mulţumesc pentru ajutor, băiete. Revenim dacă 
este nevoie. 

Grăjdarul înclină din cap şi se dădu deoparte. Myles 
aşteptă până când se îndepărtă şi nu-i mai putea auzi. 

— Dacă Goodman este aici, nu vrea să ştie nimeni. 
Grăjdarul va dubla preţul dacă află cu cine are de-a face. 
Dar ce naiba mai caută în ţinuturile de vest? întrebă el, 
adresându-i-se doar fratelui său. 

— Nu _ îmi închipui ce. Poate cercetează portul, 
pregătindu-se pentru o călătorie? 

Myles se încruntă şi îşi trecu mâna prin păr. Privi spre 
iapă, apoi spre Fiona. 

— Sir Goodman este o cunoştinţă care dă dovadă de o 
mare generozitate, dar poate fi şi extrem de îndărătnic. 
Dacă vom putea cumpăra sau nu acest cal depinde în 
întregime de dispoziţia sa. 

Fiona se simţi stânjenită, fiindcă stârnise o asemenea 
tevatură din pricina dorinţei de a-şi alege un cal. Se 
îndrăgostise de iapă într-o clipă, dar se putea sacrifica cu 
uşurinţă alegând alta. Dumnezeu ştia că pierduse fiinţe mai 
importante. Pierderea aceasta pălea în comparaţie cu 
cealaltă durere. 

Atinse braţul soţului ei. 

— Sincer, Myles, pot găsi altul. 

Încruntătura lui se destinse auzind-o, şi îi acoperi 
mâna cu alui. 

— Îl vom căuta pe Sir Goodman. Poate va fi dispus să 
încheiem un târg. 

— O idee splendidă, spuse Robert, bătându-l pe Myles 
pe spate. Sugerez să luăm iapa în schimbul lui Vivi. 

Oban era plin de cârciumi, iar Robert era sigur că 
aveau să îl găsească pe Sir Goodman bând în una dintre 
ele. Totuşi, nu fu uşor să dea de el. Pe Fiona o dureau 


picioarele de la mersul pe străzile pietruite, dar continuară 
să caute, intrând în toate stabilimentele care le ieşeau în 
cale. 

— Toată lumea pare să bea în afară de noi, mormăi 
Robert, când intrară într-o cârciumă cu uşi verzi mari. 

Locul mirosea a oi ude. Vivienne strănută. 

Aici îl descoperiră, stând la o masă ca vai de ea, 
înconjurat de un cârd de muieri. Era înalt, roşcat şi cam de 
aceeaşi vârstă cu soţul ei. Se aşteptase să fie mai vârstnic. 
Îi zări pe Robert şi Myles şi le aruncă un zâmbet strâmb, 
fluturând din mână. 

— Măi să fie, ce noroc se-abate astăzi asupra mea? 
lată-i pe fraţii Campbell. Poftiţi, domnilor! Bătu cu palma în 
masă şi împinse o fată cu cotul. Faceţi loc, frumoaselor! 

Fetele şovăiră. Unele se uitară urât la Fiona şi la 
Vivienne, în vreme ce altele priviră spre Myles şi Robert 
cam cum se uitaseră ei la cai. Fiona aproape că se gândi că 
una dintre ele s-ar putea să vină să mângâie fundul soţului 
ei. Îşi strecură braţul pe sub al lui şi strânse. 

Sir Goodman clipi, ca şi cum ar fi vrut să vadă mai 
bine, şi pe faţă îi apăru agale un zâmbet. Se ridică şi veni 
spre ei. 

— Aceasta trebuie să fie frumoasa ta mireasă, Myles. 
Bravo! Regele ţi-a făcut dreptate. 

Era mult prea familiar. Nu ar fi trebuit să i se adreseze 
soţului ei pe un ton atât de apropiat şi nici să facă remarci 
pe seama ei, dar Myles nu păru deranjat. 

— Bună să-ţi fie ziua, Sir Goodman. Dă-mi voie să ţi-o 
prezint pe soţia mea, Fiona Campbell. Şi, da, regele are 
întreaga mea recunoştinţă. Este înţelept, din toate punctele 
de vedere. 

Fiona îl privi în ochi şi văzu că ceața de la băutură 
dispăruse. O privea ţintă, cu ochii scrutători ca de uliu şi cu 
un licăr de prădător, într-o clipă, înţelese ezitarea 
grăjdarului de a-l călca pe bătături. 

Schiţă o reverență. 

Îi luă mâna liberă în palme, frecând-o cu degetele 
mari. 


— Lady Fiona, este o plăcere. Când eram tânăr, am 
avut plăcerea de a o întâlni pe mama ta, şi sper că putem 
să fim prieteni şi noi. 

Nicio altă vorbă nu ar fi putut-o surprinde mai mult, 
dar el îi lăsă mâna şi se întoarse imediat spre Vivienne. 
Toate întrebările îi rămaseră în gât Fionei, înecând-o. 

Vivienne făcu o reverență adâncă, fluturând cochet 
din gene. 

Goodman zâmbi. 

— Nu te-ai schimbat deloc, Lady Vivienne. Cât mi-a 
lipsit zâmbetul tău. Trebuie să vii să mă vizitezi din nou cât 
mai curând. 

— Nimic nu mi-ar face o plăcere mai mare, domnule. 

Sir Goodman zâmbi, vorbind mai tare: 

— O, haideţi! Să lăsăm ceremoniile deoparte în 
această frumoasă zi. Staţi cu mine puţin. Se întoarse spre 
femeile din cârciumă, îndepărtându-le ca pe nişte muşte. 
Ajunge, luaţi-o din loc! 

li făcu semn fetei care servea să debaraseze cupele 
murdare. Myles vorbi, în timp ce se aşezară pe locurile abia 
părăsite de femeile bosumflate. 

— Sir Goodman, sper că eşti bine, sănătos. 

— Sunt, Myles. Şi, că veni vorba despre sănătate, cum 
o duce tatăl tău? 

Fiona se miră de întrebare. Se părea că se dusese 
vestea despre atacul asupra contelui. 

— Din ce în ce mai bine, sir. Dornic să revină în şa şi 
să-şi reia îndatoririle. l-am ţinut eu locul, şi totul este bine 
la castelul Dempsey. 

Fiona auzi mândria din glasul soţului ei şi se îndreptă 
niţel pe scaun. 

— Excelent! Strădania ta va fi răsplătită. 

Cupe curate pline până la refuz cu bere înspumată 
fură aşezate dinaintea lor, iar Robert o ridică pe a lui şi luă 
o duşcă zdravănă. Fiona sorbi şi ea, întrebându-se ce hram 
purta străinul. 

— Adu-ne şi de mâncare, ceru Sir Goodman, fără să 
se deranjeze să întrebe dacă mâncaseră de curând sau 


dacă aveau alte planuri. 

Nu aveau, desigur, iar Fiona era moartă de foame. 
Totuşi, omul acesta era mai mult decât îngâmfat, şi ceva nu 
era în regulă, căci Myles şi Robert se purtau de parcă ar fi 
fost un nobil de cel mai înalt rang. Curiozitatea îi dădea din 
ce în ce mai mult ghes. 

Sir Goodman luă o duşcă zdravănă din berea sa şi se 
lăsă pe spetează. 

— Urâtă treabă cu atacul, spuse el, aşezând halba pe 
masă. Duşmanii noştri nu se dau îndărăt de la nimic pentru 
a-l vedea pe Douglas înapoi la cârmă. Dar nu voi tolera aşa 
ceva. Trădătorii aceia laşi vor suferi pentru asta. Aţi aflat 
cine ar putea fi responsabil? 

— Zvonuri sunt destule, dar niciunul nu e de crezut. 

Soţul ei încuviinţă din cap şi aruncă o privire în 
direcţia ei. 

Servitoarea reveni şi puse pe masă farfurii cu tocană 
şi pâine. 

Conversaţia se îndreptă spre vreme şi spre alte lucruri 
mai simple cât timp mâncară, dar mintea Fionei se învârtea 
fără zăbavă, şi stomacul părea să facă la fel. Cu fiecare 
moment scurs era tot mai sigură că Sir Goodman era ceva 
mai mult decât părea a fi. Se îmbrăca precum un simplu 
ţăran, dar, dacă o cunoscuse pe mama ei, trebuie să fi 
petrecut o vreme la curte. Deodată, păru să fi trecut o viaţă 
de când citise scrisorile mamei ei. Într-un anumit fel, era o 
altă viaţă, căci mama ei vorbise rareori despre curte. Sau, 
dacă o făcuse, Fiona fusese prea mică pentru a înţelege. Cu 
toate acestea, omul aflat dinaintea ei o cunoscuse şi o 
numise prietenă. O nevoie disperată de a afla mai multe 
deşteptă în ea o durere de multă vreme îngropată, nevoia 
de a înţelege cine fusese mama ei şi prin ce trecuse. Poate 
că acest Sir Goodman avea nişte răspunsuri. 

Myles aşteptă până aproape de finalul mesei pentru a 
pomeni despre iapă şi simţi neliniştea din ce în ce mai mare 
a soţiei sale. Când conversaţia lâncezi, trecu la atac. 

— Am trecut pe la grajduri astăzi, domnule, ca să-i 
găsim miresei mele un cal bun. Aşa am aflat că eşti în oraş. 


Goodman sorbi din halbă. 

— Chiar? Şi eu intenţionez să-i dăruiesc un cal soţiei 
mele. 

Myles simţi că-i zvâcnesc tâmplele. 

— Da, am auzit că soţia ta călăreşte minunat. 

— Aşa e. Va trebui să vii să o vezi după ce se va 
însănătoşi îndeajuns tatăl tău pentru a putea călători. 

— Am fi foarte încântați. Ştiu că atât mama, cât şi 
tata ar fi încântați să petreacă timp cu voi. Ah, mai este o 
chestiune, domnule, despre care mă întrebam dacă pot să- 
ţi vorbesc. 

Goodman înclină din cap. 

— Spune, atunci. 

Myles îşi frecă mâinile pe sub masă. 

— Trebuie să întreb dacă eşti hotărât cu privire la 
bidiviii pe care i-ai ales de la grajd. Grăjdarul ne-a informat 
că ai ales şapte frumuseți. 

Sir Goodman se şterse la gură. 

— Mare palavragiu, grăjdarul, dacă a dat din clanţă 
despre treburile mele. Însă, da, am ales şapte, într-adevăr. 
Şase sunt potriviţi să fie puşi la trăsură şi celălalt e pentru 
soţia mea. 

Nu suna bine. Evident, iapa sură era pentru soţia lui. 

Simţi că Fiona îl privea, aşteptând să mai spună ceva. 

Probabil că ei i se părea o rugăminte simplă, dar 
Myles îl cunoştea pe acest om şi, când venea vorba despre 
el, nicio rugăminte nu era simplă. Dar îi promisese un cal, şi 
pe acela îl dorea. 

— Mă întrebam dacă ar fi posibil să te răzgândeşti în 
privinţa celui sur, sir. 

Vivienne şi Robert se uitau ţintă în farfurie, iar Fiona îl 
privi pe omul aflat de cealaltă parte a mesei. Goodman se 
lăsă pe spate, încruntându-se. 

— Să mă răzgândesc? Nu prea-mi stă în fire. Credeam 
că ştii asta. 

— Ştiu, domnule, desigur. Dar soţiei mele i-a căzut cu 
tronc calul acela. 

Goodman se uită spre Fiona. 


— Zău, aşa? Îţi place iepşoara aceea, zici? 

Fiona se îndreptă, iar bărbia ridicată fu un semn de 
avertisment îndeajuns de grăitor. Lui Myles i se strânse 
stomacul. Mireasa lui era capabilă să facă nişte afirmaţii 
incendiare, şi nu era de glumă cu omul acesta. 

— Da, domnule, răspunse ea, calm şi direct. Am avut 
una exact la fel când eram copilă. Ai fost cu adevărat 
prieten cu mama? 

Toată lumea, în afară de Fiona şi de Goodman, se foi 
stânjenită pe scaun auzind întrebarea ei bruscă, iar Myles 
se întrebă dacă aveau să piardă doar calul sau mai mult. 

Myles acoperi mâna soţiei sale şi murmură: 

— Nu e momentul să vorbim despre asemenea 
lucruri. 

Dar Goodman ridică mâna şi se aplecă, rostind cu 
voce scăzută, dar poruncitoare: 

— Prostii. Nu refuz întrebarea. 

Îşi netezi haina simplă de bumbac şi îşi umplu cupa, 
turnând fără grabă din carafa de pe masă. 

Myles îi aruncă o privire fratelui său, iar Robert ridică 
discret din umeri pentru a sugera că era la fel de uluit. 
Goodman luă o duşcă zdravănă şi se întoarse spre Fiona. 
Stătea nemişcată ca o statuie. 

— Indecizia este o slăbiciune. Aşa că voi cumpăra toţi 
cei şapte cai, după cum am planificat. 

Lui Myles i se strânse inima de dezamăgire. Dar 
Goodman continuă să vorbească: 

— Dar, sunt totodată nespus de generos. Şi, prin 
urmare, Lady Fiona, dacă doreşti calul acela, consideră-l al 
tău drept dar de nuntă din partea mea. 

Fiona rămase fără suflare şi îşi duse mâna la gât. 

— Sir Goodman, nu trebuie să mi-o dăruieşti. Soţul 
meu are mijloacele necesare pentru a o plăti. 

Myles o strânse de mână pentru a o reduce la tăcere. 
Sir Goodman râse înfundat. 

— Nu, zău? Atunci, ar trebui să se considere un mare 
norocos. Dar te asigur, fata mea, nici mie nu-mi lipsesc. Cât 
despre mama ta, da, mi-a fost prietenă foarte apropiată şi 


loială. De fapt, s-ar putea spune că, dacă nu şi-ar fi riscat 
viaţa pentru mine, ar fi posibil ca acum să nu fiu regele 
Scoției. 

Fiona stătea dinaintea regelui Scoției într-o cârciumă 
umilă, unde era înconjurat de femei şi beţivi. Nu visase 
niciodată să-l întâlnească şi în niciun caz în asemenea 
împrejurări modeste. Purta o rochie simplă de lână, fără 
nicio bijuterie sau podoabă în afară de inelul de nuntă cu 
smarald. Se forţă să-şi reţină imboldul de a-şi netezi părul, 
căci nu ar fi reuşit decât să îşi dea în vileag brusca agitaţie. 

Acesta era bărbatul care îi alungase familia în nord, 
care se asigurase că erau duşmanii multora şi care îl 
deposedase pe tatăl ei de titluri şi de avere. Totodată, era 
cel care susţinea că fusese prietenul mamei sale. Care 
îngăduise căsătoria şi armistițiul dintre clanul ei şi clanul 
Campbell. Ce incongruenţe din firea sa îngăduiau o 
asemenea purtare contradictorie? 

Simti că transpiră, iar Myles o strânse iar de mână. 

— Mă bucur că te-am surprins. Regele James râse 
înfundat deasupra halbei. Îmi plac la nebunie surprizele 
adevărate. Cât despre detaliile legate de mama ta, va 
trebui să aştepţi până într-o altă zi. M-a luat somnul de la 
băutură şi am nevoie să mă odihnesc. Apoi se adresă lui 
Myles, lăsând-o pe Fiona să se simtă neputincioasă şi 
ignorată. Cu siguranţă îi înţelegea nerăbdarea de a afla mai 
multe. Dar regele terminase cu ea. Myles, îl voi trimite pe 
omul meu să îi transmită poruncile mele grăjdarului. la iapa 
când doreşti. Mă îndrept spre Ballachulish dimineaţă, dar, 
după vizita acolo, mă voi opri la Dempsey înainte să mă 
întorc la Linlithgow. Nu voi sta mult, căci noua mea soţie m- 
aşteaptă. Spune-i mamei tale să nu se necăjească prea 
tare. 

Myles zâmbi, dar Fiona simţi o oarecare încordare în 


ţinuta lui. Cu toate acestea, vorbi limpede şi relaxat: 

— Voi face după cum porunceşti, Alteță, dar o cunosc 
prea bine pe mama. Te poţi aştepta la oareşice surle şi 
trâmbiţe. 

Regele râse, laolaltă cu Robert şi Vivienne. Păreau să 
îşi fi recăpătat buna dispoziţie, însă Fiona nu li se putea 
alătura. Prea multe întrebări şi prea multe emoţii confuze o 
copleşeau. Dacă pleca a doua zi, când aveau să discute 
despre mama ei? 

Privi spre Myles, implorându-l din ochi să insiste în 
numele ei. Dar el scutură uşor din cap. Nu avea să mai 
primească răspunsuri pe tema aceea astă-seară. 


* 


— De ce nu mi-ai spus? întrebă Fiona după ce ea şi 
Myles rămaseră singuri în cămăruța lor. 

Nervii îi erau întinşi şi nu se putea decide ce 
sentimente avea în legătură cu întreaga întâmplare. 

— Călătoreşte incognito pentru că aşa doreşte, Fiona, 
şi nu am libertatea de a-l da în vileag. Dacă aş face-o, s-ar 
numi trădare. 

Myles se aşeză şi începu să îşi desfacă un bocanc. 

— Voi ştiaţi cu toţii cine este. Nu părea să fie mare 
secret pentru voi. 

— Eu şi Robert am călătorit amândoi cu el în felul 
acesta. lar Vivienne se pare că are o mulţime de informaţii. 
Sunt foarte sigur că nu vreau să îi cunosc metodele. 

— Este regele, Myles, insistă Fiona. Dacă aş fi spus 
ceva care l-ar fi jignit? Şi de ce merge îmbrăcat aproape ca 
un ţăran? 

Se îndreptă spre fereastră, apoi spre uşă, rozându-şi o 
unghie. 

— James are un simţ al umorului ciudat, recunosc. Dar 
este mult mai uşor pentru el să se strecoare neobservat şi 
să-şi facă treburile fără a fi stânjenit de obligaţiile regale. 
Este un joc pentru el şi îl ajută să îi înţeleagă pe oamenii 
simpli. Este îndrăgit de popor, să ştii. 


Îşi desfăcu şi celălalt bocanc şi îi dădu drumul pe 
podea cu un bufnet. 

— Îndrăgit de popor? Nu vezi decât ceea ce alegi să 
vezi. Pe-acolo de unde sunt eu, este foarte urât, căci nu-i 
pasă că înhaţă pământul clanurilor nordice. După propriile 
lui cuvinte, mama îi era prietenă, şi, cu toate acestea, a 
trimis-o într-un loc în care nu se găsesc altceva decât 
pietre. Se opri din mers, privindu-l ţintă. Şi ce a vrut să 
spună cu faptul că şi-a riscat viaţa? 

Myles oftă din rărunchi. 

— Fiona, l-ar fi putut arunca pe tatăl tău în temniţă 
sau mai rău. Regele i-a cruțat viaţa de dragul mamei tale. 
lar acum ţi-a dat calul. Poate că tu eşti cea care nu vede 
decât ce vrea să vadă. 

Se aşeză pe scaun în ciorapi, calm precum un lac în 
zori. Bineînţeles că era. Ştiuse din capul locului că se aflau 
în prezenţa regelui. Ea era cea care fusese luată prin 
surprindere. 

Nu-şi petrecuse viaţa ascultând un tată care vorbea 
neîncetat despre cruzimea şi răutatea regelui James. 
Lacrimile îi ardeau ochii, dar nu avea să le verse. 

— Nu ştiu ce să înţeleg din asta. 

Myles se ridică şi se duse la ea, strecurându-şi mâinile 
pe sub braţele ei. 

— Acceptă. El este rege. Ce-a fost făcut e bun făcut. 
Şi cel puţin a avut înţelepciunea şi bunăvoința de a te 
mărita cu mine. Tonul lui era la fel de jucăuş ca atingerea. 

O strânse de umeri, şi ea se luptă cu dorinţa de a se 
apropia de el. 

— A fost dorinţa mamei mele să ne căsătorim. Regele 
nu a avut nimic de-a face cu asta. 

Myles o luă în braţe. 

— Atunci, recunoaşte-i generozitatea pentru că a 
încuviinţat. Sincer, Fiona. Gândeşte-te! James l-ar fi putut 
şterge pe tatăl tău de pe faţa pământului, dar a ales să îl 
lase să trăiască. Nici măcar nu l-a alungat din Scoţia, aşa 
cum a făcut cu mulţi alţii. E adevărat, James nu este 
întotdeauna milos, şi poate că tatăl tău a avut motive 


întemeiate să îl dispreţuiască, dar în cele din urmă ar fi 
putut fi mult mai rău. Aşa că acum decizia îţi aparţine. Vrei 
să fii fiica mamei tale sau a tatălui tău? 

— Sunt a amândurora, şopti ea, lăsând lacrimile să i 
se scurgă pe obraji. Nu pot să întorc spatele la tot ce 
înseamnă Sinclair. Am fost crescută să îl urăsc pe acest 
rege. 

— Dar, cu toate acestea, mama ta a dorit să-l vadă pe 
tron. Cu siguranţă, orice bărbat pentru care ea şi-a riscat 
viaţa merită puţin respect din partea ta. 

— Dar cum a fost în pericol? Ce s-a întâmplat? 

El îi dădu o şuviţă desprinsă pe după ureche. 

— Nu ştiu nimic despre asta. Dar îl voi întreba pe tata 
când ne întoarcem acasă. Poate ştie el. Până atunci, vrei să 
nu mai judeci ca o Sinclair? Cuvintele lui îi stârniră confuzia, 
iar apropierea îi făcu trupul să se relaxeze, deşi mintea îi 
era în continuare tulburată. Îşi lipi pieptul de sânii ei şi se 
aplecă să îi murmure lângă gât: Sincer, Fiona, nu îmi pasă 
ce crezi despre acest rege. Dar, dacă alegi să îl priveşti cu 
rea-voinţă, ascunde-ţi gândurile. Ar sări la gâtul propriei 
sale mame dacă ar crede că aceasta nu-i arată respect. 

Ea plecă uşor capul, căldura respirației lui topindu-i 
rezistenţa. Myles o sărută sub ureche, şi ea oftă, iar 
frustrarea i se domoli. 

— lmi ceri să-mi declar credinţa faţă de un om care s- 
ar ridica împotriva propriei mame? 

Myles ridică privirea şi îi zâmbi. 

— Mama lui este englezoaică. E un motiv suficient. 

Ea începu să râdă încet. Nu putea rămâne supărată 
când îi zâmbea şi glumea cu ea în felul acela. Dorinţa lui 
era un lucru tangibil, ţesându-se ca o pânză împrejurul ei. 
Nu avea nici voinţa, nici dorinţa de a-i rezista. 

— Ei bine, poate că sunt suficient de curtenitoare 
încât să recunosc că mi-a oferit un soţ potrivit. 

Myles se încruntă. 

— Potrivit? Asta crezi despre mine? 

Ea ridică uşor din umeri, iar în colţurile buzelor îi 
înflori un zâmbet. 


— Pentru moment. Dar, cu puţin efort, s-ar putea să 
mă faci să mă răzgândesc. 

El îşi descreţi fruntea. 

— Mm. Şi cum aş putea face asta, Lady Fiona? 

Vocea lui deveni o şoaptă răguşită. Fiona întoarse 
capul să îl sărute, dar el se aplecă şi o privi în ochi. 

— Nu. Spune-mi! Cum aş putea să-ţi fac pe plac? 

Se făcu roşie ca racul, stânjeneala învingând pofta 
trupească. Lista de lucruri neruşinate pe care spera că avea 
să le facă cu ea, pe care avea să i le facă, era lungă şi 
păcătoasă. Gândurile legate de rege se evaporară ca o 
ceaţă, înlocuită de imagini în care se tăvălea cu Myles în 
aşternuturi. Dar nu putea explica asemenea lucruri. În 
schimb, îl trase spre pat, şoptind: 

— Surprinde-mă! 


Capitolul 35 


În săptămânile de după întoarcerea de la Oban, soţia 
lui Myles înflorise. Vivi şi Alyssa o adorau, şi până şi mama 
lui se obişnuise să aibă un ton mai puţin îngheţat în 
prezenţa ei. 

Zâmbetele Fionei veneau la fel de repede şi de uşor 
ca dorinţa ei de a se tăvăli în patul lui. Gândul îi făcu capul 
să i se învârtă, şi simţi o gheară în vintre. Soţia lui era 
deopotrivă ademenitoare şi angelică. 

Acum, la aproape o lună de când îi luase calul, 
primiseră în sfârşit vestea că regele avea să sosească la 
Dempsey. 

Mama lui nu lăsase niciun detaliu la întâmplare. 
Fiecare colţişor al castelului fusese curăţat, fiecare cal 
fusese periat de-i strălucea părul şi fiecare Campbell de 
dincoace de zidurile fortăreței purta cele mai bune straie pe 
care le avea. 

Stindardele fluturau, şi vestitorii suflau în trompete 
când James trecu pe sub poartă, îndreptându-se călare spre 


locul în care stăteau Myles şi familia sa. 

Contele făcu un pas înainte, sprijinindu-se într-un 
baston, şi îl salută călduros pe rege după ce acesta 
descălecă. p 

— Ce bine că te văd pe picioarele tale, Cedric. Imi pari 
teafăr şi sănătos. 

— Sunt, Alteță. Mulţumesc mult că aţi spus-o. Bine aţi 
revenit la Dempsey! 

Regele îi salută pe toţi, oprindu-se în faţa lui Myles şi 
a Fionei. li luă mâna şi o ridică la buze. 

— Ne întâlnim din nou, frumoasa mea Fiona. Ce-ţi 
face calul? 

Ea se îmbujoră şi zâmbi. 

— Plină de viaţă, Alteță. Ne potrivim de minune. 

James râse şi încuviinţă. 

— Mă bucur să aud asta. Vom vorbi mai târziu noi doi. 

Işi continuă drumul, dar Myles se uită la chipul soţiei 
lui. Ştia că se gândea din nou la mama ei. 

Tatăl său ezitase să discute cu Fiona despre legătura 
lui cu Aislinn. Cât despre restul, nu spusese decât că doar 
regele putea împărtăşi povestea, aşa că trebuia să aştepte 
vizita acestuia. 

lar acum venise. 

In seara aceea aveau a se ospăta, a dansa şi a fi 
desfătaţi de menestreli şi muzicieni. Ochii Fionei străluceau 
de nerăbdare, şi Myles simţi un val de mândrie că îi putea 
oferi o asemenea viaţă. Era una de-a lor acum şi nu mai era 
nici urmă de ostilitate în firea ei. 

Incă nu aflaseră nimic despre cei care fuseseră în 
spatele ambuscadei din pădure, dar Myles era încrezător că 
fraţii ei nu jucaseră niciun rol. În ultimele săptămâni, Fiona 
îi povestise despre tinereţea ei, dezvăluindu-i relaţia ei cu 
Simon şi cu John. Cel mai mare părea necizelat şi crud, dar, 
din cele spuse, fratele ei John era cumpătat. Myles spera 
că, fără duşmănia tatălui lor, care să-i îndemne la 
răzbunare, poate avea să vină momentul potrivit pentru a 
face pace cu adevărat între clanurile lor. Dar situaţia era 
neclară în cel mai bun caz, căci se auzeau zvonuri de 


răzmeriţă în nord. 


Priveliştea din faţa Fionei era spectaculoasă. Sala cea 
mare scânteia de atâtea stindarde şi pânzeturi fine. Tipsii 
de aur împodobeau mesele încărcate de bucate. Muzicienii 
cântau o melodie vioaie de după un paravan, în timp ce toţi 
membrii clanului Campbell se purtau pe măsura prezenţei 
augustului vizitator. 

Regele James şedea între Cedric şi Marietta, iar 
Robert şi Myles se aşezaseră de o parte şi de cealaltă a 
părinţilor lor. Tavish era prezent şi el, alături de Vivi şi de 
Alyssa. Chiar şi Darby, cu părul răvăşit acum pieptănat cu 
grijă, stătea îmbrăcat într-o nouă haină frumoasă. Era un 
tânăr frumuşel, dar trăgea de guler de parcă ar fi fost un 
ştreang. 

Fiona se aplecă spre soţul ei. 

— A spus regele cât intenţionează să stea? 

Myles se întoarse spre ea. 

— O zi sau două. James pleacă după cum îl taie capul, 
dacă nu cumva are vreun scop în minte. A spus că veţi 
vorbi, şi o veţi face în curând. Dar trebuie să aştepţi să-ţi 
spună el. 

Era nerăbdătoare. Aştepta de săptămâni întregi, şi o 
rodea curiozitatea să afle cum îl ajutase mama ei pe rege 
să urce pe tron. Luă un dumicat de vânat, dar i se păru că 
avea gust acru. Înghiţi şi alungă gustul cu vin. 

Seara continuă cu jongleri şi trubaduri, noi feluri de 
bucate şi conversaţie, până când, în cele din urmă, regele 
făcu semn că terminase cu ospăţul. La o şoaptă a lui Lady 
Marietta, servitorii curăţară mesele cu iuţeală, şi în curând 
sala fu pregătită pentru dans. Fiona îşi şterse mâinile în 
poală, deodată agitată. 

În ultimele câteva zile, exersase cu Vivi şi Alyssa, 
cărora li se păruse foarte amuzant că nu ştia să danseze. 
Dar nu avusese cine să o înveţe la reşedinţa Sinclair şi nici 
nu se iviseră ocazii pentru o asemenea preocupare 


uşuratică. 

Poate că de vină era prezenţa regelui sau doar ideea 
că era expusă privirilor tuturor Campbeliilor, însă i se 
umeziră palmele şi i se strânse stomacul. Inghiţi în sec şi 
întinse mâna spre soţul ei. 

El se apropie şi îi şopti la ureche: 

— Nu te simţi bine? Eşti palidă ca o stafie. 

Fiona scutură uşor din cap şi trase aer în piept. 
Stomacul i se linişti un moment. 

— Nu, sunt bine. Cred că e de la sosul de la vânat. 

El îi puse un pahar de vin în mână. 

— la, bea! Te duc sus dacă ai nevoie să te întinzi. 

Nu se simţea atât de rău încât să accepte momeala. 

— Ce rău eşti, încerci să mă seduci ca să nu iau parte 
la petrecerea regelui. 

Myles râse înfundat. 

— Te-aş lăsa să te bucuri de o duzină de seri ca 
aceasta, dacă asta îţi doreşti, dar ai fost verde ca muşchiul 
pentru o clipă. Te simţi, într-adevăr, bine? 

Fiona sorbi din cupă şi lăsă căldura vinului să i se 
împrăştie în trup. 

— Da, mult mai bine acum. Nu pot să-mi irosesc 
lecţiile de dans. Myles îi aruncă o privire neîncrezătoare, iar 
ea se simţi rănită. Nu crezi că am ajuns să stăpânesc câţiva 
paşi? Alyssa este o profesoară bună. 

— Atunci, poate că ar fi trebuit să petreacă puţin timp 
cu mine. Se îmbujoră, iar ea zâmbi. 

Rareori se întâmpla ca soţul ei să aibă motiv să 
roşească. Sau să-şi recunoască nepriceperea. Fiona îşi 
strecură mâna sub masă şi îl strânse de coapsă. 

— Ne vom descurca noi. 

El zâmbi larg şi suav. Îi cuprinse ceafa cu mâna şi o 
trase aproape, sărutând-o pe buze. Nu era deloc cuviincios 
în faţa atâtor oameni, ca să nu mai spunem în prezenţa 
regelui, dar Fiona cedă. După ce soţul ei îi dădu drumul, îl 
văzu pe James privindu-i, cu un zâmbet strâmb pe chipul 
său regal. 

— Ţi-am făcut un bine, Campbell, spuse regele 


îndeajuns de tare încât să audă mai toată lumea. 

Myles se întoarse şi încuviinţă din cap spre suveranul 
său. 

— Da, Alteță, şi sunt peste măsură de recunoscător. 

— Aşa şi trebuie. lar acum va trebui să mi-o cedezi pe 
frumoasa ta mireasă. Dar numai pentru un dans. Lady 
Fiona, îmi faci onoarea? 

Se ridică şi îi întinse mâna. Fiona se simţi iar cuprinsă 
de ameţeală, dar o alungă trăgând adânc aer în piept. Nu 
se cădea să leşine când o invita regele la dans. Incuviinţă şi 
se ridică de pe scaun. 

— Aş dori un coranto!, spuse regele peste umăr. 

Lady Marietta îi şopti iute unui servitor, care dădu 
fuga să le transmită muzicienilor. 

Fiona se îndreptă, alungând tremurul. Era doar un 
bărbat, nimic mai mult. Înfruntase şi lăsase în urmă 
douăzeci de Campbelli, nu-i aşa? Ei bine, aproape. Cu 
siguranţă se putea învârti pe ringul de dans cu un singur 
bărbat. Chiar dacă era regele Scoției. 

Îşi aşeză mâna pe braţul lui întins şi îl lăsă să o 
conducă spre centrul încăperii. Muzicienii îşi începură 
melodia vioaie, şi, după un moment de emoție, se lăsă 
fermecată de dans. Când rată un pas, el nu ezită, ci se 
mulţumi să o conducă spre următorul. Era dificil să 
converseze, atât de concentrată era să nu-l calce pe 
picioare, dar, la final, ajunseră faţă în faţă, şi regele se 
înclină uşor. 

— Dacă vrei să afli de ce îi sunt îndatorat mamei tale, 
poate că vei dori să faci o plimbare împreună cu mine prin 
grădină, dimineaţă, spuse el. 

Fiona ezită un moment mai îndelung decât se 
cuvenea, apoi făcu o reverență. Il privi scurt. 

— Mi-ar plăcea foarte mult, Alteță. 

Ea se ridică, şi regele îi luă braţul, aşezându-i-l în 
îndoitura cotului său, apoi se îndreptară spre podium. 

— Minunat. Atunci, te voi înapoia soţului tău, înainte 
să spun ceva necuviincios. 


1 Dans în ritm vioi, de origine franceză (n.red.) 


— Necuwviincios, Alteță? 

Simti că-i tresare inima şi apoi i se strânge în piept. 
Regele se apropie. Îi simţi răsuflarea caldă pe ureche când 
şopti: 

— Încă ai sărutul soţului tău pe buze, draga mea. Mi 
se pare foarte seducător. Ar fi mai bine să mergi să mai 
primeşti unul de la el. 


A doua zi fu caldă; aerul era umed de la parfumul 
câmpurilor fertile ce-şi ofereau bogăţiile, iar Fiona i se 
alătură regelui James printre flori. Era îmbrăcat din nou cu 
veşminte obişnuite, mai degrabă ca Sir Goodman decât ca 
alteţa regală din urmă cu o seară. 

— Porniţi în călătorie astăzi? îl întrebă ea. 

Încuviinţă din capul roşcovan, cu ochii strălucitori 
intenşi. 

— Da. Mă aşteaptă soţia la Linlithgow, şi mărturisesc 
că tânjesc după puţină companie feminină. 

Fiona privi în pământ, nefiind sigură cum să răspundă. 
Era când prea direct, când frustrant de vag. 

— Sunt sigură că regina vă va primi cu bucurie 
afecțiunea, murmură ea. 

Regele râse înfundat, deşi ea nu intenţionase să facă 
o glumă. Într-adevăr, nu pricepea ce i se părea amuzant. 

— Da, poate că da. Şi este cât se poate de vădit că tu 
nu. 

— Alteță? 

Privi spre el speriată. 

— M-ai săruta dacă ţi-aş cere-o? 

Un val de căldură îi urcă din pântec în obraji. 

— Nu, Alteță, nu aş face-o. 

— Dar sunt regele tău. 

Fiona simţi tonul glumet din vocea lui. 

— Da, dar nu soţul meu. Însă puteţi fi sigur că la 
bătrâneţe voi regreta negreşit că am refuzat această 
oportunitate. 


El râse tare şi îi aşeză braţul pe al lui. 

— Semeni cu mama ta, frumoasa mea Fiona, şi ai 
spiritul ei. Vino să ne plimbăm şi să ne bucurăm de soare 
înainte de a mă vedea nevoit să pornesc la drum. 

Se plimbară în tăcere pentru un moment, singurele 
sunete fiind ciripitul păsărilor din copaci şi foşnetul rochiei 
ei. O cuprinse ameţeala, şi se întrebă dacă putea să 
vorbească sau dacă protocolul cerea să îl aştepte pe el. 

— Câţi ani aveai când a murit mama ta, Fiona? 

Aproape că se împiedică auzind întrebarea. Pentru un 
rege, nu avea prea multă fineţe. 

— Aproape zece, Alteță. 

Se opriră, şi el se întoarse cu faţa spre ea. 

— Dacă voi afla vreodată cine a ucis-o, ai cuvântul 
meu că va fi tranşat şi înfipt într-un ţăruş. 

Imaginea era prea vie, iar Fiona se chinui să tragă aer 
în piept. Se apropie, pentru a-şi păstra echilibrul, şi o 
cuprinse greaţa, cum se întâmplase şi cu o seară în urmă. 

Regele o susţinu, prinzând-o de umeri. 

— Îmi pare rău, fetiţo. Nu am vrut să fiu atât de 
sugestiv. Am vrut doar să spun că ucigaşul ei va plăti. 
Haide, aşează-te pe banca aceasta un moment. 

Fiona nu înţelegea de ce era atât de slăbită. Era mai 
puternică de-atât. Era totuşi o Sinclair, la urma urmelor. Nu 
după nume, dar prin sânge. 

Se îndreptară spre bancă şi se aşezară pe ea. 

— lertaţi-mă, Alteță! Mă tem că m-a luat ameţeala de 
la căldură. 

— Hmm... poate. Se aşeză lângă ea şi o cercetă 
minuţios. Apoi râse înfundat. Ce ştii despre mine? 

Era o întrebare mai înspăimântătoare decât oricare 
alta. 

— Sunteţi regele. 

— Şi? o îndemnă el când ea tăcu. 

Jocul acesta de-a şoarecele şi pisica era obositor. 
Punea întrebări peste întrebări, când ea nu voia decât să 
primească răspunsuri la propriile incertitudini. | se întoarse 
stomacul. 


— Sunteţi regele. Ştiţi că sunt disperată să aud 
povestea legată de mama, şi cu toate acestea nu mi-aţi 
dezvăluit niciun crâmpei de informaţie. 

El ridică din sprâncene şi făcu ochii mari, iar Fiona 
aproape că se plesni peste gura ei mare. Regele avea să o 
arunce în temniţă pentru o asemenea insolenţă. Dar, în 
schimb, el izbucni în hohote de râs şi se pocni peste coapsă 
amuzat. 

— Spiritul şi temperamentul mamei tale. Ai dreptate, 
desigur. Cât de nepoliticos din partea mea să te chinuiesc 
astfel. Clătină din cap, ca şi când cuvintele ei l-ar fi ametit. 
Mama ta a fost în slujba mamei mele la curte, fiind doamna 
de companie a reginei Margaret. Ştiai asta, nu? 

Fiona încuviinţă, şi inima îi tresăltă, acum că părea că 
el avea să-i spună în sfârşit ceva valoros. 

— Da, dar rareori vorbea despre asta - cu mine, cel 
puţin. 

Regele continuă: 

— Era preferată de mulţi pentru zâmbetul şi 
deşteptăciunea ei. Era nespus de frumoasă - chiar mai 
frumoasă decât tine, iar tu eşti absolut splendidă. 

Fiona nu auzi decât complimentul. Nu era o insultă să 
fie considerată mai prejos de mama ei. Regele trase aer în 
piept şi se aşeză mai comod pe bancă. 

— Pe când aveam unsprezece ani, tatăl meu vitreg, 
Archibald Douglas, s-a străduit să mă întemniţeze la 
castelul Tantallon. Cum eram necopt, nu mi-am dat seama 
la început că nu aveam libertatea de a pleca. Conduceam 
castelul, dar nu prea aveam cu ce mă delecta. 

Fiona îşi împreună mâinile în poală. Regele părea 
pregătit să spună o întreagă poveste, şi nu ar fi fost de 
folos ca ea să-l întrerupă. 

— Duceam o viaţă retrasă, dar în multe zile mama ta 
venea să stea de vorbă cu mine. Aveam şi alţi vizitatori, dar 
doar câţiva mă informau despre ce se întâmpla în afara 
zidurilor temniţei mele. Căci asta era. Se îmbujoră şi privi în 
gol pentru un moment, ca şi când s-ar fi luptat cu 
amintirile. Vocea lui fu înflăcărată când rosti următoarele 


cuvinte: Cinci ani am trăit astfel, aproape încătuşat pe 
proprietatea mea, ştiind în tot acest timp că Douglas îşi 
umplea cuferele cu aurul meu şi fura pământ de la cei care 
îmi erau loiali pentru a-l oferi clanului său. 

Ea înghiţi, stânjenită. Tatăl ei îi fusese loial lui Douglas 
până în ziua în care murise. Ştia că nu era cazul să-i 
reamintească asta regelui. 

— Dar mama ta a fost mereu sinceră cu mine, aşa că 
la ea am apelat când m-am gândit la o metodă de evadare. 
Ai mai auzit povestea aceasta? 

O privi scrutător. Fiona clătină din cap. 

— Nu, niciodată. 

El îi oferi un mic zâmbet. 

— Ei bine, când am crescut, ajungând la vârsta 
bărbăţiei, unele dintre doamnele care mă vizitau erau, să 
spunem, mai puţin plăcute ca mama ta. Douglas s-a gândit 
să mă ţină ocupat cu femei uşuratice, crezând că distracţia 
mă va satisface, făcându-mă să uit de tron. Nu a funcţionat, 
desigur. La cincisprezece ani, tânjeam să preiau frâiele ţării 
pe care mă născusem să o conduc. Astfel că, într-o seară, 
nobila ta mamă, îmbrăcată ca o femeie simplă, a intrat în 
camera mea. Mi-a adus veşmintele unei târfe, o perucă, 
sulemeneală şi pudră pentru a mă deghiza. Râse înfundat. 
Eram o muiere arătoasă, trebuie să o spun. 

Fiona nu-şi putea imagina ce înfăţişare avea, căci 
bărbatul din faţa ei nu era câtuşi de puţin feminin. Murmură 
ceva neconvingător, iar regele îşi continuă povestea: 

— După ce m-am deghizat, mama ta m-a ajutat să mă 
strecor pe lângă paznici şi să urc într-o căruţă pe care 
Cedric o pusese să aştepte în curte. Am plecat de acolo 
direct la Stirling, unde aştepta armata Campbell, laolaltă cu 
mulţi dintre cei care doreau să mă vadă smulgându-mi 
tronul din ghearele lacome ale lui Douglas. Dacă nu ar fi 
fost Cedric şi mama ta, nu se ştie care ar fi fost cursul 
istoriei. 

Fiona auzise zvonuri despre cum evadase regele cu 
mulţi ani în urmă, dar nimic de felul acesta. Nu avusese 
habar că mama ei jucase un rol atât de important. Cum de 


fusese posibil? Îşi duse degetele la frunte. 

— Alteță, pot să fiu sinceră? 

— Poţi, spuse el, încrucişându-şi braţele. 

— Părinţii mei trebuie să fi fost căsătoriţi, nu? 

Regele încuviinţă. 

— Erau. lar tu şi fraţii tău veniserăţi deja pe lume. Nu- 
ţi aminteşti de Tantallon? 

Fiona îşi amintea foarte vag că se mutaseră la 
reşedinţa Sinclair, dar habar n-avea unde stătuseră înainte. 
Clătină din cap. 

— Nu e de mirare. Trebuie să fi fost foarte mică. Ai 
locuit acolo cu mama ta, dar tatăl tău era plecat deseori, în 
slujba ticălosului de Douglas. Chipul îi fu traversat de un 
nor. Tatăl tău a trădat Coroana, Fiona, dar nu am nimic de 
împărţit cu tine sau cu clanul tău, atâta timp cât oamenii 
îmi arată că sunt loiali. Recunosc, când Cedric m-a rugat să 
pecetluiesc logodna dintre tine şi Myles, am şovăit. M-a 
asigurat că, după dispariţia lui Hugh, neamul Sinclair va 
sluji din nou cu credinţă Scoţia. Imi poţi da cuvântul în 
privinţa aceasta? 

Fiona înghiţi, şi rochia i se umezi din nou de 
transpiraţie. Asta voiseră fraţii ei. O dăduseră pe mâna 
duşmanului pentru a-şi dovedi devotamentul faţă de regele 
James. Işi dădea seama acum că John avusese întotdeauna 
dreptate şi că sacrificiul ei garanta siguranţa viitoare a 
clanului ei. 

O invadă un val de siguranţă şi certitudine. Încuviinţă. 

— Da, Alteță. Vă făgăduiesc credinţa şi loialitatea 
noastră. Suntem umilii slujitori ai Alteţei Tale. 

Regele zâmbi şi o bătu uşor pe mână. 

— Bun. Atunci, mă voi opri bucuros la reşedinţa 
Sinclair pe parcursul marelui meu tur de peste câteva 
săptămâni. Voi ridica ancora la finalul lunii. Îşi aşeză 
mâinile pe genunchi şi o măsură cu privirea. Nu cu 
desfrânare, ci mai degrabă ca şi când ar fi văzut-o pentru 
prima oară. Cred că mama ta îţi zâmbeşte din ceruri în clipa 
aceasta. Ar fi foarte încântată că suntem prieteni. 

Fiona simţi lacrimi de bucurie umplându-i ochii. 


— Cred că este, Alteță. Sunt onorată că mă 
consideraţi astfel. 

— Bun, atunci. Dat fiind că vom fi prieteni, nu îmi vei 
purta o pică prea mare dacă îţi spun că voi avea nevoie de 
soţul tău la Linlithgow pentru câteva săptămâni. 

— De soţul meu? 

Ce sentiment ciudat şi pustiitor îi provoca gândul 
absenței lui. 

— Da, vreau ca oştenii Campbell să călătorească 
împreună cu mine, dar îţi voi înapoia iubitul îndeajuns de 
curând. Chestiunile de stat trebuie să aibă întâietate în faţa 
celor amoroase. 

— Să plece în călătorie? Astăzi? 

Nu-şi putu ascunde surpriza, iar regele râse înfundat. 

— Văd că te-am tulburat cu graba mea. Poate că aş 
mai putea sta o noapte, dar plecăm mâine în zori. Şi să nu 
spui nimănui că m-ai convins. Nu pot îngădui ca toate 
frumoasele să-şi închipuie că mă pot duce de nas. 

Se ridică de pe bancă şi întinse un braţ. Fiona îl luă, 
gândindu-se că ar mai trebui să-l întrebe şi alte lucruri, că 
voia să ştie mai mult despre mama sa şi despre noaptea 
aceea când el evadase, dar deodată toate gândurile îi 
zburară la Myles şi la faptul că avea să plece a doua zi 
dimineaţa. Urma să plece la curte, în mijlocul intrigilor şi al 
unor frumuseți răpitoare. 

Sângele i se învârteji în vene, şi o cuprinse din nou 
greata. De data aceasta nu se putu abţine. Se desprinse de 
rege, aplecându-se peste bancă, şi vomită ce mâncase la 
micul dejun. _ 

Simţi mâinile regelui pe talie, susţinând-o. li întinse o 
batistă. 

Se şterse la gură, iar greaţa fu înlocuită de umilinţă. 
Dumnezeule, ai milă! Tocmai vomitase în faţa regelui. 
Exista ceva mai necuviincios? 

El o bătu cu blândeţe pe spate. 

— E mai bine acum? 

Ea încuviinţă, dar nu îl putu privi în ochi. 

— lertaţi-mă, Alteță! 


— Nu e nimic de iertat. Soţul tău ştie? 
Ea se încruntă şi privi spre el. 

— Ce să ştie soţul meu? 

Regele râse. 

— Cum ce? Că eşti însărcinată, desigur. 

Myles se plimba de colo-colo în sala cea mare. Soţia 
lui era cu regele James de mult prea mult timp. Şi în 
grădină, pe deasupra. Probabil că o lipea de un copac chiar 
în momentul acela, încercând să-i fure un sărut. James nu 
avea limite când era vorba despre soțiile altora. Le 
colecţiona aşa cum colecţionează un băiat pietre frumoase, 
admirându-le, apoi strecurându-le în buzunar şi uitând de 
ele. Myles se întoarse şi o apucă în cealaltă direcţie. Fiona 
nu merita să fie tratată astfel. Habar nu avea despre 
obiceiurile de la curte şi purtarea destrăbălată de acolo. Ar 
fi trebuit să refuze când ea îl rugase să o lase să vorbească 
cu James singură, dar ochii ei albaştri îl imploraseră şi era 
atât de nerăbdătoare să afle mai multe despre mama ei. 
Totuşi, fusese îndeajuns de tolerant. Răsucindu-se pe 
călcâie, ieşi pe uşă în lumina soarelui. Strălucirea îl orbi, dar 
nu încetini pasul. Bocancii lui lăsau urme adânci în pământ, 
până când îl opri în loc un val de parfum ademenitor din 
grădină. Şi îi găsi acolo pe soţia sa şi pe rege. 

Fiona stătea cu spatele la el şi se întoarse când se 
apropie. Părea împietrită, i se citea vinovăția pe chip şi îşi 
apăsa o batistă de dantelă pe buze. Se părea că Alteța Sa îi 
dăduse un suvenir. Poate mai mult. 

Ochii regelui licăreau amuzaţi. Nimic nu-i plăcea mai 
mult decât să fie surprins şi să facă paradă de 
superioritatea sa. Ştia că niciun bărbat nu l-ar provoca la 
duel, că oricine ar face-o s-ar trezi într-o campanie militară 
într-o ţară îndepărtată. Myles nu ar risca aşa ceva. Nu 
pentru că era laş, ci pentru că nu voia să o lase pe Fiona să- 


şi poarte singură de grijă. 

— Myles, spuse regele, ai sosit exact la timp. 

Fiona avea ochii mari şi rotunzi ca nişte farfurioare. 
Dumnezeule, ce-i făcuse James? 

Regele puse mâna posesiv pe cotul ei şi o îndemnă să 
înainteze. 

— S-ar putea să aibă nevoie să se odihnească un 
moment. Dar îţi sugerez să găseşti o altă bancă. Nu 
miroase prea bine lângă cea de aici. Vino să mă cauţi când 
soţia ta nu va mai avea nevoie de tine. Trebuie să vorbim. 
Regele înclină din cap spre Fiona. Aştept cu nerăbdare să te 
văd în această seară, draga mea, când te vei simţi mai 
bine. O după-amiază plăcută! 

Spunând acestea, îi lăsă singuri. 

Mintea lui Myles o lua razna. Respira cu greu, ca şi 
când ar fi fost împuns în stomac. Cât de firesc o 
îndepărtase regele, văzându-şi de drum... 

Myles se uită la chipul ei şi descoperi emoţii pe care 
nu le putea numi. Nu tulburare, ci mai curând uluire. Poate 
că nu era aşa cum bănuia el. Poate că regele nu făcuse 
decât să-i împărtăşească ceva neaşteptat despre mama ei. 
Se luptă cu impulsul de a-i cere să-i spună ce se 
întâmplase, căci, orice s-ar fi petrecut, nu ea era de vină. O 
cuprinse de cot, în locul în care tocmai fusese mâna 
regelui. 

— Vrei să stai jos? 

Ea încuviinţă din cap şi se îndreptară spre altă bancă, 
nu departe de prima, dar ascunsă în umbra unui măr. 
Parfumul liliacului şi al caprifoiului îi înconjura din toate 
părţile. Fiona îşi tamponă fruntea cu batista. 

— Pari tulburată. A spus regele ceva neplăcut? 

Ea făcu o pauză, apoi clătină din cap. 

— Mi-a spus cum l-au ajutat tatăl tău şi mama mea să 
evadeze. 

Myles ştia de mult despre implicarea tatălui său în 
aventura aceea, dar habar n-avea că Aislinn Sinclair 
participase şi ea. Însă asta explica multe. 

— Ce altceva ţi-a mai spus? 


Fiona îi întâlni privirea, şi obrajii ei palizi se 
îmbujorară. 

— Se pare că nu are nimic de împărţit cu familia mea, 
acum că tatăl meu nu mai este în fruntea clanului. 

— Asta e bine. Atunci, armistițiul şi-a îndeplinit scopul. 

Ea încuviinţă din cap şi îşi duse mâna din poală spre 
abdomen. 

— Da. Se pare că aşa este. 


* 


Regele trebuia să se înşele. Nu putea să fie 
însărcinată. Nu chiar atât de repede. Dar, în timp ce stătea 
pe bancă lângă Myles, numără zilele. Trecuse o lună de 
când fuseseră la Oban. Şi Dumnezeu ştia că nu stătuseră 
degeaba în tot acest timp. Aproape în fiecare zi împărţiseră 
aşternutul, şi nici măcar o dată în tot acest timp nu se 
gândise la perioada menstruală lunară. Intr-adevăr, acum, 
că se gândea, nu mai avusese menstruaţie de dinainte de a 
pleca de la reşedinţa Sinclair. Maică Precistă! Se întâmplase 
în noaptea nunții? 

Era posibil, presupunea. 

Dacă regele credea că purta un Campbell în pântec, 
nu avea să țină secretul pentru sine. 

Privi spre copacii încărcaţi de fructe şi simţi o afinitate 
cu ei. Fertili şi înfloritori. înăuntrul ei, înflorea o nouă viaţă. 

— Se pare că mai este ceva. Îşi privi din nou soţul în 
ochi şi simţi că îi dau lacrimile. Myles, cred că s-ar putea să 
fiu însărcinată. 

El o privi ţintă un moment, ca şi când nu ar fi auzit, 
apoi pe chip i se aşternu un zâmbet strălucitor precum 
soarele. 

Râse uşor, spunând: 

— Eşti sigură? 

Ea clătină din cap. 

— Nu chiar. Dar este posibil. 

Myles privi spre abdomenul ei şi îşi lipi mâna cu 
blândeţe de el, ca şi când ar fi putut afla ceva, dar ochii i se 


întoarseră repede la chipul ei. 

— Fiona, eu... Sunt nespus de bucuros. 

O îmbrăţişă şi încearcă să o sărute pe gură, dar ea se 
întoarse ca să o sărute pe obraz în schimb. El înţepeni 
văzându-i reacţia şi îi dădu drumul. 

— Eşti nefericită din pricina asta? 

Ea râse încet şi îşi apăsă din nou batista pe gură. 

— Nu, sunt la fel de bucuroasă. Doar că - o cuprinse 
greaţa din nou -, doar că ar fi trebuit să ştiu că un copil din 
neamul Campbell o să-mi provoace asemenea necazuri. 

Apoi se aplecă într-o parte şi vomită stânjenită din 
nou. 


— Voi patru veţi călări cu mine până la Linlithgow, 
spuse regele din scaunul lui de lângă şemineu. Stătea cu 
picioarele întinse, dar tonul aspru îi contrazicea postura 
indolentă. Vreau ca toate minţile strategice să se 
gândească la modul în care am putea reteza mai bine capul 
acestei fiare. Douglas devine prea îndrăzneţ. Vrea să 
lovească înainte să produc un moştenitor. Doresc să 
rezolvăm treaba aceasta înainte să navighez spre nord. 

Myles stătea la masă cu Tavish şi cu Robert, în vreme 
ce contele se plimba dinaintea lor. 

— Suntem la dispoziţia voastră, Alteță. Mă întreb dacă 
aţi dori ca unul dintre noi să rămână în urmă şi să păzească 
Dempsey în caz că se vor tulbura apele, spuse contele. 

Myles se întrebă dacă tatăl lui se referea la el. 
Căpitanul gărzilor era pe deplin capabil să menţină ordinea 
în absenţa lor, dar tatăl său părea a urmări să găsească o 
scuză pentru el, astfel încât să poată rămâne cu Fiona. 

Regele privi în flăcări, fără a răspunde imediat. 

— Cred că Dempsey este în siguranţă. Vă veţi 
întoarce într-o lună sau chiar mai repede. 

Myles fu cuprins de dezamăgire, dar încercă să o 
ignore. Era o mare onoare să fie chemat la curte, şi fusese 
nerăbdător să se întoarcă. Până când o adusese pe Fiona 


acasă. Acum părea că tot ce voia era să se hârjonească şi 
să stea tolănit cu soţia sa. Îmblânzise luptătorul din el. 
Poate că regele simţise asta şi se gândise să-i reamintească 
de datoria lui. 

— Aţi luat o hotărâre în privinţa lui Janet Douglas? 
întrebă Cedric, umplând o cupă şi înmânându-i-o regelui. 

Regele o apucă şi sorbi din ea, relaxat, ca şi când ar fi 
vorbit despre lucruri obişnuite, despre vreme sau despre 
meniul din seara aceea. 

— Va arde pe rug în două săptămâni. Privi spre ei 
pentru a le vedea reacţia. A intenţionat să mă otrăvească. 
Propriii ei fii au depus mărturie împotriva ei. Nu văd altă 
soluţie. 

Myles încearcă să păstreze o expresie neutră. Nu era 
cazul ca James să îi vadă nemulţumirea cu privire la 
această veste. 

— Dar  acoliţii ei? întrebă Tavish, mişcându-şi 
picioarele sub masă. 

Regele ridică din umeri. 

— În afară de Douglas, nu am dovezi clare despre 
aceştia. Fiii ei nu vor să spună nimic împotriva nimănui în 
afară de mama lor. Totuşi, vestea despre executarea ei se 
va răspândi repede şi îşi va îndeplini scopul. 

Myles se întoarse spre fereastră. Nu ştia mare lucru 
despre Janet Douglas, şi, până să se căsătorească cu Fiona, 
nu i-ar fi păsat deloc de o femeie trădătoare. Poate că 
merita să moară, dar James putea foarte bine să o 
întemniţeze. În schimb, intenţionase să manipuleze nobilii 
folosindu-se de ferocitatea acestei pedepse. 

Dacă era în stare să-şi execute propria mătuşă, ce 
duşman ar îndrăzni să îl provoace? Era o strategie 
strălucită, desigur, menită să avertizeze căpeteniile din 
Ținuturile înalte, dar îl făcuse pe Myles să-i îngheţe sângele 
în vene. Era o veste pe care trebuia să nu i-o împărtăşească 
soţiei sale. 

Privi spre Robert, iar fratele său ridică uşor din umeri, 
ca şi când nu ar fi fost decât un capriciu al regelui. Myles 
ştia că el şi Fiona erau împreună datorită norocului şi 


bunăvoinţei regelui, dar acum James dovedea că putea la 
fel de uşor să-i despartă chemându-l pe Myles la curte. 
Regele se juca cu vieţile altora ca şi când ar fi fost piese de 
şah. Myles şi mireasa lui erau norocoşi. Janet Douglas, nu. 


* 


Şi cina din seara aceea fu un eveniment grandios, cu 
bucate alese şi cu voie bună, dar de îndată ce regele 
termină de mâncat, Myles se întoarse spre Fiona. 

Nu putea sta acolo cât dura dansul pălăvrăgind 
despre nimicuri când Fiona lui era alături, apropiindu-se şi 
atingându-l fără să vrea cu sânul pe antebraţ. Nu când 
trebuia să o părăsească a doua zi dimineaţa. 

— larăşi eşti palidă, draga mea, spuse el. Poate că ar 
trebui să te însoțesc în cameră. 

Fiona îl privi la rândul ei, cu ochii limpezi şi 
strălucitori. 

— Dimpotrivă, milord. Mă simt foarte plină de energie. 
Puiul de somn de după-amiază mi-a făcut nemaipomenit de 
bine. 

Myles nu-şi desprinse privirea de la ea, dar sorbi din 
vin înainte de a vorbi din nou. Arăta bine, într-adevăr, cu 
obrajii îmbujoraţi şi cu o rochie care îi accentua nuanţa 
cremoasă a pielii. Voia să-i smulgă rochia aceea cu dinţii. 

— În acest caz, aş putea sugera să te însoțesc în 
dormitorul nostru? 

— Dar de ce? Sunt... oh. 

Se îmbujoră şi-i zâmbi grăbită. El se apropie de ea. 

— Plec dimineaţă, cu mare regret. Aş vrea să petrec 
fiecare moment până atunci revărsându-mi afecțiunea 
asupra ta. 

Ea plecă sfioasă capul, apoi ridică privirea spre el, 
uitându-se printre genele dese. 

— Acum, că ai pomenit despre asta, milord, mă simt 
puţin ameţită. Ar trebui să mă duci direct în pat. 

Myles simţi că sângele îi explodează în vintre atât de 
repede, încât aproape că îl cuprinse ameteala şi pe el. Privi 


peste umăr, unde stătea mama lui. 

— Fiona nu se simte bine. O duc sus. 

Marietta se aplecă pentru a se uita la nora ei şi se 
încruntă. 

— Mie mi se pare că arată cât se poate de bine. 

— Mamă, spuse el mustrător. 

Ea îşi dădu ochii peste cap şi îi făcu semn cu dosul 
palmei să plece. 

— O, daţi-i drumul! Vă scuz eu în faţa regelui. 

Myles râse înfundat şi o ajută pe Fiona să se ridice de 
pe scaun, strângând-o de umeri când se ridică. leşiră din 
sală cu paşi măsuraţi, dar, după ce scăpară de privirile 
celorlalţi, urcară iute treptele şi înaintară pe coridor, dând 
buzna în camera lor. Myles o cuprinse de mijloc şi o sprijini 
de uşă, sărutându-i buzele moi, care se desfăcură, 
chemându-l. Intenţiona să profite cât de mult putea de 
noaptea aceea, care începea în acea clipă. 

Ea tremură în braţele lui şi îşi plecă uşor capul, 
oftând. 

— Myles. Îi şopti numele ca pe o rugăciune şi îi 
cuprinse spatele. Cum voi îndura să stau fără tine? 
Cuvintele ei îi făcură inima să tresară, gata să îi iasă din 
piept. Înălţă capul pentru a se uita la chipul ei. 

— Îţi va fi dor de mine? şopti el. 

Avea ochii mari şi întunecaţi, ca şi când nu ar fi vrut 
să recunoască asta, dar încuviinţă din cap şi îi cuprinse faţa 
în palme. Îl sărută în colţul gurii, lăsându-l fără suflare. _ 

— Da, şopti ea. Îl sărută şi în celălalt colţ. Da. îşi 
simţea trupul uşor, plutind pe aripile brizei, ancorat doar de 
palmele ei catifelate pe obrajii lui. Îşi trecu un deget pe 
deasupra buzelor lui şi se uită ţintă la gura lui, făcându-l să 
creadă că avea să moară de cât de mult o dorea. Da, spuse 
ea încă o dată, apoi îl sărută. 

Sufletul lui se topi pe buzele ei, pe limba şi braţele cu 
care îi cuprinse umerii. În locurile în care trupurile lor se 
întâlneau era viu, şi simţea nevoia de a veni cu tot trupul 
spre ea. O lipi de uşă, cu forţă, ca şi când ar fi vrut să 
devină unul, şi tot nu simţea că era îndeajuns de aproape. li 


înlănţui mijlocul cu braţele şi o ridică, ducând-o spre pat. 
Căzură amândoi şi începură imediat să-şi scoată 
veşmintele. În câteva momente, respirau precipitat, 
bucuroşi şi goi, neîncătuşaţi de ţesături sau de sfială. O 
potopi cu sărutări, adorând-o cu mâinile şi cu gura. 

Era călătoria şi destinaţia lui. În acea primă zi la 
reşedinţa Sinclair, crezuse că era un trandafir cu ghimpi, 
dar nu, era o orhidee, rară şi delicată, înflorind doar pentru 
el. 

O lipi de aşternuturi, dar ea îl împinse, îndemnându-l 
să se întindă pe spate. Se rostogoli şi râse înfundat. 
Dumnezeule, ce ispită încântătoare! Părul îi atârna pe 
piept, gâdilându-l seducător, în timp ce mâinile ei îl 
mângâiau peste tot. Şi, când îl luă în gură, plăcerea fu 
copleşitoare. În tot regatul, nu putea să existe o nevastă ca 
a lui. 

Şi, mai târziu, când stăteau întinşi istoviţi şi 
satisfăcuţi, Myles înălţă capul, privind uluit spre această 
femeie cu care fusese binecuvântat. 

— Te iubesc, Fiona. 

Ea îi atinse faţa şi-i zâmbi. 

— Şi eu te iubesc, spuse ea, şi ştia că era adevărat. 

— Milady, vino şi las-o pe Sofia să-ţi ghicească 
viitorul! 

Țiganca avea un accent puternic, la fel de aspru ca 
părul ei negru. 

O trăgea insistent pe Fiona de mânecă. Fiona râse, 
îndepărtând-o. 

— Nu, mulţumesc. 

Se bucura de vizita făcută după-amiaza în sat, cu Vivi. 
Văzuseră căruțele colorate oprite pe coama dealului din 
apropiere şi caii lăţoşi ai ţiganilor păscând iarba. Nu 
departe de marginea oraşului, se vedea un pâlc de corturi, 


iar materialul colorat scânteia în soare. 

În săptămânile de când soţul ei şi ceilalţi plecaseră cu 
regele, Fiona se luptase neîncetat cu greaţa şi cu o 
oboseală copleşitoare. Părea că pruncul era hotărât să îşi 
facă simțită prezenţa. Dar, cu o zi în urmă, se trezise plină 
de energie, fără pic de greață. Mâncase tot ce îi puseseră 
dinainte, iar astăzi se simţea îndeajuns de bine încât să iasă 
la aer cu mătuşa lui Myles. Soarele verii târzii era încântător 
şi nici măcar ţiganca insistentă nu îi putea strica buna 
dispoziţie. Şi, deşi îi era nespus de dor de soţul ei, 
întoarcerea lui se apropia cu fiecare zi ce trecea. 

— Frumoasă doamnă, spuse tiganca din nou, îţi voi 
împărtăşi cuvinte minunate. Am daruri uimitoare şi multe 
să-ţi spun. Da, vino cu mine! 

Avea ceva fascinant femeia aceasta, cu ochii ei 
întunecaţi şi exotici şi cozile groase legate cu un batic. 

Vivienne râse. 

— Îţi va fura monedele şi-ţi va spune minciuni. 

Femeia făcu un pas înainte şi îi aruncă un zâmbet 
enigmatic lui Vivienne. 

— Ai auzit multe minciuni în viaţa ta, milady, dar 
niciuna de la mine. Vino în cortul meu mai târziu, şi Sofia îţi 
va spune viitorul. Dar, mai întâi, ea este cea care mă 
cheamă. 

Îi luă braţul Fionei şi o trase după ea. Fiona râse şi se 
lăsă dusă. Avea chef de o aventură. S-ar putea să fie 
întocmai ce trebuia. 

— Te găsesc eu după ce termin, strigă ea peste umăr 
spre Vivi. 

Țiganca o călăuzi spre cel mai apropiat cort şi ridică 
foaia de la intrare. Fiona intră păşind pe un covor gros şi 
clipi în interiorul slab luminat. Mirosul dulce de iasomie şi 
cuişoare îi asaltă nările. Nervii îi zumzăiau de emotie. 

În mijlocul cortului se aflau două scaune şi o masă. 
Țiganca o îndemnă spre unul din scaune, spunând: 

— Stai aici! Aşteaptă! 

Fiona se aşeză sfioasă, aşteptându-se ca ţiganca să 
se aşeze pe celălalt scaun, dar nu o făcu. In schimb, duse 


un deget la buze, ca şi când ar fi avertizat-o pe Fiona să 
tacă. Apoi se duse spre celălalt capăt al cortului şi ieşi prin 
altă parte. 

Trecură câteva momente, iar Fiona începu să se 
întrebe ce se întâmplase cu femeia. Era foarte ciudat. 
Neliniştea i se strecură printre gânduri ca briza adiind 
printre frunze. Apoi cortul se deschise, şi apăru o siluetă. 
Nu ţiganca, ci un bărbat. Era înalt, purta glugă şi o mantie 
maro ţesută în casă. Fiona se ridică brusc, iar inima îi stătu 
în loc. 

Dar omul îşi lepădă gluga, şi ochii săi de safir familiari 
o pătrunseră, spulberând-o. 

— John? 

El zâmbi încordat şi nesigur. 

— Fiona, mă bucur să te văd. 

O duzină de întrebări i se învolburară în minte, atât de 
multe, că nu ştia de unde să înceapă. Apariţia lui o zgudui 
ca o furtună pe mare, şi se gândi imediat cum îşi luase 
rămas-bun cu răceală de la ea în ziua în care plecase de la 
reşedinţa Sinclair. Fusese furioasă pe fraţii ei pentru că o 
dăduseră pe mâna duşmanului, dar trădarea lui John o 
duruse cel mai tare. 

Dar iată-l, sosind fără veste, ca un înger al 
apocalipsei, într-o mantie întunecată şi murdară. Surpriza 
fu înlocuită de nelinişte. 

— Ce faci aici? 

— Şşştt, încet. Pereţii de pânză nu sunt prea groși. 

Se apropie, făcându-i semn să şadă. 

Nu voia. Voia să stea în picioare. Sau, mai mult de 
atât, voia să fugă, căci, oricare ar fi fost scopul pentru care 
se afla acolo, Fiona simţea că nu avea să iasă nimic bun din 
asta. 

El îi puse o mână pe umăr, blând, dar insistent, iar ea 
se aşeză şovăind pe scaun. Se aşeză şi el în faţa ei, 
împingând scaunul, astfel încât să nu aibă masa între ei. Il 
privi ţintă şi se întrebă dacă nu cumva era un vis. Era palid 
şi obosit, cu pete întunecate sub ochi. Pentru un moment, îi 
păru rău, dar alungă gândurile acelea bune. 


— Dacă te preocupă zidurile de pânză, de ce mă 
acostezi într-un cort, pe furiş? vorbi încet, dar acuzaţia se 
făcu simțită în tonul ei precipitat. 

Chipul lui John era grav. 

— Avem multe de vorbit, Fiona. Îmi pare rău pentru 
calea folosită, dar nu ştiam cum aş fi primit de Campbelli. 

Ea se încruntă. 

— Ai fi primit respectul cuvenit dacă ai fi sosit cu 
inima deschisă. Dacă te prind aici, vor crede că pui ceva 
necurat la cale. Cum cred şi eu. 

El se aplecă şi îşi puse coatele pe genunchi. Clătină 
din cap. 

— Sper din tot sufletul că mă vei înţelege, surioară, 
dar ascultă tot ce am de spus şi judecă abia la final. Vrei să 
faci asta? 

Precauţia îi spunea să sară de pe scaun şi să nu 
asculte un cuvânt, însă era fratele ei şi îi fusese aliat în 
trecut. Încuviinţă din cap înciudată. El se lăsă pe spate şi 
oftă. 

— Atunci, spune-mi, cum o duci în mijlocul acestui 
clan. Cum te tratează? 

Se gândi o clipă să-i spună că erau brutali, căci el 
fusese cel care le-o dăduse, fără a se gândi la bunăstarea 
ei. 

— E prea târziu pentru o asemenea întrebare, nu 
crezi? Răul ar fi gata făcut. 

El se îmbujoră. 

— Ştiu. Port povara aceasta cu mine din ziua în care 
ai plecat. Deşi sunt sigur că nu mă crezi. Mi-am făcut griji 
pentru tine în fiecare moment. Aşa că, răspunde, sunt răi 
sau buni? 

Părea serios, mai serios decât îl văzuse în ani întregi, 
şi mânia i se domoli. 

— Sunt buni, John. Mai curtenitori decât ţi-ai putea 
imagina. M-au întâmpinat ca pe una de-a lor. 

Pe chipul lui se citi uşurarea. 

— Şi ce fel de om este contele? 

Fiona ezită, întrebându-se cât de mult să-i 


împărtăşească. Nu cu mult timp în urmă, îl dispreţuise pe 
Cedric pentru fapte crude pe care nu le comisese. Dar John 
nu ştia nimic despre nevinovăția lui. Întinse mâna şi luă 
palma fratelui său. 

— Nu este un monstru, cum credeam noi. De fapt, am 
motive întemeiate să cred că nu este responsabil pentru 
moartea mamei noastre. 

John îşi trase mâna dintr-a ei, mijind ochii. 

— Ce te face să spui asta? 

Nu avea să o creadă. Toată viaţa crezuse, la fel ca ea, 
ce era mai rău despre Cedric Campbell. 

Trebuia să-şi aleagă cuvintele cu grijă. 

— Se pare că el şi mama erau prieteni, chiar şi după 
ce James a urcat pe tron. Ei... corespondau. 

— Contele ţi-a spus asta? 

— Nu. Nu vrea să-mi vorbească despre ea. Dar am 
văzut scrisorile ei. 

El făcu ochii mari auzind-o. 

— Ce scrisori? 

Fiona îşi împreună mâinile. Vestea avea să fie un şoc, 
dar cel mai bine era să-i spună. 

— Deşi ar părea imposibil, cred că mama ţinea la el. 
Şi el la ea. Scrisorile vorbeau despre dragoste. 

John rămase nemişcat pe scaun, iar pe faţa lui nu se 
citea nici surpriză, nici condamnare. Ca şi când ar fi ştiut. 
Fiona îl privi în ochi şi văzu uşurare. 

— Mi-a spus ceva similar în ziua nunţii tale. La 
început, am crezut că născocea o poveste pentru un scop 
de el ştiut, dar, în ultimele săptămâni, am început să mă 
întreb dacă vorbele lui erau adevărate. Şi m-am gândit la 
lucrurile pe care mi le-a spus mama înainte să moară. 
Lucruri care nu aveau niciun sens pe atunci. 

— Ce lucruri? 

— Mi-a spus că nu eram ca voi, ceilalţi. Că eram 
diferit, menit pentru ceva măreț. 

Pe Fiona o cuprinse neliniştea. 

— „Nu sunt sigură că e pregătit pentru ce urmează”, 
şopti ea. 


— Ce? întrebă el. 

— Mama scria asta în ultima ei scrisoare către Cedric. 
Ai idee ce voia să spună? 

John îşi trecu mâna prin părul tuns scurt şi cugetă o 
clipă, ca şi când gândurile i-ar fi fost prea încurcate pentru 
a le formula. Apoi răsuflă cu putere. 

— Voia să spună că Cedric Campbell e tatăl meu. 

Cuvintele îi înţepară buzele, dar simţi o uşurare atât 
de mare că spusese în sfârşit adevărul. Era fiul lui Cedric 
Campbell. Când contele i-o spusese, în ziua nunţii ei, nu îi 
venise să creadă. Dar, cu cât cugeta mai mult, cu atât se 
limpezeau lucrurile. Frânturi de sfaturi pe care i le şoptise 
mama sa, înălţimea lui, care o depăşea cu mult pe a tuturor 
celor din neamul Sinclair. Chiar şi felul în care îl tratase 
Hugh Sinclair după ce Aislinn fusese ucisă. Se uită la chipul 
uluit al surorii sale. Căzu pe speteaza scaunului şi îşi apăsă 
pieptul cu ambele mâini. 

— Cedric este tatăl tău? vorbi încet şi precis, ca şi 
când nu ar fi auzit bine. 

El încuviinţă din cap. 

— Mi-a spus-o chiar el şi, deşi am fost la fel de şocat 
ca tine să o aflu, nu văd de ce ar inventa contele o astfel de 
minciună. Nu îl ajută cu nimic. Se ridică şi începu să umble 
de colo-colo, nemaiputând sta jos nicio clipă. Timpul se 
scurgea şi avea atâtea de zis. Cred că ta... cred că Hughe 
posibil să fi ştiut. Chiar şi despre mine. 

Ea făcu ochii şi mai mari. 

Ce te face să crezi asta? 

— Îţi aminteşti, la câteva zile după moartea mamei, 
că Hugh m-a bătut atât de tare, încât mi-a curs sânge din 
ureche? 

Fiona încuviinţă din cap în tăcere. 

— M-a lovit pentru că îndrăznisem să sugerez că nu 
Cedric fusese cel care îi făcuse rău. Mama îmi povestise 
despre prietenia lor, vezi tu, deşi nu ştiam de când dura sau 
cât de profundă era. Se plimba de colo-colo în timp ce 
vorbea, încercând să scape de amintirile amare. Dar, când 
i-am zis-o lui Hugh, m-a făcut mincinos şi a zis că, dacă mai 


spun asemenea minciuni, mă va îneca în lac. Înflăcărarea 
făcea ca vocea lui să fie răguşită. Tuşi şi se întoarse spre 
sora lui. Ştia că vinovatul nu era Cedric. Căuta doar un 
motiv pentru a-l ucide. lar acum bănuiesc că mama se 
pregătea să-mi spună cine era tatăl meu. Cedric i-a dat 
broşa pentru a mi-o da mie. 

— De ce? 

Vocea surorii lui era slabă, obrajii îmbujoraţi. 

— Mi-a spus că mă va recunoaşte drept copilul lui şi 
că broşa îmi va permite să trec în siguranţă pe orice 
pământ al clanului Campbell, dacă aleg să merg la el. Nu şi- 
a dat seama că nu am primit-o niciodată, nici că mama nu 
a avut nicicând şansa să-mi povestească toate acestea, 
până când l-ai înţepat tu cu broşa, în ziua nunţii tale. 
Credea că ştiam şi că am ales să port numele Sinclair. Oftă 
şi se aşeză pe scaun. Faptul că spusese ce avea pe suflet 
nu-l ajutase deloc. In schimb, îl epuizase complet. Şi nu 
făcuse ce avea de făcut decât pe jumătate. Nu am văzut 
stindardele înălțate la castel când am intrat în sat. 
Inseamnă că nu este acasă contele? 

Fiona îl privi cu ochii înceţoşaţi. 

— Cedric este cu soţul meu şi cu regele la Linlithgow. 

Inima i se strânse în piept de dezamăgire. Trebuia să 
se întâlnească cu membrii clanului Campbell înainte de a-şi 
continua călătoria. Scrisoarea semnată de toate căpeteniile 
din nord era cusută la loc sigur în căptuşeala hainei, însă îl 
ardea ca un fier înroşit în foc. Era nerăbdător să scape de 
ea, deşi avea să-i pecetluiască soarta, laolaltă cu a lui 
Simon. 

— Când se întorc? 

— Nu mai devreme de o săptămână sau mai mult. 

Sora lui se ridică de pe scaun şi îşi apăsă mâna pe 
burtă, mergând de colo-colo. Ar fi vrut să îşi permită luxul 
de a-i îngădui să se obişnuiască cu dezvăluirea. Dar timpul 
se scurgea. 

— Fiona, mai am ceva de spus. 

Ea deveni palidă şi se aşeză din nou pe scaun. 

— Cum se poate să fie mai mult de atât? Te rog, John! 


Te rog, nu-mi spune că Hugh Sinclair a făcut ceva 
îngrozitor! 

Se luptase de multă vreme cu temerea aceea, dar 
clătină din cap. 

— Sincer, nu ştiu, Fiona. 

— Dar cu siguranţă ai o idee cu privire la cine este 
vinovatul, nu-i aşa? 

John se încruntă. Cum putea să o facă să înţeleagă că 
era posibil să nu îi poată face niciodată dreptate mamei lor 
şi că, în acest moment, având în vedere ce avea să urmeze, 
nu mai conta? 

— Fiona, ascultă-mă! Nu mai avem timp. Există un 
plan despre care trebuie să-i spun contelui imediat. Şi ceva 
ce trebuie să ştii şi tu. Mâinile ei căzură fără vlagă în poală. 

— Ce mai este? 

— Armistițiul nu a fost menit să ţină niciodată. 
Căsătoria ta a fost un şiretilic. 


— Un  şiretlic? Culorile stridente ale cortului se 
înceţoşară. Văzu faţa lui John şi îi auzi cuvintele de parcă ar 
fi fost sub apă. O cuprinse de mâini, dar era prea cald şi o 
strângea prea tare. Parcă ar fi fost nişte cătuşe într-o forjă 
încinsă. Se scutură de ele. Cum adică un şiretlic? 

— O cursă pusă la cale de Simon, menită să ne facă 
să câştigăm timp, astfel încât să ne putem alia cu celelalte 
clanuri din nord. Neamul Sinclair s-a unit cu clanurile 
Sutherland, Mackey, Gunn şi altele. Când James va naviga 
spre nord şi va ajunge la Gairloch, o armată de mii de 
voinici va fi acolo pentru a-l face bucăţi. Intenţionează să îl 
ucidă pe rege. 

Cuvintele aspre pătrunseră prin ceața tulburării ei. Se 
ridică din nou. Să-l ucidă pe rege? Tulburarea îi acceleră 
pulsul. 

— Mi-aţi vândut viitorul pentru nimic altceva decât o... 
diversiune? Mâinile îi căzură vlăguite pe lângă corp. Ştiai că 
acesta era planul lui Simon? 


Pe chipul lui se citea ruşinea. Da, ştiuse şi îi părea rău, 
dar nu ajuta cu nimic remuşcarea lui. El şi Simon riscaseră, 
folosindu-i trupul drept trofeu. Era de neiertat. 

Neamul Campbell ar fi putut fi unul de brute, şi totuşi 
fraţii ei ar fi trimis-o la pierzanie, să sufere de una singură. 

El se ridică şi o prinse de umeri. 

— Fii furioasă pe mine, dacă trebuie, dar sunt mai 
multe vieţi în joc în afară de ale noastre. Pot opri asta, 
Fiona. Dacă spui că le eşti devotată celor din clanul 
Campbell, voi veni de partea ta şi voi da în vileag 
complotul. Dacă va fi avertizat, regele poate respinge 
aproape sigur acest atac. 

Ea se desprinse din strânsoarea lui. 

— De ce ar avea încredere în tine acum? De ce aş 
avea eu încredere în tine? 

— Pentru că sunt fratele tău. Ştiu că am dat greş până 
acum, dar încerc să te protejez de azi înainte. Se opri, ca şi 
când şi-ar fi cântărit cuvintele, şi răsuflă precipitat. Fiona, 
am un document semnat de toate căpeteniile din nord. 
Dovada trădării lor. l-I voi preda soţului tău, şi poate face ce 
vrea cu el. 

Frica şi agitația îi pârjoleau pielea. Se îndepărtă de el. 

— Cum a ajuns un asemenea document în mâinile 
tale? 

— Eu sunt mesagerul, însărcinat să i-l duc lui 
Archibald Douglas. Clanurile cred că el le va ajuta să îl 
ucidă pe rege. 

Simti că are un bolovan în stomac. 

— Numele lui Simon este acolo? 

John încuviinţă din cap. 

— Nesăbuiţilor! Regele vă va arde pe rug pentru asta. 

Regretul îi schimonosea chipul. 

— Nu pot lua înapoi ce ţi-am făcut, Fiona. Zarurile au 
fost aruncate, şi l-aş scăpa pe Simon dacă aş putea, dar 
planul căpeteniilor din nord este condamnat la eşec şi nu 
va provoca altceva decât suferinţă. Poate că, dacă voi fi eu 
cel care aduce această veste, regele ne va acorda 
clemenţă. Dacă nu, atunci este mai bine ca eu şi Simon să 


fim sacrificați decât ca întreaga Scoţie să fie aruncată în 
război. 

Fiona îşi apăsă degetele pe tâmple, dar nimic nu 
putea opri agitația din mintea ei. Era prea mult. Simon 
urmase calea tatălui lor, alegând răzbunarea, ca orice fiu 
loial. Acum se părea că John făcea acelaşi lucru, după ce 
aflase că era parte din neamul Campbell. 

Fiona nu putu rezista să nu pună întrebarea. 

— Dacă Cedric nu ţi-ar fi spus că este tatăl tău, i-ai fi 
dus scrisoarea lui Archibald Douglas, în loc să o aduci aici? 

EI îi susţinu privirea, şi ea văzu tristeţea din ochii lui. 

— Nu întreba. 

— AŞ fi putut avea un sfârşit groaznic, ceea ce este 
încă posibil. Pentru amândoi. 

Rămase fără suflare la gândul că Myles avea să o 
respingă. John veni iute lângă ea. 

— Tu nu ai luat parte la asta. Voi jura pe viaţa mea. 

Fiona se gândi la comportamentul ei copilăresc din 
timpul călătoriei de la reşedinţa Sinclair spre castelul 
Dempsey şi la răbdarea de care dăduse dovadă Myles. Se 
părea că trebuia să-l pună la încercare încă o dată, şi de 
data asta era un lucru atât de grav, încât era posibil ca 
dragostea lui să nu reziste. Cât de mândră fusese că era o 
Sinclair! Acum nu simţea decât ruşine. 

— Spui că mai durează o săptămână sau mai mult 
până să se întoarcă? îi întrerupse John gândurile. 

Ea încuviinţă din cap. El îşi frecă maxilarul cu mâna. 

— Nu pot aştepta atâta. Trebuie să ajung la rege 
înainte de a porni pe mare. 

— Crezi că vei putea să te duci pur şi simplu la porţile 
palatului, cerând o audienţă? Va refuza să te vadă. 

— Nu am de ales. 

— Îl pot ajuta eu să pătrundă în palat, spuse o voce 
feminină. 

Atât Fiona, cât şi fratele ei săriră şi se întoarseră. Uşa 
cortului se deschise, şi înăuntru păşi Vivienne. 

— Ai dreptate, spuse ea. Pereţii cortului nu îţi asigură 
prea multă intimitate. 

— Fiona, nu pot să stau cu mâinile în sân până când 
se vor întoarce soţul tău şi contele. Trebuie să plec de 
îndată spre Linlithgow. 

Fratele ei umbla de colo-colo în cămăruţa sa de la 
han. Ea şi Vivienne îl însoţiseră după ce plecaseră din cortul 
ţigăncii. 

— Dar s-ar putea să-i ratăm pe drum. Sunt mai multe 
căi de aici la Linlithgow. 

Vivienne stătea pe pat într-o rochie rubinie, nuanţa 
intensă fiind în contrast cu umbrele din încăpere. 

— Să-i ratăm? John ridică din sprâncene. Poate să-i 
ratez, milady. Călătoresc singur. 

Vivienne se ridică de pe pat cu eleganţă. 

— Prostii! Nu poţi intra fără mine. Ai nevoie de 
ajutorul meu. 

John strânse din dinţi. 

— Oferta ta e foarte generoasă, dar nimic nu-mi 
prisoseşte mai mult în această călătorie decât o femeie. Nu 
vei face decât să mă încetineşti. Şi mi-aş face prea multe 
griji. 

Vivienne zâmbi, iar Fiona ştiu că nu avea să dea 
înapoi. 

— Pot călări la fel ca un bărbat, spuse ea. Vei pierde 
mai mult timp în faţa porţii palatului dacă regele va refuza 
să te vadă. lar dacă faci gălăgie, paza te va pune în cătuşe 
şi te va arunca în temniţă, dar eu te pot ajuta să intri 
imediat. 

John miji ochii. 

— Temniţa va fi ultima mea problemă dacă ajung 
prea târziu pentru a-l împiedica pe rege să ridice ancora. 
Crede-mă, milady, îţi apreciez oferta, dar trebuie să purced 
în această misiune fără ajutorul tău. 

Se contraziceau de aproape o oră, vorbind unul peste 


altul şi gândindu-se cum ar putea să împiedice bătălia şi să- 
| salveze pe Simon de ştreang. 

Neîncrederea lui John în Vivienne era palpabilă. Şi era 
firească, dat fiind că se condamnase singură, recunoscând 
că ascultase conversaţia din cort. 

— Vivienne are dreptate, John, spuse Fiona. Nu are 
rost să te grăbeşti dacă nu poţi intra în palat, dar poate că 
ar trebui să vin eu cu tine şi să implor o audienţă. Regele a 
fost foarte curtenitor cu mine la ultima lui vizită. 

Vivienne îşi dădu ochii peste cap. 

— Fiona, iartă-mă, dar eşti naivă. Regele ar putea 
prea bine să creadă că ai luat parte la complot. Insă eu voi 
mărturisi că l-am auzit pe fratele tău dezvăluindu-ţi 
povestea. Colţul gurii i se arcui într-un zâmbet. Şi, cu 
siguranţă, mă voi pricepe mai bine decât oricare dintre voi 
să găsesc drumul spre camera regelui. 

Vivienne nu avea ruşine, nici prea multe principii 
morale, trăsături avantajoase pentru cineva care pleca într- 
o asemenea călătorie. Fiona zâmbi, în ciuda stânjenelii, şi 
privi spre fratele ei. 

— Are dreptate şi de data aceasta. Nu văd niciun 
motiv să mai prelungim discuţia, John. Trebuie să mergem 
cu tine. 

— Nu-mi place, e crucea mea, nu a voastră, spuse el. 
Şi nu vreau ca regele şi contele să creadă că mă ascund 
după fustele femeilor. 

Fiona zâmbi şi mai larg. 

— Regele s-a ascuns el însuşi după fusta unei femei, 
doar că o purta chiar el. Am putea să-i amintim de asta 
dacă e necesar. 

Împotriva tuturor protestelor lui John, porniră a doua 
zi dimineaţă cu zece ostaşi Campbell, fiecare dintre ei ales 
de către Vivienne pentru vitejia şi discreţia sa. 

John îl măsură pe fiecare în parte cu atenţie. 

— Pare extrem de imprevizibilă, îi şopti el Fionei, 
uitându-se ţintă la Vivienne, care era călare pe cai. 

Fiona aranjă frâul iepei sure şi privi în direcţia în care 
se uita el. 


— Nu o subestima. Este uimitor de iscusită. Suntem 
norocoşi să o avem de partea noastră. 

— Dar chiar este de partea noastră? Eşti sigură? 

— Este loială clanului Campbell, John, dar şi noi 
suntem acum, îţi aminteşti? Deci, da, sunt sigură. Dacă nu 
cumva ai vreun alt scop pe care nu ni l-ai mărturisit? 

Ideea o făcu să se înfioare, dar expresia fratelui ei o 
linişti. 

— Ştii totul. Nu mai am secrete. Nu pot îndura 
apăsarea lor. Nu doresc decât să găsesc o cale de a-l scăpa 
pe Simon din nenorocirea aceasta. 

Fiona încuviinţă din cap şi îndepărtă o lacrimă. Fratele 
lor era lăudăros şi vulcanic, şi nu avuseseră niciodată linişte 
din partea lui. Însă nu avea să-l trădeze sau să-l sacrifice 
dacă o puteau scoate la capăt altfel. 

Călăriră din greu timp de şase zile, dormind doar 
câteva ore pe noapte. Fiona se descurca destul de bine, 
forţându-se să facă faţă epuizării şi greţurilor ocazionale, 
nerăbdătoare să-şi vadă soţul. Copilul părea să tolereze şi 
el călătoria, şi era recunoscătoare pentru asta. Dar mintea 
îi era în permanenţă asaltată de grija că mesajul pe care îl 
purtau avea să-l facă pe Myles să se îndepărteze de ea. 
Dacă avea să creadă că ea ştiuse de asta tot timpul, care 
urma să fie reacţia lui? Totuşi, era un risc pe care trebuia să 
şi-l asume. Viitorul ţării depindea de reuşita sau de 
nereuşita acestui demers. 

În cele din urmă, ajunseră la Linlithgow. Palatul era 
aşezat într-o vale, la marginea unui lac, înconjurat de pomi 
fructiferi. Deşi soarele era încurajator, Fiona simţi că i se 
strânge pieptul de frică. Se rugă, aşa cum o făcuse în 
fiecare zi de când călătoreau, să fie primiţi de rege şi 
răsplătiți pentru graba lor. Se rugă în mod deosebit ca noua 
loialitate a lui John să fie răsplătită cu milă atât pentru el, 
cât şi pentru Simon. 

Înaintară pe străzile pietruite ale satului, pe lângă 
prăvălii de condimente şi negustori de vin, croitorese şi 
aurari, până când ajunseră la porţile palatului. După cum se 
aşteptau, fură opriţi de străjeri. 


— Lăsaţi-mă pe mine, murmură Vivienne spre Fiona şi 
John, înainte de a-şi îndemna calul să înainteze. Bună ziua, 
sunt Lady Vivienne Ramsay. Aceasta este Lady Fiona 
Campbell şi fratele ei. Cerem o audienţă la rege imediat, 
într-o chestiune de cea mai mare importanţă. 

Unul din străjeri făcu un pas înainte, vădit 
neimpresionat. 

— Regele nu primeşte vizitatori, milady. Vă rog să vă 
întoarceţi altă dată. 

Calul ei săltă în lături, ca şi când ar fi fost iritat de 
refuz. 

— Regele va dori să ne vadă. Posedăm informaţii 
extrem de importante pentru viitoarele sale călătorii. Te rog 
să îi trimiţi un mesaj imediat şi să-i spui că suntem aici. 

El nu se uită la ea. 

— Fără vizitatori astăzi, milady, din porunca regelui. 

Vivienne privi în jos. 

— Spune-i că suntem aici. Asta din porunca mea. 

Fiona se foi în şa. Cât de poruncitoare părea Vivienne! 
Totuşi, paznicul nici măcar nu clipi, iar Fiona începu să se 
teamă că vor da greş. 

— Mă supun regelui, milady. Luaţi-o din loc! 

— Cum te numeşti, băiete? 

Străjerul ridică bărbia. 

— Seamus Mackenzie, milady. 

Ea se aplecă peste gâtul calului astfel încât chipul ei 
să fie foarte aproape de al lui. 

— Ei bine, Seamus Mackenzie, sper că îţi doreşti 
arzător să fii acuzat de infamie, căci numele tău va fi 
totuna cu o boacănă de proporţii măreţe dacă nu ne laşi să 
trecem. 

Fiona schimbă o privire îngrijorată cu fratele ei. 
Vivienne îl avertizase pe John să nu se amestece, dar el nu 
părea să mai reziste. Cu toate acestea, când John deschise 
gura să vorbească, Fiona clătină discret din cap. 

Străjerul strânse din buze. Întoarse capul, uitându-se 
încruntat la ea preţ de un moment, după care gesticulă 
spre alt oştean. 


— Condu-i în curte, apoi transmite mesajul lor 
şambelanului regelui. El poate decide ce să facă. Oamenii 
voştri trebuie să rămână în afara porţii. 

Ultimele cuvinte îi fură adresate lui Vivienne, şi făcu 
semn cu bărbia lui bine conturată în direcţia oştenilor 
Campbell. 

Vivienne se ridică, zâmbind afectat. 

— Mulţumesc. 

Descălecară şi trecură împreună pe sub poartă, 
pătrunzând într-o curte plină de oameni. Femei în rochii 
sofisticate de mătase şi satin şi bărbaţi îmbrăcaţi la fel de 
ales, ba în veşminte chiar mai impunătoare. Privirile se 
îndreptară asupra lor, unele discrete, altele scrutându-i fără 
disimulare. Vivienne păşi cu capul sus, iar Fiona încercă să-i 
imite încrederea, deşi tremura pe dinăuntru. Pe fruntea lui 
John se vedeau broboane de sudoare. 

Străjerul îi instrui să aştepte lângă o fântână mare de 
piatră, pe care erau sculptați minuţios căpcăuni, dragoni, 
sirene şi unicorni. Aşteptară. Trecură treizeci de minute 
bune până să se întoarcă. 

— Miladies, milord, regele porunceşte să veniţi 
imediat şi să mergeţi în apartamentele sale. Pe-aici! 

Vivienne îi zâmbi triumfător Fionei, netezindu-şi 
rochia. 

Străjerul îi conduse prin sala cea mare, pe lângă un 
şemineu enorm, cu trei secţiuni, printr-un labirint de 
coridoare, până când ajunseră în cele din urmă în faţa unor 
uşi late de lemn. Acolo văzură alţi câţiva străjeri, şi călăuza 
lor murmură ceva în urechea unuia dintre ei. Omul 
încuviinţă din cap şi bătu de două ori în podea cu bastonul, 
anunţându-i. 

Uşile se deschiseseră, iar Fiona privi spre camera 
opulentă. || văzu pe rege stând în capul unei mese lungi, cu 
o duzină de bărbaţi împrejur. Îi zări pe Cedric, pe Tavish şi 
pe Robert. Apoi inima îi fu invadată de bucurie, căci îl zări 
pe Myles, iar nerăbdarea şi curiozitatea i se citeau pe chip. 

El zâmbi larg când o văzu, dar privi spre rege. James 
încuviinţă din cap. 


— Du-te şi salută-ţi nevasta, omule! 

Fiona îşi reţinu strigătul de bucurie când Myles veni 
alături de ea şi o luă în braţe, strângând-o. Uşurarea i se 
răspândi în membrele obosite. Îl strânse tare, fără a spune 
nimic. Când avea să afle scopul misiunii lor, poate că avea 
să fie furios, dar pentru moment, cel puţin, era fericit să o 
vadă. 

Regele şi ceilalţi se apropiară, iar Vivienne trecu pe 
lângă Fiona, pregătindu-se să îi farmece cu zâmbetul ei, 
salutându-i pe câţiva, spunându-le pe nume şi readucând 
grupul spre capătul mesei. 

Fiona fu recunoscătoare pentru intervenţia lui Vivi şi 
îşi îmbrăţişă soţul încă un moment, până când el se aplecă 
şi îi cuprinse faţa în mâini. Ochii îi erau plini de întrebări. 

— Ce faci aici? 

Îi venea să plângă, copleşită până la lacrimi de 
importanţa a ceea ce trebuia să îi împărtăşească, dar 
alungă lacrimile şi îşi adună tot curajul. Privi spre John. 

— Cred că-ţi aminteşti de fratele meu. _ 

Myles privi spre el, iar expresia îi trădă îngrijorarea. li 
dădu drumul Fionei şi înclină uşor din cap. 

— Desigur. Încântat. Deşi împrejurările sunt foarte 
ciudate. 

John se înclină adânc. 

— Intr-adevăr, aşa este. 

Cedric li se alătură, venind să stea lângă John, cu 
precauţie, dar cumva vulnerabil. Fiona nu se putu abţine să 
nu privească de la unul la celălalt, căutând asemănări. Le 
văzu, în linia maxilarului şi privind nasul coroiat. Subtile, 
dar neîndoielnice pentru oricine s-ar fi întrebat. 

— Milord, spuse John ţeapăn, înclinându-se spre 
conte. 

— John, sunt foarte încântat să te văd. 

Umerii lui John se relaxară aproape insesizabil, şi 
Fiona îşi înghiţi încă o lacrimă. Cât de ciudat trebuia să fie 
acest moment pentru ei, însă timpul nu era de partea lor. 

Fiona îşi strânse soţul de braţ. 

— Myles, fratele meu aduce veşti pe care regele 


trebuie să le audă imediat. Avem nevoie de o audienţă 
privată. 

— Despre ce e vorba, Fiona? 

— Nu pot spune până când nu pleacă ceilalţi. Te rog, 
Myles! Este absolut necesar ca regele să fie informat cât 
mai repede. 

El îi cercetă chipul. 

— ÎI voi ruga. 

Fiona privi, laolaltă cu John şi cu Cedric, spre Myles, 
care plecă de lângă ea, îndreptându-se spre rege pentru a 
vorbi în şoaptă cu el. John şi Cedric se uitară din nou cu 
îngrijorare unul la celălalt. 

James părea mai interesat de fundul lui Vivienne 
decât de veştile pe care i le aducea Myles. Totuşi, flutură 
dintr-o mână şi atrase atenţia tuturor. 

— Domnilor, lăsaţi-ne singuri! 

În curând, Fiona şi Vivienne rămaseră cu regele, 
Cedric, Myles şi John. Greaţa Fionei părea hotărâtă să 
revină, deşi, fără îndoială, mai degrabă de la încordare şi 
oboseală decât din pricina copilului pe care îl purta în 
pântec. Însă pereţii camerei i se clătinau dinaintea ochilor, 
şi se prinse de marginea mesei. 

Myles veni alături de ea şi îi strecură braţul pe sub al 
lui. 

— Vino, stai aici! 

O conduse spre un scaun nu prea îndepărtat de rege, 
dar ceilalţi rămaseră în picioare. Vivienne făcu un pas 
înainte. 

— Alteță, am onoarea de-a vi-l prezenta pe Sir John 
Sinclair, fratele lui Lady Fiona. 

James se ridică de pe scaun şi rămase cu mâinile la 
spate, privindu-l scrutător, cu o atitudine de suveran 
absolut. Îl cercetă pe John, de la bocancii tociţi până la 
mantia maro ponosită. 

John se mişcă de pe un picior pe altul, apoi făcu un 
pas înainte, îngenunchind în faţa regelui. 

— Alteță, sunt umilul vostru servitor. Vă rog să iertaţi 
această întrerupere şi să-mi ascultați mesajul! 


Regele se întoarse şi se îndreptă spre scaunul său. Se 
aşeză brusc. 

— Sper, pentru binele tău, că această veste merită 
timpul pe care ţi-l acord. 

John rămase într-un genunchi, cu capul plecat. 

— Cred că veţi găsi informaţia utilă, Alteță. 
Tulburătoare, dar folositoare. 

Regele se aplecă înainte. 

— Tulburătoare, spui? Nu e prea înţelept să-mi aduci 
veşti tulburătoare, nu crezi? Însă se ştie că cei din neamul 
Sinclair nu prea dau dovadă de înţelepciune, nu-i aşa? 

Fiona îşi dădu seama după tonul lui că îl lua peste 
picior, iar urechile lui John se înroşiră. Nu se putu abţine să 
nu intervină. Se ridică de pe scaun. 

— Alteță, va suntem nespus de recunoscători pentru 
prietenia pe care aţi oferit-o clanului nostru. Venim aici în 
spiritul prieteniei şi al loialității, pentru a vă avertiza de o 
primejdie iminentă. 

Privirea regelui se îndreptă spre ochii Fionei, şi fata se 
linişti, făcându-i semn fratelui ei. 

— Ridică-te, Sinclair! Spune-mi ce ai de spus! 

Fiona se gândi să se îndrepte spre John şi să îl prindă 
de braţ, dar rămase nemişcată, ţintuită pe loc de emoție. 
Se părea că era singur cu povestea sa despre trădare. 

— Nu este niciun secret, Alteță, că Hugh Sinclair 
urmărea să vă îndepărteze de tron. Vocea lui John era 
puternică, iar Fiona simţi un val de mândrie văzându-i 
curajul, deşi tresări totodată amintindu-şi de loialitatea 
greşit aleasă a familiei sale. Crescând lângă el, am fost 
învăţat să doresc acelaşi lucru. Totuşi, ca bărbat, doresc să 
ştiţi că loialitatea mea vă aparţine întru totul. 

James înclină din cap, cu o expresie goală. 

— Aşa şi trebuie. Eu sunt regele tău. 

— Da, Alteță, şi ştiu că sunteţi un suveran înţelept şi 
generos. Totuşi, cei din Ținuturile înalte urmăresc chiar şi 
acum să vă îndepărteze de tron şi să îl readucă la putere pe 
Archibald Douglas. 

James se ridică instantaneu, şi întreaga pretinsă 


relaxare dispăru. Fratele ei tresări, dar rămase neclintit. 

— Cine dintre cei de acolo se aliază cu Douglas? Dă- 
mi, te rog, numele lor! 

John înghiţi în sec. 

— Vă ofer mai mult de atât, Alteță. Vă pot da 
semnăturile lor. Făcu un pas înapoi şi îşi scoase haina, în 
vreme ce toţi ceilalţi îl priviră curioşi. O aşeză pe masă, dar, 
când scoase pumnalul din teacă, ceilalţi bărbaţi se 
îndreptară spre rege, ca şi când ar fi vrut să-l protejeze, 
până când îşi dădură seama care erau intenţiile lui John. 
Fiona îşi simţea tâmplele zvâcnind şi se aşeză pe scaun. 
Regele era furios, nu încăpea îndoială, şi Fiona rosti în 
şoaptă o rugăciune, implorându-l pe Dumnezeu să îl 
păzească pe fratele ei. 

John strecură vârful lamei în căptuşeala hainei şi 
trase. Sunetul ţesăturii sfâşiate umplu aerul cu un şuierat 
ameninţător. 

Myles se uită spre Fiona, şi ea simţi o strângere de 
inimă când văzu stânjeneala din ochii soţului ei, căci 
îndoiala pe care o zări nu se limita doar la John, ci o 
includea şi pe ea. 

In cele din urmă, John scoase hârtia din veşmânt şi, cu 
o mână tremurătoare, i-o dădu regelui. James îl privi 
îndelung, cu buzele strânse. Apoi, ca şi când i-ar fi ignorat 
pe toţi cei prezenţi, se aşeză pe scaun şi citi documentul. 
Chipul i se înroşi ca racul. Nările i se umflară, şi Fiona se 
întrebă dacă nu cumva urma să scoată flăcări pe ele. 

— Cine a văzut asta? întrebă James, privind spre John. 

— Doar cei ale căror nume sunt pe hârtie, Alteță, 
spuse fratele Fionei. M-am oferit să i-o duc lui Douglas eu 
însumi ca să o pot aduce Alteţei Voastre în schimb. 

Regele se ridică şi puse papirusul în mâinile lui Cedric. 

— Pe coroana mea, jur, toate numele de pe lista 
aceea sunt ale unor oameni morţi. 


* 


Myles mai fusese martor la izbucnirile regelui, dar de 


data aceasta era ceva mai mult. Dorinţa lui arzătoare de a-i 
înfrânge pe Archibald Douglas şi pe aliaţii săi i se citea în 
fiecare mişcare. 

— Şi cum ai aflat despre acest complot? întrebă 
James. 

i Umerii lui John se prăbuşiră sub greutatea întrebării. 
Işi plecă smerit capul. 

— Nu voi avea o minciună pe conştiinţă, Alteță, aşa că 
trebuie să mărturisesc. M-am numărat printre ei. 

Orice mişcare încetă timp de o fracțiune de secundă 
la auzul acestei dezvăluiri uluitoare. Myles îl auzi pe tatăl 
său gemând, iar Fiona îşi apăsă mâinile pe piept. Myles 
simţi că i se încing plămânii şi se sufocă când privi spre ea, 
căci pe chipul ei se citea durerea, nu şi surpriza. Ştia despre 
acest complot. Dar de când? 

Regele îl înconjură pe John, cu privirea fixă ca un 
şarpe. 

— Ai făcut parte? 

— Da, Alteță, dar doar pentru scurt timp. Mi-am dat 
repede seama de greşeală, şi vă implor să ne arătaţi 
clemenţă mie şi fratelui meu. Căsătoria surorii mele a fost 
un vicleşug, şi armistițiul cu clanul Campbell nu era menit 
să dureze, dar, pe viaţa mea, mă rog să rămână valabil. Nu 
văd să existe cineva care să vă învingă, căci sunteţi 
adevăratul rege de drept. 

— Ce generos eşti că-mi susţii domnia! Tonul regelui 
săgetă atmosfera, iar Myles îşi auzi soţia trăgând adânc aer 
în piept. 

Căsătoria lor fusese doar un vicleşug? De aceea 
opusese o asemenea rezistenţă? 

Fiona îşi plecă fruntea peste mâinile împreunate, ca şi 
când se ruga. Şi, într-adevăr, trebuia să se roage, căci 
existau slabe şanse ca vreunul din fraţii ei să scape din 
nenorocirea aceasta. Ce aroganță nesăbuită condusese la 
această nebunie? Regele avea să-i sfâşie în bucăţi pentru o 
asemenea trădare. 

Lui Myles i se strânse stomacul de groază. Dacă soţia 
sa ştiuse de acest complot, nu dăduse niciun semn, şi totuşi 


îl păcălise de mai multe ori. Din momentul în care coborâse 
treptele reşedinţei Sinclair, fusese orbit de ea. Era posibil 
ca ea să fi ştiut de acest complot din ziua nunţii lor? 

Dumnezeule, era posibil să nu fi ştiut? 

Myles privi spre Fiona, şi ea înălţă capul. Pe obrazul 
palid îi curgea o lacrimă, iar el simţi că avea plumb în piept, 
căci pe fiecare trăsătură a chipului ei se citeau vinovăția şi 
regretul. Minţise. Il folosise ca pe o jucărie, iar el o lăsase. 
Amintirile, prea vii şi deodată dulci-amare, îi zburau prin 
minte, izbindu-se una de cealaltă, în vreme ce numai se 
lupta cu mintea. Nu ar fi putut să îl trădeze în halul acesta. 
Şi totuşi, părea că o făcuse. 

— Nu vă pot spune cât de mult regret, Alteţă, zise 
John, îngenunchind din nou. 

Regele se uită spre el ca şi când ar fi fost un 
excrement pe pantoful regal. 

— Voi, cei din neamul Sinclair, provocaţi mai mult 
bucluc decât meritaţi. 

Tatăl lui Myles făcu un pas înainte. 

— Nu este un Sinclair, Alteță. Este un Campbell... fiul 
meu... deşi nu a ştiut-o vreme îndelungată. 

Myles îşi simţi plămânii strânşi în menghină când privi 
spre tatăl său. Sigur nu auzise bine. Sau poate că era un 
truc menit să îl protejeze pe fratele Fionei? Dar contele 
puse mâna pe umărul lui John şi încuviinţă spre el 
încurajator. Regele părea la fel de uluit ca Myles. Făcu un 
pas înapoi şi se aşeză din nou pe scaun, privind dinspre 
conte spre John şi înapoi. 

Podeaua se clătină sub picioarele lui Myles. Soţia lui 
nu părea nici de această dată surprinsă, pe chipul ei 
citindu-se doar vinovăţie. Ştia şi despre fratele ei, se părea. 
Ce fântână nesecată de informaţii fusese, numai de-ar fi 
ştiut să îi pună întrebările potrivite. 

— Nu-mi plac secretele, Cedric, spuse regele după un 
moment. 

— lertaţi-mă, Alteță. Am păstrat acest secret doar 
pentru a proteja demnitatea soţiei mele. Nu vreau să fie 
batjocorită pentru faptul că eu am călcat greşit. 


Myles simţea că se sufoca din pricina nodului imens 
pe care îl avea în gât. Era îndeajuns de rău că soţia lui îl 
minţise şi comisese trădarea, dar se părea că şi tatăl său 
fusese duplicitar. Legătura cu Aislinn era o insultă faţă de 
soţia contelui. Dar niciodată nu existase un indiciu că Myles 
avea un frate vitreg bastard. Şi, pe deasupra, unul care, 
până de foarte curând, complotase să-l asasineze pe regele 
Scoției. Din clipă în clipă, Dumnezeu avea să-şi coboare 
fulgerele din ceruri asupra acestei blasfemii îngrozitoare. 

Fiona privi cum expresia soţului ei se preschimbă din 
confuzie în şoc şi furie. Cât de mult îşi dorea să îl 
îmbrăţişeze, să îl liniştească şi să-i promită loialitatea ei, 
dar privirea pe care el i-o aruncă îi spulberă toate 
speranţele. Avea ochii  întunecaţi,  neîncrezători și 
dispreţuitori. Nu conta că ea nu luase parte la toată 
tărăşenia. O învinovăţea prin asociere, aşa cum făcuse 
prima dată când o întâlnise. 

Regele răsuflă din toţi rărunchii. 

— Fiul tău sau nu, Cedric, a plănuit să mă ucidă. 

Contele răspunse încrezător: 

— Şi totuşi, îşi riscă viaţa aducându-vă acest 
avertisment. Pune la bătaie clanul Sinclair, singura familie 
pe care a cunoscut-o vreodată, şi pe propriul său frate, ca 
să vă poată proteja acum. 

Expresia regelui se înăspri. 

— Dacă Janet Douglas ar fi ales în ultimul moment să 
nu-mi toarne otravă în cupă, te-ai aştepta să o iert? 

— Eu aş face-o dacă ar bea-o ea, Alteță. Acest tânăr... 
Cedric se împotmoli. Fiul meu ar fi putut merge direct la 
Londra. Ar fi în siguranţă în casa regelui englez, dar, în 
schimb, a sacrificat multe pentru a veni aici. Vă implor, 
daţi-i o şansă să îşi dovedească nevinovăția. 

Regele respira precipitat, iar Fiona îşi simţi plămânii 
gata să explodeze de nelinişte. John rămase cu capul plecat 
şi simţea că se dădea bătut. Fiona nu putea să stea cu 
mâinile în sân, nefăcând nimic, în timp ce destinul lui era 
hotărât dinaintea ei. 

— Alteță, spuse ea, ridicându-se şi ducându-se de 


partea cealaltă a lui John. Îi surprinse privirea lui Cedric şi 
expresia îngrijorată. Alteță, spuse ea din nou, dregându-şi 
glasul, vă amintiţi de conversaţia noastră din grădină, la 
Dempsey? 

Regele se încruntă. 

— Nu am timp pentru ghicitori copilăreşti, Fiona. 
Spune ce ai de spus şi cât mai repede. 

Ea simţi că roşeşte. 

— După cum singur aţi recunoscut, cei care v-au 
ajutat să dobândiţi tronul au fost contele şi mama mea. 
Fratele meu este rezultatul uniunii lor, neavând nicio 
picătură de sânge Sinclair. Ştie asta acum, şi depun 
mărturie că nu veţi găsi un supus mai credincios. 

In râsul înfundat şi crud al lui James nu se simţea nicio 
urmă de umor. 

— Şi ce rol ai jucat tu în această măreaţă şaradă, 
domniţă? In afară de rolul de fecioară sfielnică, vreau să 
spun. 

Inţepătura cuvintelor sale o săgetă direct în piept. 
Soarta ei era legată de a lui John şi-a lui Simon, dar mai 
mult o preocupa faptul că era posibil ca Myles să nutrească 
gânduri nedrepte în privinţa ei. 

John înălţă capul. 

— Nu a ştiut nimic, Alteță. Am urmărit să o ţinem 
departe de toate planurile. 

— Aruncând-o în patul unui Campbell? Dacă eşti la fel 
de loial ca supus pe cât eşti ca frate, atunci aş face bine să- 
mi păzesc spatele. 

Mintea Fionei se învârtea disperată, gândindu-se ce ar 
putea spune pentru a câştiga siguranţa fratelui său, 
dovedindu-şi nevinovăția în faţa soţului ei, dar, înainte să 
apuce să mai rostească un cuvânt, regele continuă: 

— Străjer! strigă el şi imediat apăru unul. Condu 
doamnele într-o cameră unde pot aştepta în linişte. 

Fiona privi spre Cedric şi văzu îngrijorarea pe chipul 
lui. Se gândi să vorbească din nou, dar el clătină uşor din 
cap. Trebuia să aibă încredere în el că avea să sară în 
apărarea lui John. Ce ciudat că legătura dintre regele James 


şi Cedric Campbell avea să le decidă soarta - pe a ei şi pea 
fraţilor ei. Deşi nu atât de ciudat, poate, căci, într-un fel, 
mereu fusese astfel. 

Străjerul făcu semn spre uşă. Fiona se întoarse şi se 
uită spre soţul ei. Privirea rănită de pe chipul lui îi sfâşie 
sufletul. Era ca şi când s-ar fi îndoit de fiecare moment pe 
care îl petrecuseră împreună, dar ea nu putea spune nimic 
pentru a lămuri ce rol jucase şi pentru a-şi arăta căinţa. 

Însă Vivienne părea hotărâtă să încerce. Ocolind 
străjerul, se îndreptă spre rege. 

— Lady Fiona nu a avut niciun rol în toate acestea, 
Alteță. Nu ştia nimic despre complotul menit să vă facă rău 
şi nici nu s-a înţeles cu fraţii ei în privinţa armistiţiului. L-am 
auzit pe John mărturisindu-i totul cu câteva zile în urmă. 

Regele de-abia îi băgă de seamă cuvintele, însă Fiona 
spera că avea să se vadă o schimbare pe chipul lui Myles. 
Se relaxase puţin, deşi se ferea s-o arate, ca şi când se 
străduia să creadă ce era mai rău. 

— Este adevărat? murmură Myles spre ea. 

— Ştii că da. În ciuda tuturor greşelilor mele, nu te-am 
minţit niciodată. 

Voia să implore şi să plângă pentru a-l convinge, dar 
alesese să vorbească în şoaptă. 

Momentul dură cât o viaţă întreagă, şi, cu toate 
acestea, trecu într-o clipă. Privi ţintă în ochii lui, sperând din 
tot sufletul că el avea să-i vadă dragostea strălucind în ei şi 
avea să arate în vreun fel că o credea, dar el privi înspre 
John, şi sentimentul că fusese trădat era mai puternic decât 
acţiunile ei. Nu era vorba doar despre ei doi. Regele flutură 
din mână, alungându-i. 

— Lăsaţi-ne, am spus. 

Fiona îl strânse pe Myles de braţ, dar ochii lui 
rămaseră aţintiţi asupra lui John. Nu putea face nimic, se 
părea, aşa că se lăsă condusă de străjer. 

În timp ce mergeau, Vivienne o cuprinse cu braţul pe 
după mijloc. Brusc, oboseala călătoriei şi grijile năvăliră 
asupra ei, şi o cuprinse ameţeala. O strânse pe Vivienne de 
mână în timp ce mergeau pe coridor. Străjerul le conduse 


într-o încăpere aurită, plină de catifea şi de mobilier 
acoperit cu brocarturi, iar Fiona se prăbuşi pe o canapea. 

— Adu-ne vin, porunci Vivienne unei servitoare care 
aştepta la uşă, şi nişte mâncare. 

Din nou tonul ei imperios. Fiona încercă să 
zâmbească, în ciuda epuizării. 

— Te-ai descurca bine într-un palat regal. 

— Merit unul, răspunse Vivienne. Acum, odihneşte-te 
puţin. Nu se ştie de cât timp vor avea nevoie bărbaţii. 

— Nu putem face nimic altceva? 

Pentru prima dată, Vivienne părea îngrijorată. 

— Ne putem ruga. 

— Juri pe viaţa surorii tale şi pe tot ce îţi este drag că 
ceea ce ai spus este adevărat? îl întrebă regele pe John, 
care stătea încă îngenuncheat pe podea. 

— Da, Alteță. Fiecare cuvânt. 

Myles privi cum umerii lui John se clătinară, căci 
interogatoriul dura de ceva vreme. 

— Şi juri că mi-ai spus totul, fără să omiţi nimic? 

John încuviinţă. 

— Da, Alteță. 

Vocea nu îi tremură nicio clipă şi nu implora milă. 
Myles fu impresionat, dar poate că naivitatea era cea care îl 
îmboldea pe John şi pur şi simplu nu-şi dădea seama de cât 
de aproape era să-şi piardă capul. 

Contele rămase neclintit, lângă John, iar Myles se 
simţi ciudat de abandonat privind de pe margine. 

— Ridică-te, spuse regele în cele din urmă, iar John se 
supuse. James se apropie, atât de mult încât John se lăsă pe 
spate, dar nu se clinti. Ne vei ajuta să-i capturăm pe fiecare 
dintre cei aflaţi pe lista aceea, spuse regele. Vei depune 
mărturie împotriva fiecăruia, chiar şi împotriva propriului 
tău frate. După ce vei face asta şi doar atunci, îţi voi decide 


soarta. 

John încuviinţă, şi aproape că i se înmuiară genunchii, 
dar contele întinse mâna şi îl echilibră. 

— Şi sora mea? întrebă John. 

Myles simţi gheaţă în vene, înaintându-i spre inimă. 
Aceasta era întrebarea pe care tânjea şi el să o pună, dar 
se temea de răspuns. Regele făcu ochii mari şi răsuflă 
precipitat printre buze. 

— Îndrăzneala ta nu are limite. 

— Nu vreau să fiu lipsit de respect, Alteță. Vreau doar 
să mă asigur că Fiona va fi bine. Nu a fost în niciun fel 
implicată în toate acestea şi nu vreau să sufere din pricina 
acţiunilor mele. Sau ale lui Simon. 

Regele îl privi ţintă, ca şi când ar fi sperat să-i 
citească toate secretele din minte, apoi se întoarse spre 
Myles, privind încruntat. 

— Soţia ta a pricinuit ceva bucluc, nu-i aşa? 

Răceala din Myles se transformă în gheaţă. 

— Doar la început, Alteță. A devenit o soţie foarte 
loială. 

— l-ai încredința viaţa ta? Şi a mea? 

Cuvintele regelui i se răsuciră ca un pumnal în piept, 
iar inima lui Myles se frânse în două, căci, deşi o iubea pe 
Fiona cu toată fiinţa lui, nu putea garanta în acel moment 
că fusese sinceră. Ezitarea lui fu suficientă pentru a stârni 
îndoială. 

— Exact cum credeam, spuse regele. Eşti înţelept, 
Myles, să nu ai încredere în femei. Mai ales în fiica lui Hugh 
Sinclair. 

Îl cuprinse panica. Indiferent de jignirile ei, închipuite 
sau reale, Myles ştiu în clipa aceea că nu avea să renunţe 
niciodată la ea. 

— Am încredere în ea, Alteță. 

Vocea lui fu stridentă şi îl arse pe gât. Regele James 
clătină din cap şi privi spre conte. 

— Voi, cei din neamul Campbell, aveţi o slăbiciune 
ciudată pentru femeile Sinclair. 

— Şi eu am încredere în ea, răspunse tatăl lui Myles. 


Deşi nu ne-am înţeles prea bine la început, sunt convins că 
şi ea calcă pe urmele mamei ei când vine vorba despre 
loialitate. 

— Atunci, va avea şansa să o dovedească. Acum, luaţi 
loc! Avem multe planuri de făcut. 


* 


Era târziu când Myles se întoarse în camera în care 
aşteptau soția sa şi Vivi. Îl cuprinse uşurarea când o văzu 
întinsă pe canapea. Vivienne duse un deget la buze, 
făcându-i semn să tacă. 

— De-abia a adormit, şopti ea. Las-o să se 
odihnească, căci este copleşită de griji. 

Dar Fiona se ridică auzindu-i paşii. 

— Myles? 

El se duse spre canapea şi se aşeză într-un genunchi 
dinaintea ei. 

— Ce veşti ai despre fratele meu? 

— Este bine, pentru moment, dar regele a pus 
condiţii. Când vor fi îndeplinite, va fi hotărâtă soarta lui 
John. 

— Aşadar, regele nu are încă încredere în el. 

Myles clătină din cap. 

— Îl condamni? 

— Nu. Oftă încet. Aşa e drept, presupun. Nu vreau să-l 
văd pe John pedepsit, dar şi-au făcut-o cu mâna lui şi el, şi 
Simon. 

Cuvintele ei uşurară puţin presiunea pe care o simţea 
Myles în piept, şi el se aşeză lângă ea pe canapea. Vivi se 
lăsă şi ea pe un scaun din apropiere. 

— Există slabe şanse pentru Simon. Trebuie să te 
pregăteşti pentru asta. 

Myles rosti cuvintele cu mare regret, căci ar fi cruţat-o 
de vestea aceasta dacă ar fi putut. 

Buzele ei tremurară. 

— Ştiu. Nu i-a fost uşor lui John să-l dea pe mâna 
regelui. Nici mie. Chiar dacă acţiunile sale sunt greşite, este 


totuşi fratele meu. Nu a vrut decât să îl slujească pe tata, 
chiar şi după moartea acestuia. 

— Să nu îi spui asta regelui, Fiona, şopti el, ca şi când 
pereţii ar fi avut urechi, ceea ce nu era exclus într-un palat 
regal ca acesta. Compasiunea pentru orice trădător este o 
crimă în ochii lui James. lar soarta ta nu este hotărâtă încă. 

Pe chipul ei se citiră spaima şi surpriza în egală 
măsură. 

— Regele se îndoieşte şi de mine? 

— Are încredere în puţini oameni, iar vestea aceasta |- 
a înciudat. 

O strânse de mână, dar nu mai spuse nimic. 

— Dar tu? Mă dispreţuieşti? şopti ea. 

El se retrase abia sesizabil, căci, în adâncul sufletului, 
ştia că era nevinovată. Chiar dacă se împotrivise şi îl făcuse 
să alerge după ea când se întâlniseră prima dată, 
sinceritatea fusese scutul şi arma ei. Declarase că-l iubea, 
şi-o credea. 

— Să te dispreţuiesc? Pe tine, femeia pe care o ador? 
Pe tine care îmi dai cel mai mare dar dintre toate? Şi întinse 
mâna, mângâind pântecul ce-l adăpostea pe copilul lor. 
Fiona, am mers pe un drum nesigur. Dar, oricare ar fi 
forţele care mi te-au adus, sunt sincer recunoscător. O 
trase şi mai aproape. Şi, dacă e să spunem adevărul, vreau 
să ştii că, dacă mi s-ar da şansa să schimb trecutul, te-aş 
lua în căsătorie din nou. 

— Ai face-o? 

— Da, dacă m-ai vrea. 

Pe obrazul palid al soţiei lui alunecă o lacrimă, iar el i- 
o şterse. 

— Te-aş vrea, şopti ea. 

O sărută atunci, tandru şi dulce, şi ar fi cerut mai mult 
dacă Vivienne nu ar fi oftat dramatic de pe scaunul ei. 

— Voi doi mă faceţi să plâng. Ar trebui să-mi găsesc 
un soţ. 

Myles întoarse capul spre mătuşa lui. 

— Ei bine, s-ar putea să ai ocazia. Călătorim spre nord 
mâine, dar poţi să rămâi aici până ne vom întoarce. 


— Spre nord? întrebă soţia lui. Unde în nord? 
— La reşedinţa Sinclair. 


Fiona nu se gândise că avea să-şi mai vadă casa 
vreodată, şi inima îi tresăltă la gândul că urma să-şi 
reîntâlnească sora. 

— lar eu vă voi însoţi? 

Soţul ei încuviinţă, dar nu zâmbi. 

— Regele are nevoie de tine, iubito. Deşi am obiectat 
pe cât de mult am îndrăznit, nu vrea să se răzgândească. 
Se gândeşte să trimită câte o mică armată spre fiecare 
fortăreață din nord, pentru a pune mâna pe căpetenia care 
a semnat hârtia aceea. 

Simon urma să fie unul dintre cei vizaţi. 

— Dar ce legătură are asta cu mine? 

— John ne-a spus despre un pasaj de la reşedinţa 
Sinclair care duce de la capelă până la țărm. Ştii de el? 

Fiona încuviinţă din cap şi simţi că o cuprinde greata. 
Nu se încumetase să pătrundă decât o singură dată în locul 
acela întunecat. Când erau mici, ea şi fraţii ei intraseră 
acolo, provocându-se unii pe alţii să îl traverseze până la 
capăt. Era umed, mirosea urât şi era plin de făpturi cu 
multe picioare, aşa că nu înaintase mai mult de câţiva metri 
înainte de a face cale întoarsă. 

— Ştiu de el, spuse ea. 

— Planul regelui este ca tu să intri prima în reşedinţa 
Sinclair, purtându-te ca şi când ai fi venit să o vizitezi pe 
sora ta. Dar, după ce vei intra, trebuie să mergi la pasaj şi 
să deschizi porţile. Asta le va permite oamenilor noştri să 
pătrundă înainte ca fratele tău să prindă de veste. 

Incăperea începu să se învârtă cu ea, şi se sprijini de 
braţul soţului ei. La naiba cu tunelurile întunecate şi cu 
miriapodele! Nu putea leşina la o asemenea cerere. 

— Mama ta mi-a făcut un mare serviciu cândva, fetiţo. 
Mă aştept la acelaşi lucru din partea ta. Dacă vei duce la 
bun sfârşit sarcina aceasta, numele Sinclair îşi va recăpăta 
demnitatea. De vei da greş, voi şti că eşti trădătoare. 

Regele înmână frâiele unui oştean şi se întoarse spre 
Fiona. John şi Myles stăteau alături de ea la marginea unei 
păduri dese, pe panta de vest a pământului clanului 
Sinclair. În pâlcul acela de pini, armata regală era bine 
ascunsă de oricine i-ar fi putut urmări din fosta ei casă. 
Călăriseră întins pentru a ajunge aici, iar acum succesul 
depindea de ea. 

Simţea îngrijorarea strecurându-i-se ca un vierme în 
piept, dar nu putea să se trădeze. 

— Nu voi da greş, Alteță. 

— Bine. Atunci, aştept să deschizi porţile de fier din 
pasaj cât mai curând. La amurg, John şi Myles vor fi la 
ieşirea exterioară a tunelului, pentru a-i conduce pe câţiva 
dintre oamenii mei prin el, astfel încât să ajungă în capelă. 
Apoi eu voi conduce restul soldaţilor prin poarta din faţă. S- 
a înţeles? 

Fiona încuviinţă din cap, cu inima în gât. Lacrimi de 
emoție îi întunecau privirea, şi clipi, alungându-le. John făcu 
un pas în faţă şi îi puse cu blândeţe mâna pe braţ. 

— Aş vrea să te pot însoţi, Fiona, dar Simon crede că 
sunt în Londra. 

Ea îi acoperi mâna cu palma ei. 

— Voi fi bine, John. Am exersat ce să spun, şi Simon 
nu are motiv să se îndoiască de mine. 

— Cu toate acestea, fii prudentă şi nu uita să o cauţi 
pe Genevieve a mea. Teva ajuta. 

Regele îşi drese glasul. 

— Luaţi-vă odată rămas-bun. Timpul trece. 

Fiona îşi îmbrăţişă fratele, strângându-l cu putere. Nu 
avea rost să zăbovească, fiindcă nu ar face decât să îi 
stârnească temerile şi să-i înmoaie siguranţa. Era un plan 
îndrăzneţ să se strecoare în reşedinţa Sinclair ca şi când 


totul ar fi fost bine pe lume, dar era cea mai rapidă 
modalitate de a pătrunde înăuntru. 

John se dădu înapoi. 

— Călătorie sprâncenată, Fiona! 

— Pe curând! 

Apoi Fiona se întoarse spre Myles, cu ochii plini de 
lacrimi. 

El o apucă de mână şi o conduse într-un loc mai 
retras, departe de rege. Îi cuprinse faţa între palme şi o 
sărută pe buze cu grijă, însă furia îi întuneca ochii. 

— L-am implorat pe rege să se răzgândească, dar e 
hotărât. Însă ascultă-mă! Nu te pune în primejdie. Dacă nu 
găseşti o cale să deschizi poarta, nu te teme, vom pătrunde 
prin altă parte şi vom învinge, orice ar fi. 

— lar regele mă va numi trădătoare, spuse Fiona. 

Myles scutură din cap. 

— Ameninţă din obişnuinţă, dar va avea de-a face cu 
mine dacă se gândeşte să te acuze. E 

Fiona zâmbi la sfidarea înflăcărată a soţului ei. Işi 
îndreptă privirea spre regele James, care era prea departe 
pentru a le auzi cuvintele şoptite. 

— Ai rostit cuvinte trădătoare acum, bărbate. Poate 
că sângele meu blestemat de Sinclair îşi pune amprenta 
asupra ta. 

încercă să glumească pentru a-l linişti, dar el se 
încruntă şi mai tare. 

— Ai grijă cu Simon! Spui că nu are motiv să fie 
îngrijorat din pricina ta, dar are multe de ascuns, şi s-ar 
putea să devină suspicios. Evită-l dacă poţi! 

— Simon mă crede o fată prostuţă, căreia nu-i pasă 
deloc de politică. Dacă îi voi spune că te dispreţuiesc, mă 
va crede. Ba chiar s-ar putea să se laude că face dreptate 
atacându-l pe rege. 

Soţul ei oftă cu atâta putere, că îi răvăşi părul. 

— Evită-l, Fiona! Ai grijă de tine şi de copilul meu! Mă 
auzi? 

Ea se ridică pe vârfuri şi depuse un sărut pe buzele 
lui. Nu avea să-l părăsească lăsându-l atât de îngrijorat. 


— Nu te necăji, iubitule! Ai uitat ce curajoasă am fost 
în noaptea în care am fugit de tine? Ştii că sunt foarte 
deşteaptă. 

— Te-ai rătăcit în pădure şi te-am prins. Asta chiar 
înseamnă deşteptăciune? 

Ea zâmbi, deşi nu părea un zâmbet sincer. 

— M-am strecurat din patul tău fără niciun sunet, l-am 
păcălit pe Tavish cu o minciună şi, dacă nu ar fi fost ploaia, 
aş fi ajuns mult mai departe. 

Soţul ei înclină capul şi se gândi un moment la asta. 

— Eşti pusă pe şotii. Poate că ar trebui să fiu îngrijorat 
de faptul că te revezi cu fratele tău trădător, la urma 
urmelor. 

Asta o făcu să zâmbească fără reţineri, căci ştia că 
glumea. 

— Mă iubeşti? întrebă ea. 

— Ştii că da. 

— Atunci, trebuie să ai încredere în mine şi să-ţi ţii 
promisiunea. 

El o trase mai aproape, strângând-o în braţe. 

— Ce promisiune? 

— Într-o zi, în dormitorul nostru de la Dempsey, mi-ai 
oferit o mie de sărutări. După ce se va încheia acest chin, 
vreau să mergem acasă şi să le primesc pe toate. 


* 


Fiona trecu de porţile dărăpănate ale reşedinţei 
Sinclair călare pe îndrăgita ei iapă sură, cu inima duduindu-i 
în urechi. Era exact aşa cum le lăsase, însă, cu toate 
acestea, totul părea schimbat, ca şi când fiecare povârniş 
era mai abrupt, iar soarele arunca umbre mai 
contorsionate. 

Nu trecuse de curtea interioară, când un tânăr slab se 
apropie, îl cunoştea drept tânărul William. 

— Lady Fiona? întrebă el surprins. 

— Chiar eu. Ce mai faci, William? 

Ochii lui priviră în jur înainte de a se opri asupra 


calului ei. 

— Sunt bine, milady. Mulţumesc pentru întrebare. Luă 
frâiele şi conduse calul spre un podium, astfel încât Fiona 
să poată descăleca. lertaţi-mi îndrăzneala, milady, dar ce 
va duce la reşedinţa Sinclair, şi singură, pe deasupra? 

— Aş întreba acelaşi lucru. 

Vocea aceea veni din spate şi o făcu să tremure. Era 
Simon. Strânse din pumni, dar, cu ceva efort, îi desfăcu. 

Zgomotul din urechi se înteţi. Se concentră asupra 
respirației, sperând că el nu avea să-i observe agitația. 
Forţându-se să fie zâmbitoare, cobori de pe cal pe podium 
şi apoi cele două trepte. Abia după ce atinse pământul avu 
încredere să privească spre fratele ei. 

— Am venit în vizită, în timp ce clanul Campbell se 
desfată la curte. Mi-e dor să-mi văd sora. E bine? 

Simon se încruntă. Era mai masiv decât îşi amintea 
ea; muşchii de pe gâtul lui păreau şi mai pronunţaţi. 

— E bine. Unde sunt oştenii tăi? Doar nu ai venit 
singură? Privi spre poartă şi puse mâna pe mânerul sabiei. 
Fiona trecu pe lângă el, îndreptându-se spre sala cea mare. 
l-am lăsat în sat, netrebnicii. Se gândesc să găsească nişte 
fete dornice, deşi le-am spus că nicio femeie Sinclair nu îi 
va primi. Işi scoase o mănuşă de călărie în timp ce înainta, 
sperând să pară nonşalantă, deşi i se înmuiaseră picioarele. 

Simon o urmă. 

— Câţi ostaşi sunt cu tine? 

Se ocupă de cealaltă mănuşă şi continuă să înainteze. 

— Ce? O, nu ştiu. Şase, poate? Incerc să nu acord 
atenţie nici unuia dintre ei. Urcă repede treptele care 
duceau spre sală. Unde este Marg? 

— Nu ştiu, mormăi Simon. Înaintă un pas şi o prinse 
de braţ, făcând-o să se oprească. Fiona, mi se pare ciudat 
că soseşti aici fără veste şi neînsoţită. Atât de neglijent este 
soţul tău? 

Ea îşi lovi mănuşile de palmă. 

— Soţul meu - rosti cuvântul cu dispreţ - este ocupat 
să se joace de-a politica în Edinburgh şi nu are habar că 
sunt aici. Dempsey este un loc groaznic. Plin de Campbelli, 


ştii. Nu vă voi ierta pe tine şi pe John pentru că m-aţi forţat 
să trăiesc în mijlocul lor. Îşi trase braţul din strânsoarea lui, 
se rugă să aibă putere şi porni din nou. Unde este John, 
apropo? întrebă ea, încercând să-şi imagineze cum ar suna 
Vivi în asemenea împrejurări. Am câteva mustrări pentru el, 
trebuie s-o spun. Fiona se opri după câţiva paşi şi se 
întoarse spre Simon când acesta nu răspunse. Ei bine? 
Când el o privi încruntat, măsurând-o, Fiona simţi că o trec 
fiori pe şira spinării. Ce se întâmplă cu tine? întrebă ea. 

— Nimic, spuse el în cele din urmă. Dar John nu este 
aici. 

— Unde este? În sat? 

El o privi încruntat încă un moment, apoi ridică din 
umerii aceia masivi. 

— E plecat. Acum, dacă vrei să o vezi pe Margaret, 
atunci mergi, însă eu am lucruri importante de făcut. Nu am 
timp să fac pe gazda curtenitoare. 

Ea se încruntă, asigurându-se că el o văzu. 

— Nimeni nu se aşteaptă să fii curtenitor, Simon. Dar 
aceasta este casa mea încă, şi mă descurc singură. 

Se întoarse, deşi abia se mai ţinea pe picioare. Avea 
să o lase în pace, aşa că putea să le caute pe sora ei şi pe 
Genevieve. Mai erau mai puţin de două ceasuri până la 
amurg. Nu avea mult timp. 

Minutele se scurseră în vreme ce-şi căuta sora. Nu 
mai fusese la reşedinţa Sinclair de luni întregi, şi toţi cei pe 
lângă care trecea o opreau, vrând să o salute, însă nimeni 
nu părea să ştie unde era Marg. Fiona era cordială cu toată 
lumea, căci nu voia să pară nerăbdătoare, dar timpul se 
scurgea ca apa printre degetele ei. În cele din urmă, dădu 
de Margaret, aşezată pe o bancă sub o fereastră, în vechiul 
domnitor al Fionei. Stătea cu lucrul de mână în poală, fără 
să se fi atins de el. 

Zâmbetul lui Margaret o încălzi ca o rază de soare. 
Fata sări de pe bancă, şi Fiona o cuprinse în braţe, 
strângând-o cu căldură. Fu copleşită de bucurie şi îşi sărută 
sora pe obraji. 

— Marg, ce dor mi-a fost de tine! Nu poţi să-ţi 


imaginezi. 

— Şi mie de tine. Îngrozitor de tare. Este atât de 
diferit fără tine. 

— Ştiu, scumpa mea. Ştiu. Îndepărtă părul blond de 
pe chipul surorii sale. M-am gândit la tine în fiecare zi. Dar 
trebuie să m-asculţi acum. Am multe de spus, şi unele 
lucruri sunt foarte serioase. Dar, înainte de toate, o cunoşti 
pe servitoarea Genevieve? 

— Da, lucrează la bucătărie. Dar de ce? 

Ochii lui Margaret licăreau de curiozitate. 

— Trebuie să o găsim şi să ajungem în capelă. Îți 
explic totul după ce vom fi acolo. 

Margaret înclină capul. 

— Este o rugăminte ciudată. Nu mai putem să stăm 
un minut aici? De-abia ai sosit. 

Fiona se duse la uşă şi se uită pe hol. Nu era nimeni 
pe holul întunecat. Inchise uşa, întorcându-se la Margaret. 

— Ştiu că nu prea are sens şi îmi pare rău să te 
împovărez atât de repede cu asta, dar fraţii noştri pun la 
cale un complot. Ai auzit despre planurile lor? întrebă Fiona. 

Zâmbetul lui Margaret păli. 

— Complot? Nu, dar par să exerseze des. Şi John 
lipseşte de săptămâni întregi. 

Fiona încuviinţă din cap. Neliniştea ei crescu când 
observă lumina aurie a soarelui care se pregătea să apună. 
O trase pe sora ei spre uşă. 

— Vino cu mine să o găsim pe Genevieve! Vă voi 
spune amândurora o poveste uimitoare după ce vom fi 
toate laolaltă. Dar, Marg, Simon nu trebuie să audă. Pune la 
cale ceva îngrozitor, şi depinde de noi să îl oprim. 

— Să-l oprim? Cum? 

Marg alunecă pe podea. Fiona uitase de insistența 
surorii sale, dar, măcar de data asta, fata trebuia să aibă 
pur şi simplu răbdare. O trase spre uşă. 

— Răbdare, Margaret. Te rog, ai încredere în mine şi 
fă cum îţi spun! Înţelegi? 

Margaret încuviinţă din cap şi o urmă, însă chipul ei 
frumos era umbrit de şovăială. Fiona deschise uşa şi ieşi pe 


coridor, bucuroasă că nu era nimeni acolo. Ajunseră în sală 
şi se îndreptară spre bucătărie, în jurul lor, membrii clanului 
Sinclair intrau şi ieşeau, văzându-şi de treburile zilnice. Era 
o zi obişnuită, la fel cum fusese ziua nunţii ei. 

Surorile ajunseră în bucătărie în câteva momente. 

— O vezi? şopti Fiona. 

— Acolo, aceea este Genevieve, zise Margaret şi-i 
făcu semn discret. 

Fiona o recunoscu pe văduva încântătoare al cărei soţ 
murise într-un atac în urmă cu un an. Venise la reşedinţa 
Sinclair cu doar câteva luni înainte de plecarea Fionei. Dar, 
când fata se întoarse, Fiona rămase fără suflare. Era 
minionă ca un elf, însă nu puteai să nu îi observi burta 
rotundă. Fiona îşi duse mâinile la pântec, solidară, căci era 
limpede că Genevieve era însărcinată, însă John nu-i 
spusese nimic. Numai bărbaţii erau în stare să omită 
asemenea detalii. În bucătărie nu erau prea mulţi oameni. 
Cu toate acestea, era nevoie de discreţie. Ea şi Margaret se 
apropiară, ca şi când nu ar fi avut un scop specific, dar, 
când Genevieve ridică privirea şi le văzu, se opri din treabă, 
aparent surprinsă. 

— Lady Fiona. 

Ce frumoasă era Genevieve! Nu era de mirare că ochii 
lui John sclipiseră de drag când vorbise despre ea. Fiona 
zâmbi, sperând că fata avea să vadă un semn de prietenie 
în gestul ei. 

— Tu eşti Genevieve? întrebă ea, pentru a se asigura. 

— Eu sunt, milady. 

Făcu o reverență şi încercă să îşi şteargă făina de pe 
şorţ, fără succes. 

— Am nevoie de tine. Trebuie să vii imediat. 

Genevieve făcu ochii mari. Fiona se aplecă, aruncând 
o privire peste umăr pentru a se asigura că nu o auzea 
nimeni altcineva. 

— Am un mesaj de la John, şopti ea. Nu te teme! 

Mergând repede, cele trei femei ajunseră la capelă, şi 
Fiona aproape că se prăbuşi de uşurare că nu îl întâlniseră 
pe Simon pe drum. Înăuntru, clădirea era întunecată şi 


mirosea a covoare vechi de rogoz şi a lumânări de seu. Fu 
izbită de contrast, căci grija afectuoasă pe care servitorii 
Campbell o arătau lăcaşului lor de rugăciune se vedea. 
Locul trist în care se afla nu era binecuvântat cu un 
devotament similar. Poate că de aceea Dumnezeu nu 
venea niciodată aici. 

Fiona privi în jur, cutremurându-se la gândul că l-ar 
putea întâlni pe părintele Bettney. Timpul petrecut departe 
nu îi îmblânzise sentimentele faţă de el. Avură noroc, căci 
nu se zărea nicăieri. 

— Spune-mi, despre ce este vorba, Fiona? întrebă 
Marg, încrucişându-şi braţele. 

Părea că avusese destulă răbdare. 

— Vino şi îngenunchează cu mine! Dacă intră 
părintele Bettney, vreau să creadă că ne rugăm. Trebuie să 
vă explic lucrurile repede. 

Se îndreptară spre altar, şi îngenunche pe o bancă de 
rugăciune între celelalte două fete. Privi spre fereastra 
înaltă, uitându-se la soarele care apunea, şi ştiu că trebuia 
să vorbească repede şi să fie convingătoare. 

Cât de iute putu, le şopti detaliile planului lui Simon şi 
faptul că John se răzgândise. Nu omise nimic, căci, dacă le 
prezenta deschis situaţia, oricare din ele îi putea lua locul în 
cazul în care dădea cumva greş. 

— John este în siguranţă şi în apropiere? şopti 
Genevieve, cu ochii licărind de lacrimi. 

Fiona încuviinţă din cap. 

— Arde de nerăbdare să te vadă. 

Faţa încordată a servitoarei se relaxă puţin, deşi 
tensiunea continua să radieze din fiinţa ei şi din mâna pe 
care şi-o pusese pe pântec. 

Fără să vrea, Fiona făcu la fel, ca şi când ar fi vrut să 
se asigure că şi pruncul ei era în siguranţă. 

Genevieve văzu mişcarea şi zâmbi. 

— Şi tu, milady? 

Fiona încuviinţă din cap, dar Margaret nu le acorda 
atenţie, încă zguduită de celelalte ştiri. 

— Nu înţeleg, spuse ea. John a fost un Campbell în tot 


acest timp? Şi acum intenţionează să ne trădeze? Suntem 
încă familia lui. 

Îi tremura vocea, şi Fiona o prinse de mână. 

— Suntem familia lui John, Marg, şi Simon la fel. Şi aş 
face orice pentru a schimba asta dacă aş putea, dar fraţii 
noştri s-au aşezat în tabere opuse faţă de Coroană. Unul din 
ei va pierde. Nu mai putem evita acest fapt. Eu sunt de 
partea lui John, nu doar pentru că alegerea lui e mai sigură 
şi va aduce bunăstare clanului nostru, ci şi pentru că este 
de partea binelui. Simon nu urmăreşte decât să ucidă şi să 
se răzbune. John doreşte să facă pace cu regele nostru. 

— Eşti sigură? Poate că neamul Campbell te face să 
crezi asta. Ei sunt duşmanii, ştii doar, spuse Margaret. 

Fiona îşi cuprinse sora cu un braţ pe după umeri şi o 
strânse. 

— Scumpo.  Mândria bărbaților este duşmanul. 
Suntem victimele ei, nimic altceva. Deşi Margaret părea a 
se îndoi încă, Fiona nu mai avea timp să o convingă. 
Ascultă, trebuie să intru în pasaj şi să deschid porţile. Vrei 
să vii cu mine şi să ţii torţa? Genevieve poate sta de pază, 
în caz că intră cineva în capelă. Nu putem da greş. 


* 


Myles, cu John arătându-i drumul, îi conducea pe 
oştenii regelui pe ţărmul stâncos, până când ajunseră la 
intrarea exterioară a pasajului. Veniseră pe jos şi lăsaseră 
caii cu regele, aşa că înaintau cu greu. Dar în cele din urmă 
o găsiră, ascunsă printre pietre uriaşe şi acoperite de crengi 
groase, care păreau să fi crescut acolo dintotdeauna. John 
îşi scoase sabia şi lovi lemnul gros, iar metalul se izbi de 
stâncă. 

— Încet, spuse Myles, altfel ne vor auzi. 

Nu avea încredere deplină în John, chiar dacă era 
fratele Fionei - sau, de fapt, chiar al lui. Dar acum se părea 
că trebuia să lucreze împreună. Myles ridică ramura, şi John 
lovi cu sabia astfel încât să nu atingă stânca, ci doar 
lemnul. Creanga se rupse în două, şi ei trecură la 


următoarea. 

— Vezi să nu mă tai din greşeală, îl avertiză Myles. 

John ridică dintr-o sprânceană, ca şi când ar fi vrut să 
spună că nu ar fi deloc accidental. Poate că nici fratele lui 
nu avea încredere în el prea mult. 

Soarele apuse până când retezară ei crengile rămase. 
În cele din urmă, intrarea era liberă, iar Myles sări înainte 
trăgând de mâner. Uşa era încuiată. Spera că Fiona avea să 
reuşească. Neavând altceva de făcut în afară de a aştepta, 
Myles le spuse bărbaţilor să stea şi să se odihnească, aşa 
că se aşezară cu toţii pe stânci. 

— Câte porţi sunt în pasaj? îl întrebă Myles pe John 
după un moment. 

— Trei. Cea de-aici, una la intrarea de lângă sacristie 
şi una cam la jumătatea distanţei dintre acestea. Sunt cam 
două sute de paşi de aici până în celălalt capăt. Dacă m-aş 
fi gândit, aş fi descuiat porţile înainte să vin la Dempsey. A 
fost o neglijenţă nesăbuită. Fiona nu ar mai fi fost nevoită 
să se ocupe de asta. 

— Pare să facă faţă, răspunse Myles, deşi răsuflă 
precipitat gândindu-se la ea şi la pruncul lor între zidurile 
acelea. 

John îl privi. 

— Poate face faţă oricărei provocări. Dar nu ar fi 
trebuit să îi îngădui lui Simon să o forţeze să se 
căsătorească. Am dezamăgit-o cu asta. 

Myles tresări la sugestia că nu era un soţ bun, dar 
John continuă: 

— Dar se pare că vă potriviţi. Cred că ţine la tine. 

— Ne potrivim. Şi ţine la mine, într-adevăr. 

John îl privi cu seriozitate. 

— Şi tu ţii la ea? 

— Da. Putea spune mai mult în privinţa aceasta, dar 
nu era momentul potrivit. 

— Atunci, să-i fii credincios. Mai credincios decât a 
fost tatăl nostru soţiei sale. 

Cuvintele fuseseră rostite cu blândeţe, dar Myles simţi 
înţepătura nemulțumirii lui John. Probabil nu e uşor să afli 


că eşti bastard. lar Myles se luptase el însuşi cu 
dezamăgirea pe care o simţise auzind mărturisirea contelui. 
Crezuse că tatăl său era mai presus de asemenea lucruri, 
că avea o judecată şi o purtare impecabile. Dar se părea că 
până şi căpetenia clanului Campbell avea slăbiciuni 
omeneşti. 

— Ce opţiuni avem dacă nu reuşim să intrăm pe aici? 
întrebă Myles, concentrându-se asupra problemei cu care 
se confruntau. 

— Opţiuni? repetă John. 

— Da, dacă Fiona nu poate deschide porţile, cum 
altfel putem intra? In afară de poarta principală, desigur. 

John privi spre reşedinţa Sinclair, deşi nu se putea 
vedea mare lucru din locul în care se aflau. 

— Există un punct vulnerabil în zidul de nord. Este pe 
jumătate prăbuşit, şi poate că ar putea fi escaladat. Nu pot 
spune cu certitudine. Poate că a fost reparat cât am fost 
plecat. Dar Fiona nu va da greş. Atâta timp cât va trece de 
Simon, totul va fi bine. 

Cuvintele lui erau destul de încrezătoare, dar tonul 
sugera că încerca să se convingă pe sine de acest lucru. 
Myles întinse mâna şi mai încercă o dată uşa. 

— Poate că ar trebui să încercăm să spargem broasca 
din partea aceasta. Am câştiga timp dacă Fiona întârzie. 

John încuviinţă, şi se apucară de treabă. 

— Nu va da greş, spuse John din nou, dar ştiau 
amândoi că era posibil să se întâmple asta. 


Capitolul 41 


— Intrarea în pasaj este în spatele sacristiei, şopti 
Fiona, încercând să-şi ascundă tremurul din voce. John a 
spus că cheile ar trebui să fie într-un borcan lângă uşă. 
Margaret, vom căuta în timp ce Genevieve stă de pază în 
capelă. 

— Dacă văd pe cineva? întrebă Genevieve cu mâinile 


încrucişate peste piept. 

Fiona nu avea un răspuns folositor. 

— Distrage-l cum poţi. Şi vorbeşte tare. Te voi anunţa 
când intrăm în pasaj. Se întoarse spre sacristie şi simţi un 
fior de groază pe coloană. Tunelul acela fusese un loc al 
fantomelor şi al fricii pe când era mică, şi, adevărul fie 
spus, simţea acelaşi lucru şi acum. Singurul lucru salvator 
era faptul că Myles o aştepta la celălalt capăt. 

Trecu repede împreună cu Margaret pe lângă altarul 
înălţat şi intră în încăperea din spatele acesteia. Era 
întuneric, nu erau ferestre şi un iz de mosc satura aerul 
dinăuntru. Fiona găsi o mică torţă pe podea. Era prăfuită şi, 
după ce o aprinse, dădu o lumină chioară, dar nu se 
gândise să aducă alta, aşa că avea să se folosească de 
puţina lumină pe care i-o putea oferi aceasta. 

O ridică în sacristie. Umbrele dansau pe pereţii cenușii 
de piatră ai micii încăperi, dând la iveală dulapuri aşezate 
la rând şi veşmintele preotului atârnate într-un cârlig. Îi 
trecu prin minte gândul la scrisori secrete de dragoste, cele 
scrise de Cedric şi ascunse de mama ei, dar îl alungă pe cât 
de repede îi venise. Preotul Sinclair era un om posomorât, 
care nu ar fi luat parte la aşa ceva. Dacă mama ei 
ascunsese scrisorile, cu siguranţă se aflau în altă parte. 

O cuprinse grija şi oftă. Auzind-o, Margaret îşi strecură 
mâna într-a ei. 

— Ce facem acum? şopti sora ei. 

Fiona se uită spre ea şi îi întâlni privirea, căci, în lunile 
în care fuseseră despărțite, Margaret crescuse şi era 
aproape la fel de înaltă ca Fiona. Bess avusese dreptate. Nu 
mai era un copil. 

— Trebuie să găsim cheile. Intrarea este în spatele 
acelui covor. 

Arătă spre zidul opus, spre o tapiţerie tocită şi 
mâncată de molii. Se îndreptă spre ea şi împinse țesătura 
uşor într-o parte, dând la iveală o uşă mică, dar stinghia 
roasă de vreme de care era atârnată pârâi şi pocni, şi 
deodată tapiseria se prăbuşi la pământ. Fionei i se strânse 
stomacul, căci acum oricine ar fi pătruns în încăpere şi-ar fi 


dat seama că intrase cineva acolo. Dar nu avea ce face. 
Misiunea începuse, şi trebuia să continue să înainteze. 

Trase de mâner, şi uşa scârţâi când o împinse, dar nu 
opuse rezistenţă. 

Poate că nu avea să fie atât de dificil, la urma 
urmelor. Dar dinaintea ei se întindea intrarea, întunecată şi 
amenințătoare. Nasul îi fu asaltat de un miros de mucegai. 
O pânză de păianjen pluti spre ea. Tunelul nu mai fusese 
folosit de ceva vreme - cel puţin nu de cineva cu două 
picioare. 

— Le-am găsit, şopti Margaret, exact unde a spus 
John că vor fi. Se dusese spre colţul unde se aflau câteva 
borcane şi coşul. Ridică mâna şi îi arătă cheile. Sunt grele. 

Grele precum teama Fionei, fără îndoială. Le luă din 
mâna surorii sale. 

— Te-ai mişcat repede, Margaret. Mulţumesc. Dar ar fi 
bine să ne grăbim. Îi voi spune lui Gen... 

Comentariul  Fionei fu întrerupt de vocea lui 
Genevieve. 

— O, bună seara, părinte. 

Dumnezeule mare, venise părintele Bettney. Fiona 
ascunse torţa în colţ, apoi se duse să arunce o privire în 
capelă. Era acolo, îndreptându-se spre servitoare, cu 
încruntătura omniprezentă pe chip. 

— Ce faci aici, fato? 

Genevieve îngenunche din nou pe bancă. 

— Mă rog, părinte. Vrei să mi te alături, te rog? 

Ochiul preotului tresări. 

— Se face târziu. Du-te şi roagă-te în altă parte! 

— Dar, părinte... Se opri şi răsuflă tremurător. Privirea 
i se îndreptă spre uşa sacristiei înainte să se întoarcă la el. 
Mama zace pe patul de moarte. Trebuie să mă rog pentru 
sufletul ei, şi nu este acesta cel mai sfânt loc? 

Fiona făcu semnul crucii din spatele uşii sacristiei. Să 
minţi un preot, mai ales unul atât de aspru precum acesta, 
nu era de bine pentru misiunea lor. 

— Dacă zace pe patul de moarte, ar trebui să fii 
alături de ea. Dă-i drumul acum! Du-te înapoi în sat! 


Fiona văzu indecizia pe chipul lui Genevieve, şi 
gândurile i se zbăteau în minte. Ce să facă? Să fugă în tunel 
şi să spere că preotul nu avea să observe? Sau să iasă şi 
să-l distragă, sperând că avea să le lase în pace? Frica îi 
paraliză membrele, făcând-o să respire greu. Se uită spre 
Margaret. Fata era lipită de perete, cu ochii mari în 
semiîntuneric. 

— Te rog, părinte, spuse Genevieve. Cu siguranţă, 
Dumnezeu va pleca urechea mai degrabă la rugăciunile 
tale decât la ale mele. Roagă-te cu mine pentru câteva 
momente. Apoi mă voi putea întoarce la mama, ştiind că 
am făcut tot ce-a ţinut de mine. 

Timpul se scurgea. Noaptea avea să se lase dintr-o 
clipă în alta. Fiona trebuia să acţioneze. In câteva clipe, 
bărbaţii aveau să fie la poartă. Nu îi putea dezamăgi. 
Întinse mâna şi luă torţa, strângând cheile în palmă. 

— Grăbeşte-te, îi şopti surorii ei. Nu îl mai poate reţine 
prea mult pe preot. 

Înaintă repede, dar cu prudenţă, spre intrarea 
tunelului şi pătrunse înăuntru. Margaret ezită doar un 
moment, apoi trecu pragul, pe urmele Fionei. Întinse mâna 
şi închise uşa. Cu puţin noroc, era posibil ca preotul să 
creadă că tapiseria căzuse singură. 

Torța de-abia pâlpâia. Nu vedeau decât la câţiva 
centimetri înaintea lor. Fiona încerca din răsputeri să nu-şi 
închipuie nenumăratele creaturi fugind din calea luminii. 
Simţi o pânză de păianjen atingându-i faţa, ca mâna unei 
fantome. 

— Vom fi bine, Margaret. Nu e nimic aici în afară de 
umbre şi de câţiva păianjeni. O minţise pe sora ei. Se ruga 
în tăcere să găsească mai mult curaj. li bătea inima ca unui 
iepure, atât de tare, încât abia putea respira. Totuşi, făcu 
pas după pas, şi înaintară. Dar nu trecu decât un moment 
până când uşa se deschise, şi părintele Bettney strigă în 
urma lor. 

— Tu, de colo! izbucni vocea preotului, răsunând ca 
tunetul. leşi afară imediat! Nu ai ce căuta în acest pasaj. 

Umbra lui părea amenințătoare pe fundalul luminii 


chioare din sacristie. Silueta lui subţire umplea cadrul uşii 
ca un copac lipsit de frunze. Frica şi frustrarea se izbeau în 
interiorul Fionei. 

Ce se întâmplase cu Genevieve? Nu se vedea nici 
urmă de ea. 

— Părinte Bettney, eu sunt, Fiona. 

Ridică torţa în dreptul feţei. 

— Fiona? Încruntătura lui se adânci. Înaintă câţiva 
paşi şi o apucă de încheietură. Am auzit că te-ai întors. Dar 
nu ai ce căuta în acest tunel. 

Incercă să-şi desprindă mâna, dar strânsoarea lui era 
de fier. lute, o trase în sacristie, şi Margaret o urmă. Ce 
puneţi la cale? întrebă el, aruncând priviri încruntate de la 
una la alta. Semnele de vărsat de pe obrajii lui erau în 
contrast cu îmbujorarea care îi cuprinsese faţa. 

Mintea Fionei era goală, şi, în panica momentului, nu 
se putea gândi la nicio poveste, în afară de adevăr. Era 
singura ei speranţă de a intra înapoi în tunel la timp. 

— Sunt într-o misiune vitală, părinte. Te rog, înţelege, 
este necesar să deschid porţile pasajului. 

— De ce? întrebă el şuierător. 

Dumnezeu să le salveze, nu avea timp de explicaţii! 
Dar sigur un slujitor al Domnului, chiar şi unul atât de rău 
ca acesta, ar fi de partea salvării vieților. 

— Ştii despre planurile lui Simon? Să lupte cu regele? 

El miji ochii. 

— Şi de aş şti, ce te priveşte pe tine? 

— Vom pierde războiul, părinte. Bunii şi curajoşii 
noştri oşteni vor pieri. Dar oamenii din clanul Campbell 
aşteaptă să intre în reşedinţa Sinclair. Dacă îi lăsăm să-l ia 
pe Simon, nu va fi vărsat deloc sânge de Sinclair. 

Faţa preotului se înroşi deodată. Cuvintele îi ţâşniră 
de pe buze, împroşcând salivă. 

— Fată proastă! Ce ai făcut? Vrei să laşi duşmanii să 
intre? 

Izbucni furios, copleşind-o cu intensitatea furiei. 
Margaret se ascunse în spatele Fionei, care întinse mâinile 
pentru a-l domoli pe preotul mânios. 


— Nu sunt duşmanii noştri, părinte. E un mare 
sacrificiu să-l predăm pe Simon. Mi se frânge inima din 
pricina asta. Dar, dacă o facem, armistițiul va rămâne 
valabil, şi clanul Sinclair îşi va recăpăta locul de drept 
printre marile familii ale Scoției. Regele a promis. 

— Minciuni! Nimic altceva decât minciuni, fată 
nesăbuită ce eşti! l-am avertizat pe fraţii tăi că Cedric 
Campbell te va face să devii una de-a lor. La fel cum a făcut 
cu mama ta. Scuipă pe podea, ca şi cum numele ei i-ar fi 
lăsat gust de fiere în gură. 

Fionei îi îngheţă sângele în vene. 

— Ce ştii despre Cedric Campbell şi mama? 

Pe faţa lui apărură broboane de sudoare, care i se 
prelingeau ca un pârâiaş în cutele obrajilor. 

— Ştiu că folosea pasajul acesta pentru a se întâlni cu 
el, târfa vicleană! Vocea lui săgetă aerul, atât de stridentă, 
că ar fi putut să spintece tot ce-i ieşea în cale. Intinse mâna 
şi îi luă cheile, aruncându-le într-un colţ. 

Temerile Fionei sporiră când auzi acuzaţiile lui. 

— Mama nu a fost o târfă. 

Dispreţul deformă expresia preotului; ochii îi ardeau. 

— Ştiu eu mai bine. Din când în când, traversa tunelul 
acesta pentru a se culca cu el. l-am văzut, împerechindu-se 
ca animalele în pădure. Margaret răsufla precipitat în 
urechea Fionei, iar preotul continua să vorbească. Furia lui 
creştea cu fiecare cuvânt. Mama ta a comis adulterul! O 
uşuratică necredincioasă! Îşi flutură degetul strâmb pe sub 
nasurile lor, vorbind iute şi furios. Nu avea pic de loialitate 
faţă de soţul şi faţă de clanul ei! Şi tu, se pare, eşti făcută 
din aceeaşi stambă murdară. 

În timp ce el tuna şi fulgera, în mintea Fionei se 
contură treptat un gând, precum chiciura ce se întinde 
încet pe geam. Preotul fusese cel care o văzuse ultimul pe 
mama ei. El îi cărase trupul în sală în ziua în care murise. 

— Tu ai fost? 

Răsuflând greu, Fiona de-abia putea rosti cuvintele. 
Părintele Bettney rânji, un dement prins în nebunia sa, 
făcând mişcări bruşte. Făcu spume la colţurile gurii în timp 


ce vorbi: 

— Nu avea pic de ruşine! Nicio remuşcare. Flutură din 
pumn, iar cuvintele lui şuierară în aerul uscat. 

Fiona simţi răsuflarea precipitată a lui Margaret în 
ceafă. 

— O asemenea imoralitate cerea purificare. l-am dat 
toate şansele să se spovedească, dar nu voia să se căiască. 
Mi-a râs în faţă şi m-a făcut prost. Până când am dus-o la 
apă. Se răsuci spre ele, cu o expresie frenetică de triumf şi 
certitudine. Atunci, mi-a implorat iertarea. 

— La apă? 

Fiona simţi că i se face rău, dar alungă senzaţia. O 
prinse pe Margaret de mână. Sora ei se lipi de ea, şi o simţi 
tremurând. 

— Aislinn Sinclair şi-a pângărit sufletul cu cel mai grav 
păcat, dar binecuvântarea mea i-a redat puritatea. Eu i-am 
ucis demonii poftei carnale. Rugăciunile şi intervenţia mea 
sunt cele care i-au îngăduit să moară fără păcat. 

Fionei îi amorţise limba, şi de-abia îşi găsea cuvintele. 
Se forţă să le rostească, sigură de acum de răspunsul lui: 

— Tu ai ucis-o. 

Preotul pufni, un râset înecat, de om dement. 

— Am salvat-o! Am botezat-o în pârâul acela, ca 
sufletul ei să poată fi liber în împărăţia raiului! Dacă nu aş fi 
fost eu, ar arde în focurile Gheenei! 

Pe Fiona o ardea gâtul auzindu-i mărturisirea 
lăudăroasă. 

— A fost o crimă, monstru nemernic! Nimic altceva! 
Pe tine te va pedepsi Dumnezeu. 

ÎI împinse, nepăsându-i de pericol. El se răsuci, izbind- 
o de perete. Capul ei se lovi de piatră. Impactul o lăsă fără 
respiraţie. Ameţită, dar hotărâtă, încercă să se ridice. 
Margaret dădu fuga lângă ea, dar preotul o dobori şi se 
urcă deasupra Fionei. 

— Văd că te-au transformat într-o târfă Campbell şi pe 
tine. 

Vocea lui era răguşită, înflăcărată şi aspră. Avea ochii 
sticloşi de furie, îmbătat de ideea lui deformată de 


moralitate. 

Pe Fiona o cuprinse groaza, apăsătoare şi neagră ca 
moartea însăşi. Margaret se ridică încet, privind dinspre 
Fiona spre uşă, în timp ce în curte se auzea larmă. Din 
toate direcţiile, pătrunseră strigăte în capelă. 

Preotul se aplecă, iar respiraţia lui fetidă pluti 
deasupra feţei Fionei. 

— Dacă ticăloşii de Campbelli vor pătrunde pe porţile 
noastre, sufletele tuturor morţilor Sinclair te vor blestema. 
Tu ne-ai adus aici! 

Larma deveni mai puternică. Fiona nu-şi dădea seama 
cine striga, nici de unde veneau strigătele, dar se rugă ca 
oamenii regelui să fi intrat. Preotul o prinse de bărbie şi o 
strânse cu o mână osoasă. 

— Eşti la fel de nemernică precum mama ta, căţea 
trădătoare! 

Se întinse în spate şi luă torţa cu mâna cealaltă. Cu o 
mişcare rapidă, o aruncă pe tapiseria prăbuşită la pământ. 
Ţesătura veche se aprinse într-o secundă şi fu cuprinsă de 
flăcări. Margaret ţipă şi sări să o stingă, dar părintele 
Bettney se ridică şi o plesni cu putere, doborând-o din nou. 

Fiona se trase de lângă foc, dar se gândi să se apropie 
de Margaret. Frica înlocui furia. Preotul intenţiona să le 
ucidă pe amândouă, şi nimeni nu avea să le salveze, căci 
Fiona dăduse greş în misiunea ei. lar pruncul ei urma să 
piară laolaltă cu ele. 

Strigătele de afară se auziră mai clar, mai aproape şi 
mai precipitate. Preotul aruncă o privire spre capelă. Se 
întoarse şi luă cheile de pe podea, iar privirea lui plină de 
ură se îndreptă spre Fiona. Aproape că îi stătu inima în loc. 
Nu putea respira sau cere ajutorul. Şi unde era Genevieve? 

El luă veşmintele preoţeşti de pe perete şi le aruncă 
în foc. 

— Se cuvine, cred, să muriţi în flăcări. 

leşi din sacristie şi trânti uşa. Scârţâitul cheii în 
încuietoarea metalică zgârie aerul. Ceva greu izbi lemnul, 
iar Fiona se întrebă dacă răsturnase altarul peste uşă. 
Încăperea se umplu de fum când se aprinseră veşmintele. 


Sări de la locul ei şi se împinse cu toată puterea în uşă. Nu 
se clinti. Erau prizoniere. 


— Ar fi trebuit să fi ajuns la noi până acum, spuse 
John, ridicându-se să privească spre reşedinţa Sinclair. 

Se chinuiau cu încuietoarea de o oră, dar degeaba. 
Uşa stătea neclintită, şi nu înaintaseră câtuşi de puţin spre 
capelă. 

Agitaţia lui Myles crescu, devenind tot mai îngrijorat 
odată cu lăsarea serii. 

— Nu mai putem aştepta. Regele va ataca poarta 
principală în curând. Du-ne în locul unde am putea să sărim 
peste zid. _ 

Le făcu semn oştenilor. În câteva secunde, săriră toţi 
în picioare şi o luară la fugă spre reşedinţa Sinclair. 

— Aici este, le arătă John în timp ce alergau. Vezi locul 
acela mai jos decât restul? 

Myles de-abia distingea prin umbra amurgului, dar 
zări o gaură în zidul de piatră. Alergară până când ajunseră 
la cel mai apropiat colţ al fortăreței, iar apoi înaintară în 
tăcere de-a lungul zidului. Nu se auzeau strigăte de alarmă, 
iar Myles îi mulţumi lui Dumnezeu că înaintaseră până 
acolo. Continuară până ajunseră exact sub partea prăbuşită 
a zidului de apărare. 

— Ce se află exact de partea cealaltă? îl întrebă Myles 
pe John. 

— Grânarul. Câţiva dintre noi putem urca pe acoperiş 
şi putem aştepta acolo până îi auzim pe ostaşii regelui la 
poartă, răspunse John. 

Myles se uită la zid. Nu aveau cum să urce toţi şi să 
treacă dincolo, dar, stând pe umerii unuia dintre ei, câţiva 
ar putea să-l escaladeze. Ceilalţi vor trebui să se întoarcă la 
poartă şi să pătrundă odată cu regele. Nu era uşor cu 
armele lor şi cu dorinţa de a nu fi descoperiţi, dar, după 
câteva încercări, şase dintre ei li se alăturară lui John şi 
Myles pe acoperişul grânarului. Myles se uită prin curte. Nu 


părea nimic suspect şi nu se vedeau bărbaţi gata de luptă. 
Poate că Fiona nu reuşise să deschidă poarta, dar era 
limpede că membrii clanului Sinclair nu aveau habar ce 
avea să urmeze. 

Se auzi sunet de copite, atât de slab, că Myles nu era 
sigur că nu i se păruse. Dar curând se iscă larmă şi se auzi 
o izbitură în poarta de lemn. 

— E timpul! strigă Myles. Sărise de pe grânar şi se 
îndrepta rapid spre sală, izbucni haosul, şi aerul se umplu 
de strigăte, în timp ce bărbaţii Sinclair alergau de colo-colo, 
neînarmaţi şi nepregătiţi, căci cine s-ar fi obosit să atace o 
dărăpănătură ca asta? 

Curtea se umplu de străjeri ai regelui călare şi de încă 
o sută de oameni pedeştri. Aerul vibra de zăngănitul 
săbiilor şi de strigătele furioase ale bărbaţilor. 

— Trebuie să-l găsim pe Simon! strigă Myles. 

— Vezi în sală, răspunse John pe deasupra 
zăngănitului metalic. Pe aici! 

John îl trase pe Myles înapoi, lipindu-se de zid. Se 
mişcară la unison, fără a fi atacați de nimeni, căci toţi 
bărbaţii Sinclair cu arme se îndreptară spre poartă să se 
lupte cu oamenii regelui, în timp ce John şi Myles înaintară 
în tăcere pe după zid. 

— Aici, prin bucătărie. John îl împinse pe lângă o uşă, 
printre strigătele stridente ale servitoarelor. Alergând pe 
lângă mese şi sobă, John strigă la ele: Nu vă alarmaţi! 
Rămâneţi ascunse, şi totul va fi bine. Dacă vă vedeţi 
bărbaţii, spuneţi-le să se predea. lnaintară, trecând pe 
lângă alte servitoare speriate, care fugeau de colo-colo. 
John o opri pe una dintre ele. Bertrice! L-ai văzut pe fratele 
meu? 

Ea făcu ochii mari, ca şi când ar fi văzut o fantomă. 

— Alerga spre curte când s-au auzit primele strigăte. 
Credeam că sunteţi în Londra. 

— M-am întors. Acum mergi în bucătărie şi aşteaptă 
acolo. 

Myles îl urmă pe John îndeaproape, şi traversară sala 
cea mare în fugă, îndreptându-se spre uşă şi coborând 


treptele. Acolo, John se opri un moment, privind scena. 
Dinaintea lor se desfăşura un măcel: bărbaţii se luptau în 
toate colţurile curţii, unii cu săbii, dar la fel de mulţi 
apărându-se cu torţe şi furci. 

— ÎI vezi? întrebă Myles. 

John avea chipul încordat, iar Myles fu cuprins de 
compasiune. Nu erau rudele de sânge ale lui John, dar 
fuseseră singura familie pe care o cunoscuse vreodată. 
Dacă ar fi fost în locul lui John, poate că nu ar fi fost atât de 
curajos. 

— John, strigă o voce firavă. 

Se întoarseră amândoi. 

Era Genevieve, făcând cu mâna de pe treptele din 
spate. Avea rochia sfâşiată şi îi curgea sânge din colţul 
gurii. 

— Genevieve! John alergă pe trepte spre servitoare, 
iar Myles îl urmă. 

— John, strigă ea, vino repede! Preotul este cu Fiona 
şi cu Margaret în capelă. 

John o îmbrăţişă cu o mână şi îi şterse sângele cu 
cealaltă. 

— E în regulă, Gen. Mergi şi stai cu ele! Vei fi în 
siguranţă acolo, şi, când se va termina lupta, voi veni să te 
găsesc. 

Ea îl trase disperată de braţ. 

— Nu! Nu, nu înţelegi. Preotul a ucis-o pe mama ta. L- 
am auzit spunând-o, iar acum vrea să incendieze capela, cu 
ele înăuntru! 

Frica, mai arzătoare decât soarele, îl asaltă pe Myles. 
Fără vreo vorbă, el şi John porniră spre capelă. Myles îşi 
simţea picioarele de plumb. Se mişcau prea încet. Chiar în 
clipa aceea, Myles vedea fumul iţindu-se pe sub ferestre, şi 
se forţă să alerge mai repede. Regele îi poruncise să îl 
prindă pe Simon cu orice preţ, dar viaţa Fionei era mai 
importantă. 

Ajunseră la uşă şi o deschiseră, cu Genevieve în urma 
lor. Izul de fum era puternic, dar doar un firicel se zărea în 
capelă. Myles rosti o scurtă rugăciune, recunoscător. Nu 


ajunseseră prea târziu. 

Dar strigătul lui Genevieve îi alungă uşurarea. 

— Sunt în sacristie! 

Îi urmări privirea, şi îi sări inima din piept din nou, căci 
pe sub uşa sacristiei ieşeau tentacule groase de fum negru. 
La baza uşii, altarul era înclinat într-o rână, blocând calea. 

— Am încercat să mut altarul, dar era prea greu, 
suspină Genevieve. 

Bărbaţii se repeziră într-acolo, opintindu-se când 
împinseră altarul. Myles învârti mânerul, dar uşa era 
încuiată. Bătu în uşă. 

— Fiona! strigă el. Suntem aici! 

— Myles? se auzi strigătul ei înăbuşit. Tuşea, laolaltă 
cu Margaret. Grăbeşte-te, te rog! 

Nu pierise. Încă putea să o salveze. Avea să o scoată 
din încăperea aceea şi dacă trebuia să treacă prin zidurile 
de piatră cu propriul trup. 

John scoase sabia şi, cu mânerul, sparse încuietoarea. 
Fu nevoie de zece lovituri, dar în cele din urmă cedă. Myles 
deschise uşa sacristiei. Fumul, des şi înţepător, năvăli 
asupra lor ca un monstru. Flăcările se întindeau într-o parte 
a cămăruţei, dar Myles intră, nepăsându-i de primejdie. 

Imediat după uşă, le găsi pe Fiona şi pe sora ei, 
ghemuite pe podea. Tuşeau şi plângeau. Slavă Cerului! O 
ridică pe Fiona în braţe şi o scoase iute din încăpere. John 
veni în urma lui şi o luă pe Margaret. Le duseră pe culoar şi 
le aşezară pe strana cea mai apropiată de uşă, unde intra 
aer mai proaspăt. Deşi avea faţa pătată de funingine şi de 
lacrimi, soţia lui era teafără şi nevătămată. Flăcările nu 
ajunseseră la ea. El se simţi copleşit de bucurie. 

— Unde este preotul? gâfâi Fiona. Trebuie să îl 
găseşti. El a ucis-o pe mama. 

— Voia să ne omoare şi pe noi, suspină Margaret, iar 
lacrimile i se scurgeau din ochii roşii. 

— Ar fi trebuit să ştiu. John îşi plecă uşor capul, ca şi 
când ar fi fost doar vina lui. Cum de nu ne-am dat seama? 

— Nu v-aţi dat seama pentru că eraţi nesăbuiţi! Orbiţi 
de păcatele mamei voastre! strigă părintele Bettney din 


uşa capelei. 

Myles scoase sabia în timp ce preotul înainta spre ei 
cu un pumnal încovoiat. lar lângă el erau Simon şi o duzină 
de bărbaţi Sinclair. 

Plămânii Fionei se blocară din nou, deşi se goliseră în 
sfârşit de fum. Însă fumul fusese înlocuit de frică. Erau în 
minoritate, prizonieri, din nou, în capelă. Ochii lui Simon 
erau arzători, ţintuindu-l pe John ca fierul încins. Ura lui 
pulsa în aer. John rămase neclintit, dar, când duse mâna la 
sabie, nu găsi nimic. O lăsase jos când o ridicase pe 
Margaret, iar acum era neînarmat. 

Simon scuipă pe podea, cu sabia scoasă şi pregătită. 

— Nu văd nesăbuiţi! Doar trădători. lar tu, John, eşti 
cel mai mare dintre ei. Vrei să zici că te consideri fiul lui 
Hugh Sinclair? 

Fumul înţepător se răspândea din sacristia incendiată, 
în valuri înecăcioase. Lemnul de deasupra încăperii începu 
să şuiere şi să trosnească. Şi, într-o fracțiune de secundă, 
Fiona văzu că disperarea lui John se transformă în încredere 
tăcută. 

— Nu, răspunse el calm. Mă consider fiul lui Cedric 
Campbell. 

Ochii furioşi ai lui Simon se făcură mari, apoi din ei nu 
mai rămaseră decât două fante. Oştenii Sinclair din jurul lui 
murmurară surprinşi. 

— Tu! Ştiam! Părintele Bettney gâfâia, arătând cu 
degetul strâmb spre John. Eşti plodul care a ieşit din 
legătura lor păcătoasă. 

Simon mai făcu un pas şi ridică sabia ameninţător. 

— Ce spui? 

Soţul Fionei se apropie de John, cu arma ridicată, iar 
Fionei îi stătu inima în loc. 

— Cum ai auzit, spuse John ridicând sfidător din 
bărbie. Cedric Campbell este tatăl meu, aşa că sunt de 
partea lui. Dar, înainte să fluturi sabia aceea spre mine, să 
ştii asta: regele deţine documentul cu semnăturile tuturor 
căpeteniilor din Ținuturile înalte care au jurat să-l ucidă. 
Fiecare dintre ei va fi arestat, şi vom fi cu toţii pedepsiţi 


după cum va considera de cuviinţă. Dacă ne cruţi, s-ar 
putea să te cruţe la rândul său. Il voi implora să te lase în 
viaţă. Dar, dacă murim, vei muri şi tu. 

Myles se apropie, continuând să-şi îndrepte sabia spre 
Simon. Doi fraţi Campbell împotriva unui Sinclair. Simon se 
frecă pe falcă, privind iute de la unul la altul. Fumul 
devenea din ce în ce mai înţepător. Tavanul de lemn începu 
să ardă mocnit. 

— Ucide-l, strigă preotul. E un fiu de curvă şi un 
trădător. Te va lăsa fără reşedinţa Sinclair! 

— Taci! strigă Simon. Lasă-mă să mă gândesc! 

Preotul dement scoase un strigăt animalic. Îl împinse 
pe Simon în lături şi țâşni înainte, ţintind pumnalul direct 
spre inima lui John. 

Fiona ţipă. Soţul ei păşi în faţa lui John, dându-l 
deoparte, şi îşi înfipse sabia adânc în pântecul părintelui 
Bettney. Oţelul pătrunse în carne, iar agonia preotului care 
bolborosea surprins făcu stomacul Fionei să se întoarcă de 
repulsie. Myles răsuci sabia, ridicând-o spre coastele 
preotului; apoi, cu piciorul, îl împinse pe acesta care se 
zbătea, scoțând lama însângerată. Părintele Bettney îşi 
duse mâna la rană. Sângele ţâşni, împroşcând câteva 
picături pe obrazul lui Margaret, iar preotul se prăbuşi la 
pământ. 

Simon sări, atacându-l pe soţul ei, care îi pară 
lovitura. Intr-o clipă, se auziră strigăte la intrare. O duzină 
de bărbaţi sau mai mulţi, îmbrăcaţi în culorile regale, 
dădură năvală în capelă. Regele era în fruntea lor. 

Fiona strigă din nou şi le trase pe sora ei şi pe 
Genevieve deoparte. Cele trei se lipiră de perete, iar bătălia 
începu fără zăbavă. Perdeaua de fum se îngroşa în timp ce 
bărbaţii îşi învârteau săbiile sau împărțeau pumni şi 
împlântau pumnale. 

Fiona căută o ieşire, dar nu era uşor de ajuns la uşă 
din locul în care se aflau. Şi, adevărul fie spus, chiar dacă ar 
fi fost, Fiona nu era sigură că îşi putea desprinde privirea. 

Oţelul zăngănea în mormăielile bărbaţilor, ale căror 
săbii se ridicau şi cădeau; în toată această larmă, Margaret 


plângea încet, iar lemnul altarului trosnea în vreme ce era 
cuprins de flăcări. Fiona îşi strânse sora în braţe şi îi şterse 
sângele cu mâneca murdară de funingine. Genevieve se lipi 
de ele, fără a-şi lua privirea de la John. 

Într-o parte, fraţii Fionei luptau şi ei, cu chipurile 
congestionate, încordaţi şi furioşi. Mânia îi transformase în 
cei mai aprigi duşmani. Fionei i se frânse inima văzându-i 
luptând unul împotriva celuilalt. 

— Cedează, şi vei trăi şi mâine, spuse John, 
îndreptând o lovitură spre umărul lui Simon. Voi implora 
clemenţă în numele tău. 

Simon fandă şi se feri. 

— Incă o zi sub conducerea lui James? Mai bine mor, 
bastard jegos! Cum mi-ai putut face asta? 

Lovi, dar rată. 

— Ţie? strigă John. Nu te-ai sinchisit că o sacrifici pe 
Fiona. Nu e nicio diferenţă. 

Se luptară în cerc, mişcându-se în jurul stranelor şi al 
băncilor de îngenuncheat şi apropiindu-se tot mai mult de 
femei. Fiona căută o armă în jur. Avea să se avânte în luptă 
şi să-i pună capăt. Luă un sfeşnic din cârligul de pe perete. 

— Fiona nu e decât o fată, strigă el. Tu erai fratele 
meu. 

Atacă, tăindu-l pe John pe braţ. John tresări şi îşi duse 
mâna la rană, cât pe ce să alunece şi să cadă. Simon zâmbi 
malefic, simțind că avea să iasă triumfător. Se repezi cu 
toată forţa spre pieptul lui John. Genevieve ţipă şi încercă 
să sară înainte, dar Fiona o ţinu şi văzu că lovitura nu-şi 
atinse ţinta. Pe chipul lui Simon se citea brusc uimirea. 
Arma sa căzu zăngănind pe podea, şi el îşi duse mâna la 
piept. Printre degete, se iţi vârful sabiei ieşindu-i dintre 
coaste. 

Fusese lovit din spate. 

Regele apăru, respirând precipitat, având un zâmbet 
victorios pe faţă. 

— O fi fost fratele tău, trădător ticălos. Dar eu sunt 
regele tău. 


Bătălia se încheiase. Simon şi preotul zăceau morţi pe 
duşumea, laolaltă cu mult prea mulţi oşteni buni şi loiali. 
Fiona îşi şterse o lacrimă de pe obraz şi cercetă feţele celor 
rămaşi în picioare, deşi era greu să vezi prin fumul tot mai 
des. | 

In cele din urmă, îl văzu, stând în capătul îndepărtat 
al capelei, istovit, dar viu. Soțul ei! 

Părea să o caute din ochi, prin fum. Apoi se întoarse şi 
îi surprinse privirea. Un zâmbet obosit îi arcui colțul gurii. 
Fiona se desprinse de Margaret, iar Myles traversă 
încăperea în grabă. Braţele sale, minunate şi sigure, o 
traseră la pieptul lui. Se terminase totul: lupta, intrigile şi 
teama. De-abia putea răsufla de uşurare. A doua zi avea să- 
i plângă pe Simon şi pe oştenii pe care îi pierduseră, dar, în 
acest moment, nu-şi dorea decât să stea lipită de Myles şi 
să-i mulţumească Domnului că îi ascultase în cele din urmă 
rugile. Regele se apropie, prinzându-l pe John de umăr. 

— Nu a fost uşor ce ai făcut, tinere Campbell. Dar ţi-ai 
dovedit loialitatea. Tatăl tău va fi mândru. 

John înclină din cap o dată, solemn. 

— Mă rog să izbândească în a-l prinde pe mai-marele 
clanului Sutherland în seara aceasta. 

— Nu am nicio îndoială că toţi trădătorii vor fi învinşi. 

— Şi ce se va alege de clanul Sinclair? întrebă John. 

Regele se uită prin capela înecată în fum şi la flăcările 
care se întindeau pe zid şi spre acoperiş. 

— Mă voi gândi la asta. Dar, pentru moment, haideţi 
să plecăm de aici înainte să se prăbuşească totul în jurul 
nostru. 

Fratele Fionei se întoarse şi o zări pe Genevieve. În 
sfârşit zâmbi şi întinse mâna. Servitoarea scoase un mic 
țipăt şi porni spre el. Myles o trase pe Fiona spre uşă, în 
timp ce John le strângea pe Genevieve şi pe Margaret de 
umeri. 

— Afară, haideţi cu toţii! strigă regele. 

leşiră unii după alţii din capelă şi, la fel de iute cum 


grinzile fuseseră cuprinse de flăcări, se răspândi vestea 
printre membrii clanului că Simon Sinclair nu mai era mai- 
marele lor. 

Fiona stătea între Myles şi rege, privind cum lupta din 
curte lua sfârşit şi cum toţi ostaşii lăsau armele jos, punând 
mâna pe câte o găleată, pentru a ajuta la stingerea 
flăcărilor din capelă. Lucrară la unison, Sinclair cot la cot cu 
Campbell, uniţi de un scop comun. A doua zi, aveau să fie 
răni de îngrijit, inimi de alinat şi, din nefericire, morţi de 
îngropat, dar se încheiase cu vrajba. De data aceasta, 
armistițiul avea să dureze. 

Fiona îi zâmbi soţului ei şi simţi bucuria crescând în 
ea, precum pruncul din pântec. O uniune Campbell-Sinclair. 

Da, de data aceasta, armistițiul avea să dureze. 


Epilog 


Natura avea un umor ciudat, într-adevăr. Afară, vântul 
urla ca o ursitoare mânioasă în noapte, aspru şi rece, 
muşcând amarnic. Dar, între pereţii uscați ai castelului 
Dempsey, era bucurie şi voie bună. In sala cea mare se 
simțeau căldura şi fericirea. 

Fiona Campbell stătea pe trepte şi cerceta mulţimea 
care aştepta. Undeva în mijlocul cunoştinţelor şi al rudelor 
ei, avea să-şi găsească soţul. 

Îl văzu pe Tavish imediat, la fel de roşcovan ca 
întotdeauna, lângă Cedric şi Marietta. lat-o şi pe Vivi, la braţ 
cu un potenţial soţ. Exact după asta umblase în timpul 
vizitei la Linlithgow, în vreme ce restul se ocupau cu 
înăbuşirea răzmeriţei. Sau aşa spusese. Şi iată-le pe Marg şi 
pe Alyssa, cu capetele apropiate, şoptindu-şi vreun secret 
aparte. În lunile de când Marg venise să locuiască aici, 
deveniseră la fel de apropiate ca perlele într-un şirag. Fiona 
îşi simţi sufletul tresăltând de bucurie. Aceasta era familia 
ei. 

Trădătorii din nord fuseseră învinşi, iar regele îşi 


consolidase poziţia asupra tronului. John, deşi era pe deplin 
un Campbell, conducea acum clanul Sinclair, iar oamenii se 
bucurau, căci erau sătui de vrajbă şi primeau cu braţele 
deschise pacea pe care le-o adusese. Fiona simţi absenţa 
lui ca pe o împunsătură, dar ştia că urma să îl vadă când 
avea să se încălzească vremea şi să vină în vizită cu 
Genevieve şi cu copilul lor. 

Fiona privi înspre cealaltă parte a sălii. Ah, în sfârşit! 
Soţul ei. Ea şovăi pe treaptă când el îşi îndreptă zâmbetul 
spre ea şi se grăbi spre scări. Fiona rămase fără aer de 
emoție, iar trupuşorul din braţele ei se întinse şi căscă. 

Era Aislinn Elizabeth Campbell, care se pregătea să-şi 
facă intrarea la ospăț. Avea patru luni şi semăna cu toţi 
pruncii Campbell din încăpere, cu părul negru des şi cu 
gropiţe în amândoi obrajii. Lui Robert îi plăcea să atragă 
atenţia asupra lor spunând că semănau cu ale lui. 

Dar, când Fiona privea spre chipul pruncului, îl vedea 
pe Myles - şi spera să mai aibă o duzină. Ce turnură ciudată 
luase viaţa ei! Insă, cu toate piedicile, ajunsese să aibă 
parte de o mare fericire. Mama ei ar fi fost foarte încântată. 

Fiona ajunse la ultima treaptă, iar Myles o întâmpină 
cu un sărut indecent. Mai avea până la o mie, dar erau 
aproape. Şi nespus de fericiţi din acest motiv. 

El se aplecă şi îşi lipi buzele de obrazul moale şi 
dolofan al fiicei lor. Ea gânguri şi zâmbi, iar Fiona se întrebă 
dacă mai fermecase vreun prunc un bărbat aşa cum o 
făcuse fiica lor. Avea să frângă ceva inimi. 

Myles ridică privirea şi zâmbi spre Fiona, cu ochii verzi 
scânteietori în lumina sălii. 

— Încă mă faci să aştept. De ce a durat atât? întrebă 
el. 

Ea clătină din cap, prefăcându-se serioasă. 

— Nu a fost vina mea. Fata suge întruna şi e tare 
îndărătnică. 

Soţul ei râse şi întinse mâna, răvăşind ciuful întunecat 
şi mătăsos al fiicei sale. 

— Nici nu mă aştept la altceva de la o fetiţă din 
neamul Sinclair. Poate că are nevoie de un frate sau doi? 


Fiona simţi ceva trepidaţii în pântec şi se întrebă dacă 
nu cumva avea deja unul acolo. Era prea devreme să-şi dea 
seama, dar avea suspiciunile ei. Insă râse şi răspunse: 

— Fraţii mei nu au reuşit să mă îmblânzească. Poate 
că are nevoie de un soţ chipeş şi puternic. 

Myles îi luă o buclă şi o răsuci pe după degete, un 
gest pe care-l repeta atât de frecvent, încât Fiona nu era 
sigură dacă el îl făcea conştient sau nu. 

— Nu va exista niciodată un soţ demn de fiica 
noastră, spuse el zâmbind. 

— Ah, aroganţa neţărmurită a Campbeliilor, îl tachină 
Fiona. 

El clătină din cap. 

— Nu, m-ai înţeles greşit, nevastă. Combinația dintre 
noi doi este cea care nu poate fi depăşită. 

Ea izbucni în râs, şoptindu-i: 

— Ce cuvinte dulci, milord! Plănuieşti să mă 
ademeneşti să vin în pat? 

El zâmbi deschis şi sincer, iar inima ei tresăltă, aşa 
cum se întâmpla de fiecare dată când Myles o privea în 
felul acela. Dacă nu îi purta copilul în pântece în clipa 
aceea, urma să se întâmple curând. 

— Niciodată nu am plănuit să te păcălesc, draga mea, 
spuse el. Sau să te forţez să te predai. Am vrut doar să te 
fac să te îndrăgosteşti de mine. 

— Şi aşa s-a întâmplat. Definitiv. 

— Da? 

Soţul ei părea încântat. Fiona râse. 

— Nu ţi-o spun aproape în fiecare zi? 

El se apropie, iar buzele lui ajunseră chinuitor de 
aproape de ale ei. 

— Mai spune-mi-o o dată! 


Sfârşit 


